
PREFAŢĂ 


Sfântul Apostol Pavel spune în Epistola către Evrei (13, 7): Aduceţi-vă 
aminte de mai marii voştri, care v-au grăit vouă cuvântul lui Dumnezeu; 
priviţi cu luare-aminte cum şi-au încheiat viata şi urmaţi-le credinţa. 

Acest pasaj biblic m-a determinat să nu-i dau uitării pe cuvioşii pustnici 
vieţuitori ai mănăstirii Sarov. De aceea, în semn de recunoştinţă deosebită 
faţă de învăţăturile lor duhovniceşti, m-am hotărât, după măsura puterilor 
mele, să adun ceva povăţuitor şi mai puţin cunoscut din viaţa şi faptele acelor 
nevoitori, care au plecat la cele veşnice, şi să le public. Am făcut acest lucru 
atât spre folosul sufletului meu, cât şi spre folosul altor creştini, care cinstesc 
cu evlavie amintirea călugărilor mănăstirii Sarov. 

Timp de zece ani cât am vieţuit în mănăstirea Sarov, am adunat 
informaţiile respective de la evlavioşii ei părinţi, care au plecat la cele veşnice, 
informaţii reale ce le-am prezentat pentru cinstitorii de Dumnezeu, care îşi 
caută mântuirea. Aceste informaţii adunate cu strădanie sunt modeste, dar 
altfel nici nu s-a putut, căci părinţii călugări demni de amintire, despre care 
scriu eu în această carte, au lucrat faptele mântuitoare în taină, închizând bine 
uşa chiliilor lor. 

Sincer, vă mărturisesc că mi-a fost frică, nevrednic fiind, să nu trec cu 
vederea şi să dau uitării unele fapte şi învățături ale cuvioşilor părinţi, care, 
ca nişte talanţi preţioşi, au fost îngropate şi acoperite cu pământ şi uitare, contrar 
îndemnului testamentar al Sfântului Apostol Pavel, expus mai sus. 

Cu siguranţă veţi descoperi în această lucrare neajunsuri, ce sunt 
inevitabile ca în orice muncă omenească. Dar stăruitor vă rog să acoperiţi 


această trudă cu dragoste frăţească şi rugăciune pentru cel ce s-a ostenit. 


Ieromonahul Abel, 


Lavra Sfintei Treimi a Sfântului Serghie 


INTRODUCERE 


Mănăstirea Sarov se află în Eparhia Tambov din judeţul Temnicov, la 38 
de verste! de oraşul Temnicov, la hotarul judeţelor Nijegorodsk şi Tambov. 
Mănăstirea e situată la o distanţă de 400 de verste de oraşul Moscova, 60 de 
verste de oraşul Arzamas, 170 de verste de oraşul Nijnii şi 120 de verste de 
oraşul Murom din eparhia Vladimir. Ea este situată pe un deal, într-o pădure, 
între două râuri - Sarovka şi Latiş - ce se unesc între ele chiar sub această 
mănăstire. Cea mai apropiată localitate se află la o distanţă de cinci verste de 
mănăstire. 

Aşezarea geografică a mănăstirii Sarov este pitorească şi încântă sufletul 
oricărui pelerin. 

Aici regimul monahal era strict. Slujbele religioase se săvârşeau continuu 
şi se slujea conform regulamentului monahal din Muntele Athos. Cântările 
religioase din cadrul slujbelor ce se săvârşeau aici continuu îţi umpleau 
sufletul cu o putere inexplicabilă şi îţi transmiteau o stare de evlavie faţă de 
vieţuitorii acestui locaş, care se proslăveau prin faptele şi nevoinţele lor întru 
Domnul. 

Despre această mănăstire se poate spune că a fost cu adevărat o 
mănăstire pilduitoare şi renumită datorită frumuseţii exterioare, cât şi a celei 
interioare. S-a proslăvit prin viaţa, nevoinţele şi învăţăturile cuvioşilor ei 
părinţi precum: întâistătătorul ieromonah loan; succesorul acestuia - 
stareţul Dimitrie;  cuviosul stareţ Efrem; virtuosul părinte Pahomie; 
smeritul Isaia; râvnitorul părinte Pitirim; cuviosul Ioachim; dreptul egumen 
Nifon; pustnicul egumen Nazarie; ieroschimonahul Dorotei; schimonahul 
Marcu; ieroschimonahul Serafim şi Ilarion; ierodiaconul Alexandru şi mulţi alţi 
nevoitori demni de amintire. Faptele şi învăţăturile acestor bărbaţi virtuoşi au 
lăsat urme adânci în sufletele multor creştini evlavioşi. 

Vieţuitorii acestei mănăstiri au fost statornici în credinţa şi slujirea lor lui 
Dumnezeu. Ei au trăit şi s-au nevoit pentru mântuire şi pentru 
înfrumusețarea duhovnicească a sufletelor lor şi a lăcaşului în care şi-au 
petrecut viaţa lor pământească. Cuvioşii părinţi şi-au închinat întreaga lor 
viaţă slujind cu trupul şi cu sufletul lui Dumnezeu, fiind în acelaşi timp 
exemplu demn de urmat atât pentru succesorii lor, cât şi pentru creştinii 


evlavioşi. S-au nevoit în tăcere, au trăit în rugăciune continuă şi fiind 


înzestrați cu har dumnezeiesc au avut o cunoaştere precisă şi înţeleaptă a 
sufletului omenesc. Ca nişte candele aprinse au ars cu flacără curată, 
împrăştiind învăţăturile lui Hristos celor care s-au apropiat prin ei de 
Dumnezeu, arătându-le fiecăruia în parte drumul drept ce duce spre 
mântuire. 

O, câte virtuţi au dobândit sufletele lor! O, câtă vitejie duhovnicească au 
avut trupurile lor. Au fost în credinţă statornici, în răbdare neclintiţi, în 
dragoste pentru Dumnezeu şi aproapele desăvârşiţi, în rugăciune neobosiţi, în 
înfrânare curajoşi, chiar'şi în lupta dureroasă a despărțirii sufletului de trup au 
fost puternici şi vioi. 

Evlavioşii părinţi, arzând de o credinţă statornică, cu rugăciune fierbinte 
şi-au dat sufletele în mâinile Dumnezeului Celui viu. De aceea este spre 
folosul sufletelor noastre să ne amintim de aceşti cuvioşi părinţi, să reținem 
învăţăturile lor îndrumătoare pe care ni le-au lăsat ca un testament pecetluit 
cu dragoste. Se cuvine să cinstim faptele lor mântuitoare săvârşite spre 


folosul lor duhovnicesc şi al sfintei mănăstiri Sarov. 


10 verstă = 1,068 km 


DESPRE ÎNTEMEIEREA 
MĂNĂSTIRII SAROV 


Întâistătătorul Mănăstirii Sarov, leroschimonahul loan 


Nu sunt necesare multe cuvinte atunci când faptele mărturisesc de la 
sine adevărul. Astfel se poate spune şi despre ieroschimonahul Ioan, având în 
vedere informaţia amplă despre el ca întemeietor şi organizator al vieţii 
monahale de la schitul Sarov. 

Temelia schitului a fost pusă în anul 1705, precum afirmă în notițele sale 
însuşi întâistătătorul, ieroschimonahul Ioan. 

Cu mult timp înainte de întemeierea schitului s-au întâmplat câteva 
arătări miraculoase, ceea ce avea să însemne că în acel loc se va preaslăvi 
numele Domnului. Uneori, în toiul nopţii, cobora din cer o lumină mare, ce 
lumina locul pe care mai apoi s-a construit soborul de biserici al mănăstirii. 
Alteori, se auzea un dangăt de clopote bătând, deşi acele locuri pe atunci erau 


nepopulate, toată împrejurarea fiind cuprinsă de o pădure deasă, de 


nestrăbătut. Toate aceste minuni s-au întâmplat înainte de venirea în acele 
locuri a primului vieţuitor pustnic, a monahului Teodosie, şi mai apoi a 
monahului Gherasim, care trăia în desişurile pădurii. La aceştia a venit Isaac 
(în lume - Ioan Feodorov, apoi, în schimă, numit Ioan, întemeietorul schitului 
Sarov). 

Era originar din judeţul Arzamas, satul Crasna, de meserie paracliser. 
încă din tinereţe a avut înclinaţie către viaţa monahală şi la vârsta de 19 ani a 
părăsit casa pământească şi a intrat ca frate în obştea mănăstirii Arzamas, 
unde a fost tuns călugăr cu numele Isaac în anul 1689. 

Viaţa virtuoasă şi smerită a părintelui Isaac a atras curând atenţia 
superiorilor clericali. După trei ani de călugărie, a fost hirotonit preot şi trimis 
la mănăstirea Temnikov. Viaţa trăită în această mănăstire nu 1-a 
mulţumit pe deplin pe preotul Isaac, pentru că sufletul său râvnea către 
înalte fapte schimnice. De aceea părăseşte mănăstirea şi pleacă în pustie. La 
mănăstirea Temnikov venea rar, probabil în acele zile în care trebuia să 
slujească ca preot la altar. Vizita şi locul unde a fost călugărit, mănăstirea 
Arzamas, dar cel mai mult timp şi-l petrecea în pustiul Sarov, unde a pus 
ulterior temelia schitului Sarov. Intre timp, obştea mănăstirii Arzamas, 
cunoscând viaţa pilduitoare a părintelui Isaac, i se adresează cu rugămintea 
de a ocupa funcţia de stareţ a acestei mănăstiri. în sufletul monahului Isaac 
s-a dat atunci o luptă cumplită între două sentimente: cel al dragostei pentru 
pustnicie şi al dragostei pentru locul călugăriei sale. Bătălia a fost grea pentru 
că el nu ştia ce să aleagă, dar în sfârşit s-a decis să accepte propunerea 
obştii, fiind întărit şi de lacrimile fraţilor rugători. Dar voia Domnului era 
alta în privinţa acestui nevoitor. Sufletul monahului Isaac tânjea după tăcerea 
pustiului. Deşi era stareţ al mănăstirii Arzamas, părintele Isaac nu a întrerupt 
legătura cu pustiul Sarov, unde, între timp, datorită lui au venit şi alţi 
vieţuitori, ucenici de-ai lui. 

După un timp, când s-a simţit îndeplinită acea misiune pentru care a 
părăsit sihăstria, el a ales în locul său, ca stareţ al mănăstirii, pe 
ieromonahul Atinoghen şi din nou s-a retras în mult îndrăgitele desişuri ale 


pustiului Sarov. 


La vremea respectivă, în acele locuri pustii trăiau pustnicii Teodosie şi 
Gherman. Fiecare dintre ei, separat unul de celălalt, îşi trăia viaţa în 
singurătate, după cum spune Apostolul Pavel în Epistola către Coloseni 3, 3: 
„ascunsă cu Hristos întru Dumnezeu. Deşi aceşti pustnici n-au vieţuit în 
pustiul Sarov până la sfârşitul vieţii lor pământeşti, retrăgându-se pe la anul 
1689 în alte locuri, totuşi ei au proorocit preaslăvirea Domnului în aceste 
locuri. Şi a apărut cel trimis de Dumnezeu, omul pe care nu-l înfricoşa 
întunericul nopţii şi răutatea demonilor şi a oamenilor. Nu i-a fost uşor să-şi 
asume această luptă, fiindcă ispitele din partea potrivnicului sunt 
înfricoşătoare, mai cu seamă în singurătatea vieţii pustniceşti, când ...săgeţi 
ascuţite cu cărbuni aprinşi sunt trase de Cel puternic (Ps. 119, 4), dar 
vigurosul şi neînfricatul luptător al lui Hristos, Isaac, considerând că a sosit 
momentul să se preaslăvească acest loc, descoperindu-i-se acest fapt de sus, 
punându-şi nădejdea în mila şi ajutorul Domnului, trăind în rugăciune 
neîncetată, a decis să câştige o luptă definitivă asupra celui potrivnic sau să 
sfârşească la locul faptei sale. Ce n-a îndurat el în lupta cu duhurile rele din 
văzduh? însă el ştia că această luptă nu este numai cu duhurile rele din 
văzduh, dar şi cu patimile trupului său. A înfruntat multe chinuri sufleteşti şi 
trupeşti, multe spaime îngrozitoare din partea duşmanului neamului omenesc. 

Diavolul îl ataca prin diferite moduri, sporind neîncetat asupra lui spaima 
nopţilor pustii şi a chinurilor sufleteşti şi trupeşti. Uneori i se arăta mulţime de 
demoni, care ţipau şi încercau să-1 izgonească din pustia respectivă, ca şi cum 
ar fi fost proprietatea lor. Foloseau diferite modalităţi înspăimântătoare de a-1 
determina să renunţe la rugăciune. Alteori îl atacau prin diferite sugestii 
ademenitoare,  provocându-i tulburări excesive, voind intenţionat să-l 
determine să renunţe la viaţa pustnicească. I se părea că mama lui şi rudele 
apropiate îl implorau cu lacrimi în ochi să renunţe la dorinţa lui şi să se 
întoarcă la mănăstire, unde îl vor vizita. Când potrivnicul neamului omenesc 
nu reuşea să-l tulbure pe pustnicul uitat de lume dar ştiut de Dumnezeu, 
atunci îl ataca prin alte modalităţi, încercând să-1 sperie printr-o furtună 
lăuntrică stârnită în sufletul şi inima lui. Multpătimitorul Isaac simţea o tristeţe 
deprimantă, ce-i cuprindea sufletul şi trupul precum un cleşte de fier. El 


simţea o amorţeală absolută a simţurilor, astfel încât chiar prin rugăciune nu 


putea uşor să spulbere acea tristeţe şi acea amorţeală. Uneori trăia momente 
când chilia sa pustie i se părea o temniţă inundată de un miros greu de 
suportat, ce-l determina să iasă afară, iar când se întorcea în chilie nu mai 
putea să citească nici să facă vreo rucodelie din cauza depresiei lăuntrice. 

Odată, diavolul l-a tulburat atât de puternic pe tânărul pustnic, încât 
acestuia i se părea că locaşul său pustiu se învârte în jurul lui, iar el, din cap 
până în picioare, parcă era înconjurat de o flacără, iar corpul îi era cuprins de 
o durere cumplită. 

Părintele Isaac folosea împotriva celui rău o armă duhovnicească 
puternică - postul aspru, încununat cu rugăciunea neîntreruptă şi stăruitoare 
către Dumnezeu, şi astfel putea să învingă viclenia şi răutatea ispitelor 
diavoleşti. Deci şi în viaţa acestui sihastru s-au arătat câştigătoare cuvintele 
Evangheliei: Acest neam de demoni cu nimic nu poate ieşi, decât numai cu 
rugăciune şi cu post (Marcu 9, 29). Cu toate acestea, duhul necurat fugea 
departe, fiind învins în uneltirile lui de către părintele pustnic. 

Deşi cuviosul părinte a trăit în sihăstrie, totuşi, virtuțile şi faptele sale n- 
au rămas ascunse în totalitate. Călugărul Isaac a trăit într-o singurătate 
totală câţiva ani, înaintând către o viaţă bineplăcută lui Dumnezeu, a ars prin 
faptele sale ca o făclie aşezată în sfeşnicul pustiului nepopulat, ce a devenit 
apoi cetate a virtuţilor lui pilduitoare, ce au constituit nucleul vieţii sale. 

După un timp, s-a aflat de existenţa acestui nevoitor pustnic pe nume 
Isaac, care trăia în desişurile pădurii Sarov. Astfel, părintele sihastru a 
devenit cunoscut, fiind vizitat de către mulţi dornici şi căutători ai drumului 
drept, ce duce spre mântuirea sufletului. Mulţi dintre aceştia au rămas pentru 
totdeauna să vieţuiască în această pustie, aflându-se permanent în preajma 
părintelui Isaac şi urmându-i sfaturile. 

Încetul cu încetul, a început să se închege o viaţă de obşte în pustia 
Sarovului. Dar acestora le lipsea ceva foarte important pentru viaţa lor, şi 
anume, o sfântă biserică, ce avea să-i unească pe vieţuitorii acestei pustii. 
Acest neajuns era simţit cel mai tare de către ultimii veniţi, de aceea dorinţa 
lor arzătoare era să întemeieze aici un locaş sfânt. Pe de altă parte, însă, se 
vedeau obligaţi să facă acest lucru pentru că, conform unei dispoziţii de stat, 


cei care trăiau în locuri izolate de lume, unde nu exista biserică, erau 

consideraţi schismatici şi erau căutaţi pentru a fi judecaţi. Multe obstacole au 
întâmpinat smeriţii pustnici în realizarea acestei dorinţe. Ei nu aveau surse 
necesare pentru construcţia unei biserici, nu dispuneau de un lot de pământ, 
care era necesar, şi nu aveau nici un drept legal de a înfiinţa în locul respectiv 
o viaţă monahală. Iubitorul de singurătate părinte Isaac s-a instalat în această 
pustie ca un nevoitor întru Hristos şi, ca atare, nu avea nici un fel de 
posibilităţi, ca să înceapă o construcţie, ba mai mult decât atât, nu avea cum 
să obţină un petic de pământ necesar pentru înfiinţarea unei mănăstiri. Dar 
fiind întărit duhovniceşte de un gând sincer şi binefăcător ca să ridice în acest 
loc pustiu un locaş sfânt şi să întemeieze o mănăstire, nu numai pentru 
folosul său sufletesc şi al micuţei sale obşti, ci şi pentru viitorii monahi ce vor 
veni mai târziu aici cu nădejde profundă în ajutorul Atotputernicului 
Dumnezeu. De aceea el se hotărăşte să ia asupra sa sarcina de a înfrunta 
toate obstacolele şi să realizeze această dorinţă arzătoare a fraţilor săi întru 
Hristos (astfel, şi în cazul întâistătătorului de la Sarov s-au adeverit cuvintele 
unui cuvios părinte călugăr de la Lavra Peşterilor despre tăria călugărilor, care 
se zideşte nu din aur şi argint, ci din lacrimile şi sudoarea pustnicilor 
rugători). Aflând că pământul dintre râurile Satiş şi Sarovka (unde astăzi se 
află mănăstirea) aparţinea cneazului Kugeeşev, care locuia lângă oraşul 
Kadom, i se adresează cu rugămintea de a jertfi acel pământ pentru ridicarea 
unei biserici şi înfiinţarea unei mănăstiri şi să-i fie confirmată această donaţie 
într-un act legal. După ce a obţinut pământul respectiv, părintele Isaac a 
cerut acordul şi binecuvântarea Prea  Sfinţitului Ştefan, Mitropolitul 
Reazanului şi al Muromului pentru ridicarea unei biserici în pustiul 
Sarovului. Cererea i-a fost acceptată şi binecuvântată de ierarhul 
locului respectiv. Deşi a depăşit unele obstacole, întâistătătorul Isaac a 
întâmpinat curând alte greutăţi. începând lucrările de construcţie, cuviosul 
părinte a fost înfruntat de către locuitorii satelor învecinate, care 
şi-au exprimat nemulţumirea faţă de înfiinţarea unei mănăstiri în pustia 
Sarov, pentru că astfel le era interzis accesul la defrişarea pădurii, la vânat şi 
la scorburile cu roi de albine. Dar şi în acest caz, înțeleptul, blândul şi 
înduhovnicitul părinte a reuşit să-i liniştească pe localnicii furioşi, astfel încât 


aceştia au acceptat înfiinţarea mănăstirii şi chiar au contribuit în mod 

propriu la construcţia sfintei biserici. Cu multă muncă şi multă rugăciune 
din partea vieţuitorilor pustnici, cu sprijinul duhovnicesc al părintelui Isaac şi 
ajutorul locuitorilor vecini, în  desişurile pădurii Sarov s-a ridicat prima 
biserică din lemn, ce a fost sfinţită pe data de 16 iunie 1706, purtând hramul 
„Maica Domnului - Izvor purtător de viaţă". Prin minunata rânduială a lui 
Dumnezeu, zidirea acestei biserici a constituit un eveniment important pentru 
nevoitorii din pustiul Sarovului. Această împlinire a fost o dovadă reală a voii 
lui Dumnezeu şi a împărătesei Cereşti, cu ajutorul cărora a fost posibilă 
înfiinţarea unui locaş sfânt în acele locuri nepopulate până atunci. Deşi într-o 
pustie izolată, uitată de lume, acoperită de o pădure de nestrăbătut, ridicarea 
unei biserici fără nici o sursă materială la dispoziţie părea a fi un lucru 
imposibil de realizat, totuşi, cu ajutorul Domnului, osteneala pustnicilor, grija 
şi sprijinul întâistătătorului Isaac, prima biserică a fost zidită şi sfinţită în 
numai cincizeci de zile. Iar când s-a auzit de apariţia unei biserici într-un loc 
pustiu, au început să vină de peste tot mii de oameni credincioşi, aducând 
lucruri necesare pentru biserică şi pentru obşte. Au fost aduse clopote pentru 
biserică şi alte lucruri necesare pentru hramul lăcaşului respectiv. S-au adunat 
alimente suficiente pentru un număr mare de oameni şi toate aceste bunuri 
au fost binevenite, căci pustnicii nu aveau nici lucruri necesare pentru biserică 
şi nici hrană pentru străini. Cu ajutorul binevoitorilor creştini, biserica a fost 
împodobită în chip minunat, devenind astfel nucleul unei mănăstiri de 
călugări. 

Întâistătătorul a scris în Hrisovul mănăstirii Sarov: „...şi aducându-se 
acolo călugări vieţuitori pentru folosul lor sufletesc, s-a rânduit o viaţă 
postitoare, iar în rânduială Bisericii, întru preamărirea lui Dumnezeu, s-a 
introdus muzica bisericească". 

Virtuosul părinte îi întărea şi îi îndruma duhovniceşte pe fraţii nevoitori, 
îndemnându-i să-şi organizeze viaţa lor lăuntrică astfel încât: „...să fiţi plăcuţi 
Tatălui Ceresc; să vă nevoiţi stăruitor; să vă curăţiţi sufletul şi trupul 
cercetându-vă înţelept viaţa aleasă, să vă înflăcăraţi sufletul cu rugăciune 
neîntreruptă către Dumnezeu şi să postiţi neprefăcut; să aveţi blândeţe 
smerită, să vă înfrânaţi binechibzuit, în toate să nu judecaţi; să îndepliniţi 


poruncile Domnului; să urmaţi învăţătura adevărată drept-măritoare a 

Bisericii şi în ascultare de ea să fiţi fără orice gând propriu; să mulţumiţi 
Domnului ziua şi noaptea; să  respingeţi învăţătura schismaticilor, 
care s-au separat de una sfântă, sobornicească şi apostolească 
Biserică". Astfel, fiind stabilită viaţa în obşte, s-a rânduit ca în prima 
săptămână din Postul Mare să privegheze câte un sobor de călugări cântând 
noapte şi zi, precum îndeamnă şi Sfântul Teodor Studitul. Până astăzi se 
păstrează această rânduială, precum şi faptul că în prima săptămână din 
Postul Mare femeilor le era interzis să intre în mănăstirea Sarov. 
Regulamentul obştii de la Sarov a fost întocmit conform scrierilor 
duhovniceşti ale Sfinţilor Apostoli şi ale Sfinţilor Părinţi, semnat şi 
binecuvântat de către Prea Sfinţitul Ştefan, Mitropolitul Reazanului şi al 
Muronului, care 1-a aprobat printr-o notă: „Să slujiţi Domnului Dumnezeu cu 
strădanie şi bucurie; să aveţi răbdare; să vă nevoiţi pentru mântuire, precum 
cântă psalmistul David şi precum ne învaţă Sfânta Biserică; să stăruiţi în 
fapte bune, fapt pentru care veţi moşteni viaţa veşnică întru Hristos 
Domnul". La această notă a fost ataşată şi o trimitere deosebită, scrisă sub 


formă de versuri, ce prezenta o schiţă de reguli pentru o viaţă monahală bine 


rânduită. 
„ Din mila lui Dumnezeu, 
smeritul Ştefan, Mitropolit al Reazanului şi al Muronului. 
Stareţului mănăstirii Sarov şi soborului de fraţi întru 
Hristos Domnul. 
Fraţilor, 


Depărtaţi-vă de rău şi îmbrăcați svită, 
Fiţi smeriţi şi cu ochii aţintiţi spre pământ, 
Feriţi-vă de mândrie şi îngâmfare, căci sunt 


Răufăcătoare 
Și distrug toată lumina şi slava cerească. Invidia, slava deşartă şi ura, uitati- 


le, 

Pe acestea, prin post şi rugăciune, alungaţi-le, 
Lenea şi făţărnicia, să le lepădaţi 

Cu smerenie, să postiţi şi în rugăciune să stăruiţi, 
In comunitate şi unitate să trăiţi, 

Să nu vă îndoiţi, căci Domnul nu vă va uita! 

Frate mai mare, să nu fii asupritorul fratelui mic. 
Că în acest chip Domnul Iisus Hristos ni S-a arătat. 
Vălul ce vă va cuprinde să-l subjugați 

Și Domnului să-I mulţumiţi neîncetat. 

Blândeţea şi cumpătarea în voi să se sălăşluiască 
Şi pacea sufletească să vă stăpânească. 

Să aveti dragoste unii pentru alţii, 

Căci adevărul, nu făţărnicia, cu conştiinţa 
se impacă. 

Acestea vă vor însoţi în faţa tronului dumnezeiesc 
Și vă vor da coroana împărăției cereşti, 

Iar la sfârşitul acestui testament 


Pace şi binecuvântare vă transmit". 


Astfel, adunându-i pe toţi fraţii obştii, părintele Isaac i-a îndrumat să se 
nevoiască pentru dobândirea mântuirii. Apoi le-a atras atenţia să aibă grijă şi 
de cei ce le vizitează mănăstirea, poruncindu-le să ofere acestora o masă de 
prânz întru slava lui Dumnezeu, indiferent de numărul lor. Acest îndemn a fost 
respectat şi păstrat atât timp cât a funcţionat mănăstirea. Chiar şi atunci 
când la marile sărbători se adunau la mănăstire în jur de cinci mii de oameni, 
veniţi din toate colţurile ţării, se oferea tuturor hrană şi adăpost. 

Pe lângă grija sa de a fi respectat întocmai regulamentul vieţii monahale, 
întâi stătătorul mereu îi povăţuia pe fraţii săi întru Domnul să trăiască 
conform învățăturilor Sfântului Vasile cel Mare. El le zicea: „Să aveţi curăţie 
sufletească fără patimă trupească, blândeţe, voce moderată, vorbe 
cuviincioase, mâncare şi băutură nesăţioase. În faţa celor vârstnici să păstraţi 
tăcere; în faţa celor înţelepţi - atenţie; în faţa superiorilor - ascultare; în faţa 


celor inferiori şi deopotrivă cu voi - dragoste nefăţarnică. De cei răi, pătimaşi 

şi curioşi, să vă depărtaţi; să aveţi puţine lucruri şi multă minte; să nu fiţi 
nechibzuiţi la vorbă; să nu discutati fără folos; să nu fiţi îndrăzneţi la glume; 
să vă înveşmântaţi cu multă ruşine, să nu vorbiţi cu femei nechibzuite; să 
fugiţi de slava deşartă; să nu râvniţi funcţii înalte; să nu schimbaţi pe nimic 
curăţia şi sărăcia vieţii călugăreşti. Căci cine va săvârşi aceste fapte spre 
folos îi vor fi şi plată de la Hristos Domnul va primi". 

Punând început bun în viaţa duhovnicească a obştii sale, părintele Isaac 
s-a îngrijit şi de buna desfăşurare şi bunăstare pe mai departe a mănăstirii. In 
vizitele făcute la Moscova şi în alte oraşe, el a întâlnit oameni binefăcători, 
cum ar fi cneazul Roloev şi alţii, care au donat multe bunuri pentru 
mănăstire. însă cea mai sigură sursă de existenţă pentru viitorul mănăstirii a 
constituit-o dobândirea unor loturi de pământ, parcelelor de păduri şi a altor 
bunuri obţinute de la împărăteasa Ana Ivanovna, marea donaţie fiind 
acordată în anul 1730, pe data de 25 octombrie. 

În amintirea acestui dar împărătesc şi a deosebitei griji a împărătesei 
Cereşti, patroana acestei mănăstiri, s-a stabilit ca în fiecare an, pe data de 
25 octombrie, în semn de recunoştinţă, să se săvârşească vecernie cu 
priveghere de noapte şi Te Deum întru slava Preasfintei Născătoare de 
Dumnezeu. 

Cu toate acestea, sarcina ce o avea de cârmuire a mănăstirii nu-i 
împiedica pe părintele stareţ să lucreze faptele mântuirii sufletului său. Cea 
mai arzătoare dorinţă sufletească a părintelui Isaac era să parcurgă toate 
treptele vieţii pustniceşti. Curând s-a ivit şi ocazia să-şi împlinească această 


dorinţă. 


În anul 1715, făcând o vizită la Moscova, s-a îmbolnăvit de o boală grea. 
Atunci, crezând că i s-a apropiat sfârşitul, i s-a adresat stareţului mănăstirii 
Krasnoghorsk, ieromonahului Macarie, cu rugămintea de a-1 tunde în schimă. 
Astfel, în anul 1716, pe data de 13 martie, a fost tuns în schimă cu numele 
Ioan. După însănătoşire, el s-a retras din funcţia de stareţ al mănăstirii Sarov. 
Acest fapt, însă, i-a întristat pe fraţii obştii, pentru că ei îşi doreau să fie 
povăţuiţi şi îndrumați în continuare de către iubitul lor părinte. De aceea, 
întreaga obşte se adresează Prea Sfinţitului Ştefan, Mitropolit al Reazanului şi 


Muronului, cu rugămintea ca prin puterea funcţie sale să intervină pe lângă 

ieroschimonahul Ioan să nu renunţe la funcţia de stareţ al mănăstirii. 
Răspunsul la cererea obştii a fost primit în acelaşi an printr-o notă ce-i 
poruncea părintelui Ioan să rămână în continuare în funcţia de stareţ: 
„Aceasta se cuvine să faci şi pe ei să nu-i laşi”. 

Cu timpul însă, faptele nevoinţei trupeşti şi munca depusă pentru buna 
desfăşurare a vieţii de obşte au dus la şubrezirea sănătăţii cuviosului părinte. 
Părintele Ioan, simțindu-se la un moment dat istovit şi dorind să se dedice în 
totalitate rugăciunii în tăcere, îi încredinţează în anul 1731 conducerea 
mănăstirii unuia dintre primii săi ucenici, ieromonahul Dorotei. însă Dumnezeu 
a rânduit ca spre sfârşitul vieţii să-i pună credinţa la grea încercare. în anul 
1733, din cauza unor afirmaţii false, obştea mănăstirii Sarov a căzut în 
dizgrație, călugării fiind acuzaţi că ar deţine legături cu un oarecare Radişev. 
Cea mai amară soartă din cauza acestei acuzaţii au avut-o conducătorii 
mănăstirii, în special întâistătătorul Ioan, fostul stareţ al mănăstirii. El a fost 
arestat în anul 1734, pe data de 14 aprilie, în urma unui ordin emis de 
cancelaria secretă, spaima acelei vremi, şi trimis la Petersburg, într-o 
închisoare. Când un funcţionar al cancelariei secrete împreună cu câţiva 
soldaţi au venit la mănăstire să-1 aresteze pe părintele Ioan, acesta nu se 
afla în mănăstire, fiindcă era plecat în oraşul Temnicov cu treburi călugăreşti. 
întorcându-se din oraş, pe drum a fost întâmpinat de echipajul militar şi adus 
la Sarov, dar acestora nu li s-a permis să intre în mănăstire şi nici să discute 
cu fraţii obştii. Toţi călugării, însoţiţi de stareţul lor, părintele Dorotei, au ieşit 
la poarta mănăstirii, iar părintele Ioan, care era înconjurat de gardieni, le-a 
ieşit în întâmpinare şi s-a iertat cu ei, făcând în faţa lor trei metanii mari, fără 
să spună vreun cuvânt. însă cea mai înduioşătoare dovadă de dragoste 
trupească au fost lacrimile şi plânsul în hohote al fraţilor, care se despărţeau 
de părintele iubit. Parcă prevăzuseră că nu se vor mai vedea niciodată în 
această viaţă pământească. 

Multe vieţi omeneşti a răpus regimul țarist, din cauza căruia a pătimit în 
închisoare şi părintele ieroschimonah Ioan. 

In anul 1737, spre sfârşitul lunii decembrie, el moare într-o închisoare din 
Petersburg la vârsta de 67 de ani şi este îngropat la biserica cu hramul 


„Schimbarea la Faţă a Domnului Iisus Hristos" din oraşul Koltov. Fraţii obștii 

Sarov, în semn de recunoaştere faţă de părintele lor, întâistătătorul 
mănăstirii, au hotărât să săvârşească o panahidă? în ziua de 4 iulie a fiecărui 
an spre pomenirea cuviosului părinte. 

Pentru că, de fapt, cuviosului stareţ Ioan i se datorează întemeierea, 
organizarea şi bunăstarea mănăstirii. 

Grija părintelui loan nu s-a limitat numai la conducerea mănăstirii, 
activitatea lui duhovnicească extinzându-se şi în afara mănăstirii Sarov. 
Cuviosul părinte Ioan este cunoscut ca un înflăcărat apărător al ortodoxiei şi 
viteaz luptător împotriva ereticilor, în special împotriva vechilor ritualnici. 
Durerea pentru cei rătăciţi de Biserica Ortodoxă şi dorinţa de a-i lumina cu 
adevărul credinţei stăruiau în sufletul părintelui. Dar gândul că nu el este cel 
chemat pentru această lucrare îl reţinea de la împlinirea dorinţei sale. Insă 
atunci când el nu se putea hotări la ceva, avea grijă Dumnezeu să le 
rânduiască. 

În anul 1700, la o moară de pe râul Latiş, nu departe de chilia cuviosului 
Isaac, s-a stabilit un fugar din grupările schismaticilor de peste Volga, Ivan 
Karelin. Părintele Isaac, întâlnindu-se cu acesta la moară şi aflând cine este, 
s-a aprins de dorinţa de a-1 readuce la calea dreaptă a credinţei. Cu dragoste 
şi blândeţe a început o discuţie cu Karelin despre credinţa adevărată, dar 
nereuşit s-a arătat a fi începutul activităţii sale misionare, încăpăţânatul 
fanatic răspundea la toate vorbele părintelui prin înjurături şi replici urâte. Dar 
această nereuşită n-a slăbit dorinţa cuviosului, dimpotrivă, 1-a ambiţionat să- 
şi continue activitatea misionară. El se ducea adesea pe la moară şi de fiecare 
dată se străduia să intre în discuţie cu acest schismatic. Şi munca părintelui 
Isaac n-a rămas fără roade. Odată, fiind rugat de către 


“Panahidă - parastasul săvârşit întru pomenirea celui răposat. La parastas se aduce un 
colac împletit numit panahidă, în mijlocul căruia se înfige o crenguţă verde de cireş, care se 


împodobește cu covrigi şi bomboane, acestea simbolizând pomul vieţii. 

morar să rămână în locul lui la moară, cuviosul a început noi dezbateri cu 
schismaticul Karelin şi spre bucuria aşteptărilor sale n-a mai văzut în 
persoana interlocutorului său un fanatic înrăit, ci un om care răspundea 
paşnic la toate întrebările lui. Astfel, între cei doi s-a iscat o discuţie ce a 
durat o zi şi o noapte, iar rezultatul a fost următorul: Karelin i-a promis 


părintelui Isaac că se leapădă de învăţătura schismatică. Iar în ziua 

următoare, Karelin a venit la mănăstire hotărât să se convertească la credinţa 
ortodoxă şi l-a rugat stăruitor pe cuviosul părinte Isaac să-l 
primească în mănăstire şi să-1 tundă călugăr. După ce l-a pus la încercare şi 
s-a convins de sinceritatea cererii lui, părintele 1-a tuns călugăr cu numele 
Irineu. Acesta a fost primul călugărit în mănăstirea Sarov. Convertirea 
acestuia la ortodoxie a deschis drumul părintelui Isaac către o activitate 
misionară mai amplă. De la Karelin, părintele Isaac a aflat despre un număr 
mare de schismatici, care locuiau în nişte schituri în desişurile pădurii Kerjenţ. 
Care e forma corectă? de peste râul Volga. Atunci s-a întețit mai mult dorinţa 
lui de a-şi continua activitatea misionară. Adesea se gândea să meargă la ei 
şi să le vorbească despre adevărul de credinţă. Curând s-a ivit şi ocazia de a- 
şi îndeplini această dorinţă. 

În anul 1700 a sosit în judeţul Temnicov o schismatică pe 
nume Melania, din pădurile Kerjenţ, cu zece ucenice de-ale ei. Ele s-au oprit 
în satul Balâsov, nu departe de chilia pustnicului părinte Isaac, pentru că au 
fost reţinute aici timp de trei zile din cauza unui viscol. Acelaşi viscol 1-a 
prins şi pe părintele Isaac, care venise la chilia sa din apropierea satului 
Kremen. Auzind de la localnici că în satul lor se află monahia Melania cu 
ucenicele ei, părintele Isaac a vrut să le vadă. întâlnirea lui cu Melania a fost 
benefică pentru viitorul activităţii sale misionare. Discuţia cu Melania despre 
mântuire a creat o impresie atât de pozitivă despre părintele Isaac, încât 
monahia  schismatică, considerând că acesta este un susținător al 
doctrinei sale, l-a rugat să treacă la credinţa lor şi să le fie părinte şi 
îndrumător. Dar cuviosul s-a opus acestei propuneri sub pretextul că el 
preferă mai mult tăcerea, liniştea deplină, dar în realitate se temea că 
această propunere „să nu fie uneltirea celui rău", ce-l îndeamnă spre 
preamărire. în acel an, după cum se ştie, a intervenit o schimbare în viaţa 
pustnicului Isaac, a fosi numit stareţ la mănăstirea cu hramul „Intrarea 
Maicii Domnului în Biserică" din oraşul Armazas. La puţin timp după instalarea 
lui în această funcţie, el a fost nevoit să meargă la piaţa Macarev cu treburi 
pentru mănăstirea respectivă. 

Aici el s-a întâlnit din nou cu monahia Melania, care 1-a invitat şi de 


această dată la schiturile ei şi l-a prezentat pe cuviosul părinte „nastavnicilor”? 

ei schismatici, Iona şi Ivan Dmitriev. După primele vorbe, aceştia l-au 
întrebat pe părintele de ce credinţă este, veche sau nouă? Ca să poată 
discuta cu ei în continuare, părintele Isaac a recurs la viclenie şi măgulire, 
răspunzându-le că el slujeşte după cărţile vechi (ritul vechi). Acest răspuns 
le-a plăcut şi l-au invitat la schiturile lor. El le-a promis că îi va invita la 
Kerjenţ, dar mereu îşi amâna plecarea sa în acele locuri depărtate, locuite 
numai de  schismaticii ritualnici, deoarece, nefiind de acord cu doctrina 
lor, era supus unui mare pericol. De aceea se tot gândea cum să procedeze: 
dacă le va vorbi pe placul lor va fi asemenea lor şi va păcătui înaintea lui 
Dumnezeu, iar dacă le va vorbi despre adevărul de credinţă îi va tulbura şi, 
fiind pe pământul lor, aceştia aveau multă putere şi puteau face cu el orice 
nelegiuire. Un an de zile l-au aşteptat schismaticii pe părintele Isaac. Când 
Filaret a preluat locul de „nastavnic", de învăţător al lui Iona, 1-a trimis pe 
prietenul său Ivan Dimitrev în piaţa Macarev ca să-l cheme din nou pe 
părintele Isaac la schituri. Dar părintele iarăşi a refuzat să meargă la 
schiturile din Kerjenţ, astfel nădăjduind să-i atragă mai mult pe „ritualnici", 
care se ataşaseră deja de părinte. Bănuielile părintelui s-au adeverit pentru 
că, în momentul când schismaticii au primit refuzul părintelui, imediat l-au 
trimis din nou pe Ivan Dimitrev la părinte cu o scrisoare prin care îl implorau 
să-i viziteze la schiturile lor. Abia acum a considerat părintele că a sosit 
vremea să le vorbească acestora despre dreapta credinţă. O noapte şi o zi s-a 
contrazis părintele cu Ivan Dimitrev. Cuvintele părintelui au avut un ecou atât 
de profund asupra schismaticului, încât nu mai avea nici un argument contra 
şi, în sfârşit, după o lungă tăcere a spus: „Aşa mi se pare şi mie, că ce spui tu 


împotriva mea, ca şi cum ar fi adevărul, fapt pentru care ar trebui să 


“învăţătorilor. 


vii la noi peste Volga şi acolo să vorbeşti cu «nastavnicul» nostru Filaret şi cu 

toţi ceilalţi despre toate, căci toţi doresc să te vadă". Dar părintele a refuzat şi 
de această dată să călătorească peste Volga. Această decizie a părintelui a 
stârnit şi mai mult dorinţa „ritualnicilor” de a-1 atrage pe cuviosul părinte de 


partea lor. Când Ivan Dimitrev i-a povestit lui Filaret despre cele întâmplate cu 

părintele Isaac şi despre bănuielile sale în ceea ce priveşte adevărul 
învățăturilor lor, atunci Filaret s-a hotărât să plece la Arzamas. 

În luna noiembrie a anului 1703 el vine la Arzamas, aducând cu sine o 
desagă plină cu cărţi schismatice, căci cele povestite de către Ivan Dimitrev 
au stârnit o undă de îndoială în sufletul lui Filaret. Venind la părintele Isaac, 
el i-a vorbit sincer: „Mi-am călcat demnitatea venind la tine ca să-mi risipesc 
îndoielile. Vreau să vorbesc cu tine despre adevărata credinţă". Astfel au 
început discuţiile între cei doi. Trei zile în continuu au vorbit ei despre 
doctrina  rătăciţilor schismatici. Vorbele părintelui Isaac erau atât de 
convingătoare, încât Filaret a recunoscut, în sfârşit, că ceea ce el a apărat şi 
propovăduit până acum cu atâta vehemenţă este lipsit de orice temei. în ziua 
următoare, el i-a spus părintelui Isaac că neavând o biserică recunoaşte că 
nu se vor putea mântui şi şi-a exprimat dorinţa de a se alipi Bisericii 
Ortodoxe. Primind un răspuns liniştitor, Filaret a plecat la schitul său cu 
intenţii serioase de a-i readuce la calea dreaptă a credinţei pe toţi fraţii lui. 
La sosirea lui la schit a spus direct că ei sunt ispitiţi de diavol şi trăiesc aici 
spre osândă, având o credinţă nefondată pe adevăr. Vorbele lui Filaret au 
stârnit „tulburare" la schit, dar acesta a continuat să-i convingă şi să le 
vorbească fraţilor despre adevărul de credinţă. Vorbele lui au fost 
convingătoare, că numărul celor dornici de a se converti era destul de mare. 

În luna iunie a anului 1705, Filaret, fiind îndemnat de „convertiţii" lui, a 
venit în piaţa Macarev să se întâlnească din nou cu părintele Isaac şi să-i 
spună despre dorinţa „obştii" sale de a se converti şi să-l roage să facă 
anumite demersuri pentru ridicarea unei biserici în locul schiturilor lor din 
Kerjenţ şi să vină acolo la ei ca să-i spovedească pe cei dornici de a se 
converti. Dar, negăsindu-1 pe cuviosul părinte aici, Filaret a plecat pe urmele 
lui la Moscova, dar nici acolo nu 1-a găsit. Insă călătoria lui la Moscova n-a 
fost zadarnică, fiindcă prin intermediul unor oameni buni a primit aprobare 
pentru ridicarea unei biserici la Kerjenţ. Mare le-a fost bucuria convertiţilor la 
primirea acestei veşti şi l-au trimis imediat pe Filaret la Arzamas, la părintele 
Isaac, cu rugămintea ca acesta să vină la ei să-i spovedească şi să-i 
împărtăşească cu Sfintele Taine. Părintele s-a bucurat nespus de mult auzind 


această veste şi repede a şi pornit spre Volga. La Kerjenţ şi-a petrecut două 

săptămâni, îndemnându-i pe unii rătăciţi să se convertească, iar pe alţii i-a 
spovedit. în tot timpul petrecut la schiturile din Kerjenţ s-a convins de dorinţa 
sinceră a celor convertiți de a se alipi la Biserica Ortodoxă. Săvârşind ritualul 
de convertire al acestora, el s-a întors apoi la mănăstirea sa. Dar pentru că 
părintele Isaac era extrem de ocupat cu lucrările de construcţie a mănăstirii 
Sarov, nu putea să-i viziteze prea des pe cei de la Kerjenţ, şi de aceea îl 
povăţuieşte pe Filaret să-şi aleagă un alt îndrumător. Părintele Isaac a mers 
împreună cu Filaret la Preaslav-Zales, la mănăstirea Nicolaev, la ieromonahul 
Pitirim (cunoscut mai târziu ca Arhiepiscop de Nijegorod), ca să-1 înştiinţeze 
despre solicitarea lui Filaret şi a fraţilor lui de a le fi îndrumător duhovnicesc. 
Lăsându-i pe cei de la Kerjenţ în grija părintească a stareţului Pitirim, 
părintele Isaac îl roagă pe acesta să plece peste Volga, ca să pună temelia 
unei biserici acolo. In anul 1706, părintele Pitirim sfinţeşte locul, punând 
temelia unei biserici la Kerjenţ şi-i ajută pe cei de acolo în toate treburile lor 
gospodăreşti şi duhovniceşti. Dar şi după toate acestea, părintele Isaac n-a 
renunţat la activitatea sa misionară, acest fapt fiind evidenţiat şi în Diploma 
Ţarului oferită cuviosului Isaac în anul 1711. 

Cinstind amintirea acestui evlavios şi râvnitor cuvios părinte, întâistătător 
al mănăstirii Sarov, cu sfinţenie se păstrează ca un odor de nepreţuit 
regulamentul vieţii de obşte stabilit de acest stareţ. Regulamentul conţinea 
reguli de a păstra rânduiala slujbelor bisericeşti, pravila de chilie a călugărului 
şi alte îndrumări duhovniceşti, dintre care amintim câteva esenţiale: 

„Mă rog pentru voi, iubiţi părinţi şi fraţi, eu, nevrednicul rob şi frate al 
vostru, pentru dragostea Domnului nostru Iisus Hristos, Care S-a dat pe Sine 
pentru păcatele noastre. Se cuvine să ne îngrijim sufletele noastre; să 
plângem şi să ne tânguim; să ne recunoaştem neputinţa şi slăbiciunea; să nu 
râvnim cele trecătoare; să lucrăm pentru bunurile vieţii veşnice; nu în lene şi 
nesiguranţă să ne petrecem această viaţă, căci vom fi judecaţi la a Doua 
Venire a Domnului. Mare şi înspăimântătoare va fi acea zi în care faţa 
Domnului Hristos va străluci mai mult decât soarele. Celor drepţi le va dărui 
nespusă bucurie şi fericire, iar păcătoşilor chinuri şi osteneală. Ce este 
această viaţă? Durere şi tristeţe amară, precum spune Sfântul Efrem. Puţini 


dintre cei din lume, care au trăit lângă copii şi soţii, se vor învrednici de 

împărăţia cerurilor, căci cei mai mulţi din lume vor ajunge în iad. Noi, însă, cei 
care am lepădat totul - părinţi, fraţi, familii şi toate plăcerile vieţii lumeşti - 
trăind în neajunsuri şi suferind încercări, luptând cu patimile trupeşti şi 
vicleniile celui potrivnic, precum cu leul şi cu şarpele, pentru puţină 
neatenţie, neputinţă şi neascultare, cu cei păcătoşi vom fi judecaţi şi chinuiţi 
în iad şi vom sta de veghe din cauza multei nesocotinţe; să păstrăm 
preamărirea şi slăvirea lui Dumnezeu. Slabele şi neinsemnatele ispite 
aparente să le învingem, că din cauza acestora ne va lipsi împăratul Hristos 
de dragostea pământească, iar în ceasul straşnic al morţii, crunt ne vom 
chinui. Deci, să nu fiţi nepăsători şi leneşi, căci aşa spune Sfântul Vasile cel 
Mare: „Şi marii sfinţi, părinţii înduhovniciţi şi sfintele muceniţe în ceasul 
straşnic al morţii nu scapă de durerile chinuitoare ale despărțirii sufletului de 
trup, de încercările celui rău". De aceea, fraţilor, dacă toţi drepţii trec prin 
chinuri în ceasul morţii, noi, cei pătimaşi şi păcătoşi, cum vom evita aceste 
înfricoşătoare chinuri? Şi ce ajutor vom avea, dacă în fiecare clipă îl supărăm 
pe Dumnezeu şi nu ne îngrijim de liniştea şi mântuirea sufletului nemuritor? 
Să avem rațiune şi voinţă ca să ne lepădăm de cele lumeşti. Să promitem 
Domnului Hristos că vom suferi orice durere, neajuns şi ispită în viaţa 
călugărească; să fim smeriţi, ascultători şi săraci, precum a fost Domnul 
Hristos. Iar acum vă spun că se cuvine să fiţi mereu în biserică, în chilie, la 
trapeză sau la ascultare. Hrana, îmbrăcămintea şi alte lucruri să nu le păstraţi 
în mănăstire sau în chilie fără binecuvântare; să trăiţi simplu, în sărăcie de 
bunăvoie, spre mântuirea voastră. 

Importante sunt aceste precizări ce ne separă de lume prin cuvânt şi apoi 
prin faptă. Nu este lucru puţin să nu ne fie frică de chinurile viitoare, de 
înfricoşătorul ceas al morţii dacă pe pământ câte puţin vom muri trupului 
păcătos. Aşa, părinţi şi fraţi, ne vom înfăţişa la judecata Domnului Hristos, 
unde vom da răspuns pentru viaţa noastră, pentru lucrurile, cuvintele şi 
gândurile noastre. Cu adevărat înfricoşătoare şi nemilostivă este judecata, 
mai ales pentru cei nepăsători şi leneşi! Dacă cei drepţi abia se mântuiesc, 
nepăsătorii şi păcătoşii unde ajung? De aceea, de acum înainte să ne trăim 
viaţa conform învățăturilor Sfinţilor Apostoli, scrierilor Sfinţilor Părinţi, 


regulamentului vieţii monahale şi altor scrieri dumnezeieşti. De asemenea, 


22 


dispuneţi şi de regulamentul întocmit de mine, nevrednicul vostru supus, 
scris din dragoste pentru Hristos Dumnezeu şi dat spre păstrare veşnică 
vouă, tuturor părinţilor şi fraţilor din sfânta mănăstire, dorind şi stăruitor 
rugându-vă ca această predanie să o primiţi şi cuviincios să o păstraţi”. 

În vremea întâistătătorului stareţului Ioan, în anul 1711, cu ajutorul lui şi 
al fraţilor au fost încheiate lucrările la peşterile subterane de pe deal, începute 
în anul 1682 de către pustnicii Teodosie şi Gherman. în diverse locuri se 
găseau chilii la sol, ridicate de aceşti pustnici pentru cei care doreau să se 
nevoiască în singurătate spre dobândirea mântuirii sufletelor lor. Ca să aducă 
împreună osanale lui Dumnezeu, aceşti călugări s-au adunat în biserica din 
peşteri, zidită în numele Tuturor Sfinţilor Făcători de minuni de la Lavra din 
Kiev. Biserica din peşteri a fost sfinţită în anul 1711, la solicitarea mănăstirii 
Sarov şi cu sprijinul binefăcător al credincioaselor împărătese Măria şi 
Teodosia Alexeevna, care prin multele daruri oferite mănăstirii au adus şi o 
mare comoară, o părticică din moaştele sfinţilor făcători de minuni de la lavra 
din Kiev, ce se păstrează până în prezent sub sfânta masă din peşterile 


mănăstirii Sarov. 

Cuviosul ieroschimonah Dimitrie 


Succesorul întemeietorului mănăstirii Sarov, a părintelui ieroschimonah 
loan, unul dintre apropiații lui ucenici, al doilea stareţ - părintele Dorotei, în 
lume - Dimitrie, a fost ales la conducerea mănăstirii în anul 1731 de către 
îndrumătorul său duhovnicesc, părintele loan. 

Părintele Dorotei a fost stareţul mănăstirii Sarov vreme de 17 ani. El era 
originar din judeţul Kadom, de meserie paracliser la biserică. A venit la 
mănăstire în anul 1705, iar în anul 1708 a fost tuns în monahism. Ascultare a 
făcut la părintele loan, fiind un bun ucenic al acestuia şi părtaş la toate 
muncile şi necazurile părintelui loan. Urmând exemplul învățătorului său, el a 


fost pentru toţi un model de smerenie şi un mare nevoitor întru săvârşirea 

faptelor mântuitoare. Mergea la toate ascultările; la cosit fân, la prins peşte şi 
altele. Conform regulamentului de vieţuire în obşte, toţi fraţii, în afară de cei 
bătrâni şi neputincioşi, mergeau la muncă împreună cu smeritul păstor al 
sufletelor lor. Toată viaţa părintelui Dorotei a fost încununată de multă 
răbdare, înduioşătoare bunătate şi evlavie. Râvna pentru preamărirea lui 
Dumnezeu, dragostea lui arzătoare pentru Părintele Ceresc erau patrimoniul 
evlaviosului său suflet. Pentru marea unire întru dragoste dintre fraţi şi 
pentru o rânduială unitară în toate, el îndeplinea strict regulamentul vieţuirii 
în obştea Sarov conform celui de la Muntele Athos, lăsat ca testament 
duhovnicesc de înaintaşul său. Nu exista între fraţi unul mai presus decât 
altul, nu exista nici invidie, nici linguşire, nici vrajbă, nici ardoare, ci se păstra 
o uimitoare înţelegere şi unitate în toate. Fraţii îşi încredinţau sufletele lor 
păstorului părinte Dorotei, iar el, ca un tată iubitor şi responsabil, avea o grijă 
permanentă pentru mântuirea lor. Părinteşte se îngrijea de sufletul sensibil 
şi lezat al fiecăruia în parte. Orice cuvânt duios, paşnic şi compătimitor al 
sfaturilor sale avea scopul de a le implementa fraţilor obştii pacea, smerenia, 
iertarea supărărilor, ajutorul reciproc, recunoaşterea neputinţelor, neţinerea 
de minte a răului, înfrânarea mândriei şi a iubirii de sine, nerăzbunarea, 
dragostea desăvârşită până la sacrificiu. Acest părinte povăţuitor era un 
exemplu desăvârşit al tuturor virtuţilor, despre care îi învăţa şi pe fraţii săi 
întru Hristos Domnul. Cu înţelepciunea, tăria caracterului său, abnegaţia şi 
viaţa sa pilduitoare, a întărit între fraţi disciplina convieţuirii, dragostea faţă 
de muncă, ascultarea şi dragostea frăţească. Vestea despre viaţa lui sfântă a 
adus la el pe mulţi călători ai unei vieţi liniştite. El îşi petrecea zilele într-o 
continuă rugăciune; discuta cu fraţii nou-veniţi despre faptele lor anterioare şi 
se ruga pentru ei. Niciodată nu se simţea împovărat de munca sa de 
îndrumător duhovnicesc şi nu a renunţat până la sfârşitul vieţii sale la a le 
oferi fraţilor virtuoşi sfaturile sale înțelepte, fapt pentru care toată obştea 
făcea ascultare de el, fără împotrivire, oferindu-i o cinstire fiiască 
neprefăcută. Astfel, toţi îl slăveau pe Dumnezeu prin viaţa lor, fiind sub 
îndrumarea starețului, care era experimentat în săvârşirea faptelor 
duhovniceşti. Sfaturile încercatului stareţ Dorotei erau atât de înțelepte şi 


folositoare, încât s-au păstrat nu numai în sufletele contemporanilor săi, dar 

şi în zilele noastre se mai aud pe buzele unora spre îndrumare reciprocă. Iată 
câteva sfaturi de-ale părintelui Dorotei: 

„Se cuvine să avem răbdare în fiecare clipă, mai ales atunci când vor veni 
asupra noastră dureri şi necazuri; se cuvine să înţelegem cum oamenii sfinţi, 
care au trăit înaintea noastră, şi-au petrecut viaţa lor în dureri, necazuri şi 
lipsuri şi au trăit în suferinţe pentru a se învrednici în împărăţia cerurilor de o 
bucurie neştiută şi nespusă, bucurie ce ochii n-au văzut, urechile n-au auzit 
şi la inima omului n-a ajuns, o bucurie gătită de Dumnezeu pentru înţelepţii 
Lui fii. Dacă omul nu va suporta ispitele şi încercările nu va primi de la 
Dumnezeu răsplată şi cunună. Răbdarea este salvatoare pentru om, iar lenea, 
slăbiciunea, comoditatea sunt nimicitoare. Comoditatea aduce în trup lene şi 
slăbiciune, iar în suflet nepăsare. Comoditatea şi grija zadarnică sunt 
deşertăciuni ce distrug mântuirea sufletului. Nimic nu-i supără şi arde mai 
tare pe vrăjmaşi decât rugăciunea lui lisus: Doamne, Iisuse Hristoase, Fiul lui 
Dumnezeu,  mântuieşte-ne pe noi; foarte înfricoşătoare este această 
rugăciune pentru duhurile rele." 

„Veghează cu mare frică, fiindcă printre patimi şi cursele vrăjmaşului 
trăieşti în fiecare clipă, de patimi eşti încercat şi peste tot sunt întinse cursele 
celui rău. Precum aerul pătrunde peste tot, aşa şi pământul este plin de curse 
şi patimi. Abţinerea sau cumpătarea este o virtute înălţătoare, este mama 
tuturor virtuţilor. Să ne abţinem de la îmbuibarea pântecului, căci abţinerea 
ucide tot păcatul şi patimile trupeşti. Iar virtutea cumpătării este începutul 
vieţii duhovniceşti şi protectoarea bunurilor cereşti, îmbuibarea duce la 
îngreunare, apoi la moleşeală, lene şi somn, iar lenea şi somnul sunt intrarea 
liberă a patimilor. De aceea trebuie să ne întărească Domnul Dumnezeu, ca 
să ne vedem, fraţilor, în împărăţia cerurilor. Din cauza lenei are loc relaxarea 
şi epuizarea simţurilor de judecată, aducându-ne îngreunare, aţipire, apoi 
somn, astfel încât lenea din trup permite tuturor gândurilor rele să intre în 
suflet şi din cauza acestor gânduri are loc sărăcirea faptelor bune şi rodnice. 
Prin rugăciune ne curăţim, ne luminăm şi ne întărim." 

„Cel nepăsător şi negrijuliu faţă de sufletul său nu-l poate înfrânge pe 
vrăjmaş şi nici propriile patimi, de aceea, ca să ajungi la desăvârşire, trebuie 


să trăieşti duhovniceşte, să fii bineplăcut lui Dumnezeu şi să lupti pentru 

mântuire. Cei care trăiesc în deşertăciune şi trudesc pentru trupul lor şi pentru 
înlăturarea pântecelui, regina tuturor patimilor, nu vor moşteni împărăţia lui 
Dumnezeu, pentru care sfinţii au trăit în dureri şi suferinţă, sărăcie şi 
cumpătare." 

„Dacă nu ne putem elibera de greutatea trupului, de lene, aţipeală, somn 
şi alte patimi, trudind pentru saturarea pântecelui, mâncând şi bând până la 
îmbuibare. Cel care este rob al propriilor patimi nu va reuşi să împlinească 
voia lui Dumnezeu. De aceea trebuie să ne rugăm stăruitor, ca să nu ne 
acopere întunericul patimilor ochii veghetori ai sufletului nostru." 

în mănăstirea Sarov, în timpul stareţului Dimitrie, s-a aprobat definitiv un 
regulament despre săvârşirea unei panaghii, impuse de părintele Ioan, în 
funcţie de cinul monahal al celui răposat. 

După sfârşitul Sfintei Liturghii, mersul de la biserică la trapeză se 
respecta de către toţi fraţii deopotrivă. Prescura sfinţită în timpul Sfintei 
Liturghii se punea pe o farfurie asemenea unui disc, aşezându-se pe un loc 
înalt după prestol şi la sfârşitul Sfintei Liturghii un ieromonah o lua şi o aducea 
înaintea stareţului. Toţi fraţii mergeau după stareţ în rând, câte doi, aşezaţi în 
ordinea cinului lor monahal, fiind îmbrăcaţi în mantii călugăreşti şi cântau 


Psalmul 144: „înălţa-Te-voi, Dumnezeul meu...". După aceea începeau 
molitfele trapezei: „Tatăl nostru... Slavă... Şi acum... Doamne miluieşte (de 3 
ori).  Binecuvântează...". Starețul spunea: „Hristoase Dumnezeule, 
binecuvântează mâncarea, băutura şi pe toţi robii Tăi, că Sfânt eşti acum şi 
pururea şi în vecii vecilor. Amin". Apoi stareţul scotea două bucăţi din 
prescura adusă şi le aşeza pe o farfurie, tăindu-le bucățele mici, şi le împărțea 
fraţilor, care erau aşezaţi la masă. O parte din care gustau toţi fraţii era 
scoasă, în numele Domnului Hristos, iar a doua bucată, în cinstea Născătoarei 
de Dumnezeu, ce se aşeza într-un loc anume pregătit în panaghiar şi la 
sfârşitul trapezei se săvârşea ridicare panaghiei conform cinului monahal a 
celui în cinstea căruia se făcea pomenirea. Fraţii obştii, în timpul trapezei, 
păstrau o tăcere profundă, iar mai târziu, în timpul mesei, un călugăr citea 
din cartea „Vieţile Sfinţilor", sau din tâlcuirea Sfintei Evanghelii şi a 
Apostolului, sau din învăţăturile Sfinţilor Părinţi. La masă se ofereau patru 


feluri de bucate, iar în post - trei. La sfârşitul trapezei, stareţul suna de trei 

ori din clopoțel. Ridicându-se de la masă, un ieromonah al cărui rând era 
spunea: „Cu rugăciunile Sfinţilor Părinților noştri, Doamne Iisuse Hristoase, 
miluieşte-ne pe noi". Iar cei de la strană răspundeau: „Doamne, miluieşte şi 
ne  mântuieşte... Slavă... Şi acum... Doamne miluieşte (de 3 ori). 
Binecuvântează...". Un ieromonah numit pentru ridicarea panaghiei făcând o 
metanie zicea: „Binecuvântaţi, sfinţi părinţi, şi mă iertaţi pe mine, păcătosul". 
Starețul sau, în lipsa lui, cel mai mare dintre fraţi răspundea: „Dumnezeu să 
te ierte şi să te miluiască". Ierodiaconul, luând cu vârful degetelor bucata de 
prescură, o ridica puţin deasupra panaghiarului unde fusese aşezată, şi, 
aducând-o în faţa icoanei Preasfintei Treimi, exclama: „Mare este numele". 
Ieromonahul continua: „Al Preasfintei Treimi". Ierodiaconul, mutând bucata 
de prescură deasupra icoanei Maicii Domnului, însemnându-se cu semnul 
Sfintei Cruci, spunea: „Preasfântă Născătoare de Dumnezeu, ajută nouă". Iar 
ieromonahul zicea: „Cu rugăciunile ei, Doamne, miluieşte şi ne mântuieşte pe 
noi". Şi toţi cântau: „Te fericesc toate neamurile" şi „Vrednic eşti..." sau 


„Cuvine-se cu adevărat...". Ierodiaconul ţinea panaghiarul, iar ieromonahul 
(al cărui rând era) tăia partea de prescură în bucățele mici şi apoi spunea: 
„Cu multe rugăciuni, Născătoare de Dumnezeu, Preacinstita noastră 
împărăteasă...", după care servea o bucăţică din prescură egumenul, apoi 
ierodiaconul împărțea bucăţelele de prescură tuturor fraţilor, după care toţi 
plecau la ascultările lor. 

La auzul clopotelor de seară, fraţii se adunau la rugăciunea de seară, în 
afară de cei care erau la ascultări, în rest, toţi veneau la slujba ce se săvârşea 
în fiecare seară liniştit, cu evlavie, conform regulamentului întocmit şi lăsat de 
întâi stătătorul părinte Ioan şi, conform tipicului bisericesc, în fiecare zi se 
săvârşea  vecernia cu canoanele Născătoarei de Dumnezeu, conform 
Octoihului; de asemenea se citea şi canonul sfântului prăznuit în acea zi. 
După vecernie, fraţii nu părăseau biserica, pentru că ascultau pravila de seară 
şi canoanele Domnului lisus Hristos, a Preasfmtei Născătoare de Dumnezeu, 
a îngerului păzitor şi un acatist. După această rânduială, fraţii se adunau la 
trapeza de obşte, apoi după o oră se suna din clopoțel pentru a anunţa 
începerea pravilei de chilie, la care participau toţi. Această pravilă în unele 


mănăstiri era săvârşită de fiecare călugăr în chilia sa, dar la mănăstirea 

Sarov, conform statutului obştii, toţi fraţii erau obligaţi să săvârşească 
împreună pravila de chilie. Pravila includea multe metanii mari, săvârşirea în 
taină a rugăciunii minţii, citirea pomelnicelor, rugăciunile de seară. Toţi fraţii 
se adunau în biserică, iar călugării, ca să poată face metaniile mari, se 
îmbrăcau în mantiile scurte, introducându-le sub centură. înduioşătoare 
pentru suflet erau rugăciunile de seară săvârşite în linişte, întrerupte doar de 
formula rugăciunii: „Doamne Iisuse Hristoase, Fiul lui Dumnezeu, miluieşte- 
mă". într-adevăr, acesta era strigătul sincer al sufletului către Izbăvitorul său: 
„Din adâncul sufletului Te chem pe Tine, Doamne!". Fiecare călugăr rostea în 
mintea sa rugăciunea tainică şi, cu simţul profund al umilinţei, cerea milă de 
la Dumnezeu: „Doamne Iisuse Hristoase, Fiul lui Dumnezeu, miluieşte-mă pe 
mine, păcătosul". Aceasta era o binefacere pentru suflet, când rugătorul cu 
mintea cobora în inima sa, depărtându-se de lume şi apropiindu-se de 
Dumnezeu. Era uimitor să vezi modul evlavios în care se săvârşea această 
pravilă de către fraţii obştii. 


Ieromonahul numit, aflându-se în mijlocul bisericii, începea: 


-Doamne, curăţeşte-mă pe mine, păcătosul, şi mă miruieşte!(o 
metanie). 

-Făcătorul meu, miluieşte-mă! (o metanie). 

-Fără de număr am greşit, Doamne, iartă-mă! (o metanie). 

-Doamne, fii milostiv cu mine, păcătosul (o metanie). 

-Doamne, iartă-mi fărădelegile şi păcatele (o metanie). 

-Preasfântă Născătoare de Dumnezeu, Stăpâna mea, miluieşte-mă! (o 
metanie). 

-Maica Domnului, roagă-te către Domnul Dumnezeu pentru mine, 
păcătosul (o metanie). 

-Preasfântă Fecioară, Maica Domnului, roagă-te pentru mine, păcătosul, 
în viaţa aceasta, la ieşirea sufletului din trup şi în viaţa viitoare! (o 
metanie). 

-Nebiruită şi neînchipuită, preacinstită şi de viaţă dătătoare Crucea 
Domnului, nu mă lăsa pe mine, păcătosul, cel ce nădăjduiesc întru Tine 


(o metanie). 

-Toate puterile cereşti: sfinţi îngeri, arhangheli, heruvimi, serafimi, 
miluiţi-mă pe mine şi rugaţi-vă pentru mine, păcătosul, şi mă ajutaţi în 
această viaţă la ieşirea sufletului meu din trup şi în viaţa viitoare (o 
metanie). 

-îngerul lui Hristos, păzitorul meu cel sfânt, miluieşte-mă şi te roagă 
pentru mine, păcătosul, către Domnul Dumnezeu şi mă ajută în această 
viaţă la ieşirea sufletului din trup şi în viaţa viitoare (o metanie). 

-Sfinte mare Ioane, proorocule, înaintemergătorul şi Botezătorul 
Domnului, miluieşte-mă şi roagă-te pentru mine, păcătosul, către 
Domnul Dumnezeu! (o metanie). 

-Sfinte Vasile cel Mare, Sfinte Ioane Gură de Aur, Sfinte Grigorie 
Teologul, miluiţi-mă şi vă rugaţi lui Dumnezeu pentru mine, păcătosul, 
şi mă ajutaţi! (o metanie). 

-Sfinților ai lui Dumnezeu: Nicolae, făcător de minuni, şi Chirii al 
Ierusalimului, miluiţi-mă şi vă rugaţi pentru mine, păcătosul, către 
Domnul Dumnezeu şi ajutaţi-mă! (o metanie). 

-Preacuvioşilor părinţi Antonie, Teodosie şi toţi făcătorii de minuni de la 
Lavra din Kiev, miluiţi-mă şi vă rugaţi pentru mine, păcătosul, către 
Domnul Dumnezeu şi mă ajutaţi! (o metanie). 

-Preacuvioşi părinţi Zosima şi Savatie, făcători de minuni de la Solovâăţ, 
miluiţi-mă! (o metanie). 

-Sfinților  slăviţilor apostoli, proorocite, muceniţe, temătoare de 
Dumnezeu, preacuvioşilor, drepţilor şi toţi sfinţii, miluiţi-mă! (o 


metanie). 


Apoi ieromonahul spunea: „Doamne, am greşit cu lucrul, cu cuvântul şi 
cu gândul în fiecare clipă a vieţii mele, miluieşte-mă şi mă iartă după mare 
mila Ta". După aceea se citeau rugăciunile. 

Prima rugăciune - a Sfântului Macarie: 

„Doamne, curăţeşte-mă pe mine, păcătosul, căci n-am făcut nici un 

bine înaintea Ta, şi mă izbăveşte de cel viclean... " şi altele. 

A doua rugăciune - a Sfântului Isaac Şirul: „Doamne, Iisuse Hristoase, 

Dumnezeul meu, cercetează zidirea Ta! Tu cunoşti patimile 


mele, neputinţele mele fireşti şi puterea vrăjmaşului. Tu eşti Singurul 

meu Stăpân, izbăveşte-mă de ispitele celui rău ". A treia rugăciune - a 
Sfântului Ştefan Tibeus: „Stăpâne, Doamne Iisuse Hristoase, 
Dumnezeul meu, fii ajutorul meu. In mâinile Tale mă las; nu mă părăsi 
pe mine, păcătosul... ". 
A patra rugăciune - a Sfântului Ioan Gură de Aur: „Doamne, dacă vreau 
şi dacă nu vreau, mântuieşte-mă! Am căzut în mocirla păcatelor, 
săvârşind rele, dar Tu, ca un Bun şi Atotputernic, miluieşte-mă şi mă 
izbăveşte... ". 
A cincea rugăciune - a Sfântului Ioan Gură de Aur: „ Stăpâne, miluieşte- 
mă după mare mila Ta şi nu mă lăsa să rătăcesc de la voia Ta şi nu 
intoarce fata Ta de la rugăciunile mele nevrednice, ci ascultă, Doamne, 
glasul rugăciunilor mele... " 

Rugăciunea către Preasfânta Născătoare de Dumnezeu: 

preasfântă Născătoare de Dumnezeu, Stăpâna mea, cu sfintele şi 

preaputernicele tale rugăciuni, îndepărtează de la mine smerita şi 

ticăloasa roaba Ta tristeţea şi uitarea...". 

Apoi spuneau: „Doamne, curăţeşte-mă pe mine, păcătosul, şi mă 

miluieşte". 

„Făcătorul meu, Doamne, miluieşte-mă" (o metanie). „Fără de număr 

am greşit, Doamne, iartă-mă" (metanie). 

„Doamne Iisuse Hristoase, Fiul lui Dumnezeu, binecuvântează-mă şi mă 
luminează şi mă păzeşte cu purtătoarea de viaţă Crucea Ta" (o metanie). 

Ieromonahul începea rânduiala pravilei de chilie, zicând: „Binecuvântat 
este Dumnezeul nostru; Slavă Tie, Dumnezeul nostru, Slavă Tie; împărate 
ceresc...; Preasfântă Treime...; Tatăl nostru...; Doamne miluieşte (de 12 ori); 
Slavă... Şi acum...; Veniţi să ne închinăm (de 3 ori)...; Psalmul 50; Crezul. 

Apoi fiecare rugător făcea câte 30 de închinăciuni, spunând la fiecare 
închinăciune rugăciunea lui lisus. După săvârşirea celor 30 de închinăciuni, 
fiecare călugăr zicea de 100 de ori rugăciunea „Doamne Iisuse Hristoase, 
miluieşte-mă pe mine, păcătosul". Toate aceste rugăciuni se spuneau în taina 
minţii, cu excepţia primelor trei de la început, ce se spuneau cu voce tare. 
După ce terminau de zis rugăciunea, părinţii spuneau cu voce tare: „Slavă... 


Şi acum... Aliluia (de 3 ori). Slavă Ţie, Dumnezeul nostru, slavă Ţie (de 3 

ori). Slavă... Şi acum... Apoi făceau încă 30 de închinăciuni, rostind la fiecare 
închinăciune: „Doamne Iisuse Hristoase, Dumnezeul nostru, miluieşte-ne pe 
noi". După aceea spuneau în tăcere rugăciunea minţii de o sută de ori. Apoi: 
„Slavă... Şi acum... Aliluia (de 3 ori), Doamne miluieşte (de 3 ori), Slavă... Şi 
acum... Iarăşi făceau 20 de închinăciuni însoţite de rugăciunea lui Iisus şi de 
o sută de ori rosteau rugăciunea minţii. Apoi: Slavă... Şi acum... Aliluia (de 3 
ori). Doamne miluieşte (de 3 ori). Slavă... Şi acum... Iarăşi 20 de închinăciuni 
cu rugăciunea lui Iisus în fiecare închinăciune, apoi o sută de ori rugăciunea 
minţii. Slavă... Şi acum... 


De cinci ori cu 5 închinăciuni spuneau: 


„Născătoare de Dumnezeu, Fecioară, bucură-te. Ceea ce eşti plină de 
har, Mărie, Domnul este cu tine...". Apoi se citea din scrierile Sfântului Efrem 
Şirul. După aceea cititorul începea să zică: 

„Nrednică eşti... Preasfântă Treime... Tatăl nostru... Troparul: 
«Miluieşte-ne pe noi, Doamne, miluieşte-ne pe noi, că, nepricepându-ne de 
nici un răspuns, această rugăciune aducem Ţie»". 

-Doamne miluieşte (de 40 de ori): „în toată vremea şi-n tot ceasul în cer 

şi pe pământ eşti închinat şi slăvit, Hristoase Dumnezeul nostru...". 

-Doamne miluieşte (de 3 ori), Slavă... Şi acum..., „Ceea ce eşti mai 

cinstită decât heruvimii..." 

„În numele Domnului, binecuvântează, părinte." 

- „Cu rugăciunile sfinţilor părinţilor noştri..." 

Rugăciunea de seară către Preasfânta Născătoare de Dumnezeu: 

Nepătată, neintinată, nestricată, jără prihană, curată Fecioară, a lui 
Dumnezeu Mireasă, Stăpână, Care pe Dumnezeu Cuvântul, prin preaslăvită 
naşterea Ta, L-ai unit cu oamenii... 

Rugăciune către Domnul nostru Iisus Hristos: 

Şi ne dă nouă, Stăpâne, celor ce mergem spre somn, odihnă trupului şi 
sufletului şi ne păzeşte pe noi de intunecatul somn al păcatului... 

Apoi se citea pomelnicul din Psaltire la sfârşitul căruia se repetă de trei 
ori „Pomeneşte, Doamne, pe toţi cei care au adormit întru nădejdea învierii şi 
a vieţii veşnice, părinţi şi fraţi ai noştri, şi le fă lor veşnica pomenire". 


După aceea urma: 

Rugăciunea Sfântului Macarie cel Mare către Dumnezeu Tatăl: 


„Dumnezeule cel veşnic şi impărat a toată făptura, Cel ce ne-ai 

învrednicit a ajunge până în acest ceas, iartă-mi păcatele..." 
Rugăciunea Sfântului Antioh către Domnul Iisus Hristos: 

„Atotţiitorule, Cuvinte al Tatălui, însuţi fiind desăvârşit, Iisuse Hristoase 

pentru multă milostivirea Ta... " 
Rugăciune către Sfântul Duh: 

„Doamne, împărate ceresc, Mântuitorule, Duhul adevărului, milostiveşte- 
Te spre mine, păcătosul robul Tău..." 

Rugăciune către Preasfânta Născătoare de Dumnezeu: 

„Preacurată şi binecuvântată de Dumnezeu Născătoare Mărie, Maica cea 
bună a Bunului împărat... " 

Rugăciune către Sfântul înger: 
„Îngerul lui Hristos, păzitorul meu cel sfânt şi acoperitorul sufletului şi al 
trupului meu... " 
„Apărătoare Doamnă, pentru biruinţă mulţumire..." 
„Fecioară care eşti pururea slăvită, de Dumnezeu Născătoare Mărie..." 
„Toată nădejdea mea spre Tine o pun, Maica lui Dumnezeu...". 
„De Dumnezeu Născătoare Fecioară, nu mă trece cu vederea pe mine, 
păcătosul...". 
Rugăciunea Sfântului Ioanichie: 

„Nădejdea mea este Tatăl, scăparea mea este Fiul, acoperământul meu 
este Duhul Sfânt, Treime Sfântă, slavă [ie . 

In sfârşit, ieromonahul dădea otpustul cel mic. După terminarea pravilei, 
egumenul, păşind în mijlocul bisericii, se întorcea cu faţa către fraţi şi zicea: 
„Binecuvântaţi sfinţi părinţi şi fraţi şi mă iertaţi pe mine, păcătosul, fiindcă am 
greşit în această zi şi în toate zilele vieţii mele, fără de număr am greşit cu 
sufletul, cu trupul, cu lucrul, cu cuvântul, cu gândul şi cu toate simţurile 
mele". 

În numele tuturor fraților, unul dintre cei mai vârstnici ieromonahi 
răspundea: „Domnul să te ierte, cinstite părinte! Binecuvântează-ne, cinstite 
părinte şi ne iartă pe noi, păcătoşii, fiindcă am greşit în toate zilele vieţii 


noastre, în această zi şi în acest ceas, fără de număr am greşit...". Şi toți frații 

se închinau cu smerenie stareţului, iar acesta răspundea: „Cu bunătatea Sa, 
Dumnezeu să ne ierte şi să ne miluiască pe toţi", şi se închina în faţa întregii 
obşti, iar călugării îi răspundeau făcând în acelaşi timp o închinăciune, apoi 
fiecare călugăr se apropia de stareţ pentru a primi binecuvântare. Aceasta 
era rânduiala pravilei de chilie în mănăstirea Sarov. 

Metaniile mari se făceau pe parcursul întregului an cu excepţia zilelor de 
sărbătoare. Când era priveghere de toată noaptea se făceau închinăciuni, de 
asemenea în perioada dintre miercurea Săptămânii Luminate până la 
praznicul Cincizecimii, în zilele de la praznicul Naşterii Domnului până la 
întâmpinarea Domnului se făceau închinăciuni. 

Călugării care vieţuiau în mănăstirea Sarov erau obligaţi să respecte 
următorul canon când mergeau la biserică pentru a participa la sfintele 
slujbe: 

Ileşind din chilie trebuiau să rostească rugăciunea: 

„Toată nădejdea mea spre tine o pun, Maica lui Dumnezeu...", Vrednică 
eşti..., Slavă..., Şi acum..., Doamne ,miluieşte şi otpustul: „Doamne Iisuse 
Hristoase, Fiul lui Dumnezeu, pentru rugăciunile Preacuratei Tale Maici, cu 
puterea cinstitei şi de viaţă făcătoarei Tale Cruci, ale cinstitelor puteri cereşti, 
ale sfanţului înger păzitorul meu, ale sfinţilor, slăviţilor şi întru tot lăudaţilor 
apostoli, ale sfinţilor mucenici, preacuvioşi şi de Dumnezeu purtători părinţi ai 
noştri şi ale tuturor sfinţilor, iartă-mă şi mă miluieşte pe mine, păcătosul" (o 
închinăciune). Apoi trei închinăciuni cu rugăciunea lui Iisus... 

Intrând în biserică, fraţii îşi ocupau locurile lor şi spuneau în taina minţii: 

-Doamne, curăţeşte-mă pe mine, păcătosul, şi mă miluieşte! (o 
închinăciune). 

-Fără de număr am greşit, Doamne, iartă-mă! (o închinăciune). 

-Crucii Tale ne închinăm, Stăpâne, şi Sfântă învierea Ta o slăvim! (o 
închinăciune). 

-Vrednică eşti... (o închinăciune). 

-Ceea ce eşti... (o închinăciune). 

-Slavă... Şi acum... 

-Doamne miluieşte (de 3 ori). 


-Otpustul menţionat mai sus. 

Apoi fraţii se închinau unul în faţa celuilalt, cerându-şi iertare, după aceea 
se cuvenea ca fiecare să stea cu evlavie şi frică de Dumnezeu, în linişte, cu 
umilinţă şi atenţie să asculte cântările şi rugăciunile ce se rosteau în timpul 
slujbelor religioase. Nu se permitea ca cineva să vorbească în timpul 
rugăciunilor sau să părăsească biserica fără motive întemeiate până când nu 
se dădea otpustul. După otpust, ei părăseau biserica numai după ce făceau 
câteva închinăciuni, spunând în acelaşi timp rugăciunile: „Doamne Iisuse 
Hristoase, Fiul lui Dumnezeu, miluieşte-mă pe mine, păcătosul! (de 12 ori); 
„Stăpâna mea, Preasfântă Născătoare de Dumnezeu, mântuieşte-mă pe 
mine, păcătosul!" (de 3 ori); „Sfinte îngere al lui Dumnezeu, păzitorul meu, 
roagă-te lui Dumnezeu pentru mine, păcătosul"; „Doamne miluieşte şi 
mântuieşte pe părintele nostru egumen (numele) şi toţi fraţii lui întru Hristos 
Domnul" (de 3 ori); „Doamne miluieşte şi mântuieşte pe părintele meu 
duhovnic (numele); „Doamne miluieşte şi mântuieşte pe binefăcătorii 
miluitori şi hrănitori ai noştri" (de 3 ori); „Odihneşte, Doamne, sufletele 
adormiţilor robilor tăi, părinţi şi fraţi ai acestei sfinte mănăstiri" (de 12 ori). 

Iar când cineva dintre fraţi pleca la cele veşnice, timp de 40 de zile 
fiecare vieţuitor din mănăstire trebuia să se roage pentru cel de curând 
răposat, făcând câte 12 închinăciuni după fiecare slujbă, rugându-se astfel: 
„Doamne, odihneşte sufletul răposatului robului Tău (numele). 

Apoi călugării se mai rugau pentru părinţii, rudele lor şi pentru cine mai 
doreau, după aceea plecau în tăcere la chiliile lor. 

În mănăstirea Sarov s-a introdus o rânduială strictă încă din timpul 
părintelui Ioan, păstrată şi de succesorul său Dorotei (Dimitrie), ca slujirea şi 
citirea să nu se facă la repezeală. De aceea, la sărbătorile cu priveghere de 
toată noaptea, slujba de zi dura aproximativ 10 ore. După regulament, 
călugării trebuiau să vină la biserică în mantii şi să stea fiecare la locul lui. 
Succesorul părintelui Ioan urmărea cu stricteţe ca în biserica Domnului totul 
să fie plăcut şi agreabil. Regula aceasta de a îmbrăca toţi mantie când veneau 
la biserică avea urmările ei binefăcătoare şi anume unitatea îmbrăcămintei 
slujitorului, ce se diferenţia în funcţia de cinul monahal al călugărilor. Portul 
lor le amintea că dacă în timpul vieţii între ei trebuie să existe egalitate 


exprimată prin smerenie, ascultare, înfrânarea gândurilor, cu atât mai mult, 

în biserica Domnului, ei trebuie să fie uniţi sufleteşte, prin simţul evlaviei de a 
slăvi Preacinstit Numele Domnului şi prin haina sărăciei şi a smereniei să-şi 
păzească sufletul de rătăcire şi preamărire. Când erau întristaţi şi deprimaţi 
sufleteşte, având nevoie de sprijin şi sfat duhovnicesc ca să-şi tămăduiască 
rănile sufleteşti, veneau la îndrumătorul lor, ca la un adevărat părinte, care le 
oferea dragoste părintească. Îi primea cu sufletul deschis, ascultându-i, 
alinându-i, întărindu-i şi dându-le sfaturi cum să se ferească de orice fel de 
patimi ce le atacă sufletul: „Căci cine este prietenul lumii, acela este 
duşmanul Domnului”. 

Părintele stareţ Dimitrie, trudindu-se îndeajuns ca să devină exemplu 
binefăcător pentru fraţii săi întru Hristos, a dorit să-şi petreacă restul zilelor în 
rugăciune tainică, de aceea cu încuviințarea întregii obşti a ales în locul său în 
funcţia de stareţ al mănăstirii Sarov pe ieromonahul Filaret. 

Părintele Dorotei, în schimă numit Dimitrie, a trăit puţin timp în linişte şi 
tăcere, dându-şi sufletul în mâinile lui Dumnezeu pe data de 4 octombrie 
1746, la vârsta de 68 de ani. 

În timpul stăreţiei lui a fost construită biserica din piatră cu hramul 
Adormirea Maicii Domnului, a cărei construcţie a început în anul 1736, în 
timpul ieroschimonahului Ioan. Această biserică a fost înfiinţată pe data de 
25 august 1744 de Prea Sfinţitul Dimitrie, Episcop al Nijegorodului. Mai 
târziu, biserica a fost transformată în altar, atunci când în anul 1777 a fost 
construită o altă biserică imensă, cu mai multe altare, în cinstea 
preacuvioşilor părinţi Antonie şi Teodosie de la Lavra Peşterilor din Kiev. 

În anul 1745 a fost construită din piatră o bolniţă pentru câ'ugării bătrâni 
şi neputincioşi şi pe lângă ea o biserică cu hramul preacuvioşilor părinţi 
Zosima şi Savatie - făcătorii de minuni de la Solovăţ. In această biserică, 
sfinţită în anul 1746, se săvârşea în fiecare zi, dis-de-dimineaţă, Sfânta 


Liturghie, spre pomenirea tuturor binefăcătorilor acestei mănăstiri. 


Cuviosul ieromonah Filaret 

Filaret era de origine din judeţul Smolensk, dintr-o familie de boieri de 
viţă nobilă. El era un om care se bucura de un respect binemeritat din partea 
întregii obşti. Părintele Filaret s-a îngrijit stăruitor de mănăstire şi a reuşit în 
timpul scurt cât a fost stareţ al mănăstirii să respingă nemulţumirile 
exagerate ale moşierilor din vecinătatea mănăstirii. Prin demersurile şi 
contribuţia sa, proprietarii de pământuri (donate mănăstirii) au stabilit de 
comun acord să delimiteze terenurile de pământ şi parcelele de pădure ale 
mănăstirii de cele ale moşierilor vecini. Aprobarea definitivă de stabilire a unui 
hotar între aceste pământuri a fost obţinută abia în anul 1749. Astfel, 
părintele stareţ Filaret a întărit pentru totdeauna hotarele mănăstirii, 
îndepărtând răul ce putea aduce o mare daună obştii Sarov. El a fost stareţ 
numai doi ani de zile fiindcă a renunţat la această funcţie, dorind să-şi 
petreacă restul zilelor în tăcere. A trăit foarte puţin timp în linişte şi tăcere 
deoarece curând a fost chemat de către arhiereul eparhiot la casa 
arhierească, fiind ridicat la rangul de arhimandrit la mănăstirea Sfântul Nicolae 
din oraşul Şartonov, unde a şi murit. 

În timpul stăreţiei părintelui Filaret, a fost construită în incinta mănăstirii 
o biserică de piatră în locul celei de lemn, cu hramul „Maica Domnului - Izvor 


purtător de viaţă". 


Cuviosul ieromonah Marcu 


Succesorul părintelui stareţ Filaret a fost ieromonahul Marcu, originar din 
oraşul Iaroslavl. Era fiu de diacon şi a fost tuns în monahism în mănăstirea 
Dernov şi tot acolo a fost hirotonit ieromonah de către Prea Sfinţitul Dimitrie, 
Episcop al Nijegorodului şi Alatârului. Dorind să ducă o viaţă mai retrasă, în 
anul 1746, cu binecuvântarea aceluiaşi Prea Sfinţit Dimitrie, s-a mutat la 
mănăstirea Sarov. 

În anul 1749, cu acordul întregii obşti monahale, a fost ales stareţ al 
mănăstirii Sarov. A deţinut această funcţie doar doi ani de zile, pentru că, în 
anul 1751, printr-o dispoziţie a „Consistoriului duhovnicesc" din Suzdal a fost 
transferat la mănăstirea Salalei, fiind numit egumen a mănăstirii respective, 


unde a şi murit la adânci bătrâneţi. 

Cuviosul ieromonah Isaac 


Al cincilea stareţ al mănăstirii Sarov a fost Isaac, fiul unui evlavios preot 
pe nume Pricope. 

Isaac s-a stabilit la mănăstirea Sarov la o vârstă tânără, împreună cu 
tatăl său, ambii râvnind spre o trăire conform exemplului oferit de marii 
pustnici, şi s-au arătat a fi demni de urmat în fapte de către ceilalţi fraţi ai 
obştii. Ei au fost tunşi în călugărie de către stareţul mănăstirii, Dimitrie. în 
anul 1751, Isaac, după şapte ani de stăreţie a mănăstirii Sarov, a fost ridicat 
la rangul de arhimandrit şi transferat la mănăstirea Sfânta Treime din oraşul 
Kozlov. Apoi, mai târziu, a fost trimis la mănăstirea Kazan din oraşul Nijelom. 
El a murit şi a fost îngropat la mănăstirea Scan. 

În timpul stăreţiei sale la mănăstirea Sarov au fost sfinţite două biserici: 
prima cu hramul „Maica Domnului - Izvor purtător de viaţă" în anul 1754 pe 
data de 18 august, şi a doua biserică, cea din afara mănăstirii, situată sub 
deal, la intrarea în peşteri, lângă izvor, cu hramul „Sfântul Ioan 


Înaintemergătorul Domnului", pe data de 13 septembrie 1752. 

ogy 


PEE ETEN 


Cuviosul Efrem 


Al şaselea stareț al mănăstirii Sarov a fost ieromonahul Efrem. In timpul 
întâistătătorului Ioan, părintele Efrem s-a evidențiat prin modul sever de viață 
călugărească, prin răbdare şi tărie în ispite şi încercări şi prin nădejdea de 
neclintit în pronia lui Dumnezeu. 

Cuviosul Efrem era de origine din oraşul Tuia şi provenea dintr-o familie 
de negustori. în lume, el s-a numit Evdochimov Andreev Korotcoi. La vârsta 
de 19 ani el a părăsit cele lumeşti din dragoste pentru Dumnezeu şi în anul 
1712, la 30 noiembrie, a intrat ca frate într-o obşte monahală din zona 
Moscovei, ce se numea pe atunci Marcingo. Apoi cu binecuvântarea Prea 
Sfinţitului Ştefan, Mitropolitul Reazanului, în anul 1716, pe data de 16 martie, 
a fost hirotonit ieromonah (fusese călugărit câţiva ani mai devreme) de către 
Prea Sfinţitul Ioachim, Episcop al Astrahanului, cu numire la mănăstirea 


Ghorohov Znamensk din oraşul Crasnâi Ghrib. 

În mănăstirea Sarov a ajuns din propria-i dorinţă şi la cererea stareţului 
Ioan, primind aprobarea transferului la mănăstirea Sarov în anul 1727, pe 
data de 16 ianuarie. Ieromonahul Efrem s-a arătat încă de la început a fi un 
exemplu demn de urmat. El venise la Sarov ferm hotărât să rabde cu tărie 
toate încercările şi să facă stăruitor şi smerit ascultare, să iubească sărăcia şi 
neagoniseala ca pe o comoară de mare preţ. Pentru stareţul Ioan era un 
sprijin şi ajutor sigur la treburile din afara mănăstirii, cât şi în cele 
duhovniceşti. Fiind un ascultător smerit, era trimis să rezolve diverse treburi 
în folosul mănăstirii. Mai ales în timpul slujbelor religioase era ca un 
regulament şi o pravilă vie pentru fraţii obştii. El avea darul de a cânta şi citi 
iscusit şi întotdeauna a fost prezent la toate slujbele religioase. El avea 
sarcina de a urmări ca citirea şi cântarea din timpul rugăciunilor să nu se facă 
în grabă. Îi plăcea să repete cuvintele Sfântului Apostol Pavel: Cântaţi în 
inimile voastre lui Dumnezeu, mulţumindu-I în psalmi, în laude şi în cântări 
duhovniceşti (Coloseni 3, 16). El spunea: „Când noi vom umple văzduhul cu 
citire grabnică, nereuşind să pătrundem în sensul scrierilor dumnezeieşti, 
atunci cum se va smeri şi cum se va simţi sufletul nostru dacă nu vom 
înţelege ce citim? Puterea scrierilor sfinte ne este spre mântuirea noastră, 
numai dacă înţelegem cele citite". El a scris notele în coloană a cântărilor 
uzuale: irmosuri, stihuri praznicale, diverse canoane, psaltirea cu canoane, 
pravile de chilie. în timpul său liber ce-i mai rămânea după săvârşirea 
pravilei, el se îndeletnicea cu citirea cărţilor ziditoare de suflet. Dar oricât de 
evlavios şi folositor ar fi fost pentru obşte, părintele Efrem a avut parte de o 
încercare grea. El a trecut printr-un mare necaz, care i-a provocat multă 
suferinţă. Că şi celor care trăiesc o viaţă evlavioasă li se întâmplă să fie 
încercaţi şi ispitiţi cu voia lui Dumnezeu spre dobândirea unor virtuţi. Din 
pricina unor acuzaţii false, el a fost luat de cancelaria secretă şi, împreună cu 
ieroschimonahul Ioan şi alţi fraţi din mănăstire, fiind depuşi din cinul 
monahal, au fost deportaţi în anul 1738. Părintele Efrem a fost închis în 
temniţa din Arsk, unde a muncit ca paracliser la biserica închisorii. A stat 
închis în acea închisoare 16 ani de zile fără să-şi manifeste nemulţumirea faţă 
de starea în care se află, dimpotrivă, a dat dovadă de multă recunoştinţă faţă 


de pronia lui Dumnezeu. Pe data de 5 iunie anul 1755, când în sfârşit s-a 

dovedit nevinovăția lui, printr-o dispoziție emisă de Sfântul Sinod, 
multpătimitorul Efrem a fost eliberat din închisoare şi întorcându-se pentru 
totdeauna la mănăstirea Sarov i s-a restituit cinul monahal. 

În anul 1758, cu acordul întregii obşti monahale, a fost ales stareţ al 
mănăstirii Sarov şi întărit în această funcţie printr-o hotărâre eparhială emisă 
de episcopul local. El a fost stareţ al acestei mănăstiri până la adânci 
bătrâneţi. 

Blândul părinte, încă de când a intrat în obştea mănăstirii Sarov, a dat 
dovadă de o smerenie înţeleaptă în toate acţiunile sale. Cu ochii săi 
experimentați vedea şi simţea neajunsurile şi necesităţile duhovniceşti ale 
fraţilor. Toată viaţa s-a străduit să-L preamărească pe Dumnezeu. Plin de 
evlavie şi umilinţă faţă de Dumnezeu, se străduia să urmărească atent ca 
citirea şi cântarea rugăciunilor şi a slujbelor religioase oficiate în biserică să 
se săvârşească într-un mod cuviincios şi evlavios. In lipsa lui, niciodată nu 
începea nici o slujbă religioasă. 

Cu semenii săi era foarte milostiv şi compătimitor. în tot timpul stăreţiei 
sale i-a ajutat pe cei săraci şi mai ales pe cei necăjiţi şi înfometați din timpul 
foametei din anul 1775. în acea vreme nefericită, mulţi se hrăneau cu coajă 
de copac. Ei amestecau pâinea cu coaja putredă de copac şi cu ghinde de 
stejar şi o mâncau. Starețul, fiind pătruns de sentimentul milei şi compătimirii 
faţă de aceşti oameni necăjiţi, a dat dispoziţie ca toţi înfometaţii care veneau 
la mănăstire să fie hrăniţi, ceea ce s-a şi făcut timp de şapte luni de zile. în 
fiecare zi, câteva sute, uneori chiar mii de oameni erau hrăniţi la mănăstire 
din belşug. Dragostea cuviosului Efrem faţă de cei săraci, ce izvora din inima 
milostivului părinte, se ridica până la treapta jertfei de sine. în această 
perioadă de grea cumpănă pentru toţi, câţiva fraţi din obşte au început să 
cârtească împotriva stareţului, fiind îngrijoraţi că nu le va ajunge pâinea şi 
alimentele pentru obşte, dacă ei vor oferi hrană săracilor în continuare. Auzind 
despre nemulţumirea unor călugări, stareţul i-a chemat pe fraţii mai vârstnici 
şi le-a vorbit despre neajunsurile poporului înfometat şi oftând adânc le-a 
spus: „Nu ştiu cum credeţi voi, dar eu consider că atâta vreme cât Dumnezeu 
va îngădui această foamete pentru păcatele noastre, mai bine este să sufăr 


împreună cu tot poporul decât să-i las să piară de foame. La ce ne va folosi 

dacă vom trăi mai mult decât aceşti oameni necăjiţi? Poate unii dintre ei, până 
la venirea acestor vremuri grele, ne hrăneau pe noi cu daniile lor". Astfel, 
cuviosul stareţ a dat dispoziţie să fie hrăniţi înfometaţii în continuare, 
încredinţându-i pe fraţii obştii sale că nu vor duce lipsă de hrană. Şi într- 
adevăr, peste câteva zile a sosit la mănăstire un convoi cu cincizeci de care 
pline cu pâine. Vizitii au mărturisit că au fost angajaţi de un necunoscut care 
le-a încărcat carele cu pâine, le-a plătit pentru transport şi le-a spus să aducă 
încărcătura la mănăstirea Sarov. 

Datorită modului său calm şi paşnic de adresare faţă de cei din jur, ce 
izvora din starea lăuntrică a sufletului său, i-a determinat pe fraţii obştii să-1 
respecte şi să-1 iubească ca pe un părinte îndrumător. întotdeauna era dispus 
să le dea un sfat bun celor care aveau nevoie de sprijin duhovnicesc. Fiind un 
călugăr evlavios, care prezenta prin sine multe virtuţi cu sfaturile şi 
convingerile sale înțelepte, îi povăţuia şi-i îndruma să-şi păstreze curăţia 
sufletului şi a trupului şi să stăruie neobosit în practicarea postului şi a 
rugăciunii, neîntrerupte. 

Cărunteţea anilor mulţi îi înfrumuseţează pe bătrâni, iar virtuțile îi 
împodobesc. Părintele Efrem, fiind un îndrumător cu o smerenie înţeleaptă, îi 
atrăgea la sine pe toţi prin duhul dragostei pentru Dumnezeu şi pentru 
aproapele. Toţi fraţii se străduiau să facă ascultare de evlaviosul stareţ cu 
dragoste şi sârguinţă. Mulţi călugări se considerau fericiţi, pentru că se aflau în 
ascultarea acestui părinte şi erau devotați în lucrarea faptelor mântuitoare. 

Evlavia stareţului Efrem faţă de cuvântul lui Dumnezeu înmuia sufletul 
ascultătorilor săi, astfel încât cei care urmau sfaturile lui uitau cu desăvârşire 
orice cugetare lumească. Ca un experimentat duhovnic al vieţii spirituale, 
părintele Efrem a dobândit un respect deosebit şi din partea locuitorilor unor 
ţinuturi mai îndepărtate ale ţării. Vestea despre viaţa lui virtuoasă a ajuns 
până la Sfântul Tihon din Zadonsk. Acesta nutrea pentru stareţul Efrem o 
dragoste frăţească sinceră şi un respect profund, ceea ce poate fi confirmat 
din corespondenţa lor duhovnicească. Iată ce scria evlaviosul părinte Tihon 


stareţului mănăstirii şi fraţilor obştii Sarov: 

15 februarie 1761, Voronej 
Preacinstite părinte stareţ şi iubiţi frati întru Hristos! 


Pentru scrierea voastră ce am primit-o prin părintele Pahomie, fratele 
vostru şi al meu (pe care vi-l trimit ca pe un sincer căutător al mântuirii), vă 
mulțumesc mult. Vă rog şi în continuare să nu mă uitaţi, şi intotdeauna în 
sfintele rugăciuni, vă rog cu smerenie să mă pomeniţi ca pe o fiinţă 
păcătoasă ce sunt. 

Domnul nostru cel Milostiv şi Proniatorul păcătoşilor, pe voi toţi să vă 
miluiască cu harul său, cei ce alergaţți către El cu pocăință. 

Mântuiţi-vă, iubiti fraţi, mântuiţi-vă întru Hristos, Care ne miluieşte şi 
nefericeşte, 

Rămân al vostru slujitor şi frate, 
Nevrednicul Episcop Tihon 


XXX 
14 aprilie 1765, Voronej 
Preacuvioş i părinţi, 


Părinte stareţ şi iubiţi fraţi întru Hristos, 


Pentru scrierea voastră vă mulţumesc. Despre ceea ce ati binevoit să-mi 
scrieţi în scrisoare, de aceea eu nu sunt vrednic. Eu nu ştiu de ce 
oamenii m-au lăudat în faţa cuvioşiilor voastre, pentru că eu lor nimic 
vrednic nu le-am arătat, decât prin treburile pastorale le-am fost de folos. 
Vă rog pentru mine,  nevrednicul, din dragoste pentru Hristos, îndurătorul 
nostru Dumnezeu, să vă rugaţi acum şi după moartea mea ca să mă 
miluiască Dumnezeu cu fericirea veşnică. Şi pe voi să vă păzească Părintele 
Ceresc de toate chinurile vrăjmaşilor. 


Slujitorul şi fratele vostru, 


nevrednicul Episcop Tihon 


x XX 

16 martie 1766 Voronej 


Iubiti fraţi întru Hristos, 


Simţind dragostea şi ataşamentul vostru faţă de mine, nu pot să nu vă 
răspund decât prin aceleaşi sentimente. De aceea, vă rog, din dragostea 
voastră pentru mine, să nu uitaţi să mă pomeniti în rugăciunile voastre. 

Voi lucraţi, luptaţi, osteniţi-vă, că Dumnezeu îi fericeşte pe cei ce se 
trudesc. 

Eu cum eram, aşa şi sunt. 

Al vostru admirator, 
Episcopul Tihon 


x XX 


4 iunie 1768, Voronej 
Preacuviosului părinte stareţ al mănăstirii Sarov, 


ieromonahului Efrem 


Binecuvântarea Domnului şi a mea, smeritului, să fie întotdeauna asupra 


cuvioşiei voastre şi a tuturor fraţilor întru Hristos. 


Scrisoarea dumitale am primit-o cu dragoste şi respect de la părintele 
ierodiacon Atanasie,  vieţuitor în mănăstirea cuvioşiei voastre. 
Vă mulţumesc pentru scrisoare şi vă rog în continuare să nu mă uitaţi. 
Să mă pomeniti în sfintele voastre rugăciuni pe mine, păcătosul, şi pe răpo- 
satii mei părinţi Iacov şi Agatia, pentru că Domnul Dumnezeu vă va ră- 
splăti, iar eu vă voi fi recunoscător întotdeauna. 
Al vostrupreacucernic, râvnitorul frate 
şi de Dumnezeu rugător Tihon, 
Episcop al Voronejului şi Eleţkului, 


fost Episcop al Breanskului şi Spevskului 


x XX 


Preacuvioase părinte stareţ Efrem, 

Iubite întru Hristos părinte, frate şi binefăcător al meu, 


Vă mulțumesc pentru scrisoare. Pe meşterul de clopot să-l primiţi şi să-i 
dea Dumnezeu, cu rugăciunile cuvioşiei voastre, să înceapă lucrul vara 
viitoare. Pe Fiodor Ivanovici vi-l trimit abia acum. N-a putut veni mai 
devreme, din cauza absenței mele aici. Nu am avut ocazia să vorbesc cu 
preşedintele; aşadar, să-l mai rabde Dumnezeu. Care pe el după dorința Lui 
nu-l va lăsa. 

Cu timpul mă străduiesc să fiu pregătit. 

Vă trimit cuvioşiei voastre şi tuturor fraţilor obştii binecuvântarea mea. 
Vă rog să mă pomeniţi pe mine şi pe părinţii mei în rugăciunile cuvioşiei 
voastre. Să ne ierte Dumnezeu greşelile noastre şi să ne învrednicească 
împărăției Sale. 

vă doresc să primiţi de la Domnul nostru Iisus Hristos viaţă lungă. 

Al vostru rugător şi slujitor Tihon, 


Episcop al Voronejului 


XXX 


30 ianuarie 1771, Voronej 
Preacuviosuhii părinte stareţ, 
Iubite întru Hristos părinte, frate şi binefăcător al meu. 


Scrisoarea  Preacuvioşiei voastre am primit-o prin fratele Ivan 
Fiodorovici, pentru care vă mulţumesc şi vă rog să mă iertaţi dacă lui Ivan 
Fiodorovici nu i-a făcut plăcere să-mi aducă scrisoarea. 

Vă trimit binecuvântarea mea Preacuvioşiei voastre şi tuturor fraţilor întru 
Hristos şi vă rog să nu mă uitaţi în sfintele cuvioşiei voastre rugăciuni către 
Domnul. 

Al vostru preacuvios, râvnitorul frate 
şi de Dumnezeu rugător şi slujitor Tihon, 


Episcopul Voronejului şi al Eleţkului 


45 


Următoarea scrisoare este adresată stareţului Efrem şi serveşte drept 
dovadă a bunăvoinţei arhipăstorului sub păstorirea căruia se afla mănăstirea 
Sarov. 

6 iulie 1775 


Preacuvioase părinte stareţ, 


vă salut cu dragoste frățească întru Domnul! 


Fiecare părticică a inimii mele se umple de bucurie auzind despre 
bunăstarea sfintei dumneavoastră mănăstiri, mai ales acum, când este 
nevoie de ajutorul subvenţției dumneavoastră. Crede-mă, dragă prietene, că 
seminţele semănate de dumneata vor da rod insutit în această viaţă şi in cea 
viitoare. De aceea vă rog ca pe ogorul sufletelor voastre să semănaţi 
dragoste pentru aproapele, binefacere şi comunicare. 

Către cuvioşia voastră şi iubiții fraţi ai obştii, care respectă unitatea şi fac 
ascultare întru totul şi atât de mult contribuie şi la realizarea unei subvenţii 
băneşti. 

Voi fi, precum şi sunt, deosebit de binevoitor fată de cuvioşia voastră. 


leronim, Episcop al Vladimirului 


Munca neîntreruptă din cursul vieţii şi faptele acestui stareţ plăcut de 
Dumnezeu au rămas cunoscute până astăzi. El a ridicat la o treaptă înaltă 
buna rânduială internă şi externă a mănăstirii Sarov. Pentru grija lui 
permanentă faţă de structura mănăstirii, până în prezent, în mănăstire se 
păstrează un sentiment de recunoştinţă faţă de cel care a fost cândva stareţul 
Efrem, fapt pentru care, pe data de 30 mai, în fiecare an, s-a săvârşit o 
panahidă de obşte în amintirea cuviosului părinte Efrem. 

Datorită lui, faima mănăstirii Sarov a ajuns chiar şi la creştinii ortodocşi 
care trăiau foarte departe de Sarov. Smeritul şi virtuosul stareţ iubea foarte 
mult tăcerea deplină. îndeletnicirea lui preferată era de a se retrage în chilia 
sa pentru rugăciunea în tăcere şi citirea cărţilor duhovniceşti. Iubind viaţa de 
pustnicie, el întotdeauna îi îndruma şi pe fraţi să fie râvnitori şi iubitori ai vieţii 


pustniceşti, de aceea toate chiliile călugărilor, după dispoziţia stareţului 

Efrem, au fost construite separat una de cealaltă, cu posibilitatea izolării 
pentru săvârşirea rugăciunii lăuntrice. Călugării mănăstirii Sarov, din respect 
faţă de ieromonahul Efrem, au păstrat, atâta timp cât a funcţionat 
mănăstirea, chipul lui la care era ataşată inscripţia: „Nu eşti al Siriei, ci al 
Rusiei, Efrem. Eşti platoşa şi coiful mănăstirii Sarov". Prin străduinţa mult- 
râvnitorului stareţ, s-a rânduit ca în mănăstire să se săvârşească pomenirea 
părinţilor şi fraţilor obştii, binefăcătorilor mănăstirii şi a acelora a căror nume 
au fost scrise în cartea numită pentru pomeniri. Această rânduială s-a păstrat 
cu deosebită exactitate şi stricteţe, pomenirile săvârşindu-se atât la 
proscomidie, cât şi la citirea Psaltirii. Starețul Efrem venea mereu la Liturghia 
de dimineaţă ca să-i pomenească la proscomidie pe binefăcătorii adormiţi 
întru Domnul, spunând adesea: „Săvârşirea Sfintei Liturghii pentru cei 
răposaţi de pomenire este atât de mare şi folositoare, încât, dacă se face cu 
profundă credinţă, cel care săvârşeşte pomenirea este cel mai mare 
binefăcător pentru cei adormiţi şi le oferă o mare mângâiere. 

Sfântul Ioan Gură de Aur, explicând Faptele Apostolilor despre pomenirea 
morţilor că „cu cât ne rugăm mai des pentru cei răposaţi şi facem milostenie 
în numele lor, mai ales dacă ei au fost nedemni de aceste binefaceri, cu atât 
Dumnezeu va fi mai îngăduitor cu noi. Nu în cantitate constă preţul 
milosteniei, ci în bunăvoință şi să nu daţi mai puţin decât vă stă în putinţă...". 

În Mineiul din luna aprilie şi în Proloage, la data de 12 aprilie se spune 
clar că pomenirea celor 40 de zile este hrana pentru săraci, iar rugăciunea 
preoţilor îl imploră pe Dumnezeu să-i ierte păcatele celui răposat. Dacă este 
păcătos sufletul celui răposat, atunci prin această pomenire primeşte de ia 
Dumnezeu iertarea păcatelor, iar dacă sufletul aceluia este fără de păcate, 
binefacerile săvârşite pentru ei servesc spre mântuirea binefăcătorilor. Sfânta 
Liturghie săvârşită pentru cei adormiţi este mântuitoare, fiindcă se aduce 
pentru ei jertfa nesângeroasă. 

Sfântul Macarie Egipteanul avea o evlavie deosebită de a se ruga pentru 
cei răposaţi. Odată, mergând prin mănăstire, a găsit jos, pe drum, un os 
uscat din capul unui om şi dorind să afle dacă sunt folositoare rugăciunile lui 
pentru cei răposaţi, rugându-se stăruitor lui Dumnezeu, s-a adresat acelui os: 


„Spune-mi cine eşti?". Şi i-a răspuns osul: „Eu am fost fruntaşul preoţilor 

păgâni, care au trăit în aceste locuri, iar tu eşti avva Macarie, plin de Duh 
Sfânt. în ceasul în care te rogi pentru cei ce sunt în chinurile iadului, atunci şi 
noi, păgânii, primim alinare". 

Sfântul Vasile cel Mare, la sfinţirea jertfei înfricoşătoare, se ruga pentru 
cei răposaţi: „Pomeneşte, Doamne, pe toţi cei mai dinainte adormiţi întru 
nădejdea învierii şi a vieţii veşnice. încă ne rugăm pentru odihna sufletului 
adormitului robului Tău (numele) în loc luminat, de unde a fugit toată durerea 
şi întristarea şi suspinarea. Odihneşte-i, Doamne, şi-i aşază unde străluceşte 
lumina Feţei Tale". 

Starețul Efrem, simțindu-se obosit, în anul 1777, la 29 martie, a adunat 
soborul de fraţi şi le-a cerut să aleagă în locul lui un stareţ pentru că el dorea 
să-şi petreacă restul zilelor în tăcere. Astfel, în comun acord, a fost ales 
stareţ un călugăr evlavios, care de mulţi ani vieţuia în mănăstirea Sarov. 

Cuviosul părinte Efrem a adormit întru Domnul la 30 mai 1778, la vârsta 
de 86 de ani. Trupul lui a fost îngropat în partea stângă, la intrarea în biserica 
Adormirea Maicii Domnului. 

Remarcabil este faptul că, în timpul stăreţiei părintelui Efrem, s-a finalizat 
construcţia bisericii Adormirea Maicii Domnului, începută în anul 1770 şi 
încheiată în anul 1777. Această biserică se deosebeşte de celelalte biserici de 
pe teritoriul mănăstirii Sarov prin frumuseţea şi fastul ei. Exteriorul acestei 
biserici este impunător prin dimensiunile şi arhitectura ei elegantă. Soborul 
Adormirii Maicii Domnului îi încântă pe vizitatorii mănăstirii cu frumuseţea 
aspectului ei, iar inimile celor care intră în această biserică se umplu de 
evlavie. Credincioşii sunt atraşi de frumuseţea deosebită a icoanelor din 
rândul de jos al iconostasului. Toate icoanele frumos pictate au fost 
înveşmântate în argint şi aur. Deasupra uşilor împărăteşti se află copia exactă 
a icoanelor făcătoare de minuni cu chipul Adormirii Maicii Domnului, a celei ce 
se află în Lavra Peşterilor din Kiev, făcută după acelaşi model. Icoana a fost 
împodobită cu o ramă rotundă din argint. Aceste lucrări au fost realizate cu 
ajutorul unor binefăcători ai mănăstirii, mai ales cu cele ale negustorului 
Kalenov din Alexandria. Biserica are două ajustări laterale cu cinci mari turle 
acoperite cu listuri de aramă poleite cu aur pur, printr-o lucrare artistică 


deosebită, cu străduinţa unei persoane respectabile şi credincioase. Aspectul 

exterior al bisericii aminteşte de marea catedrală a Lavrei de la Kiev, 
măsurând în lungime cu tot cu pereţi 19 stânjeni (2,134 m) şi arşini (0,71 
m), diametrul de 13 stânjeni, iar înălţimea de la pământ până la partea de 
sus a cupolei din mijloc cu turla şi crucea numără 28 de stânjeni. Bolta 
bisericii, fiind fixată pe patru stâlpi imenşi, este luminată de 89 de geamuri de 
jur împrejur. Pe partea interioară, lângă pereţi şi chiar lângă cupolă, au fost 
făcute balcoane pentru cor. Iconostasul imens a fost lucrat într-un mod 
deosebit, fiind sculptat şi aurit după un model grecesc. 

Prin râvna egumenului Nifon au fost aurite turlele, iar interiorul catedralei 
a fost pictat. Icoanele impunătoare, policandrele, sfeşnicele şi toate obiectele 
bisericeşti au fost stemuite, iar unele, aurite. Icoanele din rândul de jos al 
iconostasului au fost împodobite cu un metal argintat. Icoana Mântuitorului şi 
a Maicii Domnului de pe iconostas sunt de mărimea unui om, iar „odăjdiile" 
icoanelor au fost lucrate foarte frumos, fiind împodobite cu diferite pietre 
scumpe şi acoperite cu sticlă intactă, fixată în bronz. 

La înfrumusețarea sfintelor icoane a contribuit negustorul Bâstrov din 
Arzamas, care a rămas în mănăstire pentru totdeauna, fiind tuns în 
monahism cu numele Irinarh, după care, la puţin timp, a plecat la cele 


veşnice. 


Din cei patru stâlpi pe care era fixată bolta catedralei, doi stâlpi au fost 
înfrumuseţaţi fiecare în parte cu câte o icoană deosebită ce avea 
dimensiunile: 4 arşini în lungime şi 2 arşini în lăţime. Aceste icoane îmbrăcate 
în argint au fost împodobite cu pietre scumpe şi acoperite cu sticlă lucitoare 
transparentă şi au fost înrămate în rame de bronz, turnate la comandă. 
Podeaua din biserică a fost acoperită cu lespezi de fontă turnată. 

Stareţului Efrem i se datorează această îmbunătăţire şi bunăstare a 
mănăstirii Sarov. 

Într-un articol semnat de contele Tolstoi se menţionează cu deosebit 
respect faptul că la mănăstirea Sarov se respectă cu severitate statutul vieţii 
monahale şi, pentru aceasta, mănăstirea a câştigat dragostea şi ataşamentul 
creştinilor, devenind renumită prin slujbele religioase deosebite şi prin călugării 
virtuoşi binecinstitori, care vieţuiau în această mănăstire. în acel articol scria: 


„în gubernia Temnicov, în locuri de nepătruns, se află mănăstirea Sarov, ce 

este izolată din toate părţile de restul lumii. Această mănăstire a fost 
întemeiată nu de mult timp lângă râul Sarov şi a fost ridicată pe locul unui 
oraş, Saraclăci, care a existat aici cu ani de zile în urmă, apoi acest loc a fost 
pustiu mult timp. Cei care s-au instalat în acest pustiu, călugări şi sihastri, 
duc o viaţă dură şi înfrânată, se ostenesc muncind împreună cu stareţul lor, 
care este primul la toate treburile. Cinul monahal se aseamănă cu cel al 
mănăstirii Fior din judeţul Gorohovsk. în acel pustiu nu se află decât pădure, 
nici un petic de pământ arabil, dar călugării se mulţumesc cu daniile 
credincioşilor, ce le sunt de folos pentru întreţinerea bisericilor, cât şi pentru 
întreţinerea vieţuitorilor obştii. în mănăstirea Sarov au fost construite cinci 
biserici din piatră, cu un exterior şi un interior frumos împodobit. 

Mănăstirea Sarov a prosperat rapid, ajungând la un mod desăvârşit de 
existenţă datorită proniei dumnezeieşti. De aceea nu este de mirare faptul că 
multe mănăstiri din Rusia luau exemplu de vieţuire de la această obşte 
monahală. Binefăcătorii acestei mănăstiri au fost atraşi de râvna şi credinţa 
călugărilor de la Sarov. Atât oameni simpli, cât şi multe persoane de viţă 
nobilă, apoi urmaşii acestora, au avut mare dragoste şi evlavie faţă de acest 
loc, considerat de ei sfânt. 

În timpul stăreţiei ieromonahului Efrem, mănăstirea Sarov a fost în mare 
pericol din cauza invaziei bandei lui Pugaciov, dar Dumnezeu a păzit-o de 
jefuire. Din oraşul Temnicov, bandiții s-au împrăştiat, neajungând la Sarov. 

Pe când se afla la conducerea mănăstirii, egumenul Efrem, pe data de 4 
mai 1765, a plecat la cele veşnice egumenul mănăstirii Pesoc din oraşul 
Kastroma, ieroschimonahul Varlaam, un binefăcător al mănăstirii Sarov. 
Acesta a vieţuit în obştea Sarov timp de 22 de ani, după ce s-a retras aici, 
renunțând la funcţia de stareţ, ca să trăiască o viaţă liniştită în rugăciune 
tainică. Cât a trăit în mănăstirea Sarov a fost pentru fraţii obştii un exemplu 


prin viaţa sa evlavioasă. 

Cuviosul Pa 


Succesorul părintelui Efrem, al şaptelea egumen al mănăstirii Sarov, 
ieromonahul Pahomie, în lume Boris Nazar Leonov, de baştină din Kursk, 
dintr-o familie de negustori, a intrat în obştea acestei mănăstiri la o vârstă 
tânără, voind să-şi dedice viaţa slujirii lui Dumnezeu. A fost tuns călugăr în 
anul 1762, iar stareţ a fost ales în anul 1777 şi a respectat cu stricteţe voturile 
monahale. A fost blând, smerit, înţelept, un mare rugător şi postitor. El a 
păstorit timp de 18 ani obştea care i-a fost încredinţată de către Dumnezeu, 
ca un păstor smerit al oilor sale cuvântătoare. El supraveghea ca să se 
respecte strict regulamentul vieţii monahale în această mănăstire şi ordinea 
slujbelor bisericeşti. Cei care vizitau mănăstirea spuneau că este 


nemaipomenit să te rogi în această mănăstire unde slujbele religioase se 

săvârşesc într-un mod evlavios şi fastuos. Oricât de ocupat ar fi fost cu 
treburile administrării mănăstirii, stareţul Pahomie niciodată n-a lipsit de la 
slujbele religioase şi de la pravila chiliei. El venea la biserică primul şi pleca 
ultimul. Părintele Pahomie îi mustra părinteşte pe cei care neglijau slujbele 
religioase şi pravila de chilie, punându-i să facă mai multe închinăciuni la 
trapeză. Dar aceste sancţiuni erau aplicate cu multă dragoste şi milă 
părintească, fapt pentru care şi fraţii aveau faţă de el o dragoste şi frică 
fiiască. El s-a înfrânat în aşa mod încât de la începutul şi până la sfârşitul vieţii 
sale monahale, n-a ţinut în chilia sa nici apă, nici mâncare; ba mai mult decât 
atât, şi la trapeză mânca foarte puţin. Modul de viaţă aş evlaviosului stareţ 
Pahomie a servit fraţilor ca o învăţătură ziditoare pentru sufletele lor. Ei îl 
respectau pentru că era un om virtuos, modest şi mare postitor. Părintele 
Pahomie tot timpul îi întărea pe păstoriţii săi cu sfaturi din Sfânta Scriptură. 
În vremea stăreţiei lui a crescut numărul vieţuitorilor în mănăstire. Mulţi 
credincioşi dorind să-şi mântuiască sufletele veneau din diferite părţi ale ţării 
ca să se stabilească cu traiul în această mănăstire. Pe atunci, în obştea 
mănăstirii Sarov se aflau mulţi călugări destoinici, care au fost solicitaţi de 
către superiori ca-stareţi în alte mănăstiri. Pădurea deasă a Sarovului a 
devenit seră de călugări deosebiți, care serveau drept exemplu pentru alte 
mănăstiri. De aici au plecat mulţi stareţi vrednici şi pricepuţi la mănăstirea 
Schimbarea la Faţă din Valaam, la mănăstirea Dorotei şi la alte mănăstiri. 
Starețul Nazarie, unul dintre cei mai mari luminători ai Sarovului, a fost 
chemat de către Mitropolitul Sankt-Petersburgului, Gavriil, pentru reîntregirea 
vechiului Valaam, care ajunsese pe atunci în criză de vieţuire. Starețul şi 
episcopul locului, Teorii, s-au străduit să-l reţină în Sarov pe renumitul 
pustnic şi l-au prezentat Prea Sfinţitului Mitropolit ca fiind un om nepriceput şi 
lipsit de experienţă în viaţa duhovnicească. Însă Mitropolitul Gavriil a înţeles 
taina smereniei lui Nazarie şi i-a răspuns stareţului Pahomie: „Eu am aici mulţi 
deştepţi, trimiteţi-mi prostul vostru". Astfel au fost nevoiţi să-l slobozească pe 
smeritul ascet pe care, prin glasul arhipăstorului, Dumnezeu 1-a ales ca 
unealtă pentru refacerea mănăstirii Valaam. După ce a consolidat această 
mănăstire, părintele Nazarie a dorit să se retragă din nou la Sarov, unde a şi 


murit. Alţi călugări de la Sarov au fost chemaţi pentru funcţia de stareţi la 

alte mănăstiri, dar au refuzat cu smerenie acest rang înalt, nedorind să 
renunţe la viaţa simplă a călugărului pustnic. Unii dintre aceştia au refuzat cu 
lacrimi în ochi demnitatea care le fusese oferită, arătându-se a fi nevrednici 
să conducă chiar cea mai mică obşte. A fost un caz când unul dintre călugării 
Sarovului a refuzat rangul de episcop din smerenie. Pentru numirea în funcţia 
de egumen misionar în America de Nord, renumitul stareţ al mănăstirii Chirii 
Novozersk, fost călugăr al mănăstirii Sarov, i-a indicat Prea Sfinţitului Gavriil 
pentru această funcţie un călugăr din mănăstirea Sarov, pe stareţul Ioachim. 
Dar acesta, iubind mănăstirea sa şi smerenia, mulţumit de starea călugărului 
simplu, câţiva ani s-a comportat ca un nebun ca să scape de înalta onoare. 
Astfel de călugări înduhovniciţi erau la Sarov în vremea stareţului Pahomie. 
Pentru viaţa sa severă şi evlavioasă, stareţul Pahomie era respectat şi iubit 
nu numai de fraţii obştii, dar şi de către oamenii de diferite categorii sociale 
din afara mănăstirii. 

Mănăstirea s-a proslăvit în timpul păstoririi sale prin orânduiala şi 
respectarea strictă a regulamentului monahal, obţinând respect şi sprijin 
material de la poporul credincios. De la această obşte multe mănăstiri au 
împrumutat statutul monahal şi regulamentul cu tot cinul cântărilor şi 
slujbelor bisericeşti, fapt pentru care mănăstirea Sarov, de la începutul 
existenţei sale, a fost considerată prima „mănăstire disciplinară" dintre 
mănăstirile de obşte din Rusia. Gavriil, Mitropolitul Novgorodului, fiind 
încredinţat de viaţa duhovnicească experimentată şi strictă a călugărilor de la 
Sarov, i-a scris o scrisoare binevoitoare stareţului Pahomie, rugându-l să 


aleagă dintre călugării săi un stareţ pentru mănăstirea Iujsk. Iată ce scria el: 
10 august 1786 
Cinstite părinte stareţ Pahomie, 


Am primit scrisoarea cuvioşiei voastre şi vă mulţumesc pentru râvnă şi 
rugăciune. îmi pare rău că nu sunteţi de acord să-mi trimiteţi un stareţ 


pentru mănăstirea Iujsk. Cred că nu aţi uitat cuvintele Domnului: 

„De te vei întoarce, Eu te voi aduce la starea cea dintâi şi vei sta înaintea 
feţei Mele; dacă tu vei deosebi lucrul de preţ de cel fără de preţ, vei fi ca 
gura Mea; şi nu te vei întoarce la ei, ci ei se vor întoarce la tine" (Ieremia 15, 
19). 

Eu vă povăţuiesc şi vă indemn să alegeţi un bărbat cucernic şi 
înduhovnicit care să slujească pentru mântuirea sufletelor aproapelui şi 
pentru a-i împiedica pe schismatici în neorânduielile lor. 

Vă trimit binecuvântarea mea şi vă rog să mă pomeniti în rugăciunile 
cuvioşiei voastre. 

Rămân în toate al dvs. binevoitor, 


Gavriil, Mitropolit al Novgorodului 


Starețul Pahomie a devenit renumit datorită evlaviei sale, grijii 
sârguitoare pentru bunăstarea mănăstirii, pentru mântuirea sufletelor 
păstorite, pentru osteneala faptelor călugăreşti şi pentru respectarea strictă a 
regulamentului vieţii călugăreşti. Vestea despre viaţa lui înduhovnicită s-a 
răspândit departe de hotarele mănăstirii cârmuite, adunând mulţime de 
oameni credincioşi care veneau la el să-i ceară sfaturi folositoare şi 
binecuvântare. Astfel, încetul cu încetul, locul acela izolat de lume şi ascuns 
în inima unei păduri, dar luminat de viaţa tainică a călugărilor şi de 
profunzimea rugăciunilor lor şi de frumuseţea bisericilor construite acolo, s-a 
proslăvit şi mai mult. Prin dragostea sa dezinteresată, cuviosul Pahomie a 
atras pe mulţi binefăcători ai mănăstirii. Datorită ajutorului oferit de mulţi 
binefăcători, mănăstirea a prosperat şi s-a împodobit din ce în ce mai mult. 
Unii dintre cei călugăriţi de către părintele Pahomie, râvnind la o stare de 
sfinţenie, se retrăgeau în locuri izolate, îndepărtate, nepopulare, acoperite de 
codrii de răşinoase şi de păduri dese, pentru a trăi în deplină zăvorâre, în 
singurătate. Acolo, în chiliile lor pustniceşti, evlavioşii pustnici, ascunşi de 
lume, au muncit pentru faptele mântuirii sufletelor lor. Printre aceştia au fost 
şi egumenul  Nazarie,  ieroschimonahul Dorotei,  schimonahul Marcu, 
ieromonahul Serafim şi alţii. Cunoscutul pustnic ieromonah Serafim a trăit de 
unul singur într-o colibă pustie, în deplină zăvorâre, vreme de mulţi ani. El s- 


a aflat întotdeauna aproape de ceilalţi călugări pustnici, căutători ai mântuirii, 

care s-au retras în zăvorârea pustiei cu binecuvântarea stareţului Pahomie. 
Iubitorul de sihăstrie cuviosul Pahomie discuta cu pustnicii despre modul lor 
de viaţă şi trăire pentru a se putea învrednici de harul Sfântului Duh. El le 
spunea că: 

„Pustnicul trebuie să-şi supună mintea şi voinţa sa voii lui Dumnezeu şi să 
se păzească de lăcomie şi trândăvie, fiindcă aceste patimi dau naştere 
deprimării, somnului inutil, gândurilor necurate şi altor patimi trupeşti. 

Călugărul trebuie să se păzească şi de istovirea necuvântătoare din 
timpul postului şi de consumul de hrană rece şi uscată, mai ales cei care au o 
conformaţie slabă, căci cei care au un corp sănătos şi rezistent pot să ţină 
temporar şi post mai aspru. Dar, în general, fiecăruia îi este indicat de către 
Sfinţii Părinţi să fie cumpătat în consumarea hranei astfel încât trupul şi 
sufletul să nu se istovească. Harul Duhului Sfânt întotdeauna ne înconjoară, 
dar faptele noastre rele ne împrejmuiesc ca o îngrăditură rezistentă din piatră, 
ce împiedică sălăşluirea Duhului Sfânt în noi, pentru că patimile îl 
îndepărtează. Orice păcat poate să îndepărteze Duhul Sfânt de la noi, dar cele 
mai neplăcute păcate sunt necurăţia trupească şi mândria sufletească. Dacă 
dorim să primim har de la Sfântul Duh trebuie să fim curaţi sufleteşte şi 
trupeşte, ferindu-ne de necurăţie şi întinare, pentru că trupul şi inima trebuie 
să fie templul Duhului Sfânt. Să ne ferim şi de mândria sufletească, să nu ne 
încredem în faptele noastre bune, să nu ne lăudăm cu ele. Căci răsplătit va fi 
cel tăcut şi răbdător în încercările sale. Acela va fi binecuvântat de Dumnezeu 
pentru smerenie, pentru rugăciunea neîntreruptă şi pentru gândurile de 
trezvie îndreptate către Dumnezeu. In toate zilele să ne amintim de moartea 
noastră, de judecata Domnului Hristos, de împărăţia cerurilor şi de chinurile 
veşnice. 

Fericiţi cei curaţi cu inima, că aceia vor vedea pe Dumnezeu. Fericiţi cei 
săraci, că a acelora este împărăţia cerurilor. Şi ceea ce vi s-a poruncit să 
faceţi să spuneţi, fiindcă robi  nevrednici suntem. Dacă veţi slăbi în 
rugăciune şi trezvie, atunci să vă îndeletniciţi cu cititul cuvântului 
dumnezeiesc şi a cărţilor sfinte, deoarece lectura adună mintea 
împrăştiată şi stârpeşte gândurile deşarte, prin citire sporeşte rugăciunea şi 


credinţa. Măcar de-ai fi un om cinstit, bun, drept şi milostiv, măcar de-ai 

îndeplini toate poruncile Domnului, dar cu toate acestea consideră-te a fi rob 
şi nevrednic, un instrument al lui Dumnezeu, prin care El lucrează. Există şi 
alt fel de smerenie şi anume aceea de a suporta cu răbdare şi supunere 
mâhnirile, supărările, batjocurile, mustrările, nenorocirile, bolile, 
socotindu-le a fi pedepse pentru păcatele tale, călugăre, şi nu spune 
niciodată: «Of, cât de nefericit sunt!». Să înţelegi că acestea încă sunt puţine 
pentru păcatele tale şi roagă-te lui Dumnezeu nu numai să te izbăvească de 
toate nenorocirile, dar să-ţi dea şi putere să le suporţi." 

Prea Sfinţitul Episcop Teofil l-a considerat pe stareţul Pahomie părinte şi 
prieten. Fiind înştiinţat Episcopul Teofil printr-o scrisoare despre sfârşitul 
apropiat al cuviosului părinte, i-a scris acestuia o scrisoare în anul 1794, pe 
data de 24 august, în care îşi exprima dorinţa ca sfârşitul părintelui Pahomie 
să fie spre folosul duhovnicesc al fraţilor obştii, rugându-l să mijlocească 
înaintea lui Dumnezeu în viaţa veşnică pentru ei, dacă deja îi este rânduit să 


părăsească această viaţă vremelnică. Scrisoarea avea următorul conţinut: 
Preacuvioase părinte stareț Pahomie, 
Dragă frate, 


Am primit scrisoarea ce mi-ai trimis-o, dar m-am întristat când am citit- 
o, pentru că mă anunţaţi despre grabnica plecare din această viaţă la cele 
veşnice şi zic din tot sufletul: „ O, părinte Pahomie, de ce ne laşi orfani, de ce 
laşi mănăstirea fără îndrumător?". imi pare sincer rău şi mă rog lui 
Dumnezeu ca să-i miluiască pe vieţuitorii obştii prin intoarcerea dumitale. 
Dacă nu, facă-se voia Atotţiitorului, Care fi bucură în sălaşurile Lui pe cei 
chemati la EI, binecuvântaţi cu mila Domnului. Mă rog să-mi trăiesc şi eu 
viața în fapte bune, ca să-mi împlinesc cu demnitate viața binecuvântată şi 
rânduită de Dumnezeu. Iartă-mi toate greşelile mele, ce le-am săvârşit 
înaintea dumitale cu lucrul, cu cuvântul şi cu gândul. Şi eu reciproc vă iert şi 
vă dezleg şi vă doresc sănătate spre mângâierea sfintei mănăstiri şi spre 


bucuria mea sau, după voia Domnului, odihnă fericită ". 


Părintele stareţ Pahomie, simțind că-1 părăsesc puterile, când se afla pe 
patul de moarte, a ales cu consimţământul obştii stareţ în locul său pe 

evlaviosul părinte Isaia, care era înzestrat cu toate virtuțile călugăreşti. El era 
blând, smerit, iubitor de Dumnezeu şi de aproapele, ascultător şi răbdător. 
Aceste calităţi şi altele l-au rânduit înaintea fraţilor, fiind ales cârmuitor al 
mănăstirii Sarov. 

Părintele Pahomie a murit la vârsta de 70 de ani în anul 1794. 

În timpul păstoririi sale, în mănăstirea Sarov s-au făcut multe lucrări. în 
anul 1780, în peşterile subterane a fost renovată şi sfinţită pe data de 15 
august de către Prea Sfinţitul Episcop Ieronim al Vladimirului biserica cu 
hramul Preacuvioşilor Părinţi Antonie şi Teodosie şi a tuturor făcătorilor de 
minuni de la Lavra Peşterilor din Kiev. De la prima sfințire, această biserică s- 
a deteriorat din cauza umezelii şi multă vreme acolo nu s-au săvârşit slujbe 
religioase. în prezent, iconostasul acestei biserici este făcut din fier spre a 
evita altă deteriorare ce ar putea fi provocată de umezeală. Pentru aceasta, 
dinspre partea altarului a fost scos la suprafaţa pământului un burlan făcut 
din cărămidă, deasupra căruia s-a făcut o cupolă cu turlă şi cruce. 

În anul 1784 a fost construită o bolniţă pentru liniştea fraţilor 
neputincioşi şi foarte bătrâni, iar pe lângă aceasta a fost ridicată o biserică cu 
două nivele. La nivelul de sus se afla altarul cu hramul Schimbarea la Faţă a 
Mântuitorului şi la nivelul de jos - altarul cu hramul preacuvioşilor părinţi 
Zosima şi Savatie, făcătorii de minuni de la Solovăţ. Ambele altare au fost 
sfinţite în anul 1786. Primul pe data de 16 august şi al doilea pe 17 august. 

În anul 1789 a fost demontată de deasupra sfintelor porţi fosta biserică 
cu hramul Sfântul Ierarh Nicolae, şi un perete din piatră cu două turnuri. Pe 
acel loc a fost pusă temelia noii clopotniţe şi pe ambele părţi ale acesteia au 
fost ridicate două corpuri de chilii pentru călugări, a căror construcţie a fost 
încheiată în timpul părintelui stareţ Pahomie, iar construcţia clopotniţei a fost 
isprăvită în timpul stăreţiei părintelui Isaia. Clopotnița are înălţimea de 38 de 
stânjeni (2,134 m). Clădirea este impunătoare cu o arhitectură frumoasă. Ea 
are vederea unei clădiri cu patru nivele de mărimea unei coloane 
dreptunghiulare. La primul nivel sunt sfintele uşi, arcada a fost înfrumuseţată 
cu pictură ce redă pildele din Sfânta Evanghelie. La al doilea nivel deasupra 
sfintelor uşi se află biserica cu hramul Sfanţul Ierarh Nicolae, foarte 


luminoasă şi fastuoasă. Sub biserică, deasupra arcadei sfintelor uşi a fost 

construită biblioteca mănăstirii. Cea mai prețioasă carte dintre toate este 
Opera Părinților Bisericeşti. La nivelele trei şi patru atârnă multe clopote: 
primul clopot are greutatea de 1200 puduri (1 pud =16,381 kg), al doilea 
clopot - 555 puduri, al treilea clopot - 355 puduri, al patrulea clopot - 213 
puduri, al cincilea clopot - 137 puduri, şi alte clopote mai mici. 

În vârful clopotniţei a fost instalat un ceas, ce bătea la fiecare sfert de 
oră şi la fiecare oră fixă. 

În timpul stareţului Pahomie, în anul 1785, pe data de 21 mai, la Sarov a 
murit evlaviosul vistiernic al mănăstirii, ieroschimonahul Iosif, „un stâlp" 
temeinic pentru obştea Sarov. El a fost veşmântarul* mănăstirii timp de 20 de 
ani, apoi a făcut ascultare ca vistiernic al mănăstirii în decurs de 28 de ani. 
Fraţii obştii au dorit să-1 aleagă stareţ în locul bătrânului Efrem, dar, deşi el a 
fost cel care timp de trei ani de zile 1-a ajutat pe stareţul Efrem în 
administrarea mănăstirii, fiind un bărbat cu o viaţă curată, râvnitor şi 
înduhovnicit, s-a îmbolnăvit de o boală grea, ce i-a provocat multă suferinţă 
şi durere, din cauza căreia a şi murit. 

Un alt călugăr evlavios, care strălucea prin virtuțile dobândite pe 
parcursul vieţii sale, ieromonahul Matei, a fost un colaborator destoinic al 
stareţului Pahomie, pe care îl ajuta la administrarea mănăstirii cu multă râvnă 
şi dragoste pentru Dumnezeu. Viaţa lui era, în sensul adevărat al cuvântului, 
ascetică şi cu precădere se evidenția de ceilalţi prin postul aspru pe care-l 
ţinea. El a murit în anul 1795. 

Părintele Pahomie, încă înainte de a fi numit stareţ al mănăstirii Sarov, se 
bucura de un respect deosebit atât din partea fraţilor obştii, cât şi din partea 
unor înalţi prelați ai Bisericii, Cuviosul Pahomie coresponda cu anumiţi 
preasfinţi părinţi, care-1 respectau şi nu-1 lipseau de atenţia lor. 


Iată câteva din scrisorile părintelui Pahomie, ce adeveresc acest fapt. 


*Sacristiarul. 

6 iulie 1775 
Precuvioase părinte Pahomie! 


Iubite frate întru Domnul Hristos, am primit scrisoarea dumitale. Mă 
bucur şi îi mulțumesc Celui Care vă păzeşte căile vieţii. 

Te indemn ca un păstor, pe dumneata şi pe toţi fratii obştii, să-l ajuţi pe 
bunul stareţ, părintele Efrem, în îndeplinirea tuturor intentiilor bune. 

Slăvită este in această viaţă sfânta noastră mănăstire, ce este de ajutor 
săracilor, dar şi mai slăvită va fi în viata veşnică. Te fericesc pentru aceasta 
şi ÎI rog pe Dumnezeu să te răsplătească pentru faptele cuvioşiei tale. 


Cu aceasta inchei şi îţi doresc să fii precum ai fost. 
Ieronim, Episcop al Vladimirului 


XXX 


10 septembrie 1776 
Preacuvioase părinte stareţ, 


cu dragoste frățească intru mântuire, 


Scrisoarea cuvioşiei tale ne-a bucurat mult. Să dea Domnul ca şi în 
continuare să aud despre bunăstarea mănăstirii voastre. Drepţilor părinţi 
Efrem şi losif transmite-le binecuvântarea mea, a păcătosului. 

Precum după o iarnă cumplită este plăcută apariţia primei berze, care 
prevesteşte sosirea primăverii, tot aşa ne bucurăm de vestea bună despre 
însănătoşirea celor doi părinţi evlavioşi. Dorim să auzim despre terminarea 
lucrărilor de construcţie a locaşului Domnului, fiindcă astfel sperăm să vă 
vedem pe toţi nu prin hârtie şi condei, ci faţă către fată. 

Ne rugăm Domnului să îndeplinească dorința noastră comună. 

Către toată obştea frăţească a noastră şi a cuvioşiei tale, cu dragoste şi 
bunăvoință sinceră rămân 


Ieronim, Episcop de Vladimir 

x XX 


30 ianuarie 1776 
Preacuvioase părinte Pahomie, 
dragă frate întru Hristos, 


Scrisoarea dumitale am primit-o. Ne bucurăm şi noi împreună cu 
cuvioşia ta că evlaviosul stareţ Efrem trăieşte. El vorbeşte adevărat că a trăi 
sau a muri depinde de puterea Domnului, dar şi rugăciunea are multă putere. 

Să ne rugăm aşadar şi pentru viaţa părintelui Efrem. 

Vă doresc tuturor o viaţă îndelungată în zile. 

Vom fi către cuvioşia ta precum am fost, cu bunăvoință sinceră. 


Ieronim, Episcop de Vladimir 
xx * 


25 septembrie 1777 
Preacuvioase părinte stareţ, 


cu dragoste frăţească întru mântuire! 


Scrisoarea dumitale trimisă prin părintele egumen Anastasie am primit- 
o. Acest fiu binecuvântat de mama care l-a născut şi de cuvioşia ta, care l-ai 
educat zidindu-i în suflet dragostea pentru Dumnezeu şi aproapele, se pare că 
va fi spre întărirea Sfintei Biserici şi nu va şovăi să acorde sprijinul său 
mănăstirii, iar pentru cei ce viețuiesc în ea poate fi pildă demnă de urmat. 

Dar oare la mănăstirea Sarov poate cineva să fie rău? 

Doresc ca Bunul Dumnezeu să-l binecuvânteze pe Atanasie, pe mama lui 
şi pe cuvioşia ta, dimpreună cu întreaga obşte, şi să vă înfrumuseţeze viaţa 
tuturor cu dragostea pentru Dumnezeu şi aproapele. 

Cu această dorinţă rămân, 


Ieronim, Episcop de Vladimir 

XXX 


20 septembrie 1778 
Preacuvioase părinte stareţ, 


cu dragoste frăţească intru mântuire! 


Astăzi, 12 septembrie, pentru a rezolva multele treburi în legătură cu 
strămutarea mea, am sosit la Vladimir. Deşi nu sunt sănătos trupeşte, sunt 
bucuros sufleteşte pentru că mi-am îndeplinit dorinţa de a vă vizita. 

Motivul acestei bucurii este vădita mea mulțumire pentru buna 
orânduială a sfintei voastre mănăstiri, pentru ordinea pilduitoare şi rar 


întâlnită într-o comunitate destul de mare. 


O dovadă clară în acest sens este frumoasa mănăstire, ce constituie un 
munte de aur, care încântă sufletele şi desfată simţurile cu frumuseţea ei. 
Aproape din nimic aţi ridicat sfânta biserică. Ca să descriu tot ce m-a 
bucurat, mi-ar trebui mult timp şi sănătatea mea şubredă nu-mi permite. De 
aceea, în tăcere îl rog pe Dumnezeu pentru dragostea cuvios iei tale oferită 
mie. Să te iubească El în veci şi să te răsplătească întru totul cu nesfârşite 
bunătăţi. Dumnezeiasca Lui pronie să cârmuiască întotdeauna corabia 
cuvioşiei tale şi să o ducă spre ţărmuri liniştite ale împărăției Lui cereşti. întru 
această rugăciune voi stărui, şi cu deosebită bunăvoință faţă de cuvioşia ta şi 
iubiții fraţi ai obştii voi fi. 
Ieronim, Episcop de Vladimir 
XXX 
Preacuvioase părinte stareț, 


cu dragoste frățească întru mântuire! 


În timpul şederii mele în îndrăgita dumitale mănăstire, în inima mea s-au 
împrospătat multe trăiri. Am primit şi un sicriu, construit prin munca cuvioşiei 
voastre. Această dovadă a dragostei cuvioşiei tale fată de mine am primit-o 
cu multă receptivitate şi recunoştinţă! Cuvioşiei tale, meşterului Pitirim şi 
tuturor fraţilor care au ajutat la lucrarea acestui sicriu, vă mulțumesc pentru 
preţiosul dar şi mă rog Bunului Dumnezeu să vă răsplătească pe toţi în veci în 


ceruri. 

Pentru dumneata şi îndrăgiţii fraţi, cu multă bunăvoință rămân, 


Ieronim, Episcop al Vladimirului 


XXX 


Preacuvioase părinte stareţ, 


cu dragoste frățească întru mântuire! 


Scrisoarea dumitale am primit-o şi este prielnic şi folositor să ne amintim 
de moarte, de aceea şi sicriul trebuie neapărat pregătit. 

Dragul frate Pitirim mi-a promis că-mi va trimite alt sicriu', dar până 
acum nu şi-a îndeplinit promisiunea. Aminteşte-i că, dacă nu isprăveşte cu 
această sarcină în curând, îl voi chema la mine cu acel coşciug pe 
preacuvioşia sa şi atunci munca aceea îl va costa... 

Vă rog să-mi spuneţi imediat ce răspuns are economul meu referitor la 
acest lucru. 

Rămân pentru cuvioşia ta, dragă frate, binevoitorul 


Ieronim, Episcop de Vladimir 
xx * 


4 februarie 1783 
Preacuvioase părinte stareţ, 


iubiţi fraţi întru Hristos Domnul, 


Regret sincer că am deranjat cu scrisoarea mea. Sfatul meu îţi va servi şi 
pe viitor, drept cinstite părinte stareţ, ca să nu slobozeşti din mâini cârma şi 
marinarii de pe corabia mântuirii, ce este ameninţată de valurile periculoase 
ale vieţii. Să ai grijă ca fiecare dintre fraţii obştii să se ţină strâns de funie, 
întrucât corabia, cu ajutorul Celui de Sus, se poate ancora pe un chei 
nepătruns de mintea omenească şi să câştigaţi o comoară veşnică în ceruri, 
căci pentru aceasta mă rog şi eu Bunului Dumnezeu. 

Cu dragoste frăţească, 


Ieronim, Episcop al Vladimirului 


XXX 

21 octombrie 1784 
Mănăstirii Sarov, 
preacuviosului părinte stareţ şi 
iubiţilor fraţi întru Hristos Domnul, 


pace şi binecuvântare! 


În timpul vizitei mele prin eparhia pe care o păstoresc, ajungând şi la 
mănăstirea Sarov, am rămas profund impresionat de ceea ce am văzut, de 
străduinţa cuvioşiilor voastre, de felul în care se săvârşesc sfintele slujbe, de 
faptul că se respectă cu stricteţe regulamentul monahal intocmit de 
întâistătătorul Ioan şi aprobat de Prea Sfinţitul Ştefan, Mitropolitul Reazanului. 
Ca să se respecte şi să se îndeplinească întotdeauna aceste reguli şi rânduieli, 
se cere de la cuvioşiile voastre, iubiţi fraţi, să faceţi ascultare sinceră față de 
stareţ şi față de fraţii ce-au sporit în viaţa duhovnicească prin 
comportamentul lor exemplar. Ca un păstor, vă rog ca jertfa cuvioşilor 
voastre înaintea lui Dumnezeu să fie intotdeauna duhul smerit, inima curată 
şi răbdarea nefăţarnică. Să îndepliniţi stăruitor poruncile Domnului Hristos, 
mai cu seamă prin purtarea crucii călugăriei. Străduiţi-vă să atrageţi 
binecuvântarea lui Dumnezeu asupra sufletelor voastre şi asupra mănăstirii. 

Fiţi, precum spune Sfântul Apostol Pavel, temeinici,  statornici, 
întotdeauna râvnitori în săvârşirea faptelor bune, căci munca cuvioşiilor 
voastre nu va fi stearpă înaintea lui Dumnezeu, căci pe astfel de lucrători 
Dumnezeu îi binecuvântează. In vasele sărăcăcioase işi sălăşluieşte 
Dumnezeu comoara Lui. Şi veţi primi de la Dumnezeu putere multă, căci noi 
singuri suntem destul de nevrednici să gândim că avem putere de la sine. Să 
nu uităm că bunăstarea noastră este de la Dumnezeu. Acestea vă 
scriu, încredințându-mă în rugăciunile şi slujirea cuvioşiilor voastre, după 
cum spune Sfântul Apostol Pavel, că va fi întru desăvârşire slujirea şi 
impărtăşirea cu Trupul şi Sângele Domnului Hristos. In comuniunea credinţei 
vom dobândi cunoaşterea Fiului lui Dumnezeu. Să fie harul Domnului 
Dumnezeu cu noi cu toţi. Amin. 

Al vostru stăruitor şi smerit călugăr doritor de mântuire, 


Victor, Episcop de Vladimir şi Murom 

În timpul stăreţiei părinţilor Efrem şi Pahomie, s-au aflat în 


mănăstirii Sarov mulţi vieţuitori evlavioşi precum: 


Cuviosul ieromonah Pitirim, 


ctitorul „Soborului Uspenski” din Mănăstirea Sarov 


obştea 

Pitirim, în lume Petru Ivanov Drujinin, născut într-o familie de negustori 
din Kursk, care s-a evidenţiat prin firea sa modestă, înţelepciune şi ascultare 
stăruitoare, bunăvoință faţă de stareţ şi faţă de fraţii obştii, prin respectarea 
strictă a voturilor monahale şi prin râvnă pentru mântuire. Cuviosul Pitirim a 
dobândit respectul şi recunoştinţa celor din jur prin viaţa sa ascetică şi prin 
grija permanentă pentru buna orânduială a mănăstirii. Prin strădania sa a 
fost începută şi sfârşită construcţia bisericii Adormirea Născătoarei de 
Dumnezeu. El a ştiut cum să-i convingă pe credincioşii care veneau la 
mănăstirea Sarov să contribuie prin jertfa lor la ridicarea acestei biserici. De 
aceea, părintele Pitirim a fost numit de către obştea mănăstirii ctitor al 
acestei biserici. Stareţilor mănăstirii Sarov le este cunoscut faptul că lui i s-a 
arătat un semn minunat, ceea ce constituie o dovadă că el a fost 
binecuvântat de Dumnezeu. 

Odată, ieşind din chilia sa ca să meargă la utrenie, pe neaşteptate, a 
văzut pe cer o lumină ce izvora din nori şi o mână întinsă, care-l 
binecuvânta. înainte de moarte, el a scris un testament cu următorul 


conţinut: 


„Preacuvioase părinte stareţ, 
al meu preamilostiv stăpân, 
iubiţi fraţi întru Hristos, 

În numele Domnului, stăruitor vă rog să nu abandonaţi umila mea cerere. 
Când Domnul Dumnezeu va binevoi să-mi sfârşesc viaţa, după ieşirea 
sufletului din păcătosul şi pieritorul meu trup, vă rog să mă îngropaţi simplu, 
după rânduiala bisericii, într-un mod cuviincios şi să nu mă uitaţi în 
rugăciunile voastre sfinte şi bineplăcute lui Dumnezeu. Să mă pomeniţi şi să- 
mi îngropaţi păcătosul meu trup în partea de apus a Bisericii Adormirea Maicii 
Domnului, pe partea stângă a fostului altar, alături de ieromonahul Ioachim, 
lângă mâna lui dreaptă, cu umilinţă vă rog dragi părinţi şi fraţi. In ceea ce 
priveşte chilia mea, tot ce se găseşte în ea, deşi nu am nimic al meu şi nu am 
avut niciodată, iar când am primit ceva pentru vreo muncă oarecare sau ceva 
străin mi-a fost dat pentru păstrare, nimic din toate acestea nu am folosit în 
interes propriu, ci am oferit spre folosul obştii. De aceea, vă rog stăruitor pe 


toţi părinţii şi fraţii obştii, iertaţi-mă şi mă dezlegaţi de toate pe mine, 

păcătosul. Iar hainele pentru înmormântare sunt pregătite de mult şi le găsiţi 
aşezate sub laviţă în lada din cămara rece. 

În anul 1763, pe data de 6 martie, din voia Domnului şi bunăvoința 
Mitropolitului Dimitrie al Novgorodului şi Velicoluţkului, membru al Sfântului 
Sinod, am fost tuns rasofor la Moscova într-o biserică în formă de cruce de 
lângă hanul Reazansk. în acelaşi an, pe data de 20 martie, am fost călugărit 
în mănăstirea Sarov de către egumenul părinte Varlaam, iar părintele stareţ 
Efrem mi-a fost naş de călugărie, duhovnic şi îndrumător. 

M-am născut într-o familie de negustori din oraşul Kursk în anul 1727, pe 
data de 20 iunie. în anul 1759, pe data de 8 decembrie, la vârsta de 32 de 
ani, am părăsit oraşul natal pentru a începe o viaţă călugărească. Mulţumesc 
lui Dumnezeu că într-un mod constrâns am fost hirotonit ieromonah în oraşul 
Vladimir, în biserica Naşterea Preasfintei Născătoare de Dumnezeu, de către 
Prea Sfinţitul Pavel, Episcop de Vladimir şi Murom în anul 1764, pe data de 19 
septembrie. 

Până în prezent nu am fost în alte mănăstiri, decât în cea rânduită mie, 
mănăstirea Sarov. Cu ajutorul lui Dumnezeu, eu, păcătosul, am răbdat toate 
necazurile, nenorocirile şi uneltirile vrăjmaşului şi după puterile mele mi-am 
trudit, întărit fiind de către Bunul Dumnezeu. Aşa mi-am petrecut zilele în 
lenevie şi nepăsare, eu, afurisitul. De aceea, vă implor şi vă rog, părinţi şi 
fraţi, ca să vă rugaţi pentru mine, păcătosul, şi să nu mă uitaţi în sfintele 
voastre rugăciuni. Iar pe cine am supărat sau am ispitit ca om, smerit vă cer 
iertare şi vă rog să nu ţineţi minte necazurile, supărările, jignirile pe care vi 
le-am pricinuit. Toate vinovăţiile şi necazurile mele să le treceţi cu vederea. 
lar pe părintele stareţ şi pe părintele vistiernic îi rog să ia aminte la 
rugămintea mea ca, după moarte, să i se dea chilia mea iubitului întru Hristos 
frate, fiului meu duhovnicesc, ieromonahului Ioachim. Să nu vă gândiţi că cer 
aceasta din cauza vreunei patimi, ci pentru că această chilie am primit-o de la 
tatăl lui şi doresc să i-o las fiului acestuia. 

Cărţile ce le-am avut de la părintele Efrem să nu i le luaţi, pentru că 
acest călugăr Ioachim nu-şi va însuşi nimic, nici nu va pierde, nici nu va da 
nimănui nimic din ce este al mănăstirii fără binecuvântarea stareţului. 


Stăruitor vă rog să nu nesocotiţi rugămintea mea. Doresc să-i las chilia mea 

fratelui Ioachim din dragoste şi ataşament faţă de el, pentru bunăstarea şi 
curăţia lui sufletească. 

Sicriul mi s-a făcut, încă, pe când eram în viaţă, şi anume, pe 15 mai 
1784. 

Vă rog să mă înmormântați după rânduiala bisericească, iar la sfârşit să- 
mi citiţi rugăciunile ce vor fi aşezate de Bunul Dumnezeu în mintea stareţului. 

Dacă în viaţa mea am supărat pe cineva, sau am necăjit, sau rău cu rău 
am răsplătit, şi ce nu se cuvine am gândit şi săvârşit, de la toţi îmi cer iertare 
pentru toate câte le-am făcut şi-L rog pe însuşi Dumnezeu să fiu iertat şi 
dezlegat de toţi pentru toate şi, la rândul meu, eu, păcătosul, pe toţi vă iert 
şi vă dezleg de toate păcatele voastre în vecii vecilor. 

Eu, păcătosul, iubeam să citesc rugăciunea mare atunci când săvârşeam 
pravila de rugăciune înainte de slujire. 

Scrisorile scrise de mine sau primite nu din patimă şi cele rămase din 
lume sau mănăstire, să nu le citiţi, ci să le ardeţi". Amin. 


21 aprilie 1784 


Acest cuvios părinte a murit în anul 1789 la vârsta de 75 de ani, pe când 


era stareţ părintele Pahomie. 


Ioachim s-a născut într-o familie de negustori din Kursk. El şi-a început 
viaţa monahală la o vârstă tânără, dorind să-l slujească lui Dumnezeu cu 
dragoste în liniştea sihăstriei Sarov. încă de la începutul vieţii sale în 
mănăstire, el s-a arătat a fi un călugăr cu o tărie de neclintit. întotdeauna îi 
întrecea pe ceilalţi fraţi în ascultare. Multă vreme a fost răspunzător de bunul 
mers al slujbelor bisericeşti şi bibliotecar al mănăstirii. Ca un om înzestrat cu 
anumite calităţi deosebite şi esenţiale pentru un călugăr, a servit întotdeauna 
drept exemplu pentru ceilalţi fraţi. El era din fire blând şi foarte tăcut. 

Cu o înţelepciune inspirată şi cultivată din cărţile sfinte şi din scrierile 
Sfinţilor Părinţi, era ca o alinare sufletească pentru fraţii obştii, mai ales 
pentru cei începători, care aveau nevoie de cuvinte de întărire şi îndrumare, 
de un suport moral, de un învăţător iscusit. 

în decursul vieţii sale a fost cu luare aminte şi a avut darul smereniei. Pe 
când era ierodiacon şi rostea în timpul slujbelor ecteniile, iar Ia strană se 
cânta: „Doamne, miluieşte", adesea era văzut cu lacrimi în ochi. Odată, când 

conducerea clericală a dorit să-1 trimită ca episcop misionar în America de 
Nord, el s-a prefăcut că este nebun, socotind a fi nevrednic pentru această 
chemare, şi astfel a fost lăsat în pace. 

în anul 1802, la vârsta de 70 de ani, s-a despărţit de obştea Sarovului, 


plecând la cele veşnice. 

Cuviosul ieromonah Isaia 


Succesorul evlaviosului stareţ Pahomie a fost ieromonahul Isaia. El s-a 
născut în oraşul Suzdal, într-o familie de negustori din neamul Zubkovilor. La 
vârsta de 22 de ani a părăsit lumea şi a intrat în mănăstirea Lavrei din Kiev, 
unde a făcut ascultare timp de 7 ani. 

În anul 1770, când a venit în oraşul său natal Suzdal ca să rezolve nişte 
probleme personale, atunci a aflat despre existenţa mănăstirii Sarov, ce era 
localizată într-un loc retras şi era renumită, fiindcă acolo se aflau mulţi care 
duceau o viaţă evlavioasă. Aflând că nu departe de mănăstire, în pădurea 
Sarovului, trăiesc în singurătate, în mici bordeie, câţiva pustnici, Isaia s-a 
aprins sufleteşte de dorinţa de a intra în acea mănăstire. Astfel, el a plecat 
spre Sarov şi a intrat cu ascultare în această obşte. Iar pe data de 27 aprilie 


1772, a fost tuns călugăr în această mănăstire. In acelaşi an, a fost hirotonit 

ierodiacon, iar în anul 1777, pe data de 6 iulie - ieromonah. Cu acordul obştii 
monahale, a fost numit în anul 1785 vistiernicul mănăstirii, iar stareţ a fost 
ales în anul 1794, trăind în mănăstirea Sarov doar 37 de ani. Isaia, toată 
viaţa sa, a râvnit către o viaţă monahală înaltă şi nu a ezitat să-şi îndemne şi 
turma sa cuvântătoare, ce i-a fost încredinţată, ca să stăruie neincetat în 
săvârşirea faptelor mântuitoare. 

El a respectat cu stricteţe voturile vieţii monahale şi a fost catalogat ca un 
păstor bun, înţelept şi grijuliu pentru turma sa. 

Cuviosul Isaia se evidenția prin frica sa faţă de Dumnezeu, prin 
smerenie, blândeţe, iubire de sărăcie, şi iubire faţă de aproapele în duhul 
Sfintei Evanghelii. Modul său de viaţă i-a adus faimă şi respect din partea 
fraţilor obştii şi a credincioşilor. Vestea despre acest virtuos călugăr de la 
Sarov s-a răspândit până în cele mai îndepărtate locuri ale ţării, aducând la el 
mulţime multă de călugări şi mireni, care îşi căutau cu ardoare drumul spre 
mântuirea sufletelor lor. 

Slujind lui Dumnezeu zi şi noapte, postind şi rugându-se cu lacrimi, cu 
timpul, el a devenit un slujitor virtuos şi un sprijin duhovnicesc prin sfaturile 
şi îndrumările sale înțelepte pentru mulţi fraţi din obştea Sarov. El avea faţă 
de fraţii din mănăstire o dragoste părintească. Cuviosul stareţ Isaia le spunea 
adesea: 

„călugărul care-şi doreşte mântuirea sufletului său să stea în chilia sa; 

-să aibă rugăciune neîncetată; 
-să fie cumpătat la mâncare; 
-să pună strajă gurii sale. 

Nepăsător este cel care nu ia în calcul aceste sfaturi, fiindcă ele stau la 
temelia multor virtuţi creştineşti. 

Chilia pentru călugăr, le spunea cuviosul Isaia de multe ori, este ca şi 
sicriul pentru mort. Mortul niciodată nu se mişcă în sicriul său, iar călugărul 
care stă în chilia sa niciodată nu păcătuieşte. 

Călugărul care stă singur în chilia sa este ascuns de lume, iar atunci când 
merge în lume, nu aude, nu vede, nu vorbeşte, cu acela este întotdeauna 


Dumnezeu. De omul tăcut fug şi duhurile rele, pentru că cei care nu vorbesc 

nu-şi divulgă tainele sufletului celui rău, iar cei care iubesc vorbăria multă nu 
vor fi ocoliţi de păcat. 

O, frate, să nu te leneveşti pentru nimic. Nu amâna săvârşirea faptelor 
bune, trudeşte şi te roagă zi de zi, săptămână de săptămână, lună de lună, 
an de an. 

Aşteptaţi întotdeauna şi fiţi pregătiţi să auziţi glasul trâmbiţei. Până când 
viaţa acestui veac nu se va sfârşi şi sufletul nu se va despărţi de trup, să ne 
grăbim fără de lene să dobândim prin fapte virtuțile, bucuria nesfârşită, 
liniştea necontenită şi, împreună cu îngerii şi cu toţi sfinţii, să-L slavoslovim 
neîncetat pe Dumnezeu. Cu adevărat acel om care prin munca sa va câştiga 
toate aceste binecuvântări va avea linişte în viaţa veşnică, ca şi plugarul, care 
se hrăneşte din ceea ce au rodit seminţele semănate. 

În zadar ne pierdem vremea prețioasă ce ne-a fost dată pentru mântuire. 
Să nu ne îngrijim pentru satisfacerea plăcerilor trupeşti, căci, ce vom primi 
bun de la trup? 

Când vom începe să ne îngrijim de mântuirea sufletului şi vom săvârşi 
virtuțile creştineşti, când va veni Fiul lui Dumnezeu şi ne va găsi nepregătiţi? 
Acum, cât mai avem timp, să nu ne lenevim în săvârşirea celor trebuitoare 
sufletului. Viaţa noastră este trecătoare şi se scurge repede, precum fumul în 
văzduh. 

Viaţa omului este ca norul ce se ridică de la pământ spre cer. Deci, 
osteniţi-vă şi pocăiţi-vă". 

Cuviosul stareţ Isaia s-a îngrijit şi de înzestrarea şi înfrumusețarea 
interioară şi exterioară a mănăstirii. El a supravegheat ca sfintele slujbe să fie 
săvârşite cu evlavie, la fel ca în vremurile anterioare lui, şi să fie respectat cu 
stricteţe regulamentul vieţii de obşte. 

Smeritul şi blândul Isaia a fost foarte mult respectat de către 
Arhiepiscopul Astrahanului Nichifor, care era renumit pentru viaţa evlavioasă 
şi deosebitul dar de a predica Cuvântul lui Dumnezeu. El iubea foarte mult 
mănăstirea Sarov datorită faptului că aici călugării se străduiau prin modul lor 
sever de viaţă să devină bineplăcuţi lui Dumnezeu. Părintele Nichifor îi scria 
adesea stareţului Isaia. Iată ce scria el în una din scrisorile sale adresate 


cuviosului Isaia: 

28 septembrie 1798, 


Moscova Preacuvioase părinte stareţ Isaia, 


Scrisoarea cuvioşiei voastre îmi întăreşte convingerea că vă amintiţi de 
mine, şi această bucurie imi umple inima. 

În ceea ce priveşte rugămintea cuvioşiei voastre, răspunsul meu este 
următorul: Sfinţii Părinţi - Sfântul Văsile cel Mare, Sfântul Efrem Sirul, Avva 
Dorotei, Sfântul Isaac Sirul, Sfântul Macarie Egipteanul, Sfântul Teodor 
Studitul, Preacuviosul Nil Postitorul şi alţii - au scris pentru călugări sfaturi şi 
îndrumări folositoare. Astăzi, cine doreşte să-i povăţuiască pe călugări, acela 
trebuie să citească mai întâi ce au scris Sfinţii Părinţi sau să tacă cu 
desăvârşire, pentru a se feri de păcatul de a propovădui lucruri lipsite de 
cunoaştere. Să adăugăm la scrierile Sfinţilor Părinţi şi Filocalia, ce poate fi 
citită şi înțeleasă de cei înţelepţi şi pricepuţi. Nu mă indoiesc că scrierile 
părinților numiţi mai sus se găsesc în renumita dumitale mănăstire şi sunt 
citite, de aceea consider fără rost să vi le trimit. De fapt, este vrednică de 
lăudat râvna cuvioşiei voastre şi vă doresc din toată inima ca toţi frații din 
obşte să se folosească de scrierile Sfinţilor Părinţi ca să poată ajunge la 


desăvârşire. Cer de la Dumnezeu binecuvântare pentru toată obştea Sarov. 
Arhiepiscopul Nichifor 


Părintele Isaia a fost un om milostiv, care-i iubea şi ajuta mult pe cei 
săraci şi neajutoraţi. El a respectat vechiul obicei specific acestei mănăstiri, 
dându-le celor nevoiaşi şi sărmani hrană şi alte lucruri folositoare. 

Încă din vremurile străvechi exista în mănăstire obiceiul ca în fiecare an, 
pe data de 1 octombrie, în ziua prăznuirii Sfântului Acoperământ al Maicii 
Domnului, să se împartă celor săraci haine. Astfel, pentru această zi, erau 
pregătite scurte îmblănite, caftane, cizme şi mănuşi. 

În ziua respectivă veneau mulţi săraci la mănăstire. La sfârşitul Sfintei 
Liturghii, ei erau adunaţi în curtea mănăstirii şi li se împărțeau haine fiecăruia 
după trebuinţă. Simţind că se apropie de sfârşitul vieţii sale pământeşti, 
părintele Isaia i-a cerut episcopului său să-1 elibereze din funcţia de stareţ. 


Rugămintea i-a fost acceptată şi în locul lui, cu acordul întregii obşti 

monahale, a fost ales stareţ al mănăstirii părintele vistiernic, ieromonahul 
Nifon. 

După un an de suferinţă din cauza unei boli trupeşti, cuviosul Isaia a 
murit în anul 1807, pe data de 4 decembrie, la vârsta de 67 de ani, lăsând în 


urma sa o amintire pilduitoare. 

Cuviosul egumen Nifon 


Cuviosul Nifon s-a născut într-o familie de mici burghezi din oraşul 
Temnicov. De la o vârstă tânără şi-a dorit să intre în mănăstirea Sarov ca 
frate, cerând cu insistenţă acest lucru, dar n-a fost primit pentru că 
regulamentul acestei mănăstiri interzicea includerea în obşte a adolescenților, 
fapt pentru care a fost nevoit să revină în lume până la vârsta maturității. S-a 
întors însă la Sarov când a împlinit vârsta de 20 de ani. A fost primit în 
această obşte în anul 1787, în timpul stareţului Pahomie. Aici, ca prim pas, el 
a dat dovadă de o ascultare desăvârşită faţă de stareţ, tăindu-şi propria voie. 
Tot ce avea la el din cele lumeşti a lăsat la picioarele cuviosului Pahomie. 
Atitudinea acestui tânăr l-a uimit pe părintele stareţ, fapt pentru care l-a 


urmărit întotdeauna cu o deosebită atenţie pe tânărul frate. O dată cu 

îmbrăcarea veşmintelor călugăreşti, Vasile (aşa se numea în lume) a primit ca 
ascultare să fie responsabil de gospodăria mănăstirii şi să slujească ca preot. 
Cu o deosebită râvnă, smerenie şi pace, a făcut ascultare, uimindu-l pe 
îndrumătorul său duhovnicesc. 

El a fost călugărit cu numele Nifon în anul 1792, pe data de 19 iunie. 
Peste un an de zile a fost hirotonit ierodiacon, iar în anul 1796 - ieromonah, 
şi a fost numit duhovnic comun al fraţilor mănăstirii. Această funcţie a 
îndeplinit-o spre folosul fraţilor obştii, oferindu-le fiilor duhovniceşti sfaturile 
şi învăţăturile de care avea nevoie fiecare în parte. 

În anul 1805 a fost numit vistiernicul mănăstirii, iar stareţ a fost ales în 


anul 1806, la cererea stareţului Isaia şi a întregii obşti. 


În anul 1818, în ziua de 12 martie, a fost ridicat la rangul de egumen al 
acestei mănăstiri, iar în anul 1832, „Cabinetul de aur" i-a acordat crucea de 
merit din aur. 

În anul 1834 a fost numit arhiereu peste două mănăstiri. în anul 1837, 
pentru o slujire folositoare Bisericii, a fost distins de preşedinţia Sfântului 
Sinod cu crucea de merit din aur, împodobită cu pietre scumpe. 

Cât s-a aflat la conducerea mănăstirii, egumenul Nifon s-a străduit să 
menţină statutul şi regulamentul vieţii de obşte, întocmit de către 
întâistătătorul părinte Ioan. Cuviosul Nifon avea o râvnă deosebită pentru 
slujbele bisericeşti, încât nici o slujbă nu s-a săvârşit în lipsa lui, deci ca 
stareţ era foarte ocupat cu diverse treburi externe şi interne ale mănăstirii. 
Râvna şi evlavia lui de a-I sluji lui Dumnezeu a servit drept exemplu pentru 
toţi vieţuitorii acestei mănăstiri. El adăuga faptă după faptă, străduindu-se, 
după exemplul Sfinţilor Părinţi, prin nevoinţe să biruie oboseala. El nu lua în 
calcul bătrâneţea şi slăbiciunea forţelor trupeşti, era mereu primul venit şi 
ultimul plecat de la slujbele bisericeşti. Venea la început şi asculta până la 
sfârşit cu o dragoste înflăcărată pentru Dumnezeu. 

Egumenul Nifon urmărea cu stricteţe şi întotdeauna îi cerea fiecărui 
ieromonah slujitor de rând ca pentru Liturghia de noapte şi cea de dimineaţă, 
când începea proscomidia, să nu se grăbească să înceapă citirea ceasurilor 
până când nu se terminau de citit toate pomelnicele. Iar după ce se citeau 


pomelnicele se apropia paracliserul de ieromonahul care slujea şi îi spunea să 

dea binecuvântarea ca să înceapă citirea ceasurilor înainte de Sfânta 
Liturghie. în timpul proscomidiei, câţiva fraţi călugări citeau pomelnicele 
pentru vii şi morţi a ctitorilor şi binefăcătorilor sfintei mănăstiri. După 
rânduiala Sfintei Biserici, de fiecare dată în zilele de pomenire ale celor 
răposaţi, la sfârşitul utreniei şi vecerniei, se săvârşea litia în pridvor; preoţilor 
slujitori li se dădeau pomelnicele, ce erau citite în taină. Iar în fiecare 
sâmbătă se săvârşea panahida pentru fraţii răposaţi, pentru binefăcătorii 
mănăstirii şi pentru cei ale căror nume erau înscrise pentru pomenirea 
veşnică. Astfel, rugămintea celor adormiţi întru veşnicie, de a fi pomeniţi în 
rugăciunile din cadrul slujbelor religioase, era îndeplinită cu sfinţenie. 

În decursul a 35 de ani, cât a fost la conducerea mănăstirii Sarov, 
egumenul Nifon s-a îngrijit în mod special de împodobirea, înfrumusețarea şi 
îmbunătăţirea ştiinţelor bisericii, ale mănăstirii. Acest părinte a fost un model 
de părinte binefăcător pentru turma sa cuvântătoare. Deşi a trecut prin multe 
ispite şi încercări din cauza unor fraţi „binevoitori", totuşi el a avut pentru toţi 
o dragoste nefăţarnică. 

Părintele Nifon a ajuns la adânci bătrâneţe la fel de râvnitor şi statornic 
în îndeplinirea tuturor cerinţelor vieţii călugăreşti ca în prima zi când a intrat 
pe poarta mănăstirii. Din clipa în care s-a hotărât să părăsească lumea ca să- 
I slujească lui Dumnezeu, nu s-a mai îngrijit de deşertăciunile vieţii lumeşti. A 
ales drumul strâmt şi anevoios în schimbul celui larg şi păcătos. El a iubit 
sărăcia folositoare a vieţii călugăreşti, munca şi smerenia, dar mai ales 
neprihănirea. Cuviosul discuta adesea cu fraţii obştii despre virtuțile 
neagoniselii şi neprihănirii. Părintele Nifon îşi istovea trupul prin munci grele, 
deşi avea o sănătate şubredă. Ca o candelă ce se stinge, se sfârşea şi viaţa 
lui de la o zi la alta. 

Simplitatea şi înţelepciunea duhovnicului Nifon i-a determinat pe mulţi 
oameni credincioşi să-l îndrăgească şi să-l respecte, ataşându-se sufleteşte 
de el. Starețul era întotdeauna binevoitor şi prietenos cu toţi în comportare şi 
adresare. Iar în desăvârşita lui neagoniseală, era milostiv şi compătimitor faţă 
de săraci. N-a lăsat pe nimeni dintre cei ce veneau la mănăstire să plece 
înainte de „a sădi" în inimile lor un strop de dragoste pentru Dumnezeu şi 


pentru aproapele şi desigur o amintire plăcută despre mănăstire şi stareţul 

acesteia. Fiind un iubitor al vieţii pustniceşti, pentru a înainta pe scara 
virtuţilor duhovniceşti, el respecta postul aspru, iar rugăciunea inimii era 
exerciţiul lui permanent. Cuviosul stareţ era foarte mult apreciat şi respectat 
de către Arhimandritul Fotie, stareţul mănăstirii lurev din oraşul Novgorod, 
care adesea îi scria scrisori frăţeşti, ca de exemplu: 

„Toată învăţătura este deşertăciune, toată cunoaşterea este vis şi tristeţe 
pentru suflet dacă nu există cucernicie. Căci în această lume nimic nu este 
mai presus, mai desăvârşit decât viaţa feciorelnică, iar schiturile şi 
mănăstirile sunt în fond locuri ale lui Dumnezeu... 

Încă voi spune că nu există hrană mai dulce şi mai consistentă pentru 
sufletele noastre şi pentru viaţa călugărească decât cărţile Sfinţilor Părinţi şi 
vieţile sfinţilor. 

Spune Sfântul Isaac Şirul că nimeni nu poate afla împărăţia lui 
Dumnezeu din învăţătură, ci prin viaţa bogată în ispite şi încercări. Vai şi amar 
va fi de noi, cei învăţaţi, dar necuviincioşi. Căci comoara de nepreţuit este 
învăţătura despre Hristos şi viaţa lui sfântă. De aceea, Domnul, precum la 
început, aşa şi acum, mai bine prinde cu năvodul Evangheliei Sale pescari 
simpli nu prea înţelepţi ca noi. Părinte, eu ştiu, cunoaşterea noastră este 
nimicitoare, de aceea nu-i invidiez pe cei învăţaţi. De la începutul vieţii mele 
călugăreşti, întotdeauna am iubit şi am primit sfaturile călugărilor vârstnici şi 
aşa procedez în continuare. Căci bătrânii mă învaţă măiestria vieţii, ceea ce 
este mai presus de orice. 

Părinte, bucură-te! Hristos Domnul este printre noi şi va fi în veci. Amin. 

În Domnul Iisus Hristos al dumitale frate şi al altora, nevrednicul călugăr 
Fotie". 

Starețul Nifon, înainte de începerea vreunui post, îi îndruma pe toţi fraţii 
mănăstirii să suporte duhovniceşte toate necazurile şi încercările, le stârnea 


A A 


râvna pentru postire, îi învăţa cum trebuie să trăiască în mănăstire, cum să-şi 
taie propria voie, cum să parcurgă drumul strâmt şi dureros al vieţii 
călugăreşti. El îi sfătuia să aibă fiecare duhovnicul său şi să practice postul 
aspru, să săvârşească fapte bune. 

Cuviosul Nifon le spunea: „Omul care nu săvârşeşte fapte bune în 


decursul vieţii sale, crezând că se poate mântui numai dacă n-a făcut păcate 

grele, se înşală amarnic, pentru că cine se îngrijeşte să dobândească bunuri 
vremelnice, acela după merit nu va primi nimic". 

Preasfinţiţii Părinţi ai Tambovului iubeau foarte mult mănăstirea Sarov şi 
ori de câte ori veneau la Sarov se bucurau de o odihnă şi mângâiere 
sufletească. Dar, din cauza distanţei mari dintre mănăstire şi oraşul Tambov, 
arhipăstorii nu reuşeau să ajungă la Sarov decât o dată în an, în special la 
hramul mănăstirii, când se prăznuia Adormirea Maicii Domnului. 

Egumenul Nifon, fiind slăbit de bătrâneţe şi boală şi simțind că se apropie 
vremea plecării sale la cele veşnice, adesea chema la el pe unii, apoi pe alţii 
dintre frații  obştii,  povăţuindu-i  părinteşte, conform învățăturilor 
dumnezeieşti. El le spunea să râvnească către viaţa pustnicească, să-şi 
păzească curăţia sufletească şi trupească, să aibă dragoste faţă de aproapele, 
să-şi înfrumuseţeze viaţa prin smerenie, să stăruie în post şi rugăciune. Spre 
sfârşitul vieţii pământeşti, în slăbiciunea forţelor  trupeşti, permanenta lui 
îndeletnicire era rugăciunea, care-l lumina şi îl întărea, pregătindu-l ca în 
orice vreme să se întâlnească cu Domnul Hristos. El a trăit în mănăstirea 
Sarov 56 de ani, murind la vârsta de 76 de ani, în anul 1842, pe data de 8 
martie. 

Despărțirea de stareţul Nifon a fost pecetluită de lacrimile îndureraţilor 
fraţi şi a tuturor celor prezenţi la înmormântare. Trupul lui a fost îngropat în 
biserica Adormirea Maicii Domnului, în partea de apus, aproape de mormântul 
stareţului Efrem, în locul pe care părintele Nifon şi 1-a ales. 

Mănăstirea Sarov întotdeauna a fost, pe bună dreptate, considerată unul 
dintre cele mai temeinice adăposturi duhovniceşti pentru cei care caută să se 
salveze de valurile furtunoase ale vieţii. Acest aşezământ monahal n-a sărăcit 
niciodată în exemple de smerenie şi vrednicie, fiind întotdeauna vindecătoare 
de toate suferinţele sufleteşti. 

Multe personalităţi ale Rusiei au nutrit faţă de această mănăstire un 
respect deosebit, contribuind la bunăstarea ei prin donațiile lor. 

Mănăstirea Sarov şi înainte de a fi cârmuită de părintele Nifon se afla 
într-o stare înfloritoare, dar prin strădania părintelui stareţ Nifon, cu ajutorul 


Maicii Domnului - ocrotitoarea acestui aşezământ monahal -şi prin contribuţia 

binefăcătorilor ei a fost îmbunătăţit aspectul exterior şi interior al bisericilor 
mănăstirii. 

În timpul stăreţiei egumenului Nifon s-au săvârşit următoarele lucrări: 

În anul 1806, la biserica „de iarnă" cu hramul „Maica Domnului - Izvor 
purtător de viaţă", a fost construită o anexă; un cerdac din piatră cu fronton 
şi coloane, iar în interiorul acestei biserici a fost făcut un nou iconostas. în 
acelaşi an, pe data de 5 decembrie, această biserică a fost sfinţită. De atunci, 
în fiecare an, la această dată se săvârşeşte vecernie cu priveghere în 


amintirea acestui act de sfințire a bisericii. 


În anul 1809, din mărinimia unor binefăcători, a fost înveşmântat în 
argint auriu chipul Maicii Domnului de pe icoana de hram ce a fost încrustată 
cu pietre scumpe. 

În anul 1821 a fost dărâmată vechea biserică cu hramul Sfântul Ioan 
Botezătorul de lângă izvorul mănăstirii şi a fost pusă din nou temelia pentru 
ridicarea unei biserici din piatră cu trei altare; unul în cinstea Sfântului Ioan 
Botezătorul, al doilea în cinstea Sfântului Apostol Iacov al lui Alfeu şi al 
treilea, în numele Sfântului Chirii al Ierusalimului. Această biserică a fost 
fondată spre slava lui Dumnezeu, din râvna şi spre pomenirea veşnică a unui 
boier din Astrahan - Chirii Fiodorovici G. Fiodorov. Biserica a fost ridicată în 
trei ani. Ea a fost concepută cu cinci turle, având o lungime de 10 stânjeni şi 
o lăţime de 7 stânjeni, cu un iconostas fastuos împodobit cu o sculptură 
iscusită şi coloane de o arhitectură excepţională. 

Iconostasul sclipitor a fost aurit de sus până jos cu aur pur, iar sfintele 
icoane de pe iconostas au fost pictate şi se deosebesc prin eleganța finisării. 
De mirare este faptul că această biserică a fost construită pe un izvor şi sub 
ea se află o fântână, către care, pe sub arcuri, s-a făcut o intrare directă şi 
aici, în anumite zile, pentru sfinţirea apei la mănăstire se face pelerinaj. Apa 
din această fântână este cristalină şi izvorăşte din abundență, ridicându-se la 
o înălţime de câţiva stânjeni cu ajutorul unei maşini speciale şi a unor ţevi 
subterane, fiind folosită la toate treburile gospodăreşti ale mănăstirii. 
Coborârea către această biserică este făcută din piatră albă cioplită. 

În anul 1824, în afara mănăstirii s-a construit un imens grajd de cai 


împrejmuit de o clădire cu două nivele din piatră. Construcţia a fost 

concepută în formă pătrată fiecare parte având 40 de stânjeni. în afară de 
grajdul de cai, în această curte au fost construite locuinţe pentru muncitori şi 
chilii pentru călugării supraveghetori; un atelier de tâmplărie şi unul de 
dogărie, depozit pentru diferite materiale, şopron pentru fân şi ateliere pentru 
repararea trăsurilor de vară şi de iarnă. 

În anul 1828, la vechea trapeză, a fost anexată o trapeză mai vastă; 
luminată de ferestre mari, foarte frumoase prin eleganța finisării interioare. 
Plafonul trapezei a fost făcut în formă de cupă, pe care s-a pictat chipul 
Domnului Iisus Hristos hrănind cu cinci pâini cinci mii de oameni, iar restul 
tavanului şi pereţii au fost pictaţi cu'flori şi diverse modele. 

În anul 1832, după mănăstire, s-a construit în cinstea Tuturor Sfinţilor o 
biserică cu un aspect exterior foarte frumos, cu o îngrăditură din piatră. 
Lângă ea s-a ridicat un cimitir pentru cei adormiţi din rândul fraţilor acestei 
mănăstiri, cât şi a celor veniţi din altă parte. 

Egumenul Nifon a adunat în sacristie multe şi diferite obiecte bisericeşti, 
veşminte, odăjdii cu broderii scumpe folosite în timpul slujbelor. Sacristul se 
afla după altarul din biserica Adormirea Maicii Domnului şi conţinea multe 
obiecte bisericeşti de mare valoare. 

Pentru că odăjdiile şi veşmintele erau făcute din ţesături scumpe, se 
foloseau cu mare atenţie şi grijă pentru a le menţine curate. La praznicele 
împărăteşti, pentru cei care făceau parte din soborul de preoţi slujitori, se 
pregăteau veşminte de o singură culoare sau mai multe culori, conferindu-le 
o notă aparte de măreție slujbei respective şi celor care slujeau. Veşmintele 
se păstrau acoperite cu huse din pânză de in, fiind păstrate în dulapuri. într- 


un dulap se păstrau câte treizeci de rânduri de veşminte. 

Cuviosul Egumen Nazarie al Valaamului 


În vremea când Nifon era Egumenul Sihăstriei Sarov (1806-1842), vieţuia 
acolo retras stareţul Nazarie, bărbat plin de virtuţi, ce iubea viaţa singuratică 
şi liniştea sălbăticiei. Din dor de pustie el părăsise Valaamul, unde era 
egumen, venind să locuiască în sălbăticie, la trei mile de sihăstria Sarovului, 
vieţuind ca pildă de viaţă virtuoasă fraţilor. 

În chilia sa din pădure, unde plăcea lui Dumnezeu prin nevoinţa zăvorârii 
depline, purtat de duh, obişnuia să spună, urmând Marelui Vasile: „O, viaţă 
singuratică, sălaş al cereştii învățături şi al dumnezeieştii cunoştinţe, şcoală 
unde numai pe Dumnezeu învăţăm! O, pustie, rai al dulceţii, unde 
înmiresmate flori ale dragostei ba ard cu aprinse culori, ba sclipesc ca şi 
curăţia zăpezii. Cu ele este pacea şi liniştea; iar cele ce trăiesc dedesubtul lor 
rămân nemişcate de vânt. Acolo este tămâia deplinei omorâri nu numai a 


cărnii, ci, lucru şi mai vrednic de laudă, şi a voii înseşi, iar cădelniţa rugăciunii 

neîncetate arde necontenit cu focul dumnezeieştii iubiri. Acolo sunt feluritele 
flori ale bunelor săvârşiri, strălucind de tot felul de podoabe, înflorind cu harul 
neveştejitei frumuseți. O, pustie, desfătarea sufletelor sfinte, rai al nesecatei 
dulceţi! Tu eşti cuptorul în care puterea dogoritoarei văpăi cei trei tineri cu 
rugăciunea o au răcorit şi cu arzătoarea credinţă au stins împrejur cumplita 
văpaie în care se mistuie şi săgețile şi lanţurile, însă cei înlănţuiţi nu ard, ci 
numai li se desfac legăturile păcatului, iar sufletul lor e tras în sus de cântarea 
dumnezeieştii laude, strigând: Rupt-ai legăturile mele; Jie voi aduce jertfa de 
laudă (Ps. 115, 7-8). 

Starețul Nazarie s-a născut în anul 1735, în gubernia Tambov, în satul 
Anosov, la o distanţă de 15 verste de oraşul Kadom. Tatăl său Codrat era citet 
la biserică, iar mama sa se numea Mavra. Numele lui în lume era Nicolae. 
Ajungând să-L iubească pe Dumnezeu, a părăsit lumea în fragedă tinereţe. 
încă din tinereţe era deosebit de evlavios, iar în al şaptesprezecelea an al vieţii 
sale a plecat la Sihăstria Sarovului spre a duce o viaţă călugărească. A fost 
primit în obştea Sarov în anul 1752, în timpul stareţului ieroschimonah Isaac. 
în anul 1760 a fost tuns călugăr cu numele Nazarie la Astrahan de către Prea 
Sfinţitul Metodie. Iar în anul 1765, pe data de 22 octombrie, a fost hirotonit 
ierodiacon tot la Astrahan pentru că părintele Nazarie nutrea respect şi 
dragoste frăţească faţă de Prea Sfinţitul Metodie. Apoi s-a întors la Sarov şi în 
anul 1776, pe data de 6 decembrie, a fost hirotonit ieromonah de către Prea 
Sfinţitul Ieronim, Episcopul Vladimirului. 

Singura grijă a lui Nazarie era împlinirea neabătută a pravilei călugăreşti. 
întreaga sa viaţă de atunci înainte a fost una de trudă şi nevoinţă. încă din 
tinereţe îl iubea pe Domnul, îl căuta şi se lipea de El prin întărirea şi ţinerea 
poruncilor Sale. Citirea Sfintelor Scripturi şi scrierilor Sfinţilor Părinţi era 
hrana cea de toate zilele a sufletului său. Sufletul său ajunsese atât de 
pătruns de gândul la cele dumnezeieşti încât nu vorbea decât despre lucrurile 
ce puteau aduce vreun folos sufletesc. Cât despre cele lumești, nici nu ştia ce 
să spună. Dar dacă deschidea gura ca să vorbească despre nevoinţele 
ascetice împotriva patimilor, despre iubirea virtuţii, atunci cuvântul lui se 
făcea izvor nesecat de dulceaţă. Şi atât el, cât şi cei ce îl ascultau uitau ceasul 


şi vremea în dulcea convorbire. Cuvintele lui erau drepte, tară ocolişuri şi 


82 


pătrunzătoare. Nu-i plăcea să înceapă o convorbire fără a pune drept temei 
cuvântul lui Dumnezeu; şi aşa îi învăţa pe ceilalţi, astfel încât poveţele pentru 
mântuirea sufletului să se întemeieze nu pe mintea sa, ci pe cuvântul lui 
Dumnezeu. 

Deşi aparent era aspru şi inaccesibil, cu sfaturile sale atrăgea inimile 
tuturor ca să-l iubească şi să-1 asculte. Smerit el însuşi, pe cei ce îi cereau 
povăţuire îi învăţa mai întâi smerenia. îşi ducea viaţa fără să se schimbe, în 
post şi neagonisire; abia de avea ceva mai mult decât nişte zdrenţe drept 
haine, iar încălţămintea o purta câte şase ani. 

Prin anul 1774 s-a retras în deplină zăvorâre în pădurea Sarovului. Aspra 
sa vieţuire ascetică în acel loc a stârnit aşa de tare zavistia demonilor, încât 
aceştia au încercat nu o dată să-l îngrozească şi să-l ducă pe calea 
pierzaniei. El însuşi a povestit mai târziu că odată i-a venit gândul să pună 
napi, cugetând întru sine că fraţii aveau să vină să ia napi şi să primească 
tămăduire de boli. Abia îi venise acel gând de mândrie, că a şi simţit că 
cineva 1-a lovit în cap ca şi cum ar fi fost o bâtă, şi atât de tare, încât nu a 
putut să stea în picioare şi a căzut la pământ, simțind în aer un miros puturos 
şi greţos. Atât de tare s-a speriat, încât abia de a putut să se târască până la 
mănăstire. 

Faima vieţii de nevoinţă a pustnicului Nazarie a ajuns până la Sankt 
Petersburg. în acea vreme, Mitropolitul Gavriil hotărâse să reintemeieze 
mănăstirea de pe insulele de la Valaam, care, de mai bine de un veac, zăcea 
aproape în paragină. El a căutat drept egumen un călugăr destoinic şi 
duhovnicesc, iar alegerea lui s-a oprit la părintele Nazarie, despre care auzise 
multe de la ucenicul său de chilie, Teofan, prieten apropiat al lui Nazarie. în 
1781 el 1-a chemat de la Sarov pe Nazarie la această lucrare, astfel încât la 
mănăstirea Valaam să se pună rânduiala de la Sihăstria Sarovului. Părintele 
Nazarie a refuzat cu smerenie greaua povară a egumeniei, arătându-şi 
nevrednicia; iar egumenul Pahomie de la Sarov, vrând să-l ţină acolo pe 
marele nevoitor, i-a spus despre el Mitropolitului Gavriil că este un om prea 
puţin inteligent şi fără experienţă în viaţa duhovnicească. însă, arhiereul şi-a 
dat seama de taina smereniei Părintelui Nazarie şi a răspuns: „Am mulţi 


înţelepţi de-ai mei; trimite-mi-1 pe prostul tău". Astfel, fără să vrea, părinţii 

de la Sarov au fost siliţi să-1 lase să plece pe smeritul nevoitor şi, în 1782, 
părintele Nazarie a fost întărit ca egumen la Valaam. 

Prin venirea lui Nazarie, mănăstirea Valaam, aşezată pe insulele lacului 
Ladoga, a devenit curând o mare cetate monahală, punând în fapt marile 
idealuri monastice ortodoxe. 

În rândul fraţilor al căror număr creştea necontenit, străluceau adevăraţi 
mari nevoitori, sfinţi necanonizaţi. Dar, când Nazarie venise la Valaam, era 
acolo doar un singur monah tuns, vreo câţiva fraţi şi doi preoţi de mir, care s- 
au înecat amândoi la scurt timp de la venirea sa, astfel că vreme de aproape 
un an părintele Nazarie a trebuit să slujească singur toate slujbele bisericeşti. 

De-a lungul cârmuirii de douăzeci de ani a egumenului Nazarie, 
mănăstirea a fost reclădită cu totul şi pusă din nou în rânduială. Cel mai de 
seamă binefăcător al mănăstirii era Mitropolitul Gavriil însuşi, care avea 
nespusă dragoste şi cinstire faţă de părintele Nazarie. Dar şi mai însemnată 
decât înnoirea din afară era înnoirea lăuntrică a mănăstirii. Părintele Nazarie 
a aşezat până în cel mai mic amănunt întreaga tradiţie de la Sarov. El a pus în 
deplină rânduială slujbele bisericeşti şi a reaşezat cele trei feluri de viaţă 
monahală, pe care Valaamul le avusese chiar de la întemeierea sa, cu multe 
veacuri în urmă: viaţa chinovială, schivnicia şi pustnicia. El a început zidirea 
Schitului Mare în pădurea de dincolo de zidurile de împrejmuire ale 
mănăstirii, ca şi alte schituri, şi i-a îmbărbătat pe pustnici, dând el însuşi cea 
dintâi pildă de vieţuire pustnicească. 

Slava faptelor stareţului Nazarie s-a răspândit dincolo de hotarele Rusiei, 
astfel încât la Valaam veneau călugări chiar de la Sfântul Munte Athos şi cu 
uimire vedeau un chip de vieţuire monahicească ce le plăcea chiar mai mult 
decât cel de la Sfântul Munte. 

Părintele Nazarie se afla odată la Sankt Petersburg cu treburi de-ale 
mănăstirii şi mergea pe stradă împreună cu un alt stareţ. Tocmai atunci 
Marele Duce Pavel (viitorul împărat Pavel 1) trecea peste râul Neva cu 
caleaşca. Văzând pe stareţii îmbrăcaţi în chip modest, el a oprit caleaşca şi i-a 
întrebat: „De unde şi ce fel de stareţi sunteţi voi?". Şi aflând că unul dintre ei 


era egumenul Nazarie, i-a mulţumit pentru reuşita reîntemeiere a mănăstirii 

Valaam şi a spus că auzise multe despre stareţul Nazarie, care era renumit 
pentru experienţa duhovnicească şi grija pentru binele mănăstirii. 

Dar, mai presus de toate, Fericitul Nazarie era un adevărat părinte pentru 
călugări şi maici, fiind încercat şi cunoscând viaţa duhovnicească din 
experiere: încercările ei, capcanele, căile spre culmile nevoinţei. Ochiul său 
veghetor era ager, lucrările sale - pline de acribie, iar cuvântul său avea mare 
putere duhovnicească; căci ardea cu nespusă flacără a trezviei şi iubirii 
adevărului, şi aceasta era de ajuns spre a săvârşi minuni de povăţuire 
duhovnicească pentru monahi. 

În anul 1794, Sfântul Sinod a trimis din obştea mănăstirii Valaam câţiva 
fraţi ucenici ai Părintelui Nazarie - pe ieromonahul Ioasaf, în acea vreme 
ridicat la rangul de arhimandrit, şi pe monahul Gherman cu alţi zece oameni 
ca să propovăduiască credinţa ortodoxă în America. Aceşti misionari au 
convertit mii de păgâni de pe insula Kadeak la creştinism. în anul 1799, 
Ioasaf a fost hirotonit Episcop de Kadeak, dar n-a reuşit să ajungă acolo, 
fiindcă a murit într-un accident maritim. 

Mănăstirea Valaam a devenit renumită datorită călugărilor trimişi în 
America, dar şi datorită altor bărbaţi experimentati în viaţa călugărească, dar 
în mare parte acest renume se datora stareţului Nazarie, care s-a îngrijit de 
viaţa duhovnicească a mănăstirii Valaam şi a vieţuitorilor acesteia. 

În anul 1801, egumenul Nazarie, din proprie dorinţă, a renunţat la funcţia 
de stareţ al mănăstirii Valaam. 

Binemeritând a se odihni de greaua povară a cârmuirii mănăstirii, 
părintele Nazarie s-a retras pentru a duce o viaţă singuratică şi de 
dumnezeiască vedere la distanţă de o milă faţă de mănăstire. Pe când era 
încă egumen, pusese să i se zidească o chilie unde se retrăgea din când în 
când la linişte. Dar dragostea sa pentru mănăstirea Sarovului, locul unde 
pusese început nevoinţei şi îşi dăduse făgăduinţele călugăreşti, îl chema 
mereu să se întoarcă. Deci după trei ani de zăvorâre la Valaam, a hotărât să 
se retragă la Sarov. A luat cu el pe ucenicul său, părintele Ilarion, şi-a luat 
rămas bun de la Valaam şi a făcut semnul crucii asupra apelor Ladogăi. 

Sosind la Sarov, părintele şi-a făcut o chilie retrasă în pădurea de pe 


malul râului Sarovka, la trei mile depărtare de mănăstire, în care a trăit izolat 

timp de cinci ani de zile. Când îl ţineau puterile, îi plăcea să umble noaptea 
prin pădure, zicând pe de rost vechea Pravilă a celor Doisprezece Psalmi şi nu 
se întorcea la chilie mai devreme de răsăritul soarelui. Nu o dată a întâlnit urşi 
în codrul des, dar aceştia niciodată nu l-au atins, el urmându-şi plimbarea 
fără teamă, încrezându-se pururea în voia lui Dumnezeu. Mulţi pustnici şi alţi 
vieţuitori în afara lumii veneau la el să-şi cerceteze gândurile şi vieţuirea, să 
vadă de sunt ai lui Dumnezeu; iar poveţele încercatului stareţ le primeau ca 
pe voia lui Dumnezeu. Unul dintre aceştia a fost Sfântul Serafim, a cărui 
„Sihăstrie îndepărtată" se afla la două mile mai sus pe acelaşi rând şi la cinci 
mile depărtare de mănăstire. Cei doi sfinţi aveau o grijă comună, cea a 
mănăstirii Diveevo, a cărei întemeietoare, cuvioasa stareță Alexandra 
Melgunova, avea mare evlavie la Fericitul Nazarie. Ea avea un portret al 
stareţului şi, ori de câte ori avea de început vreo lucrare, se întorcea spre 
portret ca şi cum s-ar fi adresat însuşi părintelui Nazarie, cerându-i 
blagoslovenia. Iar rugăciunile ei primeau întotdeauna răspuns îndată, ca şi ale 
tuturor celor ce făceau la fel. Cu puţin înainte de moartea ei, în 1789, Sfântul 
Serafim i-a făgăduit că va avea grijă de „orfanele" sale, aşa cum, desigur, 
făcuse mai înainte părintele Nazarie. 

Sub îndrumarea părintelui Nazarie au apărut multe obşti monahale de 
maici în ţinutul Tambovului, alcătuite din cele ce doreau să ducă o viaţă 
curată şi plăcută lui Dumnezeu. El îndruma şi povăţuia maicile mai ales prin 
scrisori. Iată ce le scria părintele Nazarie: 

„La mare înălţime este smerenia. Smerenia înţeleaptă are cinste şi 
valoare. Nu este nimeni mai presus înaintea lui Dumnezeu, decât cel smerit. 
Precum nu-i foloseşte luminii întunericul, aşa nici smereniei nu-i foloseşte 
mândria". 

„Durerile şi necazurile să le primim ca pe nişte daruri de la Bunul Iisus: 
«Vreau, spune El, ca ucenicii mei adevăraţi în dureri şi necazuri să se afle». 
Iar păcate având, să nu deznădăjduiţi. Păcătoşi sunt cei care nu-L cheamă pe 
Dulcele Iisus; căci chemându-L, nu vor mai fi păcătoşi. Ca şi copilul care se 
murdăreşte şi începe să plângă, iar mama îl ceartă, apoi îl pupă şi îl îmbracă 
în hăinuţă curată, aşa şi noi, păcătoşii, să strigăm către Domnul: «M-a 


pângărit, curăţeşte-mă Tu, Mântuitorule, spală-mă; primeşte mărturisirea 

fărădelegilor mele şi nu lăsa vreun păcat în inima mea». De nimic nu se 
bucură mai mult Dumnezeu decât de pocăinţa păcătosului." 

„Pentru Dumnezeu, străduiţi-vă să învăţaţi toaca pustiului mănăstirii. 
Căci ce înseamnă pustia? Conştiinţă împăcată, minte curățată prin rugăciune 
şi post rânduit. Rugăciunea încununată cu post nu-şi pierde osteneala, ci 
sădeşte în suflet roade bogate." 

„Trei ani de zile eu n-am ştiut de durere şi întristare şi atât de mult m-am 
obişnuit să postesc, mâhnind neincetat trupul, încât credeam că prin post se 
câştigă toate virtuțile. Dar când au venit la mine trei surori - deprimarea, 
plictiseala şi tristeţea - îndată le-am recunoscut şi nu ştiam cu ce să le 
ospătez. Am devenit fără vlagă, dar "repede mi-am revenit, zicându-le: 

- «Dragele» mele vizitatoare, vă rog, poftiţi ca să vă ospătez. Iată, voi 
aprinde o lumânare şi ne vom ruga, vom plânge, vom cânta. 

Şi am început să cânt: 

- Doamne mult Milostive, trezeşte-mă! Ziditorul meu, Doamne, miluieşte- 
mă! Fără de număr am greşit, Doamne, iartă-mă! Cum mă voi învrednici de 
mila Ta? Ce început voi pune mărturisirii păcatelor mele? Preasfântă 
Născătoare de Dumnezeu, pomeneşte-mă în rugăciunile Tale! 

Vizitatoarele mele, la un moment dat, dau bir cu fugiţii, iar eu le zic: 

- «Măicuţelor>, mai staţi. 

Dar ele deja nu mai sunt. Deci şi rugăciunea are multă putere. Când veţi 
avea sufletul înflăcărat, rugaţi-vă mult, căci rugându-vă puţin vă veţi pierde 
mătăniile. Iar când vă cercetează lenea, atunci rugaţi-vă până transpiraţi". 

În una din ultimele sale scrisori ni se descoperă felul vieţii sale 
duhovniceşti. „Nu ştiu cum eşti tu", scria el unei maici, „dar în ce mă priveşte, 
simt că am greşit faţă de oricine şi sunt dator tuturor; şi-atunci cum mai poţi 
să fii supărat pe cineva? Nu-i mare lucru să iubeşti mult trei sau patru 
oameni; e un nimic! Mai bine să iubeşti pe toţi cei din lume! Am o inimă 
iubitoare: porţile inimii mele sunt deschise tuturor. Şi chiar dacă cineva poate 
că nu se bucură de mine, eu totuşi mă bucur de el". 

Fericitul stareţ Nazarie era blând şi smerit, iar inima sa ardea de dragoste 


faţă de Dumnezeu, în aşa măsură încât nu înceta nicicând să zică cu mintea 

Rugăciunea lui Iisus, străbătând mereu nodurile mătăniilor din mâna sa. „Să 
ne rugăm cu duhul şi să ne rugăm cu mintea", scria el unei maici. 

Să pătrundem cuvintele Sfântului Apostol Pavel: Voiesc cinci cuvinte a 
grăi cu mintea mea, decât zece mii de cuvinte în limbi (1 Corinteni 14, 19). 
Nu pot să spun cât suntem de norocoşi că ne-am învrednicit a rosti aceste 
cuvinte: Doamne Iisuse Hristoase, miluieşte-mă pe mine, păcătosul! Ce 
bucurie! Ia gândeşte-te, Doamne, al cui Nume îl rostesc! Al Ziditorului şi 
întemeietorului a toate, înaintea Căruia se cutremură toate Puterile cereşti!" 

Dumnezeu l-a înzestrat pe acest ascet cu darul înţelepciunii şi al 
clarviziunii. 

Fraţii care veneau la el primeau binecuvântare şi sfaturi duhovniceşti 
folositoare. Iată ce le spunea el acestora: 

-„să faci ascultare sfântă, tăind propria voie; 

-să ai conştiinţă curată şi smerită; 

-să înalţi către Dumnezeu neincetat rugăciune stăruitoare cu trezvie şi 
aducere-aminte de moarte; 

-să ai lucrul în mâini, rugăciunea în inimă şi pe buze, ochii în lacrimi şi 

mintea toată la Dumnezeu; 

-să iei binecuvântare înainte de a lua ceva, înainte de a pleca undeva, 

înainte de a începe orice lucru sau orice faptă, căci unde este 

binecuvântare, acolo este şi harul Domnului ce ne curăţă, ne întăreşte şi 
ne uneşte cu însuşi Dumnezeu; iar unde nu este binecuvântare, acolo 
este neorânduială, tulburare şi îndepărtare de Dumnezeu; 

-să trăiţi în curăţie trupească şi sufletească; 

- să iubiţi tăcerea şi liniştea sihăstriei; 

- să vă judecaţi şi să condamnaţi propriile fapte, cuvinte şi gânduri; 

-să păstraţi sărăcia şi neagoniseala ca pe o comoară de mult preţ; 

-să socotiți necinstea drept cinste, hula drept laudă, jignirea drept 

onoare, orice ispită şi patimă drept răsplată minunată; iar cine te va 

mustra în fel şi chip, să-i faci o plecăciune". 

„Îngrădeşte-ţi smerenia cu ocrotire, răbdarea cu întărire, dragostea cu 
acoperământ, căci unde este dragoste, acolo este Dumnezeu, iar unde este 


Dumnezeu, acolo este toată fericirea. Cel ce se află în dragoste, se află în 

Dumnezeu şi Dumnezeu se află în el. Dragostea iartă multe păcate. Săvârşind 
acestea în smerenie şi cu multă răbdare, nu vei fi uitat în veci." 

„Omului credincios nimic nu-i este de trebuinţă decât Dumnezeu, iar dacă 
L-a găsit pe Dumnezeu, este mulţumit. Un sfânt, toată viaţa lui, s-a rugat cu 
lacrimi, spunând: «Liniştea mea! Linişte cerească! Unde să te găsesc? Numai 


în Cruce şi în Hristos!»" 


Părintele Nazarie a murit la vârsta de 72 de ani, pe data de 23 februarie 
1809, şi a fost îngropat în mănăstirea Sarov, lângă altarul din biserica „Maica 
Domnului - Izvor purtător de viaţă". Pe lespedea de piatră de pe mormântul 
lui, au fost scrise cuvintele: 

„Nazarie, cu osemintele aici 

şi sufletul în ceruri; 

De neuitat vei fi în inimile drept-măritoare 

În care ai aşezat sfinte odoare 

Și înaintea cărora n-au preț nici 

chiar mărgăritarele. 

Te odihneşti aici, părinte, 

Fără durere, fără lacrimi, 


Până în ziua mult aşteptată a răsplății. 

Din învăţăturile Cuviosului Nazarie 


Despre dragostea lui Dumnezeu 
Despre monahism 
Despre cum să stai în chilie şi cum să ieşi din ea 
Despre Sfânta Liturghie şi împărtăşirea cu Sfintele Taine 
Despre rugăciunea în chilie 
Despre rugăciunea în Biserică 
Despre zilnica curăţire a cugetului 
Despre nejudecarea aproapelui 


Despre cum să stai la trapeză 

Despre dragostea lui Dumnezeu 


Cu toţii avem dorul de a urma unei chemări mari, înalte, către locul 
unde, din vechime, locaş veşnic s-a pregătit nouă, plin de negrăită bucurie: 
Că petrecerea noastră în ceruri este, de unde şi Mântuitor aşteptăm (Filip. 3, 
20). Astfel, cel ce doreşte a primi acea veşnicie, trebuie negreşit să 
cunoască ce este dragostea lui Dumnezeu pentru noi şi dragostea 
noastră pentru Dumnezeu. Şi, aşa cum El ne-a iubit pe noi, tot aşa trebuie 
să-L iubim şi noi pe El. Că aşa a iubit Dumnezeu lumea, încât pe Fiul Său Cel 
Unul născut L-a dat, ca oricine crede întru El să nu piară, ci să aibă viată 
veşnică (loan 3, 16). Iar în alt loc, acelaşi apostol scrie: întru aceasta s-a 
arătat dragostea lui Dumnezeu întru noi, că pe Fiul Său cel Unul Născut L-a 
trimis Dumnezeu în lume, ca prin El viață să avem. Intru aceasta este 
dragostea, nu că noi am iubit pe Dumnezeu, ci că El ne-a iubit pe noi şi a 


trimis pe Fiul Său jertfa de ispăşire pentru păcatele noastre (1 loan 4,9). 


Dar în ce chip a ispăşit El păcatele noastre vom cerceta ceva mai 
amănunţit. Isaia zice că El a luat chip de rob: Și nu vom avea chip, nici 
frumuseţe ca să ne fie drag; disprețuit era, om al durerilor şi cunoscător al 
suferinţei... (Isaia 59, 2-3). 

El a răbdat chinuri pline de cruzime, ca prin ele să şteargă fărădelegile 
noastre; a primit moarte de ruşine, ca prin aceasta să ne dea nouă viaţă şi 
mântuire. Şi astfel, dacă El nu S-a cruțat pe Sine şi aceasta numai pentru 
noi, oare nu trebuie ca noi, creştinii, să-L iubim pe El? Nu trebuie oare să 
păşim pe urmele Lui? 

Să-L ascultăm pe Apostolul care zice: Că spre aceasta ati fost chemaţi, 
că şi Hristos a pătimit pentru voi, lăsându-vă pildă, ca să păşiţi pe urmele Lui 
(1 Petru 2, 21). Şi cum a pătimit? El a purtat păcatele noastre în trupul Său, 
pe lemn, pentru ca noi, murind fără de păcate, să vieţuim dreptăţii, cu a 
Cărui rană v-aţi vindecat. Căci erati ca nişte oi rătăcite, ci v-aţi întors acum la 
Păstorul şi Păzitorul sufletelor voastre (1 Petru 2, 24-25). Trebuie deci să 
avem către El acea dragoste şi supunere pe care El ni le cere. Oare nu a zis 
El însuşi cu preacuratele Sale buze: Să iubeşti pe Domnul Dumnezeul tău din 


toată inima ta şi din tot sufletul tău şi din toată puterea ta şi din tot cugetul 

tău (Luca 10, 27). Şi în alt loc Moise a zis: Cuvintele acestea, pe care ti le 
spun eu astăzi, să le ai în inima ta şi în sufletul tău; să le sădeşti în fiii tăi şi 
să vorbeşti de ele când şezi în casa ta, când mergi pe cale, când te culci şi 
când te scoli (Deut. 6, 6-7). 

De aici vedem că omul trebuie să-şi aducă aminte necontenit de 
dragostea lui Dumnezeu faţă de noi şi să caute a avea dragoste desăvârşită 
faţă de El. Aceasta însă se dovedeşte prin împlinirea poruncilor lui Dumnezeu. 
Dacă voieşti să fii desăvârşit, du-te, vinde averea ta, dă-o săracilor şi vei 
avea comoară în cer; după aceea vino şi urmează-Mi (Matei 19, 21). Făcând 
aceasta, dragoste desăvârşită vei arăta Lui. Ce/ ce are poruncile Mele, zice El, 
şi le păzeşte pe ele, acela este care Mă iubeşte pe Mine, iar cel ce Mă iubeşte 
pe Mine va fi iubit de Tatăl Meu, şi Eu îl voi iubi pe el şi Mă voi arăta lui (loan 
14, 21). 

Trebuie să ştim că fără fapte bune nu arătăm dragoste faţă de El; că nu 
cei ce aud legea sunt drepţi la Dumnezeu, ci cei ce împlinesc legea vor fi 
îndreptățiţi (Rom. 2, 13). 

Vezi dar cât de bun şi milostiv este Domnul. El a dat creştinilor legea nu 
pentru altceva decât pentru nimicirea răutăţii noastre, precum curățirea 
păcatelor şi biruirea patimilor ce se luptă împotriva legii lui Dumnezeu. 

Pentru aceea trebuie nu numai să ţinem poruncile lui Dumnezeu, ci 
trebuie să aducem şi daruri după poruncă: aşa cum Sfinţii Părinţi au dat, 
fiecare după puterea sa, unul cinci talanţi, altul zece, altul treizeci, tot aşa şi 
noi trebuie să sporim în facerea binelui şi în dragostea de Domnul nostru 
Iisus Hristos. 

Sfanţul Apostol Pavel îngrozeşte cu afurisenie pe cel ce nu voieşte a iubi 
pe Hristos: Acela ce nu iubeşte pe Domnul Iisus Hristos, să fie anatema (1 
Corinteni 16, 22). 

Iar Sfântul Vasilie cel Mare, în cel dintâi cuvânt al său despre dragostea 
de Dumnezeu, învaţă cu aceste cuvinte: „Fraţilor, ni s-a dat poruncă să iubim 
pe Dumnezeu, să-L dorim şi să însetăm numai de El; pururea să-L avem 
necontenit în minte; şi aşa cum pruncii se gândesc la mamele lor, aşa să 
gândiţi despre voi înşivă, că suntem zidiţi după chipul şi asemănarea Lui, că 


El ne-a făcut cu suflet nemuritor şi că, prin cuvânt şi prin minte, suntem 

cinstiţi mai presus de toate zidirile şi înzestrați cu negrăite bunătăţi. Pentru 
voi S-a pogorât El din ceruri şi ne-a împăcat cu Dumnezeu şi Tatăl cel Ceresc, 
ne-a mântuit, ne-a îndreptăţit, făcându-ne fii şi moştenitori ai împărăției Sale. 

Doamne, Mântuitorul nostru, aprinde dragostea înlăuntrul nostru, ca să 
Te iubim pe Tine aşa cum este plăcut Ţie! 

Suntem noi vrednici de dragostea Lui, praf şi ţărână fiind? Ci El ne-a iubit 
pe noi. 

Cât de nemulţumiţi ne simţim neavând dragoste fată de El! Cât suferim 
fără El, azvârliţi de valurile nenorocirilor! Dar chiar de uneori îl lepădăm, El nu 
Se întoarce de la noi. 

Fugim de El, dar El ne caută şi ne cheamă la Sine, zicând: veniţi la Mine 
toţi cei osteniţi şi împovăraţi şi Eu vă voi odihni pe voi (Matei 11, 28). 

Dumnezeule, noi lepădăm dragostea Ta, dar Tu nu încetezi a ne iubi pe 
noi. Nu arareori primim insuflările diavolului mai mult decât legea Ta. 
Neîngrijindu-ne de noi şi de mântuirea noastră, suntem osârduitori în lucrurile 
vicleniei. Şi, cu toate acestea, omul zice adesea: îl iubesc pe Dumnezeu. Ce 
lucru potrivnic! El crede că-L iubeşte pe Dumnezeu, dar poruncile Lui nu le 
împlineşte. Ce fel de dragoste e aceasta? Nu e nimic altceva decât făţărnicie! 

Când zici „îl iubesc pe Dumnezeu", uită-te ce anume îţi porunceşte: 
Precum Eu am făcut vouă şi voi să faceţi (ioan 13, 15). 

De iubeşti pe Hristos Dumnezeu, rabdă ce a răbdat El şi fă tot ce este 
plăcut Lui. El a învăţat şi a făcut. Negreşit, şi dragostea ta trebuie să fie una 
care să facă binele, să rabde, să nu se tulbure de ceva din cele de faţă şi în 
toate să-l mulţumească Lui pururea, nu cu cuvintele şi cu limba, ci cu faptele. 
Să-L iubeşti pe El cu inima şi cu mintea, din tot sufletul, virtutea şi cugetul 
tău. 

Iar de-L vei iubi pe El în acest chip, atunci auzi pe Isaia, care zice: Au 
doară uita-va femeia pe pruncul ei şi de rodul pântecelui ei n-are ea milă? 
Chiar când ea il va uita, Eu nu te voi uita, zice Domnul cel Atotputernic (Isaia 
49, 15). 

Despre monahism 


Cercetează iarăşi cu grijă ce poruncă ne dă Mântuitorul Hristos. El zice: 
Oricine voieşte să vie după Mine să se lepede de sine şi să-şi ia crucea şi să 
urmeze - Mie (Matei 16,24). 

Isaia Proorocul strigă: Ieşiţi de acolo şi de necurat să nu vă atingeti 
(Isaia 52,11). Şi Ieremia acelaşi lucru zice: Fugiţi din mijlocul Vavilonului 
(Ieremia 51, 6). lar David strigă: /ată, m-am îndepărtat fugind şi m-am 
sălăşluit în pustie, că am văzut jarădelege şi dezbinare în cetate zi şi noapte 
(Ps. 54,7-10). 

Să ştii că Fiul Omului S-a pogorât pe pământ nu spre a pierde sufletele 
oamenilor, ci spre a ne povăţui pe calea cea adevărată. Prin pilda vieţii Sale, 
şi nu doar prin cuvinte, El ne-a învăţat să dispreţuim lumea. Domnul nu a avut 
loc de odihnă în lume, iar celor ce au urmat Lui le-a poruncit să fugă de ea. 
înşelătoare şi amăgitoare este viaţa în lume, fără de roadă truda ei, 
primejdioasă desfătarea ei, săracă bogăţia ei, nemincinoase cinstirile ei, 
nestatornice şi neinsemnate; şi vai celor ce nădăjduiesc în părutele ei 
bunătăţi: din pricina aceasta mulţi mor fără a se pocăi. Fericiţi şi preafericiţi 
sunt cei ce lasă lumea şi poftele ei. 

Aleargă, iubite frate, aleargă la liniştea şi preaslăvita viaţă călugărească; 
ia jugul cel vrednic de laudă pe care Fiul lui Dumnezeu 1-a numit jugul cel 
uşor şi povara Sa cea uşoară. Sfinţii Apostoli au iubit acest jug şi l-au dat mai 
departe credincioşilor, iar părinţii cei de Dumnezeu purtători şi de Dumnezeu 
insuflaţi, ajutaţi de harul lui Dumnezeu şi de iscusinţă, au sporit în această 
vieţuire şi ei sunt cei ce ne sfătuiesc cum trebuie să ne trudim şi noi întru ea. 

Vezi, frate, şi cunoaşte că viaţa călugărească e temeluită pe 
dumnezeieştile porunci, după învăţătura  proorocilor, evangheliştilor şi 
apostolilor. Despre aceasta a zis Domnul: Acela ce poate întelege să înțeleagă 
(Matei 19, 22). Tot despre ea este cuvântul Apostolului: Voiesc ca toți oamenii 
să fie precum sunt eu (I Corinteni 7, 7). încă şi înainte de Legea lui Moise, 
viaţa de nevoinţă străluceşte prin Enoh şi Melchisedec, sub Lege prin Ilie şi 
loan Botezătorul, iar în vremea harului, prin toate obştile şi legiunile de 


călugări. 

Uită-te bine ce mulţi sunt cei ce bine vieţuind întru vieţuire călugărească 
s-au dus la Dumnezeu şi acum cu îngerii locuiesc. O, frate, doreşte liniştea şi 
buna vieţuire monahicească, apoi alege partea cea bună pentru tine. 

Cunoaşte apoi că prin făgăduinţa călugăriei trebuie să te sileşti ca în 
toate să-ţi tai voia. Supune-te Domnului, umblă cu dragoste pe calea 
părinţilor tăi fără a te abate şi fără a dormita, ci priveghind cu grijă. Trebuie 
negreşit să dobândeşti virtuțile; caută-le, deci, zi şi noapte şi, ajungând a le 
cunoaşte, învaţă-le şi trudeşte întru ele. Fii un adevărat creştin care, dând 
făgăduinţele lui Dumnezeu şi înălţând în inima sa locaş virtuţilor, le împlineşte 
fără împotrivire. 

Păzeşte-te ca nu cumva să te arăţi gol înaintea lui Dumnezeu. De ai ceva 
bun, nu te lăuda pentru aceasta, ci mai curând sporeşte întru săvârşirea 
binelui, pe măsura lucrurilor tale celor plăcute lui Dumnezeu, arătându-te 
înnoit, drept şi încercat întru toate. 

Adu prinos lui Dumnezeu ca dar şi jertfă, nu arderi de tot, ci jertfeşte-te 
pe tine însuţi în orice clipă a vieţii drept cel mai vrednic prinos, tot aşa cum 
sfinţii şi-au omorât propriile patimi pentru Hristos. Ei n-au iubit lumea şi nici 
cele din lume. Urmează exemplul vieţii lor! Voieşti a fi călugăr? Atunci 
leapădă-te de omul vechi şi te fa un om nou, cugetă întru alt fel, vorbeşte 
întru alt fel, priveşte, umblă şi lucrează întru alt fel: şi toate se vor face noi. 

Călugăr înseamnă a fi „altfel", potrivnic vieţii lumeşti. Sfântul Ioan 
Scărarul spune că nu oricine s-a botezat se va mântui, ci acela care face voia 
Domnului. Deci, evident că nici oricine este tuns călugăr se va mântui, ci 
acela care îndeplineşte voturile monahale; şi nu toţi cei din mănăstire sunt 
călugări, ci numai aceia care fac lucrare călugărească. Mântuitorul ne-a spus: 
Nu tot cel ce zice Mie: „Doamne, Doamne!" va intra intru împărăţia cerurilor, 
ci cel ce face voia Tatălui Meu Carele este în ceruri. Mulţi vor zice Mie în ziua 
aceea: Doamne, Doamne, au nu în numele Tău am proorocit, şi cu numele 
Tău multe puteri am făcut? Şi atunci voi mărturisi lor: Niciodată nu v-am 
cunoscut pe voi; depărtaţți-vă de la Mine (Matei 7, 21-23). Adevărat zic vouă, 
de nu vă veţi intoarce şi nu veţi fi precum pruncii, nu veţi intra în împărăţia 


cerurilor (Matei 18, 3). Şi pentru ce Mă chemaţi: Doamne, Doamne şi nu 

faceţi ce vă spun? (Luca 6, 46). Au nu ştiţi că fericiţi sunt cei ce ascultă 
cuvântul lui Dumnezeu şi-l păzesc (Luca 11, 28)? 

Sfântul Apostol Iacov scrie: Dar faceţi-vă împlinitori ai cuvântului, nu 
numai ascultători ai lui, amăgindu-vă pe voi înşivă. Căci dacă cineva este 
ascultător al cuvântului, iar nu şi implinitor, el seamănă cu omul care priveşte 
în oglindă faţa firii sale; s-a privit pe sine şi s-a dus şi îndată a uitat ce fel era 
(Iacov 1, 22-24). Aşadar numai cel ce plineşte legea este mântuit. 

Crede cuvintele lui Dumnezeu, întru care toată legea lui Dumnezeu şi 
proorocii se adeveresc. 

Dar ce înseamnă a aduce jertfa de sine? 

A aduce jertfă de sine înseamnă a ne omori patimile în fiecare zi, aşa cum 
şi le-au omorât toţi sfinţii pentru Cel ce a murit pentru noi. Ei nu au iubit 
lumea, nici cele din ea, ci au adus dar plăcut lui Dumnezeu, din inimă curată, 
şi pentru aceasta fiii lui Dumnezeu s-au chemat. Fă la fel ca ei, dacă voieşti 
să fii fiul Celui Sfânt. 

Călugărul trebuie să fie făcător al tuturor poruncilor Domnului, râvnitor al 
stării şi cinului celor fără trup, cunoscător al lui Dumnezeu, şi să aibă 
dragoste pentru El şi aproapele. 

Călugărul nu trebuie în nici un chip să se plece spre glasul simţurilor şi al 
patimilor. El trebuie să-şi aibă mintea luminată de sus, trupul neprihănit, gura 
prinsă în tăcere şi limba curată. Iar inima şi sufletul să-i fie mereu întristate 
din cauza păcatelor sale, necontenite rugăciuni cu lacrimi şi suspine, 
neîncetată pomenirea morţii şi a Judecăţii de Apoi; lepădare de sine în toate, 
înstrăinare de lume; dispreţ pentru trup şi pentru toate cele plăcute 
simţurilor, adică trebuie să-şi supună trupul, iar pentru curățirea şi înnoirea 
sa, trebuie să se supună asprei, necăjitei trude a nevoinţei, având totdeauna 
răbdare fără cârtire şi dragoste cu mulţumire. 

Călugărul trebuie să fie nesupărăcios, neviclean, fără strop de mândrie, 
supus în toate, neagonisitor, neiubitor de sine, să fie blând, tăcut, smerit, 
supus, ascultător faţă de toţi cei care viețuiesc în rânduială. Trupul să-ţi fie 
străin, călugăre, ca al unui mort, iar duhul să ţi—1 pregăteşti a fi locaş 
Duhului Sfânt, să rămâi neincetat în rugăciune şi citirea cărţilor dumnezeieşti. 


Astfel trebuie să fie călugărul şi astfel de temelie trebuie să pună pentru 

împlinirea făgăduinţelor sale, ca să poată aduce lui Dumnezeu nu numai 
darurile nevoinţei văzute, ci şi jertfa sufletului şi duhului. Dacă voieşti să intri 
în împărăţia cerurilor, trebuie neapărat să-i întreci cu mult în virtute pe 
păcătoşii ce viețuiesc pe pământ şi să trăieşti ca un înger pământesc; căci 
împărăţia cerurilor este în Hristos. 

Trebuie să suferi lipsuri întru nevoinţa trupului şi a sufletului. Aşa cum au 
răbdat Hristos şi ucenicii Săi, şi aşa cum toţi sfinţii s-au nevoit şi s-au lepădat 
de lume, de pofte, de porniri, de toate dorinţele lumeşti, păzind poruncile lui 
Hristos cu sârguinţă şi cu dragoste, tot aşa, de voieşti a dobândi împărăţia 
cerurilor, trebuie să înduri lipsuri şi să iei pe grumajii tăi jugul lucrării lui 
Hristos. Jugul Bcesta împovărează trupul, dar înalţă sufletul la cer. Pentru 
aceea nu cârti când te afli în posturi, în privegheri, în ascultare, în singurătate 
şi în linişte sufletească, în cântări, în rugăciuni, în lacrimi şi în lucrarea 
mâinilor şi în purtarea oricăror necazuri ce vin de la trup, de la lume şi de la 
diavol. 

Vieţuind astfel, ca un înger, vei dobândi înlăuntrul tău împărăţia cerurilor; 
căci Hristos zice: împărăţia lui Dumnezeu înlăuntrul vostru este (Luca 17, 
21). Atunci nimic lumesc nu va putea dăinui în sufletul tău; atunci vei 
cunoaşte că eşti ucenic ascultător al lui Hristos, că ai luat crucea Lui, adică 
necazurile, nevoinţele, virtuțile şi că fugi din mijlocul lumii şi te lepezi de toate 
amăgirile ei şi de lucrurile ei. 

Atunci vei primi din Sfânta Scriptură dovada limpede şi adeverită că fără 
desăvârşită lepădare de lume nu poţi să fii călugăr desăvârşit. Intră în tine 
însuţi şi caută. Străduieşte-te, frate, cât poţi să lepezi de la tine tot ce este 
lumesc şi trupesc. 

Iar ca să cunoşti calea cea adevărată, la început trebuie să iei negreşit 
aminte aceste mântuitoare cuvinte: Nimeni, punând mâna sa pe plug şi 


privind înapoi, nu este potrivit pentru împărăţia lui Dumnezeu (Luca 9, 62). 


Şi astfel să ştii că cel ce se leapădă de lume şi de tot ce este în ea pentru 
Dumnezeu trebuie negreşit să împlinească făgăduinţele, pururea cu luare- 
aminte să se străduiască a se apropia cât mai grabnic de Dumnezeu şi a se 


lipi de el în chip nefăţarnic. 

Iar dacă, intrând adânc înăuntrul tău, te vei cerceta cu băgare de seamă, 
vei afla că încă nu ai plecat nicicum din lume şi nu te-ai slobozit de toate 
dorinţele lumeşti; pentru aceea trebuie să te lepezi de lume şi să-ţi omori 
patimile trupeşti şi să te dai acestei lucrări ca şi cum ai învăţa cea mai înaltă 
măiestrie - căci nu se află în lume vreo altă măiestrie mai plină de 
înţelepciune şi iscusinţă decât aceasta, ca să ajungi să cunoşti toate patimile 
ce dau neincetat înţelepciunea de a le birui cu postul, adică cu înfrânarea; 
străduieşte-te întru toate a te deprinde cu viaţa virtuoasă, ca un deşert să-ţi 
fie lepădarea de lume. 

Încă de la început trebuie să ai mare sârguinţă pentru viaţa 
călugărească, dragoste arzătoare şi cea mai fierbinte înclinare către ea; să 
cercetezi Sfânta Scriptură şi scrierile Sfinţilor Părinţi pentru a şti cum trebuie 
să vieţuieşti şi să te îmbraci în chipul monahicesc şi cum să te sileşti către 
aceste stări şi să te întăreşti întru ele, şi cum să lucrezi pentru a te curăța de 
păcate şi a dobândi împărăţia cerurilor. 

I-a această scurtă povaţă drept pravilă a ta şi călăuzeşte-te după ea, 
până ce harul lui Hristos te va cerceta şi te va lumina, ridicându-te la măsura 


bărbatului desăvârşit care trăieşte întru Hristos. 


Despre cum să stai în chilie şi cum să ieşi din ea 

Nu ieşi din chilie înainte de vreme, afară de vreo nevoie deosebită: dacă 
trebuie să faci ascultare de aproapele tău pentru dragoste frăţească, ori să 
slujeşti vreunui neputincios, ori eşti trimis undeva, pentru vreo faptă de 
milostenie, de către egumen, ori de către vecinul tău, ori la părintele tău 
duhovnicesc care te povăţuieşte după Dumnezeu - pentru aceasta, du-te. 

Ia aminte şi la aceasta: dacă ieşi din chilie pentru pricinile arătate, care 
sunt cu blagoslovenie, sileşte-te cât poţi ca atunci când mergi să nu priveşti 
deloc în lături, ca nu cumva ochii tăi să se facă curioşi faţă de vreun lucru. 

lar de întâlneşti pe neaşteptate pe cineva pe cale, ori vezi ceva 
vătămător, ori vezi pe unii stând de vorbă la vreme nepotrivită, atunci 
fereşte-te a sta cu ei ori a te aşeza; ba chiar fereşte-te a cugeta dacă să stai 
cu ei şi să asculţi ce spun; ci fă-le închinăciune în tăcere şi treci pe lângă ei, 
ducându-te în treaba ta. Iar de îţi vor zice ceva, ori te vor opri, fă-le iarăşi 
închinăciune, zicând: Iertaţi-mă, am treabă şi trebuie să mă grăbesc la 
ascultare. Şi mergi degrabă în treaba ta sau la cel la care ai fost trimis şi 
cugetă la cuvintele acestea: Fericit bărbatul care n-a umblat în sfatul 
necredincioşilor, şi în calea păcătoşilor nu a stat (Ps. 1,1). 

Ajungând la omul la care ai fost trimis, sileşte-te cât poţi să nu zici nimic 
prea mult, nici să stai fără a fi nevoie; ci îndată ce ai făcut ce ţi s-a dat, 
întoarce-te degrabă la chilie cu duhul liniştit. 

Păzeşte-te cât poţi şi întru aceasta: de încep a şopti în urechile tale, 
precum şarpele către Eva, gânduri de mândrie şi judecată împotriva 
aproapelui, sau de slavă, nu rămâne nesimţitor la încercarea amăgitorului 
vătămător de suflet. Că negreşit se va ridica împotriva ta cu gânduri de 
părere de sine, încercând a te încredința că toţi fac lucrurile greşit şi numai tu 
faci totul bine. Fereşte-te cât poţi de a cădea în aceasta. Sileşte-te să nu laşi 
să intre în mintea ta gânduri ca să te facă să te lauzi, zicând în cugetul tău: 
Cât de bine am făcut asta sau cealaltă! Nu am stat cu cei ce vorbesc 
deşertăciuni sau nu am făcut una sau alta; iată că am împlinit porunca lui 
Hristos. 

Păzeşte-te cât poţi, ca să nu primeşti în inimă şi în suflet gânduri de 
îndreptăţire şi laudă de sine; căci în ele se ascunde un rău arzător de suflet. 


Pe tăcute, dintr-o dată şi pe neştiute, în suflet şi în inimă, prin gânduri cu 

totul nevinovate, intră aşezându-se şi pătrunzând până în străfundurile 
aproapelui slava deşartă, părerea de sine şi mândria, şi altele asemenea lor. 
Spre a stăvili cu tărie intrarea lor în suflet, trebuie să te arăţi din toată inima 
cu totul străin, un prostănac, un neînţelept, neputând să gândească şi care 
nu are nimic. începe a te mustra şi a te judeca singur din tot sufletul, gândind 
aşa: Ce voi face şi ce voi spune eu, cel ce rătăcesc fără simţire, răufăcător 
înaintea lui Dumnezeu, care sunt tină şi vierme? Nu numai că sunt nevrednic a 
grăi ceva către vreun om, ci sunt netrebnic chiar a auzi ceva de la vreun om; 
sunt potrivnic lui Dumnezeu, leneş şi fără grijă faţă de lucrul lui Dumnezeu, 
plin de tot felul de necurăţenii. Cum mă apropii eu de cei pe care Dumnezeu, 
Văzătorul inimilor, i-a găsit vrednici, milostivindu-se de ei şi păzindu-i, 
împotriva cărora eu, nepocăitul, am îndrăznit a mă ridica cu gânduri 
vătămătoare? Dacă încep a vorbi cu ei, iar Dumnezeu le descoperă 
gândurile şi  simţirile mele necurate, atunci cu dreptate mă vor alunga ca 
pe un câine. Asemenea cugetare şi înstrăinare să-ţi fie ca o pravilă, ca să te 
poţi ţine departe de deşartele vorbiri omeneşti; şi fereşte-te de râs, de 
judecată, de hulă, de vătămătoare vorbire deşartă, de slava deşartă cea de 
suflet pierzătoare şi de înălţarea cu mintea. 

Ai mare grijă şi când îţi vine gândul să mănânci ceva sau să te duci la 
chilia cuiva după voia ta. Uneori ispititorul te îmboldeşte cu gândul că ai vreo 
trebuinţă care ar putea fi blagoslovită, când de fapt nu este nimic de acest fel; 
când este aşa, păzeşte-te cât poţi de a ieşi din chilie; sileşte-te să înfrângi 
gândul cel viclean. Dar dacă, după o cugetare nepătimaşă, te încredinţezi 
deplin că ai o trebuinţă să ieşi care poate fi blagoslovită, cum ar fi cercetarea 
unui bolnav sau altă nevoie arătată mai sus, atunci du-te, având grijă la cele 
spuse mai înainte. Iar când ai ieşit să te duci la cineva, ţine această rânduială. 
Pe calea spre chilia lui spune-ţi aşa: mă duc la cutare, dar oare voi cuteza eu, 
nepocăitul, să-1 tulbur pe cuviosul care se îndeletniceşte cu cugetarea la 
Dumnezeu întru rugăciune şi care petrece întru cuvioasă linişte? Şi-atunci, 
pune înaintea ochilor tăi păcatele tale şi spune-ţi, nu cu buzele, ci cu sufletul 
şi inima; de voi intra în chilie şi părintele sau fratele mă va vedea pe mine, 
necuratul, oare va răbda necurăţia mea? Oare nu mă va mustra şi mă va 


scoate din chilia lui ca pe un netrebnic? Oare nu-mi va zice, din pricina 

tulburării sufleteşti: de ce ai venit să-mi tulburi cuvioasa îndeletnicire şi să-mi 
spurci chilia? 

Pleacă tu, care nu ai grijă de sufletul tău! Iar de mi se întâmplă aşa ceva, 
fi-voi oare în stare să îndur cu răbdare . învinovăţirea cu mulţumire? Găteşte- 
te, nepocăitule, pentru răbdare, ca nu cumva să primeşti mai degrabă ruşine 
din pricina nerăbdării şi ca nu cumva să faci supărare unui om sfânt. 

Cugetă astfel şi fă aceasta ca unul ce se joacă numai cu gândurile; ci, 
recunoscându-ţi necurăţia lăuntrică şi nevrednicia, înjoseşte-te cu adevărat 
din toată inima şi din tot sufletul. Fă astfel, şi fă din aceasta pravila ta. Căci 
de vei cugeta astfel şi vei smeri sufletul tău cu osândirea de sine şi 
recunoaşterea păcatelor tale, vei merge din putere în putere, cu harul lui 
Dumnezeu, iar Hristos, Cel ce ridică pe cei smeriţi, nu te va lăsa, ci sufletul 
tău cu duhovnicească bucurie şi negrăită dulceaţă va cerceta. Numai să faci 
lucrările arătate mai sus din toată inima şi din tot sufletul şi din tot cugetul 
tău. Căci Preadulcele Iisus iubeşte pe cei ce doresc cu smerită înţelepciune şi 
pe cei ce doresc din toată inima şi cu sârguincioasă dragoste desăvârşită 
îndreptare, vrea ca toţi la cunoştinţa adevărului să ajungă. 

Rămâi întru această cugetare oriunde te-ai afla - în chilie, ori la 


ascultarea de până la Sfânta Liturghie, ori la vreo altă slujire a Bisericii. 


Despre Sfânta Liturghie şi împărtăşirea cu Sfintele Taine 

Venind vremea dumnezeieştii Liturghii, de este cu putinţă, grăbeşte a fi 
acolo la începutul ei şi intră în biserică cu însufleţire şi cu osârdnică dragoste. 
Mergi la locul tău şi fă aşa cum s-a spus mai sus despre slujba de dimineaţă. 

Stai cu frică şi cu cutremur, zugrăvindu-ţi în cuget, în inimă şi în suflet 
pe Fiul lui Dumnezeu, Carele pentru fărădelegile tale S-a dat morţii şi S-a 
adus jertfă pentru mântuirea tuturor celor ce cred în El. 

Iar de voieşti a te împărtăşi cu Dumnezeieştile Taine, având dezlegare de 
la duhovnic, petrece mai înainte o săptămână în adevărată postire, adică în 
deosebită înfrânare de la hrană şi băutură multă şi plăcută, după o anume 
pravilă şi după puterea ta. Caută a te păzi întru trezvie, întru dragostea cea 
către Dumnezeu şi în rugăciune stăruitoare cu zdrobire de inimă, gemând şi 
tânguindu-te cu suspinuri din inimă şi cu lacrimi. Să ştii că nimic nu curăţeşte 
mai bine prihănirile sufletului şi trupului decât lacrimile, zdrobirea de inimă, 
geamătul şi suspinarea inimii. Cugetă totodată şi la aceasta: Eireşte că eşti 
mâniat foarte pe Iuda vânzătorul, ca şi pe cei care L-au răstignit pe Hristos şi 
L-au străpuns cu piroane şi cu suliță; ci ia aminte la tine însuţi, ca nu cumva şi 
tu să te faci vânzător al Trupului şi al Sângelui lui Hristos. Iuda a vândut pe 
Hristos o singură dată; dar tu oare nu-L vinzi pe El de nenumărate ori, atunci 
când nu eşti credincios cuvintelor şi poruncilor Sale. El a suferit răni de la 
răstignitorii Săi o singură dată; dar tu oare nu-L răneşti pe El de nenumărate 
ori cu patimile şi păcatele tale cele neplăcute lui Dumnezeu? Căci El a răbdat 
chinuri pentru fiecare păcat al nostru. 

Intră înlăuntrul tău cu sufletul, inima şi gândul: oare nu vezi înlăuntrul tău 
prăpastia de patimi şi păcate - hulă, răpire, lăcomie, desfrânare, beţie, 
pizmă, viclenie, înşelăciune, ură faţă de aproapele, zavistie, vorbire de rău, 
judecarea aproapelui, defăimare, lipsă de dragoste, răutate, mândrie, iuţime, 
mânie şi chiar necurăţie? Având atâta josnicie înlăuntrul tău, oare nu eşti fără 
purtare de grijă pentru sufletul tău, fără purtare de grijă pentru curățirea ta 
prin rugăciunea cu mare sârguinţă şi osârdie, ca şi prin alte lucruri plăcute lui 
Dumnezeu şi prin adevărata pocăință? 

Sileşte-te pe cât poţi ca prin zdrobirea de inimă, suspinuri şi multe 
lacrimi să-ţi speli întinâciunea sufletului şi trupului. Ai grijă ca nu cumva să 


primeşti Sfintele Sfintelor cu sufletul necurăţit ca să îți fie spre judecată ţie. 

Ia bine seama ca nu cumva să te uneşti cu cei ce L-au răstignit şi omorât pe 
Hristos şi ca nu cumva să te faci ca Iuda vânzătorul. Vezi ce mănânci. Ce 
este mâncarea aceasta? Oare nu pe însuşi Dumnezeu primeşti? Ce hrană ţi 
se dă ţie? Oare nu adevărata mană pogorâtă din cer, ca să trăieşti în veac? 

Înţelege că te împărtăşeşti cu Taina Tainelor cea negrăită, cu Dulceata 
dulceţilor şi cu Sfânta sfintelor, de la care tu însuţi te sfinţeşti. Şi pentru 
aceasta negreşit să ai întru tine mare şi neclintită credinţă şi să te desparţi cu 
totul de toate greşelile, făcându-ţi sufletul şi trupul curate şi cât se poate de 
sfinte, căci găteşti întru tine intrare Celui Sfânt. Vezi cu ce negrăită cinstire 
eşti cinstit când te împărtăşeşti de dumnezeiasca Taină! Preacuraţii îngeri 
stau de faţă în chip nevăzut, tremurând şi neputând să privească de spaimă, 
iar tu, cel ce eşti pământ şi plin de toată necurăţia, te împărtăşeşti cu 
aceasta; tu, cu patimile şi păcatele tale, vrăjmaş al lui Hristos Dumnezeu, te 
uneşti cu Cel Dumnezeiesc şi Sfânt şi te faci un trup şi o carne cu Hristos, 
cum El însuşi zice: Acela ce mănâncă Trupul Meu şi bea Sângele Meu, întru 
Mine rămâne şi Eu întru el (loan 6, 56). 

Cugetă, frate: După această sfântă mâncare şi băutură -care e Trupul şi 
Sângele lui Hristos - au flămânzit şi însetat toţi strămoşii noştri de Ia Adam 
cel dintâi zidit, şi toţi proorocii, şi nu le-au primit; iar tu, aşa de îndepărtat de 
ei cu nevrednicia, te împărtăşeşti de Dumnezeiasca hrană. Mulţumeşte lui 
Dumnezeu pentru nespusa Lui milostivire, ca să te facă vrednic de aceasta. 
Şi înţelege încă şi aceasta: că şi de ai fi avut ori vei avea curăţia îngerilor sau 
cuvioşia şi sfinţenia Sfântului Ioan Botezătorul, chiar şi atunci, fără 
marea milă a Lui Dumnezeu nu ai putea fi vrednic de Dumnezeiasca Taină. 
Iar de cugetă cineva întru sine: Eu sunt preot, aşadar sunt vrednic, atunci, 
dimpotrivă, va fi nevrednic de slujirea preoțească. Că aşa cum era în 
pântecele Preasfintei Fecioare, la fel şi aici pe altar, cu voia Atotputernicului 
Dumnezeu şi lucrarea Duhului Sfânt, se află Trupul şi Sângele lui Hristos. Vezi 
cu cât este aceasta mai presus de firea, înţelegerea şi judecata omenească! 
Pentru aceea nimeni nu poate a se împărtăşi cu vrednicie, fără numai cel ce 
crede cu adâncă smerenie şi are nădejde tare în Domnul. 

Să ai grijă a te cerceta cu frică, cu cutremur şi cu adevărată smerenie, cu 


înjosire de sine şi cu zdrobire de inimă, cu suspinuri şi lacrimi, cu dragoste 

osârdnică, cu credinţă şi nădejde neîndoită, cu cinstire şi cu bucurie şi cu mare 
mulţumită din toată inima şi sufletul, şi aşa să te apropii de dumnezeiasca 
împărtăşire. Apropie-te negreşit, ţinând această povaţă: apropiindu-te de 
sfântul altar, închipuieşte-ţi că, într-adevăr, te-ai făcut vrednic a te afla la 
Cina cea de Taină împreună cu Hristos şi Sfinţii Apostoli. 

Când se deschid uşile împărăteşti şi auzi: „Cu frică de Dumnezeu...", cazi 
cu înfricoşare înaintea Atotputernicului Dumnezeu şi Judecător; şi, pe cât poţi, 
te sileşte ca să nu-ţi iasă din minte cele spuse mai sus, ci închipuieşte-ţi-le 
împreunate în cruce şi strânse la piept, pleacă puţin capul, priveşte cu 
cinstire, cu ochii pliniţi de lacrimi şi spune rugăciunile: „Cred, Doamne, şi 
mărturisesc că Tu eşti cu adevărat Hristos, Fiul Dumnezeului Celui Viu...; 
Cinei Tale celei de Taină, astăzi, Fiul lui Dumnezeu, părtaş mă primeşte...". 

Rosteşte-le din tot sufletul cu suspinuri, cu frică şi cu cutremur şi cu 
zdrobire de inimă. Roagă pe Preamilostivul Dumnezeu ca măcar în această 
clipă să te cerceteze cu harul Său, ca să ai zdrobire a inimii şi fierbinte simţire 
şi să verşi lacrimi din belşug. Şi cugetând astfel, priveşte neclintit şi cu 
simţire Sfântul Potir şi roagă-te ca Dumnezeiescul Foc să nu te ardă, ci să 
tămăduiască sufletul şi trupul tău prin primirea Lui. Nădăjduieşte şi crede că, 
de vei face şi vei simţi cum s-a arătat aici, vor arde toţi spinii păcatelor ce 
cresc întru tine. Apoi, de îndată ce vezi mâna preotului întinzându-se cu 
Sfintele Taine şi atingându-se de buzele tale, nu cugeta să primeşti 
dumnezeiescul dar din mâna preotului, ci închipuieşte-ţi şi crede cu tot 
sufletul că le primeşti din mâna lui Hristos însuşi, Carele stă nevăzut, 
punându-le în gura ta. Închipuieşte-ţi şi crede fără şovăire că mănânci acum 
însuşi Trupul Domnului, care s-a luat din via şi de viaţă dătătoarea alcătuire a 
trupului Său, şi că acum bei sângele şi apa ce curge din însăşi coasta lui 
Hristos; că-L vezi pe Hristos răstignit pe Cruce şi că acum din rănile Sale 
curge sânge şi lumină şi viaţă. Aşa să primeşti împărtăşania şi aşa să crezi 
fără şovăire; aşa să-ţi închipuieşti neîncetat în cugetul tău. 

Te sfătuiesc a învăţa pe de rost rugăciunea Sfântului Dimitrie al 
Rostovului, care e de mult folos la vremea împărtăşirii şi ale cărei cuvinte 
urmează. Apropiindu-te cu astfel de gânduri şi simţiri, spune în cugetul tău: 


„Deschideţi-vă uşi şi zăvoare ale inimii mele, să intre Hristos, împăratul 

slavei! Intră, Lumina mea, şi întunericul meu luminează; intră, Tămăduitorul 
meu, şi ale mele răni tămăduieşte; intră, Dumnezeiesc Foc, şi spinii păcatelor 
mele arde; aprinde cele din lăuntrul meu şi inima mea cu flacăra dragostei; 
intră, împăratul meu, şi nimiceşte în mine împărăţia păcatului; şezi pe tronul 
inimii mele, împărate şi Doamne al meu, şi singur Tu întru mine împărăteşte". 
Cu asemenea bune cugetări te împărtăşeşte cu Dumnezeieştile Taine. 

Nu uita încă şi suspinarea deasă şi zdrobirea; plângi necontenit, 
tânguieşte-te, osândeşte-te pe sine că eşti cu totul nevrednic, că încă nu te-ai 
dezbrăcat de trup şi de lume, că nu ţi-ai omorât trupeştile patimi, ci eşti plin 
de toată pofta cea necurată şi necuvenitele porniri ale sufletului, că eşti leneş 
spre nevoinţa duhovnicească, că eşti căzut şi negrijuliu şi rece faţă de 
săvârşirea cuvântului lui Dumnezeu; că eşti cel mai neînsemnat şi ticălos şi 
necurat şi nevrednic vas al primirii Izvorului Vieţii, pe .Care cerurile cerurilor 
nu îl pot cuprinde. 

Cugetă că nu înger primeşti cu Sfintele Taine, ci pe Domnul îngerilor şi 
Judecătorul tuturor. Cugetă încă şi la aceasta: cu câtă bucurie a săltat 
înaintemergătorul în pântecele maicii Sale şi s-a închinat Stăpânului Său; şi 
în ce chip au slăvit păstorii şi magii cu daruri, şi Simeon şi Ana pe Stăpânul 
lor şi s-au închinat Lui cu minunare, cu frică şi cu bucurie; în ce chip şi ceilalţi 
sfinţi şi toţi cuvioşii, cu bună-cinstire, cu bucurie şi cu mulţumire au strălucit 
ca soarele, unindu-se cu Trupul şi Sângele lui Hristos, şi trăiesc cu EI 
pururea, cu acelaşi dor şi mare osârdie grăbeşte şi tu către Izvorul cel 
preadulce al bunătăţilor şi mulţumeşte Domnului pentru negrăita Lui 
milostivire, ca El, înfricoşatul Dumnezeu, să nu Se scârbească de ticăloşia 
noastră, ci să Se unească cu noi pentru nemăsurata Sa dragoste către noi. 

Să mulţumeşti cu toată puterea ta Domnului, nu numai cu cuvântul şi cu 
gândul, ci şi cu fapta. Sileşte-te pe cât îţi este cu putinţă să te fereşti de 
multă vorbărie. Dumnezeu să-ţi fie curata şi sfânta îndeletnicire; şi rămâi 
întru cinstire nu numai înainte de împărtăşire, ci păzeşte-te de orice lucru rău 
şi după ce ai primit Sfintele Taine. Sileşte-te totdeauna a rămâne cu Hristos, 
împăratul şi Dumnezeul tău, şi nu-L despărţi de tine. 

La sfârşitul Dumnezeieştii Liturghii intră în chilia ta întru tăcerea limbii, 


cugetului şi a tuturor simţurilor; rămâi în rugăciune şi mulţumire şi săvârşeşte 

atunci şi toate cele ce ţi s-au dat mai sus să le săvârşeşti după slujba de 


dimineaţă. 


Despre rugăciunea în chilie 


Când pleci din biserică la chilie, după ce s-a sfârşit slujba, ai grijă pe cât 
poţi să nu stai cu cineva ori să zici ceva. Şi mai ales păzeşte-te de 
vătămătoarea vorbire deşartă şi de râs; ci du-te în grabă la chilie, neîncetând 
a rosti cu buzele minţii şi cu gândul Rugăciunea Numelui lui Iisus. 

Ajungând la chilie, închide uşa şi, de vei putea, stai în picioare şi cu 
osârdie, trezvie şi mulţumită roagă-te puţin pentru tine, pentru părinţi, pentru 
binefăcători şi pentru întreaga lume, câteva metanii ori închinăciuni cu 
rugăciune. 

După aceasta ia o carte şi citeşte puţin. 

De eşti istovit de muncă, boală sau bătrâneţe, cum am zis mai sus, şi nu 
mai ai putere a împlini aceasta, atunci, pentru pricinile arătate, poţi lăsa 
nevoinţele şi, în locul lor, să te rogi puţin cu metaniile şezând. 

După ce ai făcut toate, trezeşte-ţi mintea şi gândurile cu rugăciunea cât 
poţi de mult; ia aminte ca nu cumva gândurile tale să se avânte spre lucruri 
nefolositoare ori vătămătoare sufletului. 

Aşa să faci şi să te păzeşti negreşit după fiecare slujbă. După ce te-ai 
odihnit puţin şi ai făcut cele arătate în această povăţuire, dacă pentru truda 
trupească ţi s-a dat vreo lucrare sau o ascultare de obşte, purcede la ea ca şi 
cum ti-ar fi fost dată de însuşi Hristos, iar nu de vreun om. Scoală-te deci 
degrabă, slujeşte cu dragoste, trudeşte fără să cârteşti, ostenindu-ţi trupul. 

De nu ţi s-a dat nimic de lucru, fa orice lucru de mână ai, sau îndrumă-cţi 
sufletul cu citirea vreunei cărţi, ori fa orice lucru ce nu e potrivit mântuirii 
noastre. 

Ai grijă mai ales la aceasta, să nu leneveşti vreodată în chilia ta. Căci 
lenea este întâiul dascăl al oricărei răutăţi şi, atunci când prinde rădăcină în 


cineva, va avea trebuinţă de multă trudă ca să o dezrădăcineze. 

în vreme ce săvârşeşti lucrul de mână ori ascultarea ta cu toată puterea 
pe care o ai, păstrează pe buze, în minte şi în gând rugăciunea şi preascumpa 
şi de suflet, mântuitoarea tăcere; şi, în acelaşi timp, fereşte-te cât poţi să 
priveşti în lături, căci aceasta răspândeşte mintea, amăgeşte simţirile şi nu 
rareori îţi împovărează şi cugetul şi sufletul. 

Sileşte-te pe cât îţi este cu putinţă să iei aminte la sine, să priveghezi cu 
trezvie la sufletul şi simţirile tale, ca şi la lucrul de mână sau ascultarea cu 
care te îndeletniceşti. 

Păzeşte-te ca nu cumva să te ispiteşti în vreun fel văzând ceva sau pe 
cineva, sau auzind ceva, ca nu cumva să judeci pe aproapele tău în ceva sau 
să te porţi cu îndrăzneală faţă de el. Fugi de îndrăzneală ca de otravă, căci e 
cu totul vătămătoare omului şi îl face să se trufească. 

Fă totdeauna ceva ce ţi se potriveşte, sau ceea ce ai primit blagoslovenie 
să faci de obicei, sau ceea ce ţi se cere; dar, îndeobşte, nu cuteza a face nimic 
după capul tău, orice ar fi. 

Ţinând astfel pravila aceasta sau gătindu-te pentru ascultare, de 
săvârşeşti vreo ascultare şi se întâmplă a fi cu tine un altul la aceeaşi 
ascultare, fă-i metanie cu smerenie şi zi rugăciunea în şoaptă. După ce ai luat 
blagoslovenie, fă ascultarea cum s-a arătat mai sus, cu rugăciune, cu 
dragoste, cu sârguinţă şi deplină trezvie. Fă-o nu ca înaintea oamenilor, ci 
desăvârşit, ca înaintea lui Dumnezeu şi a îngerilor Săi; că nu pentru oameni 
lucrezi, ci pentru însuşi Dumnezeu te nevoieşti. Cugetă că tot cel ce face 
lucrul lui Dumnezeu fără de grijă este blestemat şi vrea să placă oamenilor; 
fereşte-te dar pe cât îţi este cu putinţă de lipsa de grijă şi de a plăcea 


oamenilor. 


Despre rugăciunea în Biserică 


Ia aminte, iubite frate, la sfatul acesta care slujeşte mântuirii sufletelor 
noastre: scoală-te negreşit la miezul nopţii, înainte de slujba de dimineaţă, 
stai înaintea lui Dumnezeu şi varsă înaintea Lui rugăciunea ta din toată inima 


o vreme, aşa cum se va arăta mai jos. 

Sosind ceasul slujbei de dimineaţă, scoală-te cu toată sârguinţă şi către 
începutul dumnezeieştii slujbe a Bisericii grăbeşte; şi ajungând la biserică 
pentru rugăciunea cea de obşte, stai în locul potrivit, adună-ţi toate puterile 
cugetului, în aşa chip încât să nu visezi ori să rătăceşti în toate părţile, 
urmând relelor însuşiri şi lucruri ce stârnesc patimile voastre. 

Sileşte-te pe cât poţi a pătrunde adânc cu inima citirile şi cântările din 
biserică şi a le încrusta pe ele pe tablele inimii. 

Fii cu luare-aminte, fără trândăvie, nu slăvi cu trupul, nu te sprijini de 
perete ori de stâlpii din biserică; ci stai cu picioarele drepte şi înfipte cu tărie 
în pământ, ţine-ţi mâinile împreunate, pleacă-ţi capul spre pământ şi mintea 
ţi-o îndreaptă către lăcaşurile cereşti. 

Ai grijă cât poţi de mult să nu îndrăzneşti nu doar a vorbi despre ceva, ci 
chiar a fi cu ochii la cineva sau la ceva. Ia aminte la citirea şi cântarea din 
biserică şi te străduieşte pe cât poţi să nu-ţi laşi mintea să se lenevească. 

Dacă ascultând cântarea şi citirea din biserică nu le poţi înţelege, atunci 
cu evlavie zi întru sine Rugăciunea Numelui lui Iisus astfel: „Doamne Iisuse 
Hristoase, Fiul lui Dumnezeu, miluieşte-mă pe mine, păcătosul!". Sileşte-te a 
pune rugăciunea aceasta adânc în suflet şi în -inima ta; spune-o cu mintea şi 
cu gândul şi n-o lăsa nici o clipă să plece de pe buzele tale; împreuneaz-o pe 
cât îţi este cu putinţă cu răsuflarea, şi cu toată puterea ta străduieşte-te ca 
dimpreună să te sileşti către zdrobirea din toată inima, astfel încât cu lacrimi 
să te pocăieşti de păcatele tale. De nu ai lacrimi, atunci să ai măcar zdrobire 
şi tânguire a inimii. Bagă de seamă să nu stai la vreo slujbă bisericească fără 
aceasta. 

Totodată, sileşte-te a păstra o adâncă linişte, astfel ca, în vremea 
cântării, citirii sau ascultării să ai minte nerăspândită, inimă neîndoielnică şi 
gânduri curate; că prin aceasta poţi sătura sufletul tău cu duhovniceasca 
hrană care este cuvântul lui Dumnezeu. 

Şi tot aşa, nu te înălța pe sine, ci fii smerit (Luca 14, 11); că Domnul 
mândrilor le stă împotrivă, iar celor smeriţi le dă har (Pilde 3,34). 

Întipăreşte acestea în inima ta şi în sufletul tău şi priveghează cu luare 


aminte ca nu cumva să te înalţi pe sine. Şi de îţi vin cumva din aceasta 

lacrimi, sileşte-te ca ele să-ţi fie spre sufletesc folos şi să curăţească 
păgânătatea şi nedreptăţile tale. 

Rămâi întotdeauna întru această pocăință şi înţelepciune a smereniei, 
rugându-te şi aşteptând harul lui Dumnezeu să-ţi cerceteze de sus sufletul cu 
dumnezeiască luminare. 

Rogu-te, iubitorule de virtute, primeşte toate graiurile acestea cu 
dragoste din inimă şi aşază-le temei virtuţii tale. Că tot cel ce doreşte a trăi cu 
evlavie şi a plăcea lui Dumnezeu săvârşeşte tot lucrul lui Dumnezeu nu cu 
nebăgare de seamă, ci cu sârguinţă şi osârdie, ca să ajungă cât mai grabnic a 
se preschimba întru bărbat desăvârşit, la măsura vârstei plinirii lui Hristos. 

În lăcaşul lui Dumnezeu stând, închipuieşte-ţi că te afli chiar în ceruri, că 
stai înaintea lui Dumnezeu împreună cu puterile cele de sus şi faci tot ceea ce 
fac şi ele. Şi închipuindu-te astfel, pune-ţi legământ ca în nici un chip să nu 
ieşi din biserică înainte de sfârşitul slujbei. 

De vei sta astfel cu desăvârşită rânduială, aşa cum s-a spus, iar din 
aceasta osteneşti foarte tare ori eşti istovit din pricina vreunui beteşug 
trupesc sau a vârstei înaintate, atunci aşază-te oriunde este vreun loc în 
biserică, pentru a nu ispiti pe fratele tău. 

Cercetează-te pe sine: de nu cumva osteneala ţi se trage de la 
deznădejde sau neglijare, ori de nu cumva răspândirea minţii şi patimile 
trupeşti te fac să-ţi pierzi tăria şi bărbăţia. Cugetând astfel, învinuieşte-te cu 
nerăbdare de neputinţă, de slăbiciune, de trândăvie şi iarăşi te ruşinează 
înaintea lui Dumnezeu, a îngerilor Săi şi a oamenilor, şi cugetă întru sine că 
cel ce va răbda până la urmă, acela se va mântui (Marcu 13, 13). 

Dacă stând în rugăciune ajungi cu totul neputincios a răbda vreo firească 
trebuinţă ori dacă te loveşte vreo mare durere, învinuieşte-te tot pe tine, aşa 
cum s-a scris mai sus. 

Iar de pleci din biserică cu vreo ascultare dată ţie, chiar şi atunci cugetă 
întru tine cu înjosire, că te-ai lipsit de împreună-şederea cu locuitorii cerului şi 
de bucuria de a fi de faţă cu ei. 

Dacă vei cugeta astfel, şi sufletul tău îl vei învinovăţi, şi dacă până în 
sfârşit vei răbda, spori-vei din putere în putere şi în chip nevăzut vei primi de 


la Dumnezeu sănătatea trupului şi luminarea sufletului. 

Despre zilnica curăţire a cugetului 


După masa de seară mergi la duhovnic. Pleacă-te lui ca lui Hristos însuşi, 
cazi în genunchi şi arată lui starea sufletului tău în vremea zilei ce a trecut, 
cercetându-te pentru toate cele ce ai fost îngăduitor cu tine împotriva 
conştiinţei cugetului, sau pentru lucrurile cu care te-ai mândrit şi ai căzut în 
slava deşartă, sau pentru cele cu care ai supărat pe cineva ori tu te-ai supărat 
pe aproapele tău, sau pentru care ai murmurat ori ai judecat pe aproapele 
tău. Caută să afli şi să osândeşti chiar şi cel mai subţire gând ce ţi-a vătămat 
curăţia cugetului. De nu poţi ţine minte totul, scrie pe hârtie ce trebuie să 
mărturiseşti. După o asemenea mărturisire curată şi adevărată, primind 
dezlegare şi iertare ca de la însuşi Dumnezeu şi sărutând icoana şi Crucea, fă 
metanie până la pământ înaintea părintelui tău duhovnicesc şi du-te în tăcere 
la chilie. Nu lăsa să-ţi plece din gură numele Domnului Iisus şi rugăciunea 
către El, străduieşte-te mai ales în vremea când mergi să nu stai de vorbă cu 
nimeni despre nimic, ca nu cumva după mărturisire să aduci asupra sufletului 
şi cugetului tău o altă năpastă, care va pricinui mari piedici rugăciunii tale de 
noapte, şi ca să poţi mai sigur a dobândi un consimţământ de pocăință în 


inimă şi în suflet. 


Despre nejudecarea aproapelui 


Uneori este mai bine să cazi şi să te ridici decât să judeci pe aproapele; 


că cel ce a păcătuit este tras către înjosirea de sine şi căinţă, pe când cel ce 

judecă pe cineva care a păcătuit se întăreşte întru amăgirea de sine şi în 
mândrie. Pentru aceea, fiecare pe cât poate să se ferească a judeca. 

Chiar şi cel ce abia s-a născut şi a vieţuit o singură zi în lume, chiar şi 
acela s-a împărtăşit de păcat, după proorocia lui David că întru fărădelegi ne- 
am zămislit şi în păcat ne-am născut din pântecele maicii noastre. 

Ispiteşte-te pe tine şi cugetul tău cu băgare de seamă, nu cumva eşti 
vinovat, de nu pentru acest păcat, atunci pentru altul, de nu pentru unul 
mare, atunci pentru unul mai mic, de nu cu fapta, atunci cu cuvântul sau cu 
gândul. Cugetă neincetat şi la aceasta. Nimeni nu poate a se îndreptăţi 
înaintea Domnului cu faptele sale şi nimeni nu poate fi curat înaintea 
ziditorului său; toţi suntem păcătoşi, toţi neputincioşi, toţi avem trebuinţă de 
ajutorul şi mila lui Dumnezeu. Şi fiindcă toţi suntem zidiţi de singur 
Dumnezeu şi El este Judecătorul tuturor, cum de cutezi a lua judecata 
Ziditorului asupra ta? Cum judeci pe fratele tău înainte de judecata lui 
Dumnezeu, înainte de venirea lui Hristos? Asemenea păcătos fiind şi tu, cum 
de judeci pe fratele tău cel ce a păcătuit, ale cărui fapte nu le poţi cunoaşte 
cu adevărat, nici a vedea gândurile lui şi zdrobirea inimii sale? Cum poţi să 
judeci tu, câtă vreme nu poţi nici să-i dai osânda veşnică pentru păcat, nici să- 
| ierţi şi să-l slobozeşti din chinurile veşnice? 

Ţine minte întotdeauna cuvintele Mântuitorului Hristos: Nu judecaţi, ca 
să nu fiţi judecaţi. Căci cu judecata cu care judecați, veti fi judecaţi (Matei 7, 
1-2). Şi cuvintele Sfântului Apostol Pavel: Și noi ştim că judecata lui 
Dumnezeu este după adevăr, faţă de cei ce fac unele ca acestea. Şi socoteşti 
tu, oare, omule, care judeci pe cei ce fac unele ca acestea, dar le faci şi tu, 
că tu vei scăpa de judecata lui Dumnezeu? (Rom. 2, 2-3). 

la aminte, iubite frate, la această lucrare a Proniei lui Dumnezeu, 
săvârşită spre a ne face să fim cu băgare de seamă, ca să ne ferim în orice 
chip de judecare. 

Era undeva un bărbat cu viaţă sfântă care, auzind de un frate ce căzuse 
într-un păcat greu, a oftat şi a zis acestea: o, rău a făcut fratele! Şi ce 
vedenie înfricoşată i-a fost să vadă pentru aceste vorbe? La porunca lui 
Dumnezeu, Sfântul înger i-a înfăţişat celui ce judecase sufletul celui ce a 


păcătuit şi i-a zis: vezi, cel pe care l-ai judecat a adormit, deci unde 

porunceşti ca să-l pun, întru împărăție sau la osândă? Starețul s-a minunat. 
Apoi iarăşi îngerul a zis către stareţ: De vreme ce tu eşti judecător drepţilor 
şi păcătoşilor, spune ce porunceşti pentru acest smerit suflet? Oare îl vei milui 
pe el sau muncilor îl vei da? Zicând aceasta, s-a făcut nevăzut. Şi aşa de 
înfricoşat şi de greu i-a fost acelui sfânt bărbat întru cugetul său încât s-a 
osândit să rămână toată viaţa întru întristare şi nemângâiată tânguire. Şi a 
căzut cu faţa la picioarele Sfântului înger, i-a cerut iertare şi abia aşa a luat 
iertăciune; iar mai apoi şi-a petrecut viaţa plângând. 

Să ştii, păcătosule, că numai lui Dumnezeu îi este cu putinţă a îndreptăţi 
sau a osândi zidirea Sa. El vede faptele şi gândurile fiecăruia şi judecă pe 
fiecare după puterea şi cugetarea sa. Că într-un fel judecă pe domni şi pe 
boieri şi în alt fel îi judecă pe episcopi, preoţi, egumeni, ieromonahi şi monahi; 
şi în alt fel pe oamenii de rând; în alt fel pe bătrân şi în alt fel pe tânăr; în alt 
fel pe bolnav şi în alt fel pe cel sănătos. Şi de este aşa, cine va putea să 
desluşească negrăitele judecăţi ale lui Dumnezeu şi să-l osândească pe 
aproapele său? Numai Domnul, Cel ce a făcut toate şi a aşezat toate, Cel ce 
ispiteşte inimile şi gândurile. Pentru aceea, cercetează cu luare aminte: nu 
este oare chiar patima ta ceea ce tu judeci a fi păcat la altul, ca şi cum tu 
însuţi ai fi fără de păcat şi fără de vină? 

ÎI chinuieşti pe aproapele tău pentru un păcat mic, fără a lua seama şi a 
simţi multele tale fărădelegi. Nu este oare înfricoşat lucru? Domnul şi Ziditorul 
îndură atâta vreme nelegiuirile tale, iar tu osândeşti pe fratele tău pentru un 
păcat şi nu cugeti că-L faci pe Domnul să lase răbdarea Sa faţă de tine şi să 
te osândească pe vecie! 

O, păcătosule! Opreşte-te a mai judeca pe aproapele, chiar de l-ai vedea 
cu ochii tăi păcătuind. Sileşte-te cât poţi să nu-ţi judeci fratele; că este un 
Judecător al tuturor, Fiul lui Dumnezeu. Lasă povara aproapelui în seama Celui 
Atotputernic şi îngrijeşte-te de povara păcatelor tale; că pentru tine vei da 
răspuns. Nu lepăda poruncile date ţie de Dumnezeu, nu judeca şi nu vei fi 
judecat. îndreptăţeşte pe aproapele tău şi nu-l judeca; să nu fii ca 
scăldătoarea ce acoperă şi înlătură murdăria fiecăruia, dar rămâne ea însăşi 


plină mereu de murdărie. 

Străduieşte-te a nu judeca, ci mai curând te roagă, plângi şi te 
tânguieşte pentru cel căzut şi bucură-te pentru cel ce se ridică din cădere şi 
se mântuieşte, ca nu cumva şi tu să te judeci cu înfricoşată judecată a 
Dreptului Judecător.  Străduieşte-te a dobândi  îndreptăţirea înaintea 
Atotputernicului, zicându-ţi mereu aceste vorbe: Cine sunt eu ca să judec pe 
aproapele meu? Om păcătos şi nelegiuit. Deci învinovăţeşte-te pe tine, iar nu 
pe alţii, după cuvântul care zice: Fă tu însuți socoteala, ca să te 


dezvinovăţeşti (Isaia 43,26). 


Despre cum să stai la trapeză 


De eşti în stare a te înfrâna astfel încât să iei hrană doar o dată pe zi, şi 
aceasta după apusul soarelui, rânduieşte-ţi aceasta cu sfatul şi blagoslovenia 
unui bătrân încercat şi deosebitor. Insă cum să faci în privinţa acestui lucru, 
se spune în rândurile următoare. 

Dar de nu eşti în stare a mânca doar o singură dată, atunci, de îndată ce 
vine vremea mesei, intră în trapeză cu toţi ceilalţi. Nu te despărţi de fraţi. 

De va fi rândul tău să slujeşti la masă fraţilor, arată-te plin de cinstire, 
grijă şi bucurie. Slujeşte-le din toată inima, aşa cum îl slujeşti pe însuşi 
Hristos şi pe îngerii Săi, iar nu pe oameni. 

Fii binevoitor şi cu dragoste caldă către toţi fraţii. 

Veghează cu luare aminte ca nu cumva să se ridice împotriva ta gândul 
mândriei şi al slavei deşarte, cum că, slujind fraţilor, faci totul cât se poate de 
bine. 

Mândria se sălăşluieşte în om atunci când încă nu se cunoaşte pe sine 
desăvârşit. Cunoaşte-te deci şi te păzeşte cu orice chip de mândrie şi slavă 
deşartă, ca de o mare vătămare trupească. 

De ţi se face cinstea a şedea la masă cu ceilalţi, cugetă întru sineţi: cine 
sunt eu, nevrednicul, care am intrat aici? Să fii cu frică şi cu ruşine înaintea 
lor, ca şi cum ai şedea dinaintea unor împărați şi domni. Alege totdeauna 


pentru tine lucrurile cele mai proaste şi, de este cu putinţă, locul cel mai de 

pe urmă. Nu te uita împrejurul tău niciunde şi nu fi curios. Nu te uita cum 
sade cineva ori cum mănâncă sau bea. 

Să nu atingi ceva de pe masă înainte de blagoslovenia preotului ori a 
fratelui mai bătrân. Aşteaptă până ce toţi ceilalţi încep a mânca sau a bea şi 
atunci mănâncă şi tu, cu mulţumire şi în chip cuvios. 

Caută cât poţi să mănânci orice fel de mâncare, oricum ar fi - fie că este 
sau nu gustoasă, fie că se dă cuiva mai multă sau mai puţină; caută însă să 
ai mintea curată. 

Nu lăsa să-ţi iasă din minte rugăciunea către Domnul Iisus şi amestec-o 
cu hrană de pe limba ta; adică să fie hrana din gura ta amestecată cu 
rugăciunea. 

Ia bine aminte ca nu cumva să se atingă de buzele tale vreo cârtire sau 
pizmă, dimpreună cu gândul de a mânca mai mult din vreo mâncare mai 
gustoasă. Iar de se întâmplă să-ţi vină un asemenea gând în minte, atunci 
lipseşte-te cu totul de mâncarea cea gustoasă sau nu-ţi îngădui să mănânci 
nimic în toată ziua aceea, ca mintea ta să nu mai cuteze a primi asemenea 
dorinţă a iubirii de plăceri. 

Satură trupul tău cu hrană în aşa chip încât să nu te simţi plin ori 
îngreuiat, ci încă să ai puţină foame şi sete. Hrăneşte-ţi mai curând sufletul 
cu cele de Dumnezeu insuflate cuvinte şi cu vieţile Sfinţilor Părinţi, ce se 
citesc în vremea mesei. 

Caută cât poţi mai mult să ţii sufletul şi trupul tău dimpreună întru 
trezvie şi grijă; hrăneşte cu hrană trupul tău, iar cugetul tău îl satură şi îl 
împodobeşte cu cuvintele cele dumnezeieşti. 

Caută şi vezi de eşti vrednic a mânca pe săturate împreună cu cei 
cuvioşi! S-ar fi cuvenit mai înainte de toate să te pocăieşti şi să ceri 
milostivire, primind desăvârşită iertare de la iubitorul de oameni Dumnezeu şi 
aşa ai fi putut cu vrednicie să mănânci pâine şi să te desfătezi împreună cu 
sfinţii părinţi. Dar tu, cel ce nu ai arătat desăvârşită pocăință, cum de cutezi a 
te împărtăşi şi a te desfată cu bunătăţile gătite celor drepţi? 

Cugetând necontenit astfel şi osândindu-te, hotărăşte singur cât trebuie 
să mănânci şi să bei zi de zi ca să-ţi plineşti cele de trebuinţă firii. Fereşte-te 


cât poţi nu doar să mănânci peste măsură, ci chiar să nu mănânci destul ca 


114 


să te saturi. Jine minte cele spuse mai înainte, că trebuie să mănânci şi să 
bei doar atâta cât să rămâi încă puţin flămând şi însetat. 

Adu-ţi aminte totodată şi de Mântuitorul Hristos şi cugetă aşa: Cât de 
mult a suferit El pentru mine, păcătosul! A îndurat nu numai foame şi sete, ci 
şi mari chinuri şi răstignire, şi moarte pentru fărădelegea mea. Iar eu, cel fără 
de grijă şi preaplin de păcate şi de fărădelege, nu voiesc să îndur nici măcar 
pentru iertarea şi mântuirea mea? încearcă cât poţi, că Dumnezeu te ajută să 
dobândeşti răbdare întru suferinţa lipsurilor şi necazurilor; cere, bate, caută zi 
şi noapte şi vei dobândi ajutor şi întărire de la Mântuitorul Hristos ca să 
înduri, de vei dori aceasta din toată inima şi din sufletul tău. 

Mâncând deci la masă cu o asemenea stare plăcută lui Dumnezeu, 
păzeşte-te să nu te legi de bucatele mai bune ori mai gustoase. Deci, de se 
arată ochilor tăi şi minţii tale vreo mâncare mai bună decât alta şi îţi vine 
gândul: las-o pe aceasta şi te satură de hrana cea mai bună, atunci fă tot ce 
poţi ca să-ţi birui gândul şi dorinţa. Osândeşte-te şi cugetă că nu eşti vrednic 
de acea hrană şi băutură. Dă-o deci vecinului tău, dar tu nu mânca sau bea 
din ea; că gândul tău o doreşte din pricina împătimirii. Ai grijă ca nu cumva 
prin mâncarea ta cea aleasă să fugă de la tine zdrobirea inimii. Că din 
pătimaşa dorinţă de bucate şi băuturi plăcute se naşte cea rea şi de suflet 
pierzătoare îmbuibare cu mâncare şi băutură. Sileşte-te a te înfrâna puţin 
prin cumpătare, ferindu-te astfel de o mare legătură. 

Fii cu luare aminte şi la faptul că, de vei şedea cu fraţii la masă şi voieşti 
a te înfrâna, iar fraţii încep a-ţi da câte ceva de mâncare sau băutură, pleacă- 
te lor, nimic zicând. Dar de încep din nou să te silească să iei oarece, atunci 
pleacă-ţi din nou capul şi răspunde cu glas blând şi liniştit: iartă-mă, dar m-am 
săturat de-acum. Ţine minte că oriunde şi la orice lucru trebuie să răspunzi 
fraţilor cu blândeţe şi liniştit. 

Iar de va veni vreun frate sau închinător să te cerceteze pentru dragostea 
lui Dumnezeu sau cu vreo treabă înainte de Liturghie, să nu îndrăzneşti a 
mânca ori a bea cu ei. La fel să faci şi de va veni cineva la tine după masa de 
prânz. 

De ai tărie şi te poţi înfrâna, atunci înfrânează-te seara de la cină. Dar de 


voieşti a merge la trapeză pentru cină doar ca să-ţi ascunzi înfrânarea faţă de 

fraţi, atunci du-te la trapeză şi străduieşte-te a sluji cu dragoste fraţilor în 
vreun anume fel, în loc de a cina. Iar de este de datoria ta, sau ai vreo altă 
pricină ce îţi cere să şezi cu fraţii, atunci ia câte puţină mâncare nu prea des, 
astfel ca numai să pară că mănânci. 

Bagă de seamă şi cunoaşte că patima îşi ia început mai ales din lipsa de 
înfrânare şi din saturarea pântecelui. Acesta este laţul în care se prinde omul 
cel mai adesea şi mai grabnic. La începutul patimii se arată sub chipul a ceva 
bun, plăcut şi de dorit; dar are în sine ascuns veninul tuturor patimilor celor 
cumplite. Omul ce se molipseşte de el va avea trebuinţă de multă trudă spre 
a-l scoate din sine. 

Mulţi suferă de lăcomie şi cad în groapa iubirii de plăcere, încât duc o 
viaţă lumească, iar nu una monahicească, uitând de făgăduinţele călugăreşti. 
Tot cel ce, intrând în monahism, începe a se mâhni că nu se bucură de viaţa 
lumească cea plină de îmbelşugare este aproape de patimile cele pierzătoare. 

Cunoaşte că lipsa de cumpătare la hrană şi la bucate alese este maica tuturor 
patimilor rele. Şi astfel, dându-şi seama că acest rău vătămător de suflet duce pe 
om la prăpastie, caută cât poţi mai bine, iubite frate, să te păzeşti de el. Nu te 
sătura de mâncare şi băutură, şi nu da desfătare pântecelui tău, ca nu cumva 
să mori duhovniceşte. Că de îţi vei îngădui a te deprinde cu lăcomia, de multă 
trudă vei avea trebuinţă şi de multă răbdare ca să te izbăveşti de ea şi să te 
întăreşti întru .înfrânare. 

După masă ridică-te împreună cu fraţii, dă mulţumită lui Dumnezeu. De este 
de faţă vreun preot sau mai-marele tău, primeşte blagoslovenia lui; iar de nu 
este de faţă vreunul dintre aceştia, atunci fa închinăciune fraţilor, mulţumeşte-le şi 
cere iertăciune. Apoi du-te în linişte la chilie, închide uşa şi, de vei putea, fa câteva 
metanii cu rugăciune şi mulţumită, iar după aceea ia o carte, citeşte puţin şi 
cugetă la cele ce ai citit. 

Dacă ai făcut toate la masă aşa cum s-a menţionat mai sus, dacă ai mâncat 
şi ai băut cu rugăciune, cu cumpătare şi te-ai ridicat fără a fi cu totul sătul, atunci 
vei avea un somn scurt, dulce şi sănătos şi curând te vei trezi, căci îngerul tău 


păzitor te va trezi degrabă. 

Cuviosul Ilarion, ucenicul stareţului Nazarie 


Părintele Ilarion s-a născut într-o familie din clasa de mijloc din Sankt 
Petersburg şi a venit la mănăstirea Valaam pe la vârsta de douăzeci de ani. Pe 
vremea aceea, Valaamul se afla într-o stare bună: tipicul de la Sarov, adus de 
sfântul său egumen, începea să dea roade. Pe multele ostroave, la fel ca la 
slăvitele sale începuturi din urmă cu o mie de ani, înfloreau din nou cele trei 
feluri de viaţă monahicească - cea chinovială în cetatea principală, cea 
sihăstrească în insulele mai îndepărtate şi în peşteri, şi cea schivnicească cu 
doi sau trei monahi trăind în ascultare unul cu altul. Starețul Nazarie era un 
foarte încercat îndrumător duhovnicesc, insuflând tinerilor începători dorinţa 


de a îmbrăţişa întreaga vieţuire întru trezvie. Unul dintre aceşti nevoitori a 

fost Varlaam, viitorul egumen, care mai apoi a plecat la Optina şi prieten al 
Sfântului Gherman cel ajuns în Alaska, care de asemenea s-a nevoit singur în 
pustie la câteva mile depărtare şi care venise de la Sarov să se alăture 
iubitului său stareţ Nazarie. 

Curând, stareţul Nazarie a văzut că Ilarion are stofa de călugăr şi, după 
ce Sfântul Gherman cu ceilalţi părinţi au plecat în America în misiune, l-a 
făcut ucenicul său de chilie. Ilarion a devenit şi secretarul egumenului, 
scriindu-i el totul, întrucât părintele Nazarie nu ştia ce scrie. Când părintele 
Nazarie s-a retras din slujba de egumen şi, căutând liniştea, s-a aşezat într-o 
chilie retrasă în pădure, departe de mănăstire, Ilarion i s-a alăturat. 

În anul 1804, părintele Nazarie a hotărât să se întoarcă la Sarov, luându-l 
cu el şi pe Ilarion. Vrednică de însemnare a fost călătoria acelor călugări, 
descrisă aşa de grăitor de Ilarion în Viaţa noului intemeietor al Valaamului, 
Nazarie. Nici unul dintre ei nu a mai revăzut Valaamul. La Sarov, ei s-au 
aşezat într-o chilie din adâncul pădurii, lângă răul Sarovka, urmându-şi viaţa 
în linişte. Atunci, credinciosul slujitor de chilie a pus pe hârtie însufleţitoarele 
învățături despre viaţa monahală ale bătrânului său îndrumător, ca şi 
întâmplările mai însemnate petrecute în lunga sa viaţă. De pildă, el descrie 
felul cum bătrânul obişnuia să-şi petreacă nopţile hoinărind de unul singur în 
codrii deşi ai Sarovului şi întorcându-se în zori, întâlnind adesea urşi. Cum ar 
fi putut să cunoască părintele Ilarion nevoinţele singuratice ale stareţului 
Nazarie, de nu le-ar fi fost el însuşi martor şi nu ar fi fost în acelaşi duh? 

În acea vreme, Sarovul era împodobit cu mari nevoitori; pe lângă mai 
marii purtători de Duh, erau pustnici ce vieţuiau pe acelaşi rău Sarov - 
Dositei, Alexandru, rătăcitorul Marcu cel nebun pentru Hristos şi, fireşte, 
Sfântul Serafim, care se sfătuia cu stareţul Nazarie în ce priveşte meşteşugul 
pustniciei şi al vieţii duhovniceşti. După adormirea stareţului Nazarie, Ilarion a 
rămas prieten apropiat al Sfântului Serafim până la sfârşitul vieţii acestuia. 
Sfântul Serafim trimitea pe toţi să se mărturisească la părintele Ilarion şi i-a 
încredinţat tunderea în monahism a maicilor sale de la Diveevo. 

Din scrisorile sale din 1828 se vede că stareţul Ilarion, ca urmare a unor 
învinuiri mincinoase, a fost silit să părăsească Sarovul pentru o vreme de 


canonisire, întemnițat în mănăstirea Sfânta Treime din Kozlov. E limpede că 

vrăjmaşul s-a răzbunat pe el pentru ajutorul dat Sfântului Serafim, care era 
necontenit defăimat şi prigonit, dar pe care Ilarion îl cinstea fără frică faţă de 
toţi. 

După moartea stareţului Nazarie, părintele Ilarion s-a mutat în 
mănăstirea propriu-zisă şi cât a mai trăit a fost cel dintâi duhovnic al 
călugărilor şi închinătorilor. Văzând marea trebuinţă de învățături 
duhovniceşti, asemenea celor însemnate de el din gura stareţului Nazarie, a 
alcătuit din ele o întreagă carte - Poveţele stareţului Nazarie, pe care le-a 
răspândit cât a putut de mult, şi a alcătuit chiar un mic volum cu propriile 
începuturi, versiunea lărgită a Arătărilor stareţului Nazarie, dându-i numele 
de Scurtă scară duhovnicească. Puținele scrisori rămase de la el dovedesc în 
chip minunat smerita şi blânda sa stare duhovnicească. Se pare că totela 
fost mai marele „scriptoriumului" monahal, unde călugării nu numai că 
adunau şi copiau cu acribie scrierile părinţilor din vechime, ci şi păstrau 
pentru posteritate vieţile şi scrierile povăţuitorilor lor monahi contemporani, 
precum Fericitul Teodor de Sanaxar, Teofan de la Solovki, părinţii de la Sarov 
şi alţii. Ele s-au publicat la scurt timp după moartea sa (1849), datorită lui 
Ioan Kireievski şi stareţilor de la Optina, răspândindu-se peste tot şi fiind 
mult preţuite de călugării ruşi iubitori de pustie. Unul dintre egumenii de la 
Sarov era frate după trup cu întemeietorii Optinei, Moise şi Antonie, care şi ei 
erau apropiaţi de Sarov. Primul şi-a început viaţa monahală acolo şi a fost 
călăuzit în îndeletnicirea cu Rugăciunea lui Iisus de însuşi Sfântul Serafim. 
Celălalt, la Optina, era în strânsă legătură cu Varlaam, fostul egumen al 
mănăstirii Valaam şi ucenic al Cuviosului Nazarie. 

Iată câteva din scrisorile părintelui Ilarion, ce scot în evidenţă anumite 


trăsături ale firii sale: 
23 ianuarie 1839 


Din suflet îti mulţumesc, dragă frate, părinte Andrei, pentru scrisoarea 
dumitale. 
Lucrarea Domnului şi rugăciunile Preacuviosului Serghie te-au ajutat să 
rămâi la Javră. Pentru cel care se ingrijeşte de mântuirea sufletului său cu 


trezvie, orice loc îi este spre sfințire. „Nu locul îl sfinţeşte pe om, ci firea şi 


120 


lucrarea lui de strădanie în a deveni bineplăcut lui Dumnezeu". Aşadar 
trăieşte, frate, şi te mântuieşte şi roagă-te pentru mine, nevrednicul. Deşi eu 
trăiesc în renumita mănăstire Sarov, sunt totuşi un păcătos, căci nu locul te 
mântuieşte. Că doar şi Iuda a fost în preajma Mântuitorului Hristos şi nu s-a 
mântuit. Peste tot, frate, trebuie să ai trezvie şi cunoaştere de sine. Iartă-mă, 


frate! Eu, cel mai păcătos rob, Ilarion, mă închin cu plecăciune inaintea ta. 


XXX 


21 mai 1828 
Preacuvioase părinte 0... C..., Dragă frate întru Hristos Domnul, 


Îţi mulţumesc din suflet pentru bucuria pe care mi-ai oferit-o, primind 
scrisoarea dumitale. 

Prin această scrisoare mă sfătuiţi să nu deznădăjduiesc, dar pururi să mă 
bucur. Asta şi fac. Deşi nu sunt nici postitor, nici rugător şi nici pustnic, 
dimpotrivă, beau, mănânc cu toţi, vorbesc, dar toate le fac după Cuvântul 
Domnului. In toate încercările vieţii, oftând spun din inimă: „Slavă Domnului 
în toate!" 

Eu acum văd şi înțeleg îndeajuns că însuşi lisus m-a îndemnat să merg 
pe acest drum în viaţa mea pământească şi m-a pregătit să duc cu drag 
crucea dată mie şi cu ajutorul Lui nu-mi este greu să suport, pentru că îmi 
este spre folos veşnic. Eu L-am rugat pe Dumnezeu să mă îndrepte de la 
drumul greşit. Şi Dumnezeu m-a oprit, fapt pentru care întotdeauna Îi 
mulţumesc. Părintele Arhimandrit H... a fost aici la mănăstirea Sfânta Treime 
şi m-a întărit cu multe cuvinte folositoare şi chiar m-a onorat de a sluji 
împreună cu sfinţia sa. 

El a luat „hotărârea" mea şi mi-a promis să mă ajute. Eu adesea îi 
povăţuiesc pe unii fraţi, iar acum a venit şi rândul meu să respect povata: 
„Este mare lucru să nu te întristezi când eşti năpăstuit, dar din adâncul 
sufletului să mulţumeşti lui Dumnezeu nu numai când eşti în bunăstare, ci şi 


atunci când eşti nefericit". 

Nimic n-ar trebui să tulbure liniştea sufletului, dar, totuşi, când eşti 
năpăstuit, suferi. 

Dar ce poate fi mai mulțumitor decât să-ţi duci jugul cu drag, fără a 
cârti? 

Nu este nimic mai milostiv decât să uiţi toate supărările ce ti s-au 
pricinuit. Cu această cugetare mă întăresc şi imi spun: „Rabdă, păcătosule, 
suferă, şi in supărare laudă-L pe Dumnezeu”. Căci fără trudă, nu primeşti 
odihnă, fără luptă, nu câştigi. Iar învingătorului, spune Domnul Hristos, îi va 
fi dat să guste din pomul vieţii, ce se află în mijlocul Raiului lui Dumnezeu. 
„ Cel ce va birui va moşteni acestea şi-i voi fi lui Dumnezeu şi el îmi va fi Mie 
fiu " (Apocalipsa 21, 7). 

Aşadar, dragă frate, să-ţi ajute Dumnezeu să învingi, iar pe mine, 
învinsul păcătos, te rog să mă pomeneşti în rugăciunile dumitale. 

Rămân în nădejdea dragostei şi strădaniei cuvioşiei tale, eu, nevrednicul 
ieromonah Ilarion al Sarovului. Mă închin cu metanie în faţa domniei tale. 


După tristeţe urmează bucurie, iar vinovăția atrage asupra sa pedeapsă. 


XXX 


16 noiembrie 1837 


Preacinstite şi preacuvioase părinte ieromonah A..., Iubite frate întru 


Hristos, binecuvântează! 


De mult timp am dorit să-ţi scriu, dar am amânat din cauza unor 
obstacole. 

Dar astăzi am primit scrisoarea dumitale şi iată, îti răspund. 

Sfânta Biserică suferă pentru mari păcate, fiind pedepsiţi în mod evident 
cei păcătoşi. 

Sfânta Taină a Spovedaniei este tainică. Noi ne căim pentru păcatele 
noastre lui Dumnezeu înaintea părintelui duhovnic, căruia îi este dată puterea 
de a lega şi a dezlega pe păcătos. 

Dar bine este să fii fiul unui duhovnic iscusit şi înţelept, nu al unuia care 
se tine de „ Molitfelnic " ca orbul de cârjă. Aşa că, dragă frate, nu deznădăjdui 
în căderea şi tristeţea în care te afli şi nu te mâhni, că duşmanul, deşi te-a 

rănit mult, nu ţi-a tăiat capul. Nu deznădăjdui, frate, slujeşte, şi cu 
binecuvântare îndeplineşte-ţi funcţia ce ţi-a fost încredințată. Fii sârguincios 
şi sever, în acelaşi timp fii şi milos şi blând. 

De timpuriu ai ajuns în funcţie de conducere, unde trebuie să ai inimă de 
diamant ca să rezişti. Dar nu singur ţi-ai ales-o, ci de însuşi Dumnezeu şi de 
superiorii dumitale ai fost căutat şi numit. Eu îţi voi spune să nu fii trist, dar 
străduieşte-te să-ţi ispăşeşti păcatele, nu să le inmulțeşti. Şi după 
îndrumarea duhovnicului, slujeşte cu smerenie şi iţi va fi spre mântuire. Să 
ceri, dacă se poate, superiorilor dumitale să te elibereze din funcţia de 
conducere, din cauza neputinței. Că este mai uşor să fii condus decât să 
conduci. Dar, precum păcatele mici intind calea spre păcate mari, întăreşte- 
te, teme-te, deşteaptă-te, ca duşmanul neamului omenesc să nu te doboare 
în groapa pe care el deja o sapă. 

Fii cu luare aminte la faptele dumitale şi cu ajutorul lui Dumnezeu vei 
avea sorţi de izbândă. 

Vă doresc sănătate, bunăstare şi să vă dea Dumnezeu ajutor, har şi 
multă milă. 

Rămân în nădejdea dragostei şi strădaniei dumitale că mă vei pomeni în 
rugăciunile cuvioşiei tale pe mine, păcătosul şi nevrednicul Ilarion al 
Sarovului. 

Îmi închin trupul meu păcătos înaintea dumitale, dragă frate întru 


Hristos. 


XXX 


21 februarie 1838, Sarov 


Preacinstite şi preacuvioase M., Părinte D., 


Îţi mulţumesc din suflet, dragă frate, pentru scrisoarea dumitale, despre 
care am vorbit şi cu stareţul Alexandru. 

Ne-am bucurat că eşti sănătos, dar ne-a uimit şi profund ne-am întristat 
când am aflat cu câtă neplăcere ai primit confirmarea nevinovăţiei dumitale. 


Dar Proorocul scrie: „Această lucrare m-aponegrit inaintea Domnului", însă 

este, de asemenea, scris: „Preainţeleptului îi este indiferent chiar dacă este 
străjuit, deşi il doare, dar în schimb pentru toate va fi răsplătit de Bunul 
Dumnezeu ". 

De aceea iţi doresc, frate, să ai binecuvântarea Domnului în toate faptele 
bune. Iar postul ce începe să-ţi fie spre mântuirea sufletului, să-l sfârşeşti 
sănătos, ca să te poţi inchina cu râvnă Domnului Hristos în ziua învierii. 

Rămân duhovnicul dumitale, acelaşi Ilarion al Sarovului. 

Ne închinăm impreună cu stareţul Alexandru şi te rugăm să ne pomeneşti 
în rugăciunile dumitale. 

„Să începem nevicios postul, prin care dobândim mântuirea sufletului. Să 
lucrăm Domnului cu frică, să ne ungem capetele cu mir binefăcător şi să ne 
spălăm feţele cu apă curată. " Amin. 


Iartă-mă, frate, nu ne vom vedea curând. 


XXX 


30 iunie 1838 
Dragă frate şi părinte D., 


Te felicit o dată cu mutarea domniei tale de la mănăstirea Sarov la 
mănăstirea Tolfev. Să te ajute Dumnezeu ca la noul loc să avansezi în 
cunoaşterea Domnului Hristos şi să te înnoieşti cu alte fapte mântuitoare. Să 
te intăreşti in credință şi să-I slujeşti lui Dumnezeu în cucernicie şi dreptate. 
Că este scris: „Inalţă-te, omule, şi înlocuieşte vechiul cu nou... ". „Căci şi 
copacul răsădit este fragil şi cere apă, precum şi întăritura cere legătură”. 
Apa simbolizează lacrimile. Dar cine nu le are, acela trebuie să ofteze cât mai 
des. intăritura simbolizează bătrânii iscusiţi, iar legătura este cuvântul sfânt 
al lui Dumnezeu. 

„Fericit bărbatul care în Legea Domnului va cugeta ziua şi noaptea. Mai 
bună este mie întotdeauna Legea buzelor tale decât miile de aur şi argint. 
Cercetaţi scrierile, că în ele este viața veşnică. " Aceasta iţi doresc stăruitor. 

Rămân cu nădejdea dragostei şi strădaniei rugăciunilor dumitale, 


ieromonahul Ilarion al Sarovului. 

Mă închin dumitale eu, nevrednicul, şi îţi trimit binecuvântarea mea, iar 
pentru scrisoare fti mulțumesc respectuos. 

„Părintele Dorotei scrie: «Că nici o virtute nu este mai presus decât 
virtutea smereniei». Precum nu poţi construi o corabie fără cuie, tot aşa nici 
fără de smerenie înțeleaptă nu poţi să te mântuieşti. 

Sfântul Duh Se sălăşluieşte acolo unde este smerenie, înţelepciune, 
dragoste şi blândeţe, scrie Preacuviosul Macarie. Acestea şi altele sunt 
E 


Poruncile Domnului. 


Iartă-mă, frate! 
XX x 


17 septembrie 1840, Sarov 


Dragă frate, părinte D., 


Cred că ai primit scrisoarea mea în care te-am înştiinţat despre stareţul 
Alexandru. Iar acum iţi spun că, după multă suferinţă din cauza unei boli, el a 
murit în noaptea de 5 august, mutându-se din biserica luptătoare în cea 
triumfătoare, unde va sălăşlui veşnic cu Domnul Hristos. După el a plecat la 
cele veşnice, pe data de 16 august, părintele Ilarie. 

Dumnezeu să-i ierte! 

Veşnica lor pomenire. Şi odihnă impreună cu toţi sfinţii. Iar nouă, frate, 
să ne dăruiască Dumnezeu zile îndelungate ca să-I slujim cu evlavie. 

Îţi voi fi mereu recunoscător pentru Sfintele icoane ce mi le-ai trimis. 

Dragă frate, şi în continuare rămân cu nădejdea dragostei şi strădaniei 
rugăciunilor dumitale, eu, nevrednicul călugăr Ilarion al Sarovului. 


Mă închin în faţa dumitale cu umilinţă şi smerenie. 

Din învăţăturile părintelui duhovnicesc Ilarion 

Despre rugăciune 
Despre osândirea de sine 
Despre cunoaşterea de sine 
Despre blândeţe 
Despre smerenie 
Despre ascultare 
Despre cugetul curat 
Despre tăcere 
Despre voie 
Despre iertare 


Despre răbdare 


Despre rugăciune 


Cea dintâi şi începutul tuturor virtuţilor e rugăciunea, despre care 
Apostolul a zis: Neincetat vă rugaţi (1 Tes. 5, 17). Adică cheamă totdeauna 
Numele lui Dumnezeu, fie că vorbeşti, că şezi, că umbli, că lucrezi, că 
mănânci sau faci orice altceva. în orice vreme şi în orice loc se cuvine să 
chemi Numele lui Dumnezeu; că întru acest chip ispita vrăjmaşului este 
nimicită, scrie Hrisostom. „Bate pe vrăjmaşi", zice Ioan al Scării, „cu Numele 


lui Hristos", că nu vei găsi altă armă mai tare în cer sau pe pământ. 

Rugăciunea e alungarea întristării şi deznădejdii, înflorirea blândeţii şi 
nemânierii, arătarea bucuriei şi mulţumirii, dobândirea şi înmulţirea a 
nenumărate bunătăţi. 

Nădăjduiesc să sporeşti în virtuţi şi aceasta se va întâmpla mai ales de 
vei trăi cu luare-aminte şi nu vei lăsa Rugăciunea lui lisus. Că aceasta este 
cea dintâi şi începutul tuturor virtuţilor. Nimic nu te păzeşte aşa de mult de 
intrarea vicleanului demon decât rugăciunea (rugăciunea minţii) şi fierbintea 
rugăciune stăruitoare. 

Lumina casei vine de la făclia aprinsă, dar lumina minţii este rugăciunea. 
Orice ispită sau tulburare de la vrăjmaşul e mistuită de rugăciune. Din 
rugăciune se naşte frica lui Dumnezeu, şi ea, potrivit Scripturii, este inceputul 
înțelepciunii (Pilde 9, 10). Având această frică, Proorocul a strigat: Mai 
inainte am văzut pe Domnul (cu ochii minţii) inaintea mea pururea, căci de-a 
dreapta mea este, ca să nu mă clatin (Ps. 15, 8). Apoi, spunând folosul din 
aceasta, zice în chip de laudă: Fericit bărbatul care se teme de Domnul, întru 
poruncile Lui va voi foarte (Ps. 111, 1); mântuirea Lui este aproape de cei ce 
se tem de Dânsul (Ps. 84, 10). Frica Domnului este tatăl luării aminte (la 
rugăciunea minţii în inimă, iar luarea aminte este maica odihnei lăuntrice). 
Cei ce iau aminte la mântuirea lor (adică lucrătorii rugăciunii) nu iau aminte la 
lipsurile aproapelui. Aceştia sunt cei ce sporesc. 

Cât despre tăcere s-a spus: „O, tăcere, carul ce duce la ceruri!". începutul 
curăţirii sufletului este tăcerea întru Domnul (lucrarea cu mintea a Rugăciunii 
lui Iisus). Urechile celui tăcut (adică ale celui ce se roagă cu mintea) aud 


lucruri minunate. 


Despre osândirea de sine 


Învață osândirea de sine, adică să te învinovăţeşti în cugetul tău pe tine, 
iar nu pe alţii, şi să te numeşti singur nevrednic, delăsător, leneş şi fără 
purtare de grijă. 

Cel ce are osândire de sine are odihnă, scrie Avva Dorotei, şi niciodată 


nu se tulbură, dacă unuia ca acesta i se întâmplă vreo boală, batjocuri, 

prigoane şi orice alte necazuri de acest fel, el le pune pe seama păcatelor 
sale şi mulţumeşte lui Dumnezeu. Dacă unul ca aceste e pedepsit ori mustrat 
de mai marele său, el primeşte totul ca pe ceva ce îi este spre bine şi 
socoteşte totul ca fiind de la Dumnezeu. 

Mândria ajunge a se sălăşlui în om atunci când încă nu se cunoaşte pe 
sine desăvârşit; deci cunoaşte-te şi fugi cât poţi de mândrie şi de slava 
deşartă ca de o mare vătămare sufletească. însă nu le poţi goni de la tine cu 


nimic altceva decât cu neîncetată osândire de sine şi cu înjosirea de sine. 


Despre cunoaşterea de sine 


Cunoaşterea de sine înseamnă a te socoti nevrednic de orice sarcini mai 
înalte. A te cunoaşte înseamnă a te socoti adormit, delăsător, leneş, 
neputincios şi aşa mai departe; aceasta înseamnă să nu iei aminte la păcatele 
altora, ci să te uiţi la ale tale şi pururea să te căieşti pentru ele, adică să ai 
dreaptă socoteală în privinţa ta şi să te judeci pe tine, afară de cele ce ţin de 


datoria ta. Pe voi înşivă, ispitiţi, de sunteţi întru credinţă, scrie Apostolul. 


Despre blândeţe 


Despre cereştile virtuţi ale blândeţii şi smereniei, Domnul însuşi ne 
învaţă zicând: învățați de la Mine, că sunt blând şi smerit cu inima şi veţi afla 
odihnă sufletelor voastre (Matei 11, 29). Nu de la îngeri vă învăţaţi, nici de la 
oameni, ci de la Mine, zice El, adică de la înţelepciunea cea mai înaltă. 

Blândeţea din afară se arată astfel: umbletul să vă fie blând, blândă şi 
şederea, blânde privirile, blânde şi cuvintele; să aveţi toate acestea, căci prin 
ele se arată creştinul. Veşmântul omului, râsul şi umbletul lui vorbesc despre 
el. 

Blândeţea sufletului, după omul cel lăuntric, este înfrânarea mâniei, 
îmblânzirea iuţimii şi a nu căuta răzbunare când îl supără cineva, chiar dacă 


are putinţă, şi să primească batjocurile fără a batjocori la rândul său. 

Blândeţea înseamnă a nu vătăma pe cineva nici cu cuvântul, nici cu 
fapta, nici cu porunca, ci a câştiga inima fiecăruia prin puterea ta, după 
cuvântul Domnului: îmi îndrept privirea Mea spre cei smeriţi, cu duhul umilit 
şi care tremură la cuvântul meu (Isaia 66, 2). Iar cuvântul proorocesc zice: 
îndrepta-va Domnul pre cei blânzi la judecată, învăța-vapre cei blânzi căile 
Sale (Ps. 24, 10). 

Că binevoieşte Domnul întru norodul Său şi va înălța pre cei blânzi întru 
mântuire (Ps. 149, 4). Dar cei blânzi vor moşteni pământul şi se vor desfăta 
întru mulţimea păcii (Ps. 36, 11). 

lar despre omul ce primeşte odihnă şi pace prin blândeţe, scrie 
Hrisostom: „Nu e nimic mai tare ca blândeţea, nimic mai puternic; ea ţine 
sufletul nostru întru necontenită linişte şi se străduieşte a-1 duce spre un 
liman, şi ne este pricină a toată multumirea; şi nimic nu poate da sufletului 
odihnă şi mai mare linişte ca blândeţea şi smerenia. Ea îi este mai de cinste 
decât toate cununile celui ce a dobândit aceste virtuţi; este mai de folos 
decât orice dregătorie şi slavă. 

Sufletul drept - zice Sfântul Ioan Scărarul - este împreună locuitor cu 
smerenia, iar sufletul cel rău este robit vicleniei. Sufletele blânzilor sunt pline 
de cunoştinţă, dar înţelegerea unui suflet plin de mânie e acoperită de bezna 
necunoştinţei. 

Sufletul blând primeşte vorbele înţelepciunii: Că mulţi oameni mari şi 
slăviţi sunt, dar tainele se descopăr celor smeriţi. Că mare este puterea 
Domnului... (Sirah 3, 19). 

Cel ce urăşte pe cei ce îl mâhnesc urăşte blândeţea, iar cel ce fuge de cei 
ce îl mâhnesc fuge şi de odihna ce este în Hristos, după cuvântul Avvei 
Dorotei. 

Dumnezeu Se odihneşte în inimile blânde, dar sufletul neliniştit este sălaş 
diavolului. Sufletul blând este scaunul sărăciei cu duhul, iar mintea mânioasă 


este roaba vicleniei. 


Despre smerenie 


130 


Străduieşte-te mai presus de toate a dobândi smerenia. Smerenia 
înseamnă să-şi cunoască omul cu adevărat nimicnicia sa şi să se 
dispreţuiască pe sine. Cel ce, cunoscându-şi neputinţa, păcătoşenia şi 
nevrednicia, nu se înalţă nicidecum cu cugetul, ci se socoteşte a fi mai rău 
decât toţi, a fi cel mai păcătos, cel mai de pe urmă dintre toţi şi dedesubtul 
tuturor, acela este smerit. 

Cel smerit, de are vreo virtute, nu o pune pe seama puterii sale, ci în 
seama ajutorului lui Dumnezeu, după cuvântul lui Iisus Hristos, Care a zis: 
Aşa şi voi, când veţi face toate cele ce s-au poruncit vouă, ziceti că robi 
netrebnici suntem (Luca 17, 10). Fără Mine, zice Domnul, nu puteţi face nimic 
(loan 15, 5). 

Smerenia înseamnă a te cunoaşte pe tine ca fiind nimic. Cel mai bun 
ajutor pentru ocolirea ispitelor este blândeţea şi sărăcia cu duhul şi 
necontenita priveghere a minţii. 

Mare este înălţimea smereniei, după cuvântul Sfântului Macarie, şi mare 
e înălţarea şi cinstirea sărăciei cu duhul. Nu este altul mai înalt decât omul 
smerit, nici vreun altul nu e slăvit decât cel sărac întru viaţa cea veşnică, 
decât cea a smereniei, după cum mărturiseşte Adevărul. 

Unde nu este lumină, totul e acoperit de întuneric; iar unde nu este 
smerenie, toate lucrurile noastre sunt urâciune înaintea lui Dumnezeu, zice 
Sfântul Ioan al Scării. 

Dumnezeu Se bucură întru cel smerit, iar de cel mândru Se 
îndepărtează; unde este smerenie, străluceşte slava lui Dumnezeu. 

Mândria este vrăjmaşa lui Hristos, iar smerenia este plăcută Lui, după 
cum spune Sfântul Dimitrie al Rostovului. 

Chiar de va fi săvârşit cineva nenumărate fapte bune şi va fi împlinit 
toate virtuțile, dacă are părere de sine, este cel mai sărac şi mai nenorocit 
dintre toţi, cum zice Hrisostom. 

Adevărata bogăţie a omului în viaţa aceasta, după Sfântul Ambrozie, este 
smerenia, nu înălţarea. 

Nimic nu zdrobeşte aşa de tare inima şi nu smereşte sufletul decât a te 
însingura în cugetul tău şi a rămâne tăcut faţă de oricine. Smerenia este 


temelia creştinătăţii. 

De vei începe a te păzi cu grijă după povaţa aceasta, pizmaşul diavol nu 
va suferi şi fie va ridica împotriva ta o încercare de la cea mai mare ispită, 
spre a-ţi pune la încercare smerenia şi tăria, fie va întrarma împotriva ta pe 
cei făţarnici şi care viețuiesc întru delăsare; şi ei vor începe a te învinovăţi, a 
te batjocori, şi poate chiar a te lovi, a te dispreţui şi a te uri, pricinuindu-ţi 
multe supărări. Ci întru aceasta lipeşte-te şi mai mult de tăcere şi de 
smerenie. Ţine neîncetat rugăciunea către Domnul lisus pe buzele tale şi în 
adâncul inimii tale, ca să nu cârteşti împotriva lor, nici să te mântuieşti câtuşi 
de puţin. Primeşte toate cu mulţumire, cugetând întru sine: „Cum pot eu, 
ticălosul, să mă mânii pe fratele meu pentru nimic?". Şi, în acelaşi timp, adu- 
ţi aminte neincetat de păcatele tale, că şi tu, chiar de nu ai lovit pe 
aproapele, atunci l-ai osândit sau l-ai vorbit de rău, l-ai batjocorit şi l-ai 
vătămat cu defăimare, şi supărare făcând aproapelui tău, te-ai ridicat 
împotriva Mântuitorului Hristos şi L-ai rănit. 

Aşadar, să te recunoşti din tot sufletul a fi vrednic de a suferi şi mai mult 
decât înduri acum. Adu-ţi aminte cuvintele spuse de Mântuitorul Hristos despre 
facerea de bine către aproapele tău, cuvinte ce sunt adevărate şi pentru orice 
cuvânt de ocară sau faptă vătămătoare împotriva aproapelui: „Orice faci 
aproapelui tău, zice El, Mie îmi faci". Adu-ţi aminte şi de suferinţele Lui cele până 
la moarte, de nespusa Lui bunătate şi de dragostea Lui către noi, dragoste ce 
îndură nedreptăţile noastre şi socoteşte cât de uşor îţi este să rabzi pentru EI 
micile supărări, şi aceasta cu neindoielnicul Lui ajutor, dacă îl doreşti cu adevărat. 

De vei cugeta cu dreptate întru acest chip şi cu dragoste vei îndura ispitele, 


vei dobândi curând ajutor şi mângâiere de la Mântuitorul Hristos. 


Despre ascultare 


Străduieşte-te a trece prin sfânta ascultare cu sârguinţă, fără să te plângi, 
lepădând voia. Străduieşte-te a-ţi împlini îndatoririle cu băgare de seamă şi cu 
dreaptă socoteală, ca şi cum ţi-ar fi rânduite de însuşi Domnul, având pe egumen 
ca pe însuşi Dumnezeu, iar pe fraţi, ca pe îngerii lui Dumnezeu. Cel ce se supune 


capului, adică egumenului, se aseamănă îngerilor, iar cel ce se împotriveşte 

acestora face loc diavolului în inima sa. Doamne miluieşte! înfricoşat este cuvântul 
acesta scris de Sfântul Efrem Şirul. 

Mântuitorul Hristos ne-a dat pildă pe Sine însuşi. El S-a smerit pe Sine şi a 
fost ascultător până la moarte. Ocărându-se, împotrivă nu a ocărât; pătimind, 
nu a îngrozit. Dar cel ce răspunde înapoi este sabie cu două ascuţişuri, cu unul 
se taie pe sine şi cu celălalt pe aproapele său. 

Fii binevoitor şi cu dragoste caldă către toţi fraţii. Să ai inima, ochii şi chipul 
voioase, pline de duhovnicească cinstire; lipeşte-ţi cu tărie sufletul de întreaga 
frăţie şi slujeşte tuturor cu inimă deschisă, fără nici o făţărnicie. Nu îţi îngădui să 
gândeşti că pentru aceasta vei primi vreo laudă de la cineva; ci închipuieşte-ţi că 
slujeşti lui Dumnezeu şi îngerilor Săi, de a căror slujire eşti cu totul nevrednic. Dar 
slavă lui Dumnezeu că te-a învrednicit Domnul de această slujire! 

Veghează cu luare-aminte ca nu cumva să se ridice împotriva ta gândul 
mândriei şi al slavei deşarte, cum că slujind fraţilor faci totul cât se poate de bine. 
Caută cât poţi să nu îngădui să lucreze în tine nefolositorul, răul şi de suflet 
pierzătorul gând al slavei omului, încât uneori nici nu bagi de seamă cum 
gândurile acestea ale tale se trufesc şi-ţi gătesc căderea. 

Fă întotdeauna ceea ce ţi se porunceşte să faci sau ceea ce ai primit 
blagoslovenie să faci de obicei sau ceea ce ţi se cere; dar îndeobşte să nu cutezi a 
face nimic de la sine, orice ar fi. La lucrul de mână ori la ascultare păstrează cât 
poţi pe buze, în minte şi în gând rugăciunea şi prea scumpa şi de suflet 
mântuitoarea tăcere. Tot aşa, străduieşte-te să iei aminte la tine, să rămâi 
priveghind cu băgare de seamă la sufletul şi simţirile tale, oricare ar fi lucrul 
mâinii sau ascultarea cu care te îndeletniceşti. De se întâmplă a fi cu tine un altul 
la aceeaşi ascultare, fă-i metanie cu smerenie şi zi rugăciunea în şoaptă. După ce 
ai luat blagoslovenie, lucrează cum s-a arătat mai sus, eu rugăciune, cu dragoste, 
cu sârguinţă şi deplină trezvie. 

Lucrează nu ca înaintea oamenilor, ci desăvârşit, ca înainte lui Dumnezeu şi 
a îngerilor Săi; că nu pentru oameni lucrezi, ci pentru însuşi Dumnezeu te 
nevoieşti. Ţine minte că tot cel ce face lucrul lui Dumnezeu fără de grijă este 
blestemat şi vrea să placă oamenilor; fereşte-te dar, pe cât îţi este cu 


putinţă, de lipsa de grijă şi de a vrea să placi oamenilor. 

Despre cugetul curat 


Să ai cugetul curat şi deschis, cum zice Apostolul: Și întru aceasta şi eu 
mă străduiesc să am totdeauna înaintea lui Dumnezeu şi a oamenilor un 
cuget neîntinat (Fapte 24, 16). 

Căci încredinţaţi suntem că avem un cuget bun, dorind ca întru toate cu 
cinste să trăim (Evr. 13, 18). Că aşa cum este cu neputinţă să cadă ploaie 
fără nori, tot aşa fără un cuget bun e cu neputinţă să fii plăcut Domnului. 
Pentru aceea, noi descoperim părintelui nostru nu numai ceea ce spunem, ci 
şi ceea ce gândim; că ceea ce se arată lumină este, iar ce nu se arată este 
întuneric. Şi va veni vremea când ne vom judeca nu după cartea cunoaşterii 
şi înţelegerii, ci după cartea cugetului. 

Îmi pare că uneori este mai bine să cazi şi să te ridici, decât să judeci pe 
aproapele; că cel ce a păcătuit este tras către înjosirea de sine şi căinţă, pe 
când cel ce judecă pe cineva care a păcătuit se întăreşte întru amăgirea de 
sine şi în mândrie. Pentru aceea, fiecare pe cât poate să se ferească a 
judeca. 

Cercetează-te, frate, cu grijă pe tine şi cugetul tău, de nu cumva ai 
vreun păcat, de nu într-un lucru, atunci în vreun altul, de nu întru ceva mare, 
atunci întru ceva mic; şi nu cumva să fi greşit, de nu cu fapta, atunci cu 
cuvântul sau cu gândul. 

Cât despre fratele tău cel păcătos, tu nu vezi gândurile lui, nici zdrobirea 
inimii sale, deci cum poţi să-1 judeci? Cred că uneori este mai bine să cazi şi 
să te ridici decât să judeci pe aproapele; pentru că cel ce judecă pe cineva 
care a păcătuit se întăreşte întru amăgirea de sine şi în mândrie. 

Când ai păcătuit în ceasurile zilei, trebuie să te mărturiseşti îndată dacă 
ai prilejul. După masa de seară să mergi la duhovnic, să te pleci lui ca lui 
Hristos însuşi, arată-i starea sufletului tău în vremea zilei ce a trecut, 
ispitindu-te pentru toate cele cei ai făcut cu fapta, ori ai gândit rău, ori ai zis, 
ori ai fost îngăduitor cu tine împotriva cugetului, sau pentru lucrurile cu care 
te-ai mândrit şi ai căzut în slava deşartă, sau dacă ai supărat pe cineva ori tu 
te-ai supărat pe aproapele tău, sau ai pârât, sau ai judecat pe aproapele tău. 


Caută să afli şi să învinuieşti chiar şi cel mai subţire gând ce ţi-a vătămat 

curăţia cugetului. De nu poţi ţine minte totul, scrie pe hârtie ce trebuie să 
mărturiseşti. 

După o asemenea mărturisire curată şi adevărată, primind dezlegare şi 
iertare ca de la însuşi Dumnezeu şi sărutând icoana şi Crucea, fă metanie 
până la pământ înaintea părintelui tău duhovnicesc şi du-te în tăcere la chilie, 
dând mulţumire din inimă lui Dumnezeu, Care te-a învrednicit să te 
mărturiseşti şi să ai cugetul împăcat. 

În lipsa duhovnicului, după trebuinţă, poţi mărturisi cele ce-ţi tulbură 
cugetul unui frate din mănăstire sau oricărui alt apropiat ce duce o viaţă întru 
frica lui Dumnezeu şi are înţelegere duhovnicească, putând să-i ceri 
rugăciunile şi blagoslovenia. Iar de nu ai pe unul ca acesta lângă tine, atunci 
mărturiseşte-te lui Dumnezeu întru auzul îngerilor şi al Arhanghelilor, cu 
lacrimi, cu osândire de sine, mustrare şi mare căinţă din toată inima, loveşte- 
ţi pieptul şi de te mustră şi te învinovăţeşte cugetul tău întru ceva, pune-ţi 
vreun canon şi împlineşte-l până ce ai putinţă de a mărturisi totul părintelui 
tău duhovnicesc. 

Către duhovnicul tău ori către povăţuitorul tău, căruia trebuie să-i 
mărturiseşti faptele şi gândurile tale, să ai dragoste, credinţă statornică şi o 
asemenea cinstire, încât să nu-1 judeci întru nimic, nici să te tulburi de îl va 
învinui ori îl va judeca cineva. Chiar de ţi se va părea că păcătuieşte, să nu te 
tulburi şi nici să nu-ţi slăbească credinţa în el; ci mustră-te pe tine cât poţi, 
iar nu pe el, şi spune-ţi acestea: „Eu, păcătosul, am privit pe părintele meu cu 
ochi necuraţi şi în necurăţia mea îl judec şi pentru .aceasta nu văd curăţia lui". 

Deci osândindu-te astfel, roagă-te cu sârguinţă către Domnul Dumnezeu 
pentru îndreptarea lui. Şi dacă într-adevăr s-a poticnit, cugetă astfel: Domnul 
Dumnezeu a îngăduit să vină ispita asupra lui; dar cum pot să-l judec eu, 
păcătosul, nevăzându-i nici faptele, nici pocăinţa? Pot eu oare să văd în 
sufletul lui? Chiar de a păcătuit, poate că de acum s-a şi pocăit cu desăvârşire 
şi a primit deplina curăţire de la Dumnezeu. Să nu laşi să-ţi iasă din inimă şi 
din minte cuvintele acestea: Cine eşti tu, ca să judeci pe sluga altuia? Pentru 


stăpânul său stă sau cade... (Rom. 14,4). 


Despre tăcere 

Tăcerea, după cuvântul Sfântului Arsenie, este rădăcina nepăcătuirii şi 
deci este de mare trebuinţă începătorului să o dobândească. 

Să nu vorbeşti neiîntrebat. Vorbeşte puţin şi încet şi nu vorbi fără să fie 
nevoie. 

Cel ce-şi păzeşte buzele îşi păzeşte sufletul, dar cel ce e îndrăzneţ cu 
buzele se necinsteşte. 

Tăcerea adună, iar vorba multă risipeşte. Cel înţelept ne învaţă zicând: 
Fii grabnic la auzit, zăbavnic la grăit, zăbavnic la mânie (Iacov 1, 19). Cel 


tăcut este mare cu înţelegerea. 


Despre voie 


Să nu-ţi faci voia şi să nu născoceşti nimic după mintea ta, şi aşa te vei 
izbăvi de cârtire şi vei lepăda voia ta ca pe o haină de ruşine; că facerea voii 
este mai vătămătoare decât toate faptele rele. 

Toţi cei ascultători s-au mântuit, dar cei ce şi-au făcut voia s-au vătămat 
şi mulţi au pierit. 

Părăsirea rugăciunii este căderea celui ce se linişteşte; dar a ucenicului 
începător este încrederea în mintea sa. 

Şi nu cunosc vreo altă cădere a călugărului, zice Avva Dorotei, decât 
încrederea în mintea sa. 

Iar Petru Damaschin zice: „Despre lucrarea noastră monahicească să ştim 


aceasta: că orişiunde ne putem mântui de vom lepăda dorinţele noastre. 


Despre iertare 


Atunci când tu, om fiind, păcătuieşti în vreun fel, pocăieşte-te de aceasta 
înaintea lui Dumnezeu, şi de eşti mustrat de cineva, atunci fără a te 
dezvinovăţi, îndată cu metanie zicând: „lartă-mă, am păcătuit, sunt vinovat". 

Că bine este, învaţă Avva Dorotei, a răspunde la orice învinuire: „Iartă- 
mă!", 

De te mustră cineva, te necăjeşte sau te ocărăşte în vreun fel, nu te 


mânia pe el, ci plecând, roagă-te pentru el lui Dumnezeu aşa: Doamne, iartă- 

|; şi pune acea ocară pe seama diavolului, că diavolul este cel ce ne învaţă să 
ne ocăram unii pe alţii. 

Să nu minţi niciodată în nici un fel şi să nu ţii în inima ta nici un fel de rău 
fiindcă cel ce urăşte pe cei ce îl mâhnesc urăşte blândeţea, iar cel ce fuge de 
cei ce îl mâhnesc fuge şi de odihna ce este în Hristos: Cel ce leapădă 
mustrarea îşi urgiseşte sufletul său, iar cel ce ia aminte la dojana dobândeşte 
înţelepciune (Pilde 15, 32). 


Despre răbdare 


Încearcă cât poţi, că Dumnezeu te ajută să dobândeşti răbdare întru 
îndurarea lipsurilor şi necazurilor. Cere, bate, caută zi şi noapte, şi vei dobândi 
de la Mântuitorul Hristos ajutorul şi întărirea răbdării, de vei dori aceasta din 
toată inima şi din tot sufletul tău. 

Trebuie să ajungem încercaţi şi întru îndelunga-răbdare, ca să îndurăm 
fără cârtire toate câte ni se întâmplă. Răbdare vom avea atunci când primim 
toate cele ce ni se întâmplă, atât cele veselitoare, cât şi cele mâhnicioase, 
fără deosebire, ca din mâna lui Dumnezeu. 

Întru răbdarea voastră veţi dobândi sufletele voastre (Luca 21, 19). 
îndură, robule al Domnului, şi vei dobândi sufletul tău, căruia i-ai pricinuit 
pierzare cu păcatele. 

Întru răbdare este soborul tuturor virtuţilor prin care se mântuiesc 
sufletele noastre, cum zice Sfântul Efrem: „Cel ce dobândeşte răbdarea 
ajunge la toată virtutea; că acela în întristări se bucură, în necazuri este tare, 
în primejdii bucuros, gata de ascultare, plin de dragoste, dă laudă în supărări, 
este smerit în mustrări şi neclintit în nenorociri. 

Cel ce a dobândit răbdarea a dobândit nădejdea, iar unul ca acesta e 
împodobit cu toate bunătăţile. 

Cât despre celelalte virtuţi, precum credinţa, nădejdea şi dragostea, 
citeşte tu însuţi în sfintele cărţi şi ascultă poveţele prin care te vei înţelepţi şi 
bunătăţile cele veşnice vei moşteni, întru Iisus Hristos, Domnul nostru. Fie ca 


toţi să dobândim aceste lucruri cu ajutorul Lui şi cu Dumnezeiescul har. Amin. 

Predica 
de la înmormântarea 


Cuviosului Ieromonah Ilarion 


Nevoindu-se în viaţa monahală peste o jumătate de veac, a ajuns la 
sfârşitul vieţii, la 12 noiembrie 1841, la vârsta de 70 de ani. Era cunoscut 
multora ca un bărbat cu viaţă din cele mai curate, care a povăţuit şi mângâiat 
pe cei întristaţi, şi ca un călugăr cu vorbire caldă şi iubitoare, întreaga sa 
viaţă a fost afierosită nevoinţei rugăciunii şi dragostei faţă de alţii, atât de 
mişcător oglindită în predica expusă mai jos, ţinută de un fiu duhovnicesc la 


înmormântarea sa. Cu adevărat, cu duhul, el a fost unul dintre cei vechi! 

„Şi astfel, peregrin pe pământ, călătoria ţi-ai săvârşit; trecut-ai marea 
ispitelor şi necazurilor; şi la liman ai ajuns! Dar ce fel de cete te înconjoară? 
Iată, părinte şi povăţuitor al nostru: de la apus şi de la miazănoapte, de la 
mare şi de la răsărit, venit-au ai tăi copii, nu ca să vadă sfârşitul tău, ci ca să 
audă de pe buzele tale pline de miere cuvintele vieţii celei veşnice; dar tu 
dormi, cu ochii şi buzele închise. 

Scoală-te, scoală-te, blagosloveşte! Vai, fără de suflare este... Părinte, 
unde-ţi sunt făgăduinţele făcute mereu tuturor? Nu sunt decât trei zile de 
când ai zis: «Iartă-mă, frate, rămas bun», şi ai părăsit lumea. 

Vai, ce schimbare! Vai, ce pierdere! Unde este părintele nostru? Unde 
este povăţuitorul nostru? Ce am pierdut oare? Numai inima ştie. Părinte, 
părinte! Deşteaptă-te, scoală-te! Bieţii săraci cer de pomană: Dă lor! La 
poartă un închinător aşteaptă mângâierea ta; un bolnav, abia mai răsuflând, 
aşteaptă să-1 cercetezi, să te rogi pentru el, să-1 vindeci; cel căzut în ispită 
aşteaptă întărire în necazul său; glasul clopotelor te cheamă la biserică, la 
cântare şi rugăciune; fiii Bisericii te aşteaptă acolo cu prinoase pentru Jertfa 
cea fără de sânge. Dar nu, cu adevărat; nici glasul clopotelor, nici al meu, nici 
al nostru, al tuturor, nu poate să te deştepte din somnul cel adânc. 
Odihneşte-te până la glasul trâmbiţei Arhanghelului! 

Dumnezeule, Tu vezi întristarea noastră, Tu auzi suspinele inimilor 
noastre. Tu vezi râurile de lacrimi ce scaldă ochii noştri. îndrăznim a zice ie: 
unde vom găsi povăţuitor şi sfătuitor pentru mântuirea noastră? Unde vom 
dobândi mângâiere în întristări şi primejdii? Iar dacă al Tău este cuvântul că 
Tu voieşti ca toţi să se mântuiască şi la cunoştinţa adevărului să vină, şi dacă 
mântuirea prin multă sfătuire se dobândeşte - atunci de ce l-ai luat pe 
înțeleptul povăţuitor, călăuzitor şi dascăl al mântuirii noastre?... Nu îndrăznim 
a spune mai mult. Dreptatea Ta este dreptate în veac, şi cuvântul Tău este 
adevărul: «Pământ eşti, frate, şi în pământ te vei întoarce, la fel ca şi noi». 

Deci căzând la Tine, ne rugăm Tie, milostive Doamne. Arată mila Ta 
acestui rob al Tău care s-a dus de la noi; să nu intri cu el la judecată, că de 
te vei uita la fărădelegi, Doamne, cine va suferi, fie şi o zi de ar fi trăit pe 


pământ? Ci primeşte-ne sub braţul preainaltei tale ocrotiri, pe cei ce orfani am 

rămas de învăţătura cuvântului şi adevărului Tău, şi să ne fii Tu însuţi călăuză 
şi căpetenie pe calea mântuirii vieţii şi luminii! 

Să dăm sărutarea cea mai de pe urmă neuitatului nostru părinte şi 
povăţuitor, să udăm ţărâna lui cu lacrimi şi să aducem rugăciuni pentru 
odihna sa în sânul lui Avraam. 

Iar ţie, părinte al nostru, îţi dăm ultima noastră jalbă. De îți va da 
Domnul îndrăznire înaintea scaunului slavei Sale, nu ne uita, aşa cum ai 
făgăduit, cercetând sufletele şi inimile noastre, cerând har de la Domnul 
nostru Iisus Hristos. 

Să nu înceteze niciodată de pe buze şi din inimile noastre acest strigăt: 
«Veşnică pomenire!». 

Iartă-ne! Pacea fie cu tine! Du-te în pace în lăcaşul cel ceresc gătit ţie de 
la întemeierea lumii. Amin". 

Calitățile esenţiale ale firii părintelui Uarion au fost blândeţea şi 
dragostea. 

Oricine a venit la el să-i ceară, sfatul indiferent cât de păcătos ar fi fost, 
n-a fost nici certat şi nici pedepsit cu vreun canon greu de îndeplinit. Cuviosul 
părinte niciodată n-a însărcinat pe cineva cu vreo povară grea. Dimpotrivă, şi- 
a purtat cu drag crucea, trecând peste multe încercări. Dacă a şi vădit pe 
cineva, întotdeauna a făcut acest lucru într-un mod calm şi blând, povăţuindu- 
i cu smerenie şi dragoste; străduindu-se să le trezească conştiinţa şi să le 
arate drumul mântuirii. 

Nici bogaţii, nici săracii, nici ţăranii, nici demnitarii n-au plecat de la el 
fără a primi sfaturi folositoare. Pentru toţi „curgea apă vie" din gura smeritului 
părinte duhovnic. Toţi simțeau puterea dragostei lui blânde. El se îngrijea mai 
ales de cei pe care-i vedea predispuşi la bine. De aceea, pe aceştia îi întărea 
cu sfaturile şi îndemnurile sale. 

Întotdeauna le vorbea despre ispitele şi încercările ce le vor întâmpina pe 
parcursul vieţii lor şi le stimula dragostea lor pentru Dumnezeu, oferindu-le 
dragostea lui. 

Cuviosul Uarion le spunea fraţilor săi călugări că: „Chilia duhovnicească: 
smerenia - afirmarea, fundamentul; răbdarea - îngrădirea, pereţii; dragostea 


-acoperământul, acoperişul. 


140 


Ispitele sunt vremelnice, dar plata este veşnică. 

Cu ce pe aproapele îl vei năpăstui, cu aceea singur vei pătimi. 

Dacă vei vedea pe cineva păcătuind, să nu-1 judeci, dar să te rogi pentru 
el Iubitorului de oameni, ca Dumnezeu să-l îndrepte, iar pe tine de păcatul 
căderii să te ferească. 

Pe oricine consideră-1l părintele şi binefăcătorul tău, iar tu supune-te 
tuturor. 

Nu destăinui niciodată neputinţele fraţilor tăi, că aceasta îl supără pe 
Dumnezeu. 

îndeletnicirea celui credincios trebuie să fie: rugăciunea, citirea şi 
ascultarea scrierilor dumnezeieşti, săvârşirea ascultării impuse. 

Povara luptătorului este de scurtă durată, iar a călugărului - până când 
se duce la Dumnezeu. 

Dacă ai ales să fii călugăr, rabdă-le pe toate cu bine. Odihna îţi va fi în 
ceruri! Unde ne vom duce şi la ce vom fi supuşi, Domnul ştie. 

Du-te unde doreşti, trăieşte unde vrei, dar oriunde ai fi, crucea răbdării 
n-o azvârli. 

Mereu să gândeşti că orice om din lume este mai bun decât tine. Căci 
acest gând poate săvârşi multe minuni, iar toate celelalte îţi vor veni de la 
Dumnezeu. 

Consideră-te nedemn a fi în rândul fraţilor, ca să nu cazi în mândrie. 

Părintele duhovnic folosea adesea cuvintele Sfanţului Ioan Gură de Aur 
când dădea sfaturi celor ce trăiau în lume, spunându-le: „Milostenia are 
aripile puternice. Ea străbate văzduhul, zboară pe lângă lună, depăşeşte şi 
razele soarelui, se înalţă până la vârful ceresc, dar nu se opreşte acolo, ci 
trece pe lângă cetele îngereşti, soborul arhanghelilor şi toate puterile cereşti 
şi se opreşte înaintea altarului împărătesc". 

Mare este însemnătatea cuviosului Ilarion în galaxia luminătorilor de la 
Valaam şi Sarov. Legătura sa cu egumenul Nazarie şi apropierea de Sfântul 
Serafim fac din el o figură cheie în înţelegerea felului cum se transmitea 
sfinţenia şi cum se suferă pentru ea, în deplina predanie monahală a „ţinerii 


Adevărului". 


141 


Cuviosul ieromonah Evghenie 


În timpul stăreţiei egumenului Nifon a venit la mănăstirea Sarov, la o 
vârstă înaintată, ieromonahul Evghenie, care a devenit un slujitor stăruitor al 
mănăstirii. 

Acest smerit şi respectuos bătrân avea un mod de-a fi deosebit, era 
evlavios şi foarte blând. De aceea, „novicii" care intrau în această mănăstire 
deprindeau de la el, cu o încredere deosebită, hărnicia, sârguinţa, rugăciunea 


şi alte virtuţi. 

Sufletul său străpuns de evlavie atrăgea asupra sa atenţia începătorilor 
de curând intraţi în mănăstire. Prin comportamentul său, el îi impresiona pe 
fraţii săi întru Hristos, îndemnându-i să-i urmeze în neprihănire, în ascultare, 
în smerenie şi în blândeţe. Astfel i-a ajutat el pe cei care căutau mântuirea 
sufletelor lor să avanseze în viaţa lor duhovnicească. în consecinţă, el a fost 
ales duhovnic şi multă vreme a făcut această ascultare spre folosul fraţilor 
obştii. Pentru că avea o înţelepciune smerită şi preocupare sinceră pentru 
mântuirea aproapelui, el însuşi cerea sfaturi înțelepte bătrânilor înduhovniciţi 
şi experimentați în viaţa lor călugărească, purtând o corespondenţă 


duhovnicească cu bărbaţi evlavioşi, de la care primea scrisori povăţuitoare: 


1 martie 1815 
Preacuvioase şi preacinstite părinte ieromonah Evghenie, Iubite frate şi 


prieten întru Hristos, 


Nu te mirati, iubite frate, că, ajungând la vârsta de 47 de ani, ai început 
să te simţi mai rău decât înainte. 

Dumneata te indrepţi, deja, spre al unsprezecelea an de când eşti în 
mănăstire, şi de acum mai des iţi vine în minte gândul morţii, ce stârneşte o 
oarecare frică şi spaimă, pentru că ai unele neputințe sufleteşti. De aceea iţi 
spun sincer că nu iţi va fi frică şi teamă de moarte, dacă iţi vei tămădui 
aceste neputinţe sufleteşti cu pocăință, îndepărtăndu-vă de rău şi făcând 
numai bine. Căinţa, lacrimile, îndreptarea sunt roade ale pocăinței cu 
smerenie, ce ne deschid nouă braţele Părintelui Ceresc. Iar Sângele Domnului 
lisus Hristos, Fiul lui Dumnezeu, ne curăţă de orice păcat. Fără aceste roade 
ale  pocăinţei nu vom putea tămădui neputințele noastre sufleteşti, 
încredințându-ne numai în ajutorul  Preamilostivului Dumnezeu, Maicii 
Domnului şi tuturor sfinţilor. 

Pe Dumnezeu Îl preamărim precum Proorocul, cerând milă şi judecată. 
Pe cât de nemărginită este mila lui Dumnezeu, pe atât de dreaptă îi este şi 
judecata. Pentru curăţarea păcatelor noastre, El a rânduit prin Botez Taina 
Sfintei pocăințe. Cine o foloseşte cum se cuvine se mântuieşte: Iată mila! 


Iată judecata! Dumneata oare consideri neputinţe sufleteşti slăbiciunile zilnice 

ce le au chiar şi sfinţii sau altfel spus păcatele iertătoare, care nu ne lipsesc 
pe noi drept-credincioşii de bucuriile lui Dumnezeu? Dar şi acestea trebuie 
sincer spovedite lui Dumnezeu, inaintea părintelui duhovnic, pentru că suntem 
datori să ne curăţăm şi să ne izbăvim şi de aceste păcate. Astfel, nu vom trăi 
cu frică şi cu spaima morții. 

Uneori putem fi cercetaţi doar de duhul puţinei credinţe sau de duhul 
necredinţei. Insă impotriva acestora vă sunt cunoscute armele: credinţa şi 
deznădejdea în Mântuitorul nostru, încununate cu rugăciune stăruitoare. Cu 
aceste arme vom putea lupta împotriva duhurilor rele. Şi aşa, Dumnezeul 
păcii va fi cu noi în veci. 

încredinţându-mă de statornicia bunăvoinţei şi dragostei cuvioşiei tale, îti 
cer să mă pomeneşti în sfintele tale rugăciuni şi să ne dea Dumnezeu după 
marea Sa milă să avem întotdeauna pocăință sinceră şi roadele faptelor 
noastre Lui să i le dăruim. 

Îţi doresc sănătate, mântuire şi spor în toate. 

Cu respect deosebit şi nemăgulitor, rămân al dumitale frate întru Hristos 
şi bun prieten, smeritul rugător 

Ieromonah Mihail, 
Moscova, 
Mănăstirea „ Înălţării Domnului la cer " din 


Novospask 


XXX 


7 martie 1816, 


Mănăstirea Novopask 
Dragă prietene şi frate întru Hristos! 


Mă bucur sincer şi-l mulţumesc lui Dumnezeu că eşti sănătos şi multumit 


de toate şi că mama dumitale Taisia se mântuieşte întru Domnul. Desigur, 

corect ar fi să moară bătrânii mai întâi, dar adesea se întâmplă să vezi cum 
un preot bătrân îngroapă un tânăr. 

Eu cred că mama dumitale ar fi dorit să fie înmormântată de dumneata, 
dar numai Dumnezeu ştie ce va fi cu fiecare dintre noi. Deci, să ne lăsăm 
întru totul în voia şi mila lui Dumnezeu. 

Este îmbucurător faptul că eşti mulţumit de superiorii dumitale şi că nu îţi 
doreşti slavă şi nici nu te gândeşti la ea. Acest fapt este rar întâlnit în zilele 
noastre, ca şi „ musca albă". Cât despre ştiinţe, nu fi mâhnit că nu ai avut 
posibilitatea să le studiezi. In cazul acesta, nu poţi decât să te instruieşti în 
toate din Sfânta Scriptură şi să izbuteşti în cucernicie, precum spune Sfântul 
Apostol Pavel (Evrei 13, 9): „Nu vă lăsaţi furati de învăţăturile cele de multe 
feluri, căci bine este să vă intăriţi prin har inima voastră, nu cu mâncăruri, de 
la care n-au avut nici un folos cei ce au umblat cu ele ". 

Nu ştiu de ce dumneata doreşti să te vezi cu mine, ca să discutăm 
despre Domnul? 

Adevărat este că eu de acum sunt bătrân, slăbit, bolnăvicios şi nu prea 
pot, nici nu sunt dispus să călătoresc. Dar dumneata încă nu eşti într-o astfel 
de stare. De aceea, dacă doreşti şi ai vreo ocazie prielnică, poţi să vii să te 
închini Preasfântului Dimitrie, Preacuviosului Serghie şi Făcătorilor de minuni 
moscoviți. Atunci, dacă vei dori şi voi fi viu, putem să ne vedem. 

În anul 1812 am fost nu departe de dumneata, la Mănăstirea Peşterilor 
din Nijegorod. Dacă m-ai fi văzut atunci în ce stare jalnică eram! Mi se 
întâmplase o nenorocire. Intr-o zi, la amiază, pe neaşteptate, am fost alungat 
fără să-mi iau cele necesare, fiind jefuit, mi-au dat foc la toate. Atunci, 
neavând unde să-mi plec capul şi nici cele necesare pentru a putea 
supravieţui, neştiind care este sfârşitul încercării mele, fiind şi vreme de 
toamnă spre iarnă, am venit la mănăstirea din Nijegorod, unde am stat 
aproape două luni de pe data de 28 septembrie până pe 10 decembrie. 

În altă ordine de idei, nu-mi este clar de ce îţi este ca o povară această 
ascultare de a fi duhovnicul fraţilor obştii şi de ce îţi tulbură liniştea sufletului. 
Numărul fiilor duhovniceşti se pare că nu este chiar aşa de mare, aproape o 
sută. Preoţii de mir au şi mai mulţi. Eu cred că deja ai căpătat şi o 


experienţă, fiind duhovnic de aproape zece ani. Şi deşi te-ai gândit şi 

gândeşti în continuare să renunţi, dar ai o temere faţă de părintele stareţ, 
totuşi, eu zic că şi faţă de fiii duhovniceşti, şi mai ales față de Dumnezeu, să 
ai temere, ca să nu-L superi pe El şi pe ei prin această faptă. 

Deocamdată n-am să te văd personal, dar din dragostea ce o nutresc 
pentru dumneata consider necesar să iţi dau un sfat prietenesc: Dumnezeu 
te-a chemat la această ascultare în mod corect, prin stareţ şi fraţii obştii, cu 
binecuvântarea şi consimţământul episcopului, iar dumneata, din dragoste 
pentru Mântuitorul, Care zice: „Paşte oile Mele" (Ioan 21, 17), ai acceptat să 
fii duhovnic. Prin urmare, trebuie să îndeplineşti această funcţie până când 
mai ai putere şi să renunti doar atunci când vei avea cea mai întemeiată şi 
binecuvântată pricină de a renunţa. Căci şi Sfântul Apostol Pavel spune în 
Epistola I Corinteni 7, 24: „Fiecare, fraților, în starea în care a fost chemat în 
aceea să rămână înaintea lui Dumnezeu". Iar în Apocalipsa 2, 10 scrie: „...Fii 
credincios până la moarte şi iţi voi da cununa vieţii". însă dumneata sustii că 
trebuie să dobândeşti o mare sfinţenie şi înţelepciune ca să fii îndrumătorul 
altora şi spui că eşti cu multe neputințe şi neajunsuri. într-adevăr, aşa este, 
funcţia de preot şi duhovnic cere aceste virtuţi. Dar eu cred că atunci când ai 
acceptat să-I slujeşti lui Dumnezeu, ai acceptat să ai şi râvnă de-a dobândi 
sfinţenie şi înţelepciune. Şi, fără îndoială, acestea se pot dobândi de la 
Dumnezeu. Totul este cu putință celui credincios şi rugător. Şi, ca să 
săvârşeşti Sfânta Liturghie, trebuie să ai nu mai puţină sfinţenie ca atunci 
când eşti duhovnic, chiar şi mai multă. Deoarece, uneori, după judecata 
Episcopului, preotul poate fi oprit de la săvârşirea Sfintei Liturghii, iar 
atribuţiunea de duhovnic este lăsată numai dacă respectivul preot este iscusit 
şi demn pentru a fi duhovnic. Şi, în caz contrar, uneori funcţia de duhovnic 
este suspendată pentru cel care face abuz de puterea acesteia, iar săvârşirea 
Sfintei Liturghii îi este ingăduită. Dar dumneata sustii că îti este greu şi te 
simţi împovărat. Adevărat, dar chiar şi aşa nu este ceva imposibil de săvârşit, 
mă pronunt în cazul dumitale. Nu uita că, pentru multă muncă şi multă 
osteneală, mare este şi plata, numai să râvneşti să ai în faţa fraţilor acea 


stare ce ar trebui să o ai înaintea lui Dumnezeu. 

„Şi la acestea, Domnul mi-a răspuns: «De te vei întoarce, Eu te voi 
aduce la starea cea dintâi şi vei sta înaintea feţei Mele; dacă tu vei deosebi 
lucrul cel de preţ de cel fără de pret, vei fi ca gura mea...»" (Ieremia 15, 19). 

Se ştie că cel ce a întors pe păcătos de la rătăcirea căii lui îşi va mântui 
sufletul de la moarte şi va acoperi mulţime de păcate (vezi Iacov 5, 20). Iată 
plata! 

Spre ajutorul şi vindecarea neputinței şi epuizării puterilor dumitale îti va 
fi harul dumnezeiesc, sfaturile bătrânilor călugări experimentati şi porunca 
fermă a episcopului dumitale de la care poţi uneori, în caz de căderi 
îndoielnice, să ceri îndrumare fără să menţționezi nume de persoane. Iar 
când, într-adevăr, nu iţi va mai permite sănătatea şi nu te vei simţi în putere 
să fii duhovnic, atunci caută pe altcineva să iţi ia locul şi respectivul să fie nu 
mai puţin, ci mult mai destoinic şi vrednic decât dumneata pentru această 
funcţie. Numai aşa, din dragoste pentru Dumnezeu şi aproapele, cu smerenie 
poţi renunţa la această funcţie. Iar succesorul dumitale să conducă mai bine 
turma lui Hristos şi dumneata să-ţi petreci ultimele zile în linişte şi rugăciune 
pentru mântuirea sufletului. 

De fapt, să te lumineze Domnul Dumnezeu cu harul Său, ca să alegi ce 
îţi este de folos spre mântuire, iar eu nu pot să spun mai mult decât am spus 
şi nici să răspund la întrebări neclare şi nedeschise numai bazându-mă pe 
anumite presupuneri. 

În semn de recunoştinţă şi dragoste, îţi trimit cartea „Letopiseţul anilor 
1206 până la anul 1534". Te rog să primeşti acest dar cu aceeaşi dragoste cu 
care a fost oferit. 

Îţi doresc să petreci postul de patruzeci de zile spre mântuirea sufletului 
şi te felicit pentru luminosul praznic ce se apropie - invierea Domnului - care 
să iţi fie lumină şi bucurie întru veşnicie. 

În sfârşit, dorindu-ţi fericire şi bucurie cerească şi având către persoana 
dumitale respect şi dragoste sinceră, îți cer să mă pomeneşti în sfintele 
dumitale rugăciuni. 

Cu dragoste frățească mă aflu al dumitale, preacuvioase frate întru 
Domnul, 


Smeritul rob şi rugător, 

Ieromonahul Mihail 

Cuviosul egumen Isaia 


Cuviosul egumen Isaia s-a născut în familia unor negustori moscoviți. El a 
intrat în mănăstirea Sarov în anul 1805, iar pe data de 6 septembrie 1812a 
fost tuns călugăr. In anul 1815, pe 14 martie, a fost hirotonit ieromonah, iar 
în anul 1822 a fost numit vistiernicul mănăstirii, făcând această ascultare 


până în anul 1842, când prin decizia întregii obşti a fost ales stareţul 


mănăstirii Sarov în locul răposatului egumen Nifon. 

În anul 1846, pe data de 15 august, a fost ridicat la rangul de egumen 
de către Prea Sfinţitul Nicolae, Episcop al Tambovului şi Şaţkului. 

În anul 1850 i s-a oferit cârja de egumen şi crucea de merit. 

Părintelui Isaia îi plăcea să discute întotdeauna despre sârguinţă, curăţie 
şi despre cerinţele vieţii călugăreşti, amintindu-le mereu despre regulamentul 
vieţii monahale. El le amintea adesea şi despre măreţia acestei vieţi, ce 
trebuie obţinută prin slujire şi ascultare. Cuviosul părinte îi îndruma să 
respecte de dumnezeieştile slujbe, urmând exemplul blândului şi înţeleptului 
părinte întâi-stătător Ioan, al evlaviosului stareţ Efrem şi smeritului stareţ 
Isaia. Mai mult decât atât, părintele Isaia iubea să le vorbească fraţilor săi 
despre viaţa sfinţilor apărători ai Bisericii: Sfântul Macarie, Sfântul Pahomie 
cel Mare, Sfântul Ioan Gură de Aur şi despre alţii, pe care-i numea stâlpii 
Bisericii Ortodoxe, şi adesea îi cita drept pildă de tărie şi statornicie în 
credinţă. 

Fiind foarte modest, el întotdeauna mergea la pravila de chilie ce se 
săvârşea în comun. 

Călugărul fără pravilă, spunea el, nu este călugăr, căci şi Sfinţii Părinţi au 
trăit în rugăciune continuă, în tăcere profundă şi postire aspră. Astfel s-au 
învrednicit ei de harul dumnezeiesc, ce i-a întărit şi sfinţit în faptele lor. Iar pe 
noi să ne ajute Dumnezeu ca măcar această mică pravilă să o îndeplinim cu 
sârguinţă. Părintele stareţ era un exemplu prin modul său de viaţă 
călugărească şi marea râvnă ce o avea pentru slujirea Domnului. El nu a lipsit 
de la nici o slujbă religioasă până când n-a ajuns la capătul puterilor. El avea 
o sete nepotolită de a fi într-o relaţie apropiată şi profundă cu Mântuitorul 
Hristos prin împărtăşirea cu Sfintele Taine. Părintele mereu spunea: „Până 


când mai avem timp, trebuie să ne nevoim pentru ca " să nu ne petrecem 
viaţa în zadar, ca la plecarea din această viaţă să moştenim împărăţia 
cerurilor, pe care n-o vom merita dacă nu vom fi asemenea copiilor 
nevinovaţi. Fără dragoste pentru Dumnezeu şi pentru aproapele, nu ne va fi 
dat să vedem faţa lui Dumnezeu. Trebuie să ne străduim întru totul să facem 
voia Domnului spre a dobândi mântuirea sufletului, care este mai de preţ 


decât lumea întreagă. 

Sărăcia şi neagoniseala reprezintă averea ce-i este necesară călugărului. 
Toate bogăţiile lumii nu valorează nimic înaintea fericirii veşnice, ce ne este 
făgăduită de Bunul Dumnezeu. Părintele Isaia întotdeauna îi îndemna pe fraţi 
să rabde fără a cârti toate necazurile şi greutăţile. El spunea că va aduce 
folos sufletesc rugăciunea neîntreruptă, îndelungatele privegheri, multele 
închinăciuni, poverile îndelungate şi toate istovirile trupeşti şi ostenelile 
sufleteşti. Trebuie să aveţi unii faţă de alţii dragoste nefăţarnică, să faceţi 
ascultare, să fiţi răbdători şi smeriţi, căci numai câteva închinăciuni nu ne vor 
mântui. Călugărul nepăsător faţă de mântuirea lui este hulitor de Dumnezeu. 
Infrânarea, ostenelile, părăsirea deşertăciunilor lumeşti, păstrarea în minte a 
gândului la Dumnezeu, şederea cu folos sufletesc în chilie, în stare de 
permanentă rugăciune, iată, acestea sunt podoabe călugăreşti. 

Părintele egumen Isaia a murit în anul 1858, pe data de 16 aprilie, în 
noaptea dinaintea Sfintelor Paşti, la ora patru dimineaţa. înainte de a se 
despărţi de lume, a fost împărtăşit cu Sfintele Taine de către soborul de 
preoţi slujitori. 

Părintele Isaia a fost lucid până în ultimele clipe ale vieţii sale. El s-a 
stins din viaţă la vârsta de 73 de ani, după ce a trăit în mănăstirea Sarov 54 
de ani, dintre care 16 ani a fost stareţ al acestei mănăstiri. Astfel, obştea a 
rămas fără bunul şi smeritul părinte Isaia. Sicriul lui a fost făcut din lemn de 
chiparos încă din anul 1850. El a fost înmormântat lângă stareţul Isaia, după 
altar, în partea stângă, în biserica Adormirea Maicii Domnului. 

El însuşi a dorit să fie înmormântat în acel loc pentru că 1-a respectat 
mult pe stareţul Isaia şi din dragoste pentru el i-a purtat şi numele, imitându-i 
şi viaţa. 

Ei au trăit multă vreme nedespărţiţi, iar mai târziu le-au fost alăturate 
din nou trupurile, deşi neinsufleţite. Cât de înduioşătoare este o astfel de 
unitate de sfinţenie! 

Părintele Isaia, cât a condus mănăstirea timp de 16 ani, a îmbunătăţit în 
mod considerabil acest aşezământ monahal. 

El avea faţă de întreaga obşte o atitudine părintească, fiind tăcut din fire 
şi înzestrat cu un caracter ce-i scotea în evidenţă blândeţea şi delicateţea. Era 


uimitor de binevoitor şi îngăduitor faţă de toţi, evidenţiindu-se printr-o 

înţelepciune smerită, izvorâtă din dragoste pentru Dumnezeu şi aproapele, 
fapt pentru care era foarte mult îndrăgit şi respectat de către toţi fraţii obştii. 

Biserica cu hramul „Maica Domnului - Izvor purtător de viaţă", a fost 
refăcută din nou în anul 1844, datorită strădaniei părintelui stareţ Isaia. în 
locul unei cupole nu prea mari au fost ridicate cinci cupole măreţe, 
înfrumuseţate cu cinci cruci aurite cu aur pur. Această biserică de mărime 
imensă reprezintă o perioadă de mare preţ pentru mănăstirea Sarov. Din 
laterale s-au adăugat coloane ce îi atribuie bisericii o vedere impunătoare. 
Biserica este superbă prin frumuseţea ei exterioară şi interioară. Cele patru 
coloane ce au existat înainte în interiorul bisericii au fost scoase, iar partea de 
sus a bisericii a fost făcută în formă de cupă, pe care s-a pictat Biserica 
Triumfătoare. 

În exterior, biserica se evidenţiază printr-o arhitectură superbă, iar 
interiorul - printr-o expresivitate deosebită a picturii. 

În faţa altarului, într-o adâncitură semicirculară este aşezat iconostasul. 

Partea de sus de deasupra bolţii este făcută în formă de cupă a cărei 
pictură conţine un fond stelar aurit şi înfrumusețat într-un mod deosebit. 
După demolarea coloanelor de piatră, în locul celor două ce stăteau aproape 
de iconostas, în partea strănilor din dreapta şi din stânga, au fost făcute două 
chivote gravate frumos, având aureole deasupra lor. Aceste chivote a căror 
gravură a fost aurită constituie frumuseţea acestei biserici. In cele două 
chivote au fost fixate cele două icoane sfinte, ce au stat înainte pe stâlpi. In 
chivotul de după strana din dreapta a fost fixată icoana făcătoare de minuni 
cu chipul Maicii Domnului -Izvor purtător de viaţă, iar în chivotul din partea 
stranei din stânga - icoana cu chipul Adormirii Maicii Domnului. Lângă prima 
icoană a fost aranjat locul pentru egumen, iar lângă icoana a doua din partea 
stângă - locul pentru ieromonahul slujitor, care în timpul pravilei de dimineaţă 
şi de seară rosteşte de acolo ecteniile. 

Iconostasul a fost făcut într-un mod deosebit, iar cel vechi a fost dus 
în biserica bolniţei. 

Biserica este construită în aşa fel încât naosul să fie destul de spaţios 
atât pentru călugări, cât şi pentru numărul mare de creştini rugători care 


vin la mănăstire. 


152 


Podeaua din altar şi până la mijlocul bisericii este din parchet de stejar, 
iar cealaltă jumătate este acoperită cu vopsea. 

Bolţile şi cupolele bisericii se sprijină pe patru stâlpi imenşi, doi dintre 
aceştia fiind la intrarea în biserică, iar ceilalţi doi - în altar, după iconostas. 

Biserica bolniţei cu hramul Preacuvioşilor Zosima şi Savatie, prin grija şi 
strădania egumenului Isaia, a fost extinsă cu ajutorul evlavioşilor binefăcători 
ai mănăstirii. La cea existentă, s-a ridicat în rând cu ea din partea de sud şi 
cea de nord, pridvoare unite cu biserica prin arcuri semicirculare ce formează 
vederea unei biserici ample şi măreţe. Bolţile sunt înfrumuseţate cu o pictură 
pe zid. Iconostasul este cel adus din biserica „Maica Domnului -Izvor purtător 
de viaţă". 

Pridvorul bisericii cu hramul Schimbarea la faţă a Mântuitorului din 
partea de sud-vest, din cauza unei stări avansate de deteriorare, a fost 
demolat, iar intrarea în această biserică a fost făcută din nou mai largă din 
partea de vest. 

Trapeza a fost îmbunătăţită şi extinsă. Din trapeză, printr-o arcă nou 
făcută, s-a deschis întreaga aşezare interioară a bisericii. 

Iconostasul, de o arhitectură deosebită, a fost înfrumusețat cu o 
gravură aurită, fiind făcut în formă de cerc acoperit cu arcuri lucrate în 
gravură aurită, deasupra cărora a fost pictată imaginea Mântuitorului 


înconjurat de razele slăvitei Sale Schimbări la faţă. 

Cuviosul egumen Serafim 


Succesorul părintelui egumen Isaia, al unsprezecelea stareţ al mănăstirii 


Sarov, egumenul Serafim, provenea dintr-o familie de ţărani din gubernia 

Perm. In lume, el s-a numit Spiridon Andreev Pestrov. In mănăstirea Sarov a 
intrat în anul 1823, la vârsta de 19 ani, împreună cu tatăl său Andrei (în 
călugărie, Arsenie). Spiridon a fost tuns călugăr în anul 1835, pe data de 20 
iunie, iar pe data de 29 septembrie, în acelaşi an, a fost hirotonit ierodiacon 
de către episcopul Tambovului Arsenie (ulterior, Mitropolit al Kievului), iar în 
anul 1844, pe data de 29 mai, a fost hirotonit ieromonah de către Prea 
Sfinţitul Nicolae, Episcop al Tambovului. 

În anul 1848 a fost numit vistiernicul mănăstirii, îndeplinind această 
ascultare până în anul 1858, când după moartea stareţului Isaia, la cererea 
întregii obşti şi cu aprobarea episcopului local a fost numit stareţ al mănăstirii 
Sarov pe data de 17 mai 1858. 

În anul 1849 i s-a oferit brâul, iar în anul 1858 i s-a oferit crucea de 
merit de bronz cu ocazia comemorării războiului din anii 1853-1856. în anul 
1862 a fost distins cu crucea de merit din aur. 

În anul 1867 a fost ridicat la rangul de egumen. 

În luna noiembrie a anului 1873, conform deciziei Sfântului Sinod, a fost 
eliberat din funcţia de stareţ din cauza bolii şi a bătrâneţii. 

EI a murit la vârsta de 74 de ani, în anul 1878, pe data de 5 octombrie, 
şi a fost înmormântat lângă părintele egumen Isaia, după altar, în partea 
stângă, în biserica Adormirea Maicii Domnului. 

În decursul a paisprezece ani de conducere a mănăstirii Sarov de către 
părintele egumen Serafim, regulamentul monahal s-a respectat, ordinea şi 
starea interioară şi exterioară a bisericilor s-a menţinut conform regulilor 
stabilite de către predecesorii săi. 

Fiind un păstrător riguros al ordinii şi tradiţiilor lăsate de stareţii acestei 
mănăstiri, părintele Serafim urmărea cu mare atenţie să fie respectate şi 
săvârşite toate slujbele religioase. Adesea, în cursul zilei, era văzut umblând 
prin mănăstire, cercetând chiliile călugărilor, sau în afara mănăstirii, acolo 
unde, fără binecuvântarea superiorilor mănăstirii, fraţilor călugări le era 
interzis să meargă. 

El se manifesta ca un ucenic adevărat al părintelui egumen Nifon, 
imitându-1 în ceea ce privea munca lui de îndrumător şi coordonator al fraţilor 


obştii, „pedepsindu-i" prin sancţiuni părinteşti, calculate şi blânde. Datorită 

acestei supravegheri stricte pentru a se respecta tradiţiile şi statutul 
disciplinar al mănăstirii, părintele Serafim a dobândit dragostea şi respectul 
ierarhilor Bisericii Rusiei şi a altor oameni evlavioşi, cu care avea o 
comunicare constantă prin scrisori povăţuitoare şi pline de dragoste 
frăţească. 

Când părintele Serafim a fost numit stareţul mănăstirii Sarov, Prea 


Sfinţitul Arsenie (ulterior, Mitropolit al Kievului) îi scria: 


15 septembrie 1858, Varşovia 


Înalt Preacuvioase părinte stareţ, iubite frate întru Hristos, 


Mă bucur şi vă felicit din suflet pentru noua numire a cuvioşiei voastre şi 
îl rog pe Dumnezeu să vă dea putere şi tărie ca să aveţi bună sporire în 
această fericită, dar nu uşoară sarcină. Mănăstirea Sarov este renumită, prin 
urmare şi responsabilitate de a o cârmui este destul de mare. Dar cu ajutorul 
lui Dumnezeu, cu grija şi strădania voastră, totul va decurge bine. Sfântul 
Apostol Pavel spunea că, celor care-L iubesc pe Dumnezeu, totul le sporeşte 
în bine, iar domniei voastre această dragoste nu-i lipseşte. 

Cinstitorii de Dumnezeu, părinţii Nifon şi Isaia, văzăndu-vă acum în locul 
lor la cârma mănăstirii se bucură, fiindcă ei v-au iubit şi v-au pregătit pentru 
a le susține tradiţiile monahale şi dorinţele lor de prosperare a mănăstirii. 

Vă rog stăruitor să nu uitaţi a mă pomeni în rugăciunile cuvioşiei voastre 
pe mine, nevrednicul, că mult poate fi înlesnit rugăciunea cu dragostea celui 
drept. Şi eu am mare nevoie de rugăciune. 

Cer binecuvântarea Domnului peste voi şi peste toată obştea. 
Smeritul rob, 

Arhiepiscopul Varşoviei, 

Arsenie 

În rândurile ce urmează redăm prin câteva scrisori ataşamentul şi 

respectul ce-l avea faţă de mănăstirea Sarov şi stareţul acesteia, Prea 


Sfinţitul Platon, Episcop de Kastroma. 
21 aprilie 1864 

Înalt prea cuvioase părinte stareţ, 
iubite frate întru Hristos, 


Hristos a înviat! 


Însuşi Dumnezeu să vă răsplătească pentru dragostea cuvioşiei voastre 
faţă de mine, nevrednicul. Bunăvoinţa cuvioşiei voastre fată de mine, cu 
ocazia praznicului învierii Domnului Hristos, este să mă ridice la tronul Celui 
Preainalt şi să se reverse binecuvântarea lui Dumnezeu peste mine. Primiţi 
stăruitoarele mele felicitări cu ocazia preaimbucurătorului praznic al 
praznicelor. Să vă dăruiască Domnul Cel înviat cuvioşiei voastre şi intregii 
voastre obşti monahale acea bucurie cerească, ce nu poate fi luată de nimeni 
şi de nimic. 

Rugaţi-vă, preacuvioşilor părinţi, urmând exemplul vitejilor cuvioşiei 
voastre predecesori, pentru lume şi pentru Sfânta Biserică, ca să le 
ocrotească Dumnezeu de flăcările iadului. Căci în ultima vreme iadul îşi ridică 
parcă toată puterea ca să vatăme mireasa lui Hristos -Sfânta Biserică. 
Rugaţi-vă şi pentru noi, arhiereii, ca să ne dea Dumnezeu înţelepciune să 
propovăduim drept cuvântul adevărului şi să slujim după voia Lui. 

Mila lui Dumnezeu să stăruie cu prisosință peste sfânta mănăstire a 
Sarovului în veci, pentru rugăciunile pustnicilor ei, a celor care se odihnesc şi 
a celor care se nevoiesc. 

Al dumitale frate binevoitor 


Platon, Episcop de Kastroma 


xK xK 


5 aprilie 1873 


Înalt Preacuvioase părinte egumen, iubite frate întru Hristos 


Domnul, 

Nu am cuvinte ca să-mi exprim multumirea pentru grija şi dragostea 
frăţească a cuvioşiei voastre faţă de mine, nevrednicul. Vä rog în continuare 
să nu mă uitaţi în sfintele voastre rugăciuni, căci Dumnezeu vă va răsplăti cu 
mila şi binefacerile Lui. 

Acum nu numai asceţii, sihastrii, pustnicii sfintelor mănăstiri, dar şi noi, 
cei rânduiţi să fim păstori ai turmelor cuvântătoare, întâmpinăm diferite 
greutăţi şi obstacole în calea mântuirii. 

Probabil că a venit vremea când trebuie să ne mântuim trecând prin şi 
peste multe dureri trupeşti şi sufleteşti. Vä rog, preacuvioase părinte, să nu 
neglijaţi obiceiurile şi tradiţiile mănăstirii Sarov, cercetaţi şi biserica, şi 
trapeza, după exemplul înaintaşilor cuvioşiei voastre. Căci în aceasta constă 
fericirea şi multumirea sufletească a vieţuitorilor mănăstirii, mai ales acum, 
în aceste timpuri ispititoare. 

în numele Domnului duceti această povară a stăreţiei spre binele sfintei 
mănăstiri şi spre veşnica voastră mântuire. 

Datorită rugăciunilor sfinţilor cuvioşi părinţi predecesori ai cuvioşiei 
voastre, mănăstirea Sarov nu va duce niciodată lipsă de părinţi cuvioşi şi plini 
de spirit de sacrificiu. 

Să dea Domnul ca mănăstirea Sarov să fie liman şi adăpost mântuitor 
pentru căutătorii şi dornicii de mănăstire. 

Sfinţi părinţi, pomeniţi-mă pe mine, păcătosul, şi pe toţi arhiereii 
ortodocşi ai Rusiei în rugăciunile cuvioşiilor voastre. 

Părinte egumen, să păstraţi bunăvoința voastră faţă de mine, 
nevrednicul, şi să nu mă uitaţi la rugăciune. 

Nu avem putere - nici trupească, nici sufletească -pentru marea şi 
dificila noastră slujire, fiindcă ea devine din ce în ce mai grea. 

Binecuvântarea lui Dumnezeu să fie peste cucernicia , voastră şi peste 


întreaga obşte monahală ce v-a fost încredinţată. 


Al vostru nevrednic frate Platon, Episcop de Kastroma 


Astfel de atitudine, cu adevărat creştinească, în duhul Bisericii Ortodoxe, 


aveau prelaţii ei, contribuind, o dată cu trecerea timpului, tot mai mult şi mai 

mult la buna orânduială a mănăstirii Sarov şi la înfrumusețarea sfintelor 
biserici ale lui Dumnezeu. 

În timpul părintelui egumen Serafim, cu ajutorul binefăcătorilor creştini, 
au fost înfrumuseţate sfintele icoane de pe iconostasul bisericii „Maica 
Domnului -Izvor purtător de viaţă", fiind îmbrăcate în aur argintat şi 
împodobite cu pietre scumpe. 

Prin grija şi strădania părintelui stareţ Serafim, s-a întemeiat o 
gospodărie forestieră a mănăstirii. Această gospodărie, necesară şi utilă 
pentru treburile mănăstireşti şi pentru întreţinerea obştii, a fost dotată pentru 
totdeauna cu o comoară alcătuită din donaţii forestiere ce i-au revenit 
mănăstirii prin moştenire de la întâistătătorul ei, leroschimonahul Ioan, ca un 
dar împărătesc oferit de monarhii Rusiei. 

Această gospodărie forestieră cu care a fost dotată mănăstirea a rămas 


ca un fapt memorabil ce aparţine strădaniei stareţului Serafim. 

Despre starea mănăstirii Sarov 
din timpul stăreţiei 


Cuviosului egumen Iosif 


Nu numai cei despre care am amintit aici, şi anume: Ioan, Dimitrie, 
Efrem, Pahomie, Isaia, Ioachim, Nifon, Nazarie, Ilarion, au luminat 
mănăstirea Sarov, dar şi alţii, ca Marcu, Dorotei, Serafim, Alexandru, şi-au 
petrecut toată viaţa lor în rugăciune continuă, străduindu-se să-L poarte pe 
Dumnezeu în inimă şi în gând prin rugăciunea „Doamne Iisuse Hristoase, 
miluieşte-mă pe mine, păcătosul". 

Părintele Serafim spunea: „Intru rugăciunea minţii să-ţi fie atenţia şi 
învăţătura". „Mergând, lucrând, stând, intrând şi ieşind din biserică, această 
rugăciune să fie mereu pe buze şi în inima ta. Cu ea vei găsi liniştea, vei 
căpăta curăţia sufletească şi trupească, şi Duhul Sfânt Se va sălăşlui în tine, 
Cel ce este izvorul tuturor bucuriilor, iar viaţa ta se va îndrepta către sfinţenie 
şi în toate faptele tale va stărui curăţia şi evlavia." 

O altă povaţă sistematică a părintelui Serafim era: „Pentru bucuria 
veşniciei fiţi înţelepţi; păstraţi-vă fecioria, căci cine îşi păstrează fecioria din 
dragoste pentru Hristos va fi cinstită ca îngerii şi va fi mireasa lui Hristos. 
Domnul Hristos îi va fi Mirele, Cel Care o va duce la Altarul Ceresc. Fiecare 
suflet omenesc este ca o fecioară, iar sufletul ce stăruie în păcate este ca o 
«văduvă» tristă ce se tânguieşte din cauza lipsei de plăceri trupeşti". 

Nu este cu putinţă să istorisim despre toţi cei care s-au nevoit în 
mănăstirea Sarov, pentru că mulţi cuvioşi au rămas necunoscuţi, fiind ascunși 
de ochii lumii, rugându-se în taină pentru mântuirea sufletelor lor şi ale 
aproapelui. Mulţi dintre aceştia au trăit în pustia Sarovului, arzând cu o iubire 
desăvârşită pentru Dumnezeu, nevoindu-se cu post aspru şi privegheri de 
noapte; cu rugăciune continuă au reuşit să învingă ispitele din partea lumii, a 
trupului şi a diavolului, înălțându-se sufleteşte şi trupeşte către cele cereşti. 
Pentru astfel de fapte mântuitoare s-au depărtat ei de cele lumeşti, 


ascunzându-şi cu smerenie virtuțile lor şi chiar prefăcându-se uneori a fi 

nebuni, dorind mai bine să moară decât să renunţe la rugăciunea lor tainică, 
fie doar şi pentru câteva clipe. 

Cei care veneau la mănăstire, neiînţelegând modul lor de viaţă şi 
neprimind uneori răspuns la întrebări, din mândria lor lumească îi judecau pe 
vieţuitorii mănăstirii ca fiind nerespectuoşi şi neprimitori, neştiind de fapt că ei 
trăiesc de acum ca în ceruri şi toată viaţa lor este o jertfă continuă adusă lui 
Hristos. 

De la întemeierea mănăstirii Sarov, timp de 170 de ani, s-au perindat la 
cârma ei unsprezece stareţi, iar părintele egumen Iosif a fost al 
doisprezecelea. El provenea dintr-o familie de negustori din oraşul Pronsk, 
gubernia (judeţul) Reazan. în lume s-a numit Ioan Petrov Şamilin. La 
mănăstirea Sarov a venit în anul 1842, iar în anul 1850, pe data de 22 
octombrie, a fost tuns călugăr. Ierodiacon a fost hirotonit pe data de 15 
august 1854 de către Prea Sfinţitul Nicolae, Episcop al Tambovului (ulterior 
Mitropolit al Moscovei). 

Din anul 1848 până în anul 1869, părintele Iosif a făcut ascultare ca 
„veşmântar" şi s-a ocupat de pomelnicele şi sinaxarul mănăstirii. în luna 
noiembrie 1872, după retragerea părintelui egumen Serafim din funcţia de 
stareţ, conform statutului monahal ce prevedea ca stareţul mănăstirii să fie 
neapărat călugărit în această mănăstire, obştea 1-a ales stareţ pe părintele 
Iosif pentru că el era un iscusit şi vrednic îndrumător care îndeplinea toate 
condiţiile statutului mănăstirii, de altfel ca şi toţi stareţii de până atunci. 
Această decizie a obştii a fost aprobată de Sfântul Sinod pe data de 19 mai 
1873. Tot atunci a fost ales de către obşte un sobor de şase ieromonahi mai 
vârstnici pentru a-1 ajuta pe stareţ la conducerea mănăstirii. 

Pe data de 4 martie 1873, părintelui Iosif i s-a oferit brâul, iar pe 15 
august 1854 a fost ridicat la rangul de egumen, înmânându-i-se cârja. 

În anul 1877, Sfântul Sinod i-a oferit crucea de aur. 

În anul 1880, pentru contribuţia sa în ajutorarea şi adăpostirea în 
mănăstire a luptătorilor răniţi şi bolnavi în războiul cu turcii din anul 1877- 
1878, i s-a acordat ordinul Crucea Roşie, treapta a II-a, iar în anul 1881 - 


ordinul Sfânta Ana, gradul III. 

El se afla în mănăstire de 42 de ani, aşa că merita cu prisosinţă să fie 
ales stareţ al mănăstirii Sarov. 

Prin strădania şi grija lui, în anul 1878 a fost construită din piatră o casă 
cu două nivele pentru rugătorii din rândul „norodului", a oamenilor simpli, care 
veneau la mănăstire pentru folosul lor sufletesc. Se simţea lipsa unei 
asemenea construcţii mai ales la marile praznice, când la mănăstire se aduna 
multă lume. 

A fost renovată pictura de pe cupola Catedralei cu hramul „Maica 
Domnului - Izvor purtător de viaţă" şi pictura de pe pereţii din altarul 
soborului Adormirea Maicii Domnului şi din biserica Sfântul Nicolae. De 
asemenea, a fost revopsit iconostasul din biserica bolniţei, fiind aurit, iar 
sfintele icoane de pe iconostas au fost îmbrăcate în argint aurit. Cu deosebită 
recunoştinţă merită amintită lucrarea iscusită şi de o deosebită valoare, 
recondiţionarea şi împodobirea cu pietre scumpe a icoanei cu hramul „Maica 
Domnului - Izvor purtător de viaţă". 

În general, în timpul stăreţiei părintelui egumen Iosif s-au făcut multe 
îmbunătăţiri şi renovări, atât în biserici, cât şi în celelalte clădiri ale mănăstirii. 
Astfel, cu timpul, mănăstirea s-a extins şi a căpătat un renume semnificativ, 
datorită ordinii şi frumuseţii interioare şi exterioare, dar şi datorită slujirii 
călugărilor care se nevoiau în această mănăstire. 

În acea perioadă, mănăstirii i-a fost dăruită o podoabă de mare preţ - 
Sfânta Evanghelie, de către împăratul Alexandru Nicolaevici şi soţia lui, 
împărăteasa Măria Alexandrovna. Sfânta Evanghelie a fost donată în anul 
1853. Cartea era tipărită pe hârtie alexandrină şi era îmbrăcată într-o copertă 
superbă din catifea de culoare vişinie. în cele patru colţuri ale Sfintei 
Evanghelii erau turnate din argint aurit chipul celor patru evanghelişti, iar în 
mijlocul coperţii - chipul Mântuitorului stând pe tronul împărătesc. întreaga 
copertă era înfrumuseţată pe de o parte şi pe alta cu modele lucrate fin şi 
delicat din argint aurit. Această carte prezenta o valoare pentru că în ea era 
scris cuvântul Domnului, dar şi datorită măreției donatorilor. 

În incinta mănăstirii a fost construită o capelă cu douăsprezece paturi 


pentru călugării bătrâni şi bolnavi. 

Pe teritoriul mănăstirii şi în afara ei, toate construcţiile erau făcute din 
piatră şi erau deosebite prin arhitectura lor frumoasă. 

Mergând spre mănăstire, deodată, întâmplător, de după pădure zăreşti 
pe un deal splendoarea şi frumuseţea turlelor sclipitoare cu crucile din aur, 
luminând parcă văzduhul. Ca un oraş impunător apar pe vârful dealului, 
uimind privirea pelerinilor, construcţiile mănăstireşti întinse pe o distanţă de 
patru stânjeni. Chiliile călugărilor, formate din câteva corpuri mari cu două 
nivele, parcă se contopesc într-o singură clădire imensă, adunându-se din 
toate cele patru părţi sub un singur acoperiş din tablă de culoare verde, ce 
serveşte drept zid puternic şi îngrăditură din piatră pentru mănăstire. în 
colţurile acestor corpuri se află patru turnuri cu vârfuri lungi şi strălucitoare, 
iar al cincilea turn se înalţă în mijloc sub porţile de la ieşire, de unde se 
aşterne drumul prin mănăstire, ducând către sfintele porţi de sub clopotniţă. 

Împrejurimile acestei mănăstiri sunt foarte plăcute, iar pădurea ce 
îngrădeşte mănăstirea este deasă şi greu de străbătut. Natura a fost destul de 
darnică faţă de desişurile acestei păduri. Pe alocuri, izolat, se aude murmurul 
izvoarelor cu apă cristalină. Primăvara, „acest colţ de rai" din jurul mănăstirii 
Sarov răsună de cântecul diferitelor păsări, iar câmpiile şi dealurile sunt 
îmbibate de mireasma florilor. Malurile pitoreşti ale râurilor Sarovka şi Satiş 
sunt acoperite de pădurea ce te ademeneşte cu umbra şi frumuseţea ei. Iar 
gândul că în aceste locuri se află chiliile pustnicilor: Serafim, Nazarie, Dorotei, 
Marcu şi alţii stârneşte în suflet un freamăt deosebit, inexplicabil şi o exaltare 
a dragostei pentru Dumnezeu şi pentru slujitorii Lui, dar şi un îndemn pentru 


viaţa de sihăstrie. 

Despre călugărie în general 


În încheierea celor istorisite despre mănăstirea Sarov şi despre evlavioşii 
ei vieţuitori, se poate spune că, vizitând această mănăstire sau citind despre 
ea, aflăm multe lucruri necunoscute până acum, dar importante şi folositoare 
pentru fiecare muritor. 

Deşi lumea adesea îi judecă pe călugări, mai ales cei care nu prea au 
tangenţă cu viaţa spirituală sau au rămas marcați din cauza vreunei 
întâmplări nefericite ce s-a petrecut în văzul lor, totuşi ar trebui să fim 
respectuoşi şi să avem multă consideraţie faţă de monahi. Chiar dacă unii 
greşesc şi nu sunt demni de haina şi numele ce-1 poartă, nu trebuie să-i 
judecăm pe toţi deopotrivă. Dacă într-adevăr unii călugări sunt vinovaţi 
înaintea lui Dumnezeu şi a oamenilor, nu se cade să-i judecăm noi, cei care 
poate suntem mai răi şi mai păcătoşi decât ei. Şi nu trebuie să rămânem 
indiferenți atunci când, din cauza unora, sunt judecaţi aspru toţi cei care şi-au 
închinat întreaga lor viaţă slujirii lui Dumnezeu. Este de remarcat faptul că 
judecători sunt cei care merg pe la sfintele mănăstiri foarte rar şi se plâng că 
slujbele sunt lungi şi obositoare. Pe cei care merg des la mănăstiri nu-i 
oboseşte rugăciunea lungă şi de obicei aceştia sunt mai îngăduitori faţă de 
călugări, pentru că pătrunzând mai adânc în viaţa spirituală a acestora sunt 
tot mai mult cercetaţi de sentimentul propriei  neputinţe şi atunci 
nu mai au îndrăzneala de a-i judeca pe monahi. 

Dar „ce este călugărul?", întreabă Sfântul Efrem Sirul, cel care a răzbit 
profunzimea vieţii sihastre şi însuşi blândul avva răspunde: „Călugărul este ca 
omul care cade de la înălţime şi, găsind o creangă ce atârnă mai sus de 
pământ, se agaţă de ea şi insistent îi cere ajutor lui Dumnezeu, căci ştie că, 
dacă creanga va slăbi sau se va rupe sau o va scăpa din mâini, atunci va 
cădea şi va muri". 

După cum spune Sfântul Efrem, călugăria nu este o stare a desăvârşirii 
omeneşti, ci este o luptă de a ajunge la măsura desăvârşirii, deşi această 
luptă este grea şi de lungă durată. Pustnicii care au uimit lumea s-au trudit 
mult ca să ajungă bine-plăcuţi lui Dumnezeu, dobândind mântuirea sufletelor 
lor. 

Citim în cartea Sfântului Ioan Scărarul Scara duhovnicească că sunt 
multe mănăstiri de călugări ce luptă să ajungă la starea de sfinţenie, dar încă 
n-au reuşit să-l doboare definitiv pe diavolul ispititor. Deşi printre vieţuitorii 
acestor mănăstiri sunt călugări numai cu numele, totuşi n-a fost umbrită 
vrednicia celor destoinici, pentru că în tot timpul şi în tot locul au fost oameni 
şi buni şi răi. Chiar şi Sfântul Apostol Pavel le spune primilor creştini că şi el 
adesea a fost în primejdie între fraţii cei mincinoşi. De aceea şi noi nu trebuie 
să fim aspri faţă de călugării din zilele noastre pentru că, în neputinta lor, 
totuşi se străduiesc să-i urmeze în viaţa lor monahală pe pustnicii primelor 
veacuri, care, se pare, erau purtători de Duh Sfânt. Dacă vrem să fim sinceri 
şi corecţi, atunci să ne punem în aceeaşi situaţie şi să comparăm modul 
nostru de viaţă cu viaţa creştinilor mireni din primele veacuri. Numai aşa 
tabloul real va fi realizat în culori autentice, evidenţiate de lumina adevărului. 
Astfel am fi iertători şi îngăduitori faţă de semenii noştri, chiar dacă unii dintre 
ei s-au dovedit a fi fraţi mincinoşi. însă aceştia nu trebuie să fie luaţi drept 
exemplu de către călugării nestatornici în credinţa lor, ci, dimpotrivă, să 
le stârnească frica răspunderii pentru toate faptele săvârşite. 

Să vedem în ce constă diferenţa dintre mireni şi călugări, pentru că se 
pare că am uitat că şi noi avem obligaţii şi îndatoriri faţă de Mântuitorul, nu 
numai ei. însuşi Domnul Hristos ne spune: Să nu punem, ca fariseii, sarcini 
grele şi cu anevoie de purtat pe umerii lor, iar ei nici cu degetul nu voiesc să 
le mişte (Matei 23, 4). 

Aşadar în ce constă diferenţa? Ei s-au lepădat de lume! Dar noi nu ne-am 
lepădat la Sfântul Botez de satana şi de toate lucrările rele şi de tot ce slujeşte 
lui? Oare nu şi pentru noi spune Sfântul Apostol Pavel: Nu iubiţi lumea, nici 
cele ce sunt în lume (I loan 2, 15)? Dar oare povaţa adresată fratelui care se 
călugăreşte nu este valabilă şi pentru noi: Căci lupta noastră nu este 
împotriva trupului şi a sângelui, ci împotriva începătoriilor, împotriva 
stăpâniilor, impotriva stăpânitorilor întunericului acestui veac, împotriva 
duhurilor răutăţii care sunt în văzduhuri. Pentru aceea luaţi toate armele lui 
Dumnezeu, ca să puteţi sta împotrivă în ziua cea rea şi toate biruindu-le să 


rămâneţi în picioare (Efeseni 6, 12-13). 

Pentru că tot ce este în lume, spune Sfântul Evanghelist Ioan, adică 
pofta trupului, pofta ochilor şi trufia vieţii nu sunt de la Tatăl, ci sunt din lume 
(I Ioan 2, 16). 

Cred că nu este demn din partea noastră să ne îndreptăţim prin scuze 
neîntemeiate că monahul, lepădându-se de lume, rosteşte făgăduinţa 
călugăriei, pentru că şi noi abia născuţi suntem botezați şi alţii (naşii de 
botez) rostesc pentru noi făgăduinţa lepădării de satana. Apoi şi noi la rândul 
nostru, primind pe braţele noastre copilaşi botezați, rostim făgăduinţa 
lepădării de rău pentru cei care s-au botezat, aşa precum şi alţii au rostit-o în 
numele nostru. „Mă lepăd de satana şi de lucrările lui, de toţi îngerii lui, de 
toată slujirea lui şi de toată mândria lui" - aceasta să fie doar o formulă, doar 
nişte cuvinte spuse ca un jurământ învechit la o sărbătoare? Ei bine, nu! 

Înfricoşător lucru este să cădem în mâinile Dumnezeului Celui viu! - 
strigă Sfântul Apostol Pavel (Evrei 10, 31). 

La drept vorbind nu este mare diferenţa între îndatoririle unui mirean şi 
ale unui călugăr. 

Dacă călugărul este obligat să-şi păstreze castitatea, apoi şi mireanul, 
fiind căsătorit sau necăsătorit, trebuie să trăiască înţelept, să respecte cu 
sfinţenie taina căsătoriei sau a fecioriei. 

Dacă călugărul este obligat să postească întotdeauna, şi mireanul nu are 
dreptul să încalce posturile rânduite de Sfânta Biserică, diferenţa constând 
doar în faptul că unii călugări sau chiar toţi nu mănâncă carne deloc. 

Călugărul este obligat să fie zilnic prezent la toate slujbele bisericeşti; 
folositor îi este şi mireanului să nu lipsească de la nici o Liturghie praznicală şi 
duminicală, şi să vină cât mai des la slujbele de vecernie şi miezonoptică. 

Ce să spunem despre ascultare şi neagoniseală? Nu vă îngrijiţi de ziua de 
mâine, căci ziua de mâine se va îngriji de ale ei; căutaţi mai întâi împărăţia 
lui Dumnezeu şi dreptatea Lui şi toate acestea se vor adăuga vouă (Matei 6, 
33-34) sau Aduceţi-vă aminte de mai marii voştri care v-au grăit vouă 
cuvintele lui Dumnezeu; priviţi cu luare-aminte cum şi-au încheiat viaţa şi 


urmaţi-le credinţa (Evrei 13, 7). 

Vor fi aspru judecaţi nu numai călugării, pentru că ei şi-au ales un drum 
spre veşnicie mai anevoios, dar la fel de aspru vor fi judecaţi şi mirenii, pentru 
că şi al lor drum este destul de greu. 

Strâmte sunt porţile către împărăţia cerurilor pentru fiecare muritor, fie 
călugăr sau mirean. Dar dacă noi credem că ce le este interzis călugărilor 
aceea le este permis mirenilor ne înşelăm amarnic, fiindcă drumul larg nu 
duce către mântuire. Iată de ce spun încă o dată că cei care se preocupă de 
cele duhovniceşti sunt mai îngăduitori faţă de semenii lor, pentru că iau în 
calcul propriile lor fapte şi neputinţe. 

„Dar la ce foloseşte bogăţia în mănăstiri, spun unii, la ce foloseşte 
bogăţia oamenilor care şi-au asumat votul sărăciei de bună voie?" într- 
adevăr, dacă unii călugări agonisesc pentru sine bogăţie pe pământ, atunci 
vor fi săraci în ceruri. Nu în zadar citim în scrierile Sfinţilor Părinţi o mică 
istorioară precum că, odată, un stareţ al unei mănăstiri, găsind bani în chilia 
unui călugăr care murise, a poruncit să nu-i fie îngropat trupul în cimitirul 
mănăstirii. 

Cu totul altceva este atunci când o mănăstire este înstărită, pentru că 
toată bogăţia este spre folosul material al întregii obşti. O mănăstire trebuie 
să dispună de resurse materiale pentru întreţinerea şi bunăstarea vieţuitorilor 
ei şi a lăcaşurilor ei de cult. 

Dar alţii mai zic: „De ce este nevoie de înfrumusețarea şi împodobirea 
bisericilor, a icoanelor etc? Mai bine să se folosească acei bani în scopuri 
caritabile". 

În astfel de situaţii îmi amintesc de cuvintele Mântuitorului spuse 
ucenicului Său, care considera că în zadar a risipit femeia mirul scump, 
ungându-i picioarele Lui: Pentru ce nu s-a vândut mirul acesta cu trei sute de 
dinari şi să-i fi dat săracilor; dar el a zis aceasta nu pentru că era grija de 
săraci, ci pentru că era fur şi, având pungă, lua din ce se punea în ea. 

A zis deci lisus: Las-o, că pentru ziua îngropării Mele l-a păstrat. Cape 
săraci intotdeauna îi aveţi cu voi, dar pe Mine nu Mă aveţi întotdeauna (loan 
12, 5-8). Dacă acest mir scump n-a fost respins de însuşi Domnul pentru 
cinstitele Lui picioare, oare noi vom îndrăzni să condamnăm înfrumusețarea 


scumpelor vase în care se păstrează şi ni se oferă nouă Preascumpul Trup şi 

Preacinstitul Sânge al Mântuitorului Hristos; sau altarele pe care se aduce 
nouă ca jertfă nesângeroasă; sau Sfânta Evanghelie în care este pecetluit 
Cuvântul Domnului - în amintirea Răstignirii Lui; sau Preasfânta Lui Maică; sau 
sfinţii Lui - într-un cuvânt, toată Biserica ce redă taina mântuirii neamului 
omenesc? 

Spun toate acestea pentru credincioşi, căci, pentru necredincioşi, acestea 
sunt străine şi ciudate. 

Această judecată este ilogică, mai ales când ne uităm la starea caselor 
noastre, pe care le împodobim în fel şi chip, iar când e cazul să împodobim 
casa Domnului, gândim că n-are rost. 

În ceea ce priveşte însă ajutorarea celor nevoiaşi, bineînţeles că oamenii 
milostivi, care jertfesc pentru sfintele biserici în numele lui Hristos, nu-i uită 
nici pe semenii lor care sunt săraci, numai că ei săvârşesc aceste fapte de 
milostenie în taină, fără să trâmbiţeze în faţa lumii. 

Aud vociferându-se: „Călugării sunt nişte trântori, nu fac nimic şi în zadar 
trăiesc", 

Săvârşirea sfintelor rugăciuni nu este numai un lucru sărbătoresc. Bine ar 
fi dacă starea noastră de sărbătoare ar fi în rugăciune chiar dacă n-am face 
altceva. Să fim totuşi sinceri cei care-i judecăm pe călugări că sunt trântori şi 
să ne întrebăm: noi ce fapte şi ce munci săvârşim? Câţi dintre noi au lăsat o 
urmă, o amintire binefăcătoare în această viaţă? Oare cea mai mare parte din 
viaţa noastră nu ne-o petrecem în desfătări, discuţii şi fapte fără rost, în care 
nu este inclusă rugăciunea? Oamenii care muncesc îi judecă cu adevărat mai 
puţin pe semenii lor, fiindcă nu au timp de pierdut. Mi s-a dat să aud pe unii 
oameni spunând: „în orice caz, noi ne-am îndeplinit datoria faţă de natură, 
lăsând în urma noastră urmaşi". 

Dar oare aceştia şi-au educat urmaşii în frica lui Dumnezeu, au făcut din 
ei adevăraţi fii ai Bisericii şi ai ţării? 

Iată o întrebare, căci fără îndeplinirea acestei îndatoriri, urmaşii acestora 
nu vor fi de mare folos societăţii şi nici spre mântuirea sufletelor părinţilor şi 
a urmaşilor acestora. 

De ce oare sunt acuzaţi călugării, cum că ar fi trândavi, când se ştie că 


fiecare mănăstire, fiind o comunitate, are lucrurile şi atribuţiunile ei, ce sunt 

îndeplinite de călugării care viețuiesc acolo. în mănăstiri slujba de dimineaţă 
durează trei ore, cam atât durează şi Liturghia de noapte şi cea de dimineaţă, 
iar uneori toată randuiala slujbelor religioase într-o mănăstire durează şapte 
ore, poate şi mai mult ca în unele lavre, iar pentru săvârşirea acestor slujbe 
trebuie oameni deosebiți. Vecernia cu pravila durează de asemenea trei ore. 
Toate aceste slujbe adunate laolaltă alcătuiesc ca durată peste opt ore, 
neluând în calcul diversele rugăciuni şi panahide, ce pot fi fără de număr. 
Astfel, când mai este timp de trândăvie pentru călugări? Ce uşor este de 
vorbit în necunoştinţă de cauză. Dacă unii vor spune că toate acestea sunt în 
zadar, cu siguranţă nu vor fi dintre cei care stăruitor participă la aceste slujbe 
comune şi cer săvârşirea anumitor rugăciuni. în consecinţă, călugării slujesc 
societăţii la fel ca şi preoţii de mir, dar pentru că slujbele în mănăstiri se 
săvârşesc continuu şi sunt mai multe la număr şi mai ample, unii credincioşi 
mireni preferă să participe la sfintele slujbe în diverse mănăstiri. Aşadar, 
călugării care slujesc câte 7-8 ore sunt îndreptăţiţi să-şi petreacă restul 
timpului odihnindu-se, deşi nu se odihnesc, pentru că trebuie să îndeplinească 
anumite ascultări în folosul obştii. Timpul călugărului este foarte preţios. Să 
socotim cât timp este necesar pentru pregătirea săvârşirii slujbelor religioase, 
pentru primirea şi convorbirile cu cei care vin la mănăstiri pentru folosul lor 
sufletesc. Pentru că o datorie fundamentală a oricărei mănăstiri este de a-i 
îndruma pe credincioşii mireni nu numai prin slujbele religioase excepţionale, 
buna găzduire, dar şi prin sfaturile şi învăţăturile duhovnicilor. 

În mănăstirile izolate, timp pentru odihnă este puţin, fiindcă slujbele 
durează 12 ore din 24, în afară de preocupările obşteşti şi de ascultarea 
fiecărui călugăr. Dar dacă totuşi unii dintre călugări folosesc timpul lor liber 
risipindu-1 în preocupări străine de slujirea lui Dumnezeu, nedemni de numele 
lor sunt. Dar să nu uităm că rămân atâţia care îşi dedică timpul liber rugăciunii 
lui Iisus, citirii cărţilor duhovniceşti, picturii icoanelor, confecţionării diverselor 
lucruri necesare mănăstirii etc. 

Se poate deci să acuzăm tot monahismul din cauza unora care-şi 
neglijează îndatoririle vieţii alese? 

Dumnezeu, la cererea lui Avraam, a promis că va milui tot oraşul dacă va 


găsi acolo măcar zece drepţi. Noi însă, dimpotrivă, din cauza câtorva călugări 

nechibzuiţi, acuzăm şi judecăm tot monahismul. Să nu uităm că printre cei 
care nu trăiesc în duhul muncii lor sunt totuşi pustnici, sihastri necunoscuţi 
nouă, dar ştiuţi de Dumnezeu, care, în liniştea ochilor lor, se roagă neîncetat 
lui Dumnezeu ca să alunge mânia Lui şi de deasupra noastră, a acelora care în 
bezna păcatelor şi neputinţelor noastre nu ştim şi nu facem nimic decât să ne 
judecăm semenii. 

Dacă, după tot ce am spus până acum, monahismul în general va fi privit 
cu bunăvoință, consider că nu este lipsit de importanţă să prezint rolul pe 
care îl are mănăstirea în societate. 

În lipsa învăţăturii de cateheză din comunităţi, mănăstirile servesc drept 
şcoală a credinţei, şi, în lipsa lor, cred că multe ţinuturi ale ţării ar fi molipsite 
de învăţăturile greşite ale multor secte. Mănăstirile ce sunt răspândite peste 
tot în Rusia sunt ca o plasă mântuitoare prin catehezele lor, ce a cuprins toată 
ortodoxia rusă. Ea poate fi comparată cu mreaja apostolilor care, la porunca 
Domnului, au scos din Marea Galileii un pescuit bogat, căci aşa se săvârşeşte 
pescuitul tainic şi rodnic al sufletelor în locurile luminate de chemarea numelui 
lui Dumnezeu. 

Vi se pare ciudat ceea ce vă spun? Eu fac aceste afirmaţii bazându-mă pe 
nişte fapte reale. Aproape în fiecare eparhie există câte un loc sfânt, unde 
sfintele icoane întotdeauna îndeamnă la rugăciune pe locuitorii din 
împrejurimile respective. Bătrâni şi tineri, toţi merg de marile praznice la 
sfintele locuri. Şi de fiecare dată se întorc de acolo cu noi resurse 
duhovniceşti, ce nu pot fi obţinute acasă sau poate într-o biserică de mir. 
Mulţi credincioşi evlavioşi nu iau în calcul dificultăţile deplasării la acele locuri 
sfinte. De obicei ei rămân în mănăstiri câteva zile, participând la toate 
slujbele religioase, inclusiv la privegherile de noapte. Se roagă la sfintele 
icoane făcătoare de minuni şi la moaştele sfinţilor lui Dumnezeu, de la care 
primesc ajutor, alinare şi întărire, fiecare după credinţa sa. 

Credincioşii ascultă, sădind în sufletele lor cuvintele de învăţătură, 
discută cu evlavioşii părinţi duhovnici şi, primind sfaturi şi binecuvântarea 
acestora, se întorc acasă cu mai multă credinţă, nădejde şi dragoste pentru 


Dumnezeu şi aproapele. 

E cu neputinţă ca acestea să nu producă o stare şi o schimbare benefică 
în sufletul fiecărui credincios. Şi Sfântul Ioan Gură de Aur zice că cel care a 
intrat într-un locaş unde se prepară mirul va ieşi neapărat de acolo 
binecuvântat. 

Mănăstirile, prin sfinţenia vieţii lor, au un efect benefic asupra oamenilor 
simpli, neşcoliţi, dar şi asupra intelectualilor, dacă aceştia cu adevărat cinstesc 
sfintele mănăstiri şi le vizitează cu un scop bine determinat. 

Sfântul Apostol Pavel spune: Căci deprinderea trupească la puțin 
foloseşte, dar dreapta credinţă spre toate este de folos, având făgăduinţa 
vieţii de acum şi a celei ce va să vină (I Timotei 4, 8). 

Oamenii ştiutori de carte au multe posibilităţi ca să avanseze spiritual în 
comparaţie cu cei neşcoliţi, care pot învăţa dogmele credinţei numai din ceea 
ce aud şi văd, pentru că nu ştiu carte şi pentru că nu au un duhovnic 
îndrumător. Mănăstirile unde se săvârşeşte sistematic Sfânta Liturghie umplu 
acest gol duhovnicesc. Uneori cuvântul de învăţătură al vreunui părinte 
evlavios poate prinde rădăcini rodnice în sufletele credincioşilor ascultători. 

De aceea este dureros şi nedrept să-i judecăm pe cei care, de fapt, ne 
sunt sprijin şi călăuză în drumul nostru ce duce spre veşnicie. 

Eu am vorbit la modul general despre importanţa tuturor mănăstirilor 
mari şi mici, renumite şi necunoscute, răspândite pe teritoriul binecuvântatei 
noastre ţări. Dar dacă aş aminti despre mănăstirile renumite, precum: Lavra 
Sfântului Serghie, Lavra Peşterilor de la Kiev, ori cea de la Solovăţ, către care 
se perindă lume din toate colţurile Rusiei, precum cândva, în zile anumite, tot 
Israelul se aduna în singurul pe atunci locaş al lui Iehova, ca să stea înaintea 
Dumnezeului lui Iacov. Această adunare anuală a întregului popor era o 
dovadă a unităţii poporului lui Dumnezeu, ce le amintea de originea şi 
credinţa lor. Acelaşi lucru se poate spune şi despre pelerinajul evlaviosului 
popor al Rusiei răspândit pe necuprinsul nostru pământ. Astfel, fiecare 
închinător se întoarce de la locurile sfinte cu un surplus de informaţii 
folositoare, cu o credinţă mai statornică şi o speranţă mai vie în dobândirea 
mântuirii. Spre exemplu, toată partea de nord a ţării - adică guberniile 
Arhanghelsk, Olăneţ, Vologodsk, Perm, Veatsk - consideră sfântă datorie de a 


merge măcar o dată în viaţă la îndepărtata mănăstire Solovăţ. Ei consideră că 

este indicat ca înainte de a te căsători trebuie mai întâi să te închini 
făcătorilor de minuni ai Solovăţului - Gherman, Savatie şi Zosima. Este 
lăudabil acest sentiment al datoriei, bazat pe altul, al evlavie faţă de marii 
apărători ai credinţei. Fiindcă, chiar necitind vechile letopiseţe, numai prin 
tradiţie din tată în fiu, tot nordul ţării cinsteşte şi cunoaşte că natalitatea 
şi cultura lor se datorează mănăstirii Solovăţ. Cândva, aceste locuri 
pustii, uitate parcă de lume, au fost apoi cercetate după ce necunoscuţii 
pustnici Savatie şi Gherman, iar mai târziu Zosima au decis să vieţuiască în 
pustia acelor locuri, şi prin strădania, rugăciunile şi credinţa lor au pus 
temelia mănăstirii Solovăţ. Precum glăsuieşte cântarea unui tropar: „Prin 
lacrimile ce le-ai vărsat şi nevoinţele ce le-ai înfruntat, prin miile de osteneli 
şi fapte şi rugăciuni neîncetate, ai readus la viaţă acest pustiu, minunile tale 
fiind ca o lumină a lui. Părinte al nostru, roagă-te lui Dumnezeu pentru noi". 
Nu se poate ca cei care merg la mănăstirea Sarov să se închine să plece 
de acolo fără împliniri şi bucurii duhovniceşti. Pentru cei indiferenți faţă 
de sfinţenie, poate nu este de prisos să amintesc că Lavra Solovăţului, cum 
se numea în acea vreme, a fost scut de apărare împotriva şvabilor şi a apărat 
tot nordul Rusiei de regimul țarist. La fel şi Lavra Sfântului Serghie a fost un 
loc de apărare în inima ţării. Mai întâi popularea şi răspândirea credinţei în 
nordul ţării, apoi apărarea poporului de duşmani şi până astăzi trezirea 
sufletelor „norodului" la credinţă. Iată ce contribuţie a avut şi are mănăstirea 
Solovăţ! 

Precum Solovăţul este inima duhovnicească din nordul ţării, aşa este 
Lavra Sfântului Serghie miezul spiritual al Rusiei. 

Lavra Cuviosului Serghie este căutată şi cercetată de mulţi pelerini ruşi, 
dar şi străini. 

În această mănăstire ospitalieră primesc găzduire şi o masă zilnică 
săracii; bolnavii primesc îngrijire şi ajutor în bolniţa mănăstirii; şcolarizare şi 
adăpost primesc orfanii şi cei abandonaţi. 

Oare ce altceva mai putem cere de la sfintele aşezăminte? Tot aşa de 


ospitaliere sunt şi instituţiile publice din lume? 

Aş aminti aici şi despre Voronej, unde timp de zece ani a fost, se poate 
spune, toată Rusia ca să se închine la moaştele făcătoare de minuni ale unui 
sfânt necunoscut. Acele minuni au întărit credinţa poporului rus. 

Ce-aş mai putea să spun despre Lavra Peşterilor de la Kiev, decât că 
Peşterile făcătoare de minuni reprezintă leagănul sfinţeniei şi mama tuturor 
mănăstirilor ruseşti. Câţi sfinţi s-au zăvorât în peşterile subterane, devenind 
tainici rugători! Câţi săraci se hrănesc acolo cu milostenia întregii Rusii şi câţi 
rugători pelerini de la nord şi sud, vest şi estul ţării, precum şi străini găsesc 
aici alinare, vindecare şi binecuvântare! Luaţi-ne acest Ierusalim viu şi veţi 
vedea ce pustie va fi inima Rusiei şi sufletele credincioşilor dornici de a se 
mântui. Ca să afirmăm cât de important este pentru noi ceva anume, trebuie 
mai întâi să cunoaştem ce iubim şi ce ne dorim, altfel nu vom putea niciodată 
înţelege şi descifra trăirile şi sentimentele noastre lăuntrice. 

Aproape că rămânem indiferenți atunci când auzim că un om oarecare a 
părăsit această lume, dar suntem afectaţi şi îndureraţi numai atunci când cel 
care pleacă la cele veşnice ne este foarte apropiat. Ei bine, la fel voi spune şi 
despre mănăstiri şi vieţuitorii acestora. De obicei sunt pe post de judecători 
cei care nu simt necesitatea duhovnicească a mănăstirilor şi nici nu doresc să 
se îngrijească de mântuirea sufletelor lor. Pentru aceştia, sfintele aşezăminte 
rămân străine şi necunoscute, deşi soarta întregii Ortodoxii depinde şi de 
aceştia. 

Preoţii mireni, având obligaţii şi faţă de familiile lor, cu greu reuşesc să 
facă faţă cerinţelor spirituale ale credincioşilor, pe când călugării, fiind fără 
obligaţii familiale, au posibilitatea să slujească Domnului şi poporului 
credincios mai mult. 

Neputinţa omenească nu permite oricărui credincios să se călugărească. 
De aceea, Biserica Ortodoxă, conform hotărârii Sinodului al VI-lea 
Ecumenic, a decis ca arhipăstorii care stau în fruntea sfintelor biserici să- 
şi dedice viaţa lor în totalitate slujirii lui Dumnezeu, nefiind legaţi cu sarcinile 
căsătoriei, însă le-a permis preoţilor de mir să se căsătorească. Cei care 
doresc să trăiască numai pentru Domnul au deschise porţile atâtor mănăstiri, 
că doar din rândul călugărilor au fost aleşi arhipăstorii bisericilor şi ai 


mănăstirilor. Ce-ar fi fost dacă s-ar fi închis în mănăstiri numai bătrâni 

neputincioşi? Cine ar fi cârmuit mănăstirile, bisericile? Cine ar fi slujit 
în mănăstiri? Cine ar fi fost episcopi şi cine i-ar fi înlocuit pe aceştia? 

Când auzi uneori vorbindu-se despre zădărnicia şi mulţimea mănăstirilor 
şi a călugărilor, te gândeşti că parcă s-ar vorbi despre Roma şi Spania din 
trecut, când într-adevăr al zecelea om era călugăr sau cleric, iar nu despre 
binecuvântata noastră ţară, unde totul este cântărit spre binele Bisericii şi al 
ţării. 

Conform unor date oficiale, putem afirma, luând în consideraţie numărul 
mănăstirilor şi al călugărilor, cât de puţin se cunoaşte situaţia reală a 
monahismului rus. Mulţi se vor mira aflând că în toată Rusia există numai 409 
mănăstiri de călugări şi 118 mănăstiri de călugăriţe, în cadrul cărora viețuiesc 
nu mai mult de 5150 călugări (inclusiv stareţii) şi 2250 călugăriţe. Plus 3970 
de ascultători şi 7400 ascultătoare, necălugăriţi, liberi în orice vreme să 
părăsească mănăstirile dacă doresc. Astfel, numărul total incluzând toate 
vârstele, bărbaţi şi femei, care şi-au dedicat viaţa lor slujirii lui Dumnezeu 
este de 15540, iar călugăriţi dintre aceştia sunt doar 7340. Oare acest număr 
este atât de mare raportat la 56 de milioane de ortodocşi din Rusia? Iată, ce 
ni se pare nouă mult de la depărtare îşi pierde din dimensiuni pe măsură ce 
ne apropiem şi devine, desigur, un fapt firesc dacă privim această realitate cu 
ochii indiferenţei. 

Noi ne bucurăm şi căpătăm o linişte sufletească când vedem că sfintele 
mănăstiri se răspândesc peste tot şi devin tot mai înfloritoare, fiind ocrotite 
de Biserica Ortodoxă, şi nu rămân abandonate şi distruse de duşmanul 
neamului omenesc, precum s-a întâmplat în Occident. Bătrânele noastre lavre 
sunt tezaurul nostru duhovnicesc şi păstrătoare ale virtuţilor creştineşti, sunt 
dovada dragostei lui Dumnezeu faţă de lume şi a credincioşilor rugători faţă 
de Dumnezeu, pentru că Ortodoxia atrage la ea pe cei care sunt pătrunşi de 
credinţă şi dragoste adevărată pentru Dumnezeu şi pentru viaţa veşnică. 

Să-l mulţumim lui Dumnezeu că ne-a oferit posibilitatea de a trăit aici, 
pe pământ, printre sfinţii Lui, care ne întăresc sufleteşte cu harul Duhului 
Sfânt ce se revarsă asupra noastră prin moaştele lor. Să cinstim cu evlavie 


moaştele sfinţilor, închinându-ne şi rugându-ne la raclele lor, şi să le păzim să 

nu fie profanate precum s-a întâmplat în Orientul îndepărtat, unde barbarii au 
distrus sfintele locaşuri profanându-le. 

Măreţi pustnici, asceţi, sihastri, cuvioşi părinţi, călugări şi cucernici 
părinţi de mir, Sfinţilor Antonie, Teodosie, Serghie, Nicon, Zosima, Savatie, 
Nil, Sava, Chirii, Dionisie, Alexandru, Serafim, Nazarie şi alţii, al căror nume 
sunt necunoscute, şi toată ceata sfinţilor, care v-aţi ridicat din rândurile 
smeriţilor la înălţimea amvonului să luminaţi lumea, continuaţi să deşteptaţi 
ţara aceasta, salvată de voi de atâtea ori cu acoperământul „aripilor" voastre 
duhovniceşti, asemenea arhistrategilor cereşti, al căror chip l-aţi purtat voi pe 
pământ. Iar în sfintele mănăstiri întemeiate cu osteneală, rugăciune şi 
lacrimi, precum spune Preacuviosul Nestor, să vieţuiască cei dornici de a urma 
exemplul vieţii voastre slujind lui Dumnezeu pentru mântuirea sufletelor lor şi 
a noastră - a credincioşilor mireni. 

Să spunem nu numai cu buzele, ci şi cu inima smerita rugăciune a 
marelui sihastru Avva Efrem, nu numai în timpul Postului Mare, ci pe parcursul 
întregii noastre vieţi: 

„Aşa, Doamne, impărate, 
ajută-mi ca să-mi văd 
greşelile mele şi să nu 

osândesc pe fratele meu, 


LL 


că binecuvântat eşti în vecii vecilor. Amin. 

Preacuviosul Serafim nu numai prin cuvânt ci prin sine însuşi ne 


încredinţează că Dumnezeu în toate timpurile îşi arată harul Său celor ce 

doresc să-L primească prin fapte de credinţă şi dragoste, prin strădania inimii 
şi a voinţei. 

El s-a născut în oraşul Kursk în ziua de 19 iulie 1759, în familia de 
negustori a lui Isidor şi Agatia Moşkin. La botez a primit numele de Prohor. 
Când avea vârsta de trei ani i-a murit tatăl, care în timpul vieţii sale se 
ocupase şi cu diferite lucrări de construcţii şi arhitectură bisericească. Spre 
sfârşitul vieţii sale, el începuse în Kursk lucrările de construcţie a unei biserici 
cu hramul Preacuviosul Serghie de Radonej, dar construcţia acestei biserici a 
fost finalizată prin grija soţiei acestuia - Agatia. 

Odată, vizitând Agatia biserica ce era în construcţie, 1-a luat cu ea şi pe 
Prohor, care avea atunci vârsta de 7 ani, şi s-a urcat cu el până la partea cea 
mai înaltă a clopotniţei. Acolo Prohor s-a îndepărtat puţin de mama sa şi din 
neatenţie a alunecat, căzând de la acea înălţime. Agatia, înmărmurită de cele 
întâmplate, a coborât repede, crezând că-şi va găsi fiul mort. Dar spre marea 
ei uimire şi bucurie 1-a găsit pe Prohor stând în picioare viu şi nevătămat. 
Credincioasa mamă a înţeles prin această minune că Dumnezeu i-a ocrotit 
copilul şi cu lacrimi în ochi şi bucurie în suflet I-a mulţumit Proniatorului divin 
pentru această dăruire. 

La vârsta de 10 ani, Prohor a fost dat la şcoală ca să înveţe a scrie şi a 
citi. 

El avea o minte ageră şi o memorie impresionantă, deprinzând repede 
cele învăţate. Dar din acel timp, în sufletul lui deja se înrădăcinase dorinţa 
arzătoare de a-şi închina întreaga viaţă numai slujirii lui Dumnezeu. 

Astfel, la vârsta de 18 ani, primind binecuvântarea mamei sale, a părăsit 
casa părintească, îndreptându-se spre mănăstire. Dar înainte de a-şi alege o 
mănăstire, s-a dus la Kiev ca să se închine sfintelor moaşte ale sfinţilor de la 
Sfânta Lavră Pecerska. Intrând în Sfânta Lavră a căzut cu faţa la pământ şi s- 
a rugat cu lacrimi înaintea icoanelor sfinţilor şi înaintea icoanei 
Adormirii Preasfintei Născătoare de Dumnezeu. El s-a rugat stăruitor la 
raclele Sfinţilor Antonie şi Teodosie şi ale altor sfinţi care odihnesc acolo, 
cerându-le să-i îndrepte paşii vieţii sale spre drumul mântuirii şi să-i arate 
locul unde să-şi petreacă viaţa în călugărie. Apoi s-a împărtăşit cu Sfintele 


Taine şi aflând că nu departe de Lavra Pecerska, în mănăstirea Kitaev, 

trăieşte un pustnic zăvorât care avea darul înainte-vederii, pe nume Dositei, 
a plecat într-acolo să ceară un sfat de la acel pustnic. Fiind lăsat să intre la 
blândul nevoitor, Prohor a căzut la picioarele acestuia şi l-a rugat să-l 
binecuvânteze spre a începe o viaţă călugărească. 

Înainte-văzătorul Dositei, văzând înaintea lui un mare nevoitor al lui 
Hristos, l-a binecuvântat şi l-a povăţuit să meargă să se mântuiască în 
mănăstirea Sarov, spunându-i: „Mergi, copile al lui Dumnezeu, şi rămâi în 
Mănăstirea Sarovului. Acest loc îţi va fi spre mântuire". 

Tânărul Prohor s-a întărit cu acest sfat şi a purces la drum. în sufletul lui 
ardea flacăra dorinţei de a începe o nouă viaţă şi cu ajutorul lui Dumnezeu şi 
al Maicii Domnului a ajuns cu bine la mănăstirea spre care a fost îndreptat de 
însuşi Dumnezeu prin gura pustnicului Dositei. Aici a fost primit cu 
bunăvoință şi dragoste frăţească de către părintele stareţ Pahomie în anul 
1778. După opt ani de ascultare ca frate, Prohor a fost tuns călugăr cu 
numele Serafim pe data de 13 august 1786. 

Primind nume îngeresc, el şi-a întors ochii sufletului său de la cele 
pământeşti către cele cereşti. 

În luna decembrie 1786 a fost hirotonit ierodiacon de către Prea Sfinţitul 
Victor, Episcop de Vladimir şi Moromsk. învrednicindu-se cu acest cin şi ca 
slujitor la altarul Domnului, el se îngrijea neîncetat de curăţia sufletului şi a 
trupului său. Timp de 5 ani, ierodiaconul Serafim a săvârşit zi de zi Sfânta 
Liturghie, împărtăşindu-se cu Sfintele Taine zilnic, întărindu-se în săvârşirea 
faptelor mântuitoare. 

Preamărindu-L neincetat pe Dumnezeu prin rugăciune continuă, el s-a 
învrednicit de nenumărate vedenii. 

În anul 1793 a fost hirotonit ierodiacon de către Prea Sfinţitul Teofil, 
Episcop de Tambov şi Penzsk. 

Părintele Serafim, cu o nemărginită dragoste şi arzătoare credinţă în 
suflet, începe şi mai aprig să se înalțe către cele cereşti, stăruind prin diverse 
nevoinţe trupeşti în lucrarea sa de mântuire. 

El avea o dragoste inexplicabilă pentru viaţa pustnicească şi dorea să-şi 
petreacă viaţa în tăcere desăvârşită, ca să se apropie şi mai mult de 


Dumnezeu. De aceea i-a cerut stareţului său, ieromonahului Isaia, 

binecuvântare pentru a începe o viaţă de pustnic. Astfel s-a izolat el într-o 
chilie în desişurile pădurii Sarov, spre a urma exemplul vieţii înaintaşilor săi 
pustnici. în anul 1794, primind binecuvântare de la părintele său duhovnic, cu 
o nespusă râvnă şi nedescrisă bucurie s-a retras în chilia sa izolată, ce se afla 
la o depărtare de 5 verste de mănăstire, pe o colină înaltă, în apropierea 
râului Sarovka. 

în chilia sa din pustie, ieromonahul Serafim se ocupa cu rucodelia, lucra 
pământul din jurul chiliei sale, cultivând cartofi şi alte zarzavaturi, aduna 
lemne, pregătindu-le pentru încălzirea chiliei sale sărăcăcioase pe timp de 
iarnă. Iar sufletul şi-1 întărea prin rugăciunea permanentă, prin citirea Sfintei 
Scripturi şi a scrierilor Sfinţilor Părinţi. Pravila lui de sihastru era următoarea: 
în fiecare zi citea câteva capitole din Sfânta Scriptură, săvârşea toate slujbele 
bisericeşti în afară de Sfânta Liturghie, iar în ceea ce priveşte citirea Psaltirii, 
urma cu stricteţe sfatul Sfântului Mare Pahomie. 

El adesea s-a învrednicit de vedenii cereşti. La înălţare, o mie de nopţi a 
stat Serafim în rugăciuni fierbinţi pe o piatră, ducând ceartă duhovnicească cu 
duşmanul neamului omenesc, cu diavolul. 

Cuviosul pustnic nu se odihnea niciodată prea mult, dormind foarte puţin. 

Fraţii călugări care veneau să-l vadă îl găseau mereu adâncit în 
rugăciune contemplativă, în cugetarea de Dumnezeu, şi, neîndrăznind să-i 
tulbure liniştea şi rugăciunea, se retrăgeau după ce părintele Serafim îi 
petrecea într-o singură plecăciune. 

În ajunul duminicilor şi a sărbătorilor, venea în mănăstirea Sarov, unde 
asculta vecernia sau privegherea cea de toată noaptea şi utrenia, iar 
dimineaţa, după Sfânta Liturghie, se împărtăşea cu Sfintele Taine. După 
aceea primea până la vecernie pe fraţii care veneau la el pentru diferite nevoi 
sufleteşti şi apoi, luându-şi pâinea pentru o săptămână, se întorcea la chilia 
Iui pustnicească. 

Părintele Serafim obişnuia să petreacă prima săptămână din Postul Mare 
în post total şi înfrânare desăvârşită. El a avut întotdeauna o dragoste aparte 
pentru înfrânare, căci atunci când s-a retras în pustie i-a cerut duhovnicului 
său binecuvântare de a se hrăni doar cu un cartof pe zi sau alte legume ce le 


cultiva în grădina de zarzavaturi de lângă chilia sa. Timp de trei ani însă el s- 

a hrănit numai cu supă din iarba „piciorul caprei", pe care o strângea şi o usca 
pentru iarnă. 

Unii călugări care au dorit să vieţuiască în pustie împreună cu părintele 
Serafim n-au putut rezista nevoinţelor trupeşti ale vieţii pustniceşti şi de 
aceea s-au întors pentru totdeauna în mănăstire. 

Între timp, mulţi fraţi călugări veneau la el în pustie ca să se întărească 
cu sfaturile şi învăţăturile cuviosului pustnic. Pe cei care aveau trebuinţă de 
îndrumări duhovniceşti” îi primea, povăţuindu-i cu dragoste părintească. 
însă, uneori, când voia să păstreze tăcere, se izola, nedorind să vorbească cu 
nimeni. 

Duşmanul neamului omenesc nu suporta să-l vadă pe râvnitorul pustnic 
cum se nevoieşte din ce în ce mai aspru ca să dobândească harul Duhului 
Sfânt în lucrarea sa de mântuire a sufletului. 

Din când în când, ziua, dar mai ales noaptea, în timpul orelor de 
rugăciune, dintr-o dată în chip văzut i se arăta că parcă i se dărâmă chilia şi 
din toate părţile năvălesc fiare sălbatice, urlând îngrozitor. Alteori apăreau 
deodată în faţa lui morminte deschise şi mulţime de morţi ieşeau din ele. Nu 
rareori puterile întunericului se năpusteau asupra lui noaptea, în timpul 
rugăciunii, şi-1 ridicau în văzduh, apoi îl izbeau de pământ aşa de tare, încât, 
dacă nu l-ar fi păzit Dumnezeu, puteau să-i frângă oasele. 

Toate aceste ispite şi atacuri din partea celui rău, el le-a biruit 
întotdeauna cu puterea Sfintei Cruci şi a credinţei de neclintit în ajutorul 
Bunului Dumnezeu. De aceea, celor care doreau să vieţuiască în pustie le 
spunea: „Cei care vor să trăiască o viaţă de pustnic trebuie să fie asemenea 
Celui răstignit pe Cruce. Pentru că cei care viețuiesc în mănăstire se luptă cu 
puterea celui potrivnic precum s-ar lupta cu porumbei, iar cei pustnici se luptă 
cu cel rău precum s-ar lupta cu lei sau leoparzi". 

El niciodată nu-i binecuvânta pe călugării dornici să se retragă în pustie 
decât dacă aceştia se uneau doi sau trei să vieţuiască laolaltă, ca aceştia să se 
întărească unul pe altul în nevoinţele sihăstriei şi împreună să lupte împotriva 
vrăjmaşului. 

Dar oricât s-a muncit diavolul să-l împiedice pe cuviosul pustnic în 


săvârşirea faptelor de mântuire şi să-l alunge din pustie, n-a reuşit, şi 

văzându-se învins a început să uneltească alte vicleşuguri de a-1 ataca pe 
evlaviosul părinte. Dar când diavolul nu a mai putut de unul singur să-l 
învingă pe pustnic atunci a folosit altă armă, trimițând asupra călugărului 
oameni răi, ca să-l necăjească. 

Astfel, odată trei hoţi l-au întâlnit în pădure pe pustnicul Serafim şi i-au 
cerut bani, socotind că el i-ar putea avea de la oamenii care-l vizitau uneori 
pentru anumite nevoi duhovniceşti. Cuviosul însă le-a răspuns că nu are bani 
fiindcă nu primeşte bani de la nimeni. Hoţii nu l-au crezut şi s-au gândit să 
capete de la el într-un mod forţat ceea ce-şi doreau. Atunci unul dintre ei, 
ridicând toporul, 1-a lovit pe pustnic în cap aşa de tare, încât i-a ţâşnit 
sângele pe gură şi urechi, şi a căzut în nesimţire. 

Totuşi, hoţii l-au bătut cu toporul, cu bucăţi de lemn, cu mâinile şi cu 
picioarele până când li s-a părut că nu mai respiră şi, socotindu-l mort, l-au 
abandonat. Apoi au năpustit în chilia lui scotocind totul în căutarea banilor, dar 
negăsind nimic au plecat în drumul lor. 

Părintele Serafim, după atâtea lovituri puternice, abia a putut să-şi 
revină, iar a doua zi, plin de răni, cu greu a ajuns la mănăstire. Arăta jalnic, 
era murdar de sânge peste tot, părul îi era mototolit şi plin de noroi, mâinile 
-stâlcite, din gură îi curgea sânge şi avea câţiva dinţi lipsă. Fraţii obştii, 
văzându-l într-o astfel de stare, s-au îngrozit şi l-au întrebat ce i s-a 
întâmplat. El însă le-a cerut să-l cheme pe stareţul mănăstirii, căruia i-a 
spus tot ce i s-a întâmplat. Această nenorocire 1-a întristat pe stareţ şi pe 
toţi fraţii din mănăstire. 

Părintele Serafim a rămas în mănăstire până la însănătoşire, fiind îngrijit 
de toţi fraţii călugări. Curând au fost aflaţi cei care l-au bătut pe pustnicul 
Serafim, dar iubitorul părinte 1-a rugat pe stareţ să nu-i pedepsească, 
spunându-i că mai degrabă părăseşte el mănăstirea decât să fie pedepsiţi 
acei răufăcători. Aşa era părintele Serafim, îi iubea pe toţi deopotrivă, iertând 
greşelile tuturor, chiar şi ale duşmanilor săi. Dar aceştia n-au fost ocoliţi de 
pedeapsa dreaptă a lui Dumnezeu, căci, curând de la cele întâmplate cu 
părintele Serafim, casa lor a fost mistuită de flăcări. Hoţii înțelegând de ce li 
s-a întâmplat acest necaz au venit la cuviosul pustnic şi cu lacrimi în ochi i-au 


cerut iertare. 

Părintele Serafim s-a vindecat datorită grijii Maicii Domnului, precum a 
mărturisit chiar părintele unui frate călugăr, spunându-i că a avut o vedenie şi 
Maica Domnului 1-a întărit sufleteşte şi i-a redat forţa şi puterea trupească. 

Simţindu-se în putere ca să se întoarcă în pustie, el a cerut stareţului 
binecuvântarea de a părăsi mănăstirea, dar părintele stareţ împreună cu fraţii 
obştii au încercat să-1 înduplece să renunţe la viaţa de pustnic şi să rămână 
pentru totdeauna în mănăstire ca să fie ferit de alte pericole. Cuviosul i-a 
asigurat că nu-i este frică de alte încercări şi că este pregătit să îndure toate 
umilinţele şi necazurile, oricare ar fi ele, urmând exemplul marilor mucenici 
care au suferit pentru Domnul Hristos. 

Părintele Serafim se temea tot mai mult de vrăjmaşul sufletului, amintind 
mereu cuvintele Mântuitorului: Nu vă temeţi de cei ce ucid trupul, iar sufletul 
nu pot să-l ucidă; temeţi-vă mai curând de acela care poate şi sufletul şi 
trupul să-l piardă in gheenă (Matei 10, 28). Atunci părintele Isaia a 
binecuvântat dorinţa lui stăruitoare, şi pustnicul s-a întors la chilia lui din 
pustie. 

În anul 1807, stareţul mănăstirii, bunul şi blândul Isaia, a plecat la cele 
veşnice. Acest fapt l-a întristat mult pe cuviosul Serafim, pentru că stareţul 
Isaia era naşul lui de călugărie, părintele duhovnicesc şi cel mai bun sfătuitor 
al său. Şi cuviosul Isaia îl cinstea şi îl iubea mult pe părintele Serafim. Chiar 
şi atunci când din cauza bolii şi a bătrâneţii el se deplasa destul de greu, îl 
vizita totuşi în pustie pe cuviosul Serafim, fiind ajutat şi însoţit de unii fraţi 
călugări. Acele întâlniri şi discuţii cu părintele Serafim i-au alinat durerile 
stareţului în ultimele zile ale vieţii lui pământeşti. 

Despărțirea de părintele său duhovnic, de sfătuitorul şi stareţul Isaia, l-a 
tulburat sufleteşte pe pustnicul Serafim. Gândul despre deşertăciunea vieţii 
lumeşti, despre ceasul morţii şi despre înfricoşătoarea judecată a lui 
Dumnezeu s-a cuibărit adânc în sufletul pustnicului şi din acel moment el a 
început să trăiască într-o tăcere desăvârşită, astfel încât, urmând exemplul 
Marelui Arsenie, îi ocolea pe toţi cei care-1 vizitau. Iar când se întâlnea cu 
cineva care dorea să vorbească cu el, părintele Serafim cădea cu faţa la 
pământ şi nu se ridica până când respectivul vizitator îl ocolea, îndepărtându- 


se de el. 

El s-a retras trei ani de zile, iar de la starea de tăcere deplină a trecut la 
închiderea în sine până când, în anul 1825, printr-o arătare, Maica Domnului i- 
a poruncit să iasă din peşteră şi să ia toate mângâierile necesare pentru 
vindecarea şi alinarea omenirii. 

O jumătate de secol a petrecut cuviosul Serafim în fapte de mântuire 
duhovnicească şi trupească, arzând de râvna dobândirii Duhului Sfânt în 
sufletul său. 

Marcat de bătrâneţe şi epuizat de ostenelile şi nevoinţele pustiei, nu mai 
putea să vină la mănăstire în fiecare duminică şi în zilele de sărbătoare ca să 
se împărtăşească cu Sfintele Taine, fapt pentru care i-a cerut binecuvântare 
stareţului Nifon să se reîntoarcă la mănăstire după 15 ani de pustnicie. 
întreaga obşte s-a bucurat de reîntoarcerea părintelui Serafim la mănăstire 
pentru că şi-au dorit mereu să-l aibă în mijlocul lor şi să se întărească cu 
sfaturile şi învăţăturile lui duhovniceşti. Toată viaţa el a avut înaintea ochilor 
săi imaginea clipei morţii şi mereu îşi amintea învăţătura lui Isus, fiul lui 
Sirah: In tot ce faci adu-ţi aminte de sfârşitul tău şi nu vei păcătui niciodată 
(Isus Sirah 7, 38). El a cerut să i se facă un sicriu din lemn de stejar, pe care 
l-a pus într-un colţ din chilia sa, şi se ruga adesea stând înaintea sicriului. De 
acum se pregătea pentru plecarea din lumea pământească către cea cerească 
şi stătea în chilia sa precum stă mortul în sicriu. 

Pe fraţii călugări care veneau la chilia lui să-l vadă îi saluta printr-o 
plecăciune adâncă, îi binecuvânta, iar unora le dădea sfaturi duhovniceşti: să 
meargă la toate slujbele bisericeşti, să stăruie neîncetat în rugăciune, să facă 
ascultare necârtitoare de stareţul mănăstirii, să nu mănânce în afara orelor 
stabilite, la trapeză să stea cu evlavie şi frică de Dumnezeu şi cele oferite să 
le mănânce cu mulţumire. 

Adesea le spunea următoarea întâmplare: printre fraţii unei obşti era 
odată un călugăr bătrân văzător cu duhul şi vedea precum este fiecare dintre 
cei care mâncau la trapeză. Unii mâncau miere, alţii - pâine, iar alţii mâncau 
lăcuste. Bătrânul s-a mirat de ceea ce-a văzut şi s-a rugat lui Dumnezeu 
zicând: „Doamne, descoperă-mi această taină; la trapeză se oferă aceeaşi 
hrană pentru toţi, de ce unii mănâncă miere, alţii pâine, iar alţii lăcuste?". Şi 


iată că un glas de sus i-a răspuns: „Cei care mănâncă miere sunt cei care 

stau la masă cu frică şi rugăciune continuă, ce se înalţă ca tămâia către 
Dumnezeu şi de aceea mănâncă miere. Cei care mănâncă pâine sunt aceia 
care laudă bucatele oferite lor de Dumnezeu, iar cei care mănâncă lăcuste 


sunt cei care vorbesc şi cârtesc: asta-i bună iar asta nu-i bună". 


Părintele Serafim le spunea că nimănui nu-i este permis să plece din 
mănăstire fără binecuvântate pricini şi îi învăţa să suporte cu răbdare toate 
încercările şi ispitele, precum spune Domnul: Şi veţi fi urâţi de toţi pentru 
numele Meu; iar cel ce va răbda până la sfârşit, acela se va mântui (Matei 
10, 22). De asemenea, îi învăţa să - păstreze între ei o pace reciprocă, pentru 
că Dumnezeu Se sălăşluieşte numai într-un locaş paşnic, precum spune 
Psalmistul: în pace este locul Lui. 

Părintele se împărtăşea cu Sfintele Taine în toate duminicile şi zilele de 
sărbătoare după Liturghia de dimineaţă, având binecuvântarea duhovnicului 
său, pentru că simţea mereu o dorinţă şi o necesitate arzătoare de a se 
împărtăşi cu cele sfinte cât mai des. Şi pe fraţii obştii îi îndemna să nu evite 
nici unul din cele douăsprezece praznice împărăteşti fără să-şi curețe 
conştiinţa prin Taina Spovedaniei şi să-şi spele păcatele unindu-se cu Domnul 
Hristos prin Taina împărtăşaniei. Iar pe mireni îi sfătuia numaidecât să se 
spovedească şi să se împărtăşească măcar în cele patru posturi din cursul 
anului. 

După ce a renunţat la starea de tăcere deplină, a acceptat să le 
vorbească credincioşilor care veneau la el din cele mai îndepărtate locuri ale 
ţării ca să-i ceară binecuvântare şi sfaturi duhovniceşti. Părintele obişnuia să 
le dea acestora să guste anafura sau pâine binecuvântată şi stătea de vorbă 


cu ei, manifestând multă dragoste şi respect faţă de aceştia. 


El a vieţuit în chilia sa pustnicească de pe malul râului Sarovka 17 ani de 
zile, dar după ce s-a reintors la mănăstire şi-a făcut o altă chilioară în 
desişurile pădurii, la o distanţă de două verste de mănăstire, unde se refugia 
de multe ori ca să stea în liniştea pustiei şi să se roage precum ştia numai el. 
Aproape în fiecare zi pleca în pădure la chilia sa pustnicească, unde se 


îndeletnicea cu prelucrarea lotului de pământ din jurul chiliei sale pe care 

cultiva cartofi, şi se ruga neîncetat, iar seara întotdeauna se întorcea în 
mănăstire. 

Cuviosul pustnic avea obiceiul să poarte în spate un sac plin cu pietre. 
Iar când a fost întrebat de ce cară în spate aceste pietre, a răspuns precum 
spune Sfântul Efrem Şirul: „Eu îl chinuiesc pe cel ce mă chinuieşte". 

El cânta mereu antifonul: „Deşertăciunile lumii le lasă, pustnice, şi fii cu 
arzătoare dorinţă către viaţa cea cerească". Această cântare nu era o simplă 
fredonare a unor cuvinte, ci era o exprimare a trăirilor sale lăuntrice, ce 
izvorau din adâncul sufletului său. 

De obicei cuviosul Serafim mergea la biserica din bolniţa mănăstirii la 
Sfânta Liturghie de dimineaţă şi se împărtăşea cu Sfintele Taine. Iar după 
Liturghie se întorcea în chilia sa, fiind însoţit de mulţi credincioşi care doreau 
să primească binecuvântare şi sfaturi duhovniceşti. Numărul vizitatorilor 
credincioşi creştea de la o zi la alta. Unii îl aşteptau la mănăstire, iar alţii 
veneau la el în pustie arzând de dorinţa de a-l vedea şi de a se împărtăşi din 
sfinţenia vieţii lui şi din învăţăturile lui nestemate. El era blând, iubitor şi 
iertător. Avea o memorie excepţională, o minte ageră, luminată de harul 
Duhului Sfânt şi darul vorbirii convingătoare. Sfaturile lui erau atât de 
consistente, liniştitoare şi influente, încât toţi cei care-l auzeau vorbind 
primeau ajutor şi alinare în suferinţele şi neliniştile lor sufleteşti. 

Unii dintre aceştia spuneau că părintele Serafim le încălzeşte inima 
întărindu-i în credinţă, le luminează mintea cu sfaturile lui duhovniceşti şi le 
ia parcă o pânză de pe ochii sufletului afectat de păcate, le dă putere de a 
lupta cu toate necazurile lor şi le sădeşte în suflet dorinţa hotărâtoare de 
schimbare în bine. Toate sfaturile lui erau bazate pe Sfânta Scriptură şi Sfânta 
Tradiţie. 

Pentru că el a ajuns la măsura desăvârşirii, a fost înzestrat cu harul 
Duhului Sfant, primind de la Dumnezeu multe daruri sfinte, inclusiv darul 
înainte-vederii şi darul proorocirii. De aceea, multora dintre cei care-1 vizitau, 
înainte ca aceştia să apuce să-şi mărturisească neputinţele stării lor, 
necazurile, gândurile şi frământările lăuntrice, le dădea sfaturile şi 


îndrumările cuvenite, ştiind de fapt pe cine are în faţa sa. 

Principalele caracteristici ale firii sale erau dragostea pentru Dumnezeu şi 
aproapele şi înţelepciunea smerită. Oricine a venit la el - săraci în zdrenţe, 
bogaţi în haine sclipitoare, păcătoşi şi drepţi - pe toţi i-a primit cu dragoste 
frăţească. Sărutându-i pe frunte, tuturor li s-a închinat până la pământ, i-a 
binecuvântat iar unor oameni simpli le-a sărutat mâinile. 

Preacuviosul ne-a arătat împlinirea primei porunci: de a-L iubi pe 
Dumnezeu din toată inima, din tot sufletul, din tot cugetul, îndeplinind însă şi 
a doua poruncă, asemănătoare celei dintâi, de a iubi pe aproapele, 
dezvăluind cu adevărat „identitatea" lor lăuntrică şi nedespărţită. 

Întrezărind chipul lui Dumnezeu în fiecare om, minunatul stareţ îl 
întâmpina cu cerească salutare: „Bucuria mea!", bucurându-se de el. Aceste 


luminoase cuvinte vădesc dumnezeiasca dragoste şi bucurie faţă de creaţie. 


Preacuviosul i-a slujit toată viaţa lui Dumnezeu dar în acelaşi timp şi 
aproapelui, devenind prietenul tuturor: stareţ, închinător, tămăduitor, 
mângâietor, prooroc, coborând către sufletele oamenilor după ce a săvârşit 


plinătatea ascezei pustniceşti. 


El a alinat, a întărit, a vindecat, a călăuzit multe suflete, binecuvântându- 
le şi dăruindu-le dragoste, credinţă şi nădejde din dragostea şi sfinţenia lui. 
Cuviosul, fiind purtător de Duh Sfânt, a înmuiat şi a dezgheţat inimile multora 
cu lacrimile pocăinţei lor, îndreptându-i spre calea ce duce în împărăţia 
cerească a bucuriei şi fericirii nesfârşite. 

Cu puţin timp înainte de moartea sa, părintele Serafim a fost întrebat de 
către un frate călugăr: „Preacuvioase, de ce noi nu putem trăi o viaţă aspră, 
precum au trăit pustnicii în vechime?". Şi cuviosul i-a răspuns: „Nu trăim 
astfel pentru că nu avem voinţă. Dacă am avea voinţă, am trăi ca şi părinţii 
pustnici, înaintaşii noştri, care au strălucit în pustie prin faptele şi dragostea 
credinţei lor, deoarece harul şi ajutorul lui Dumnezeu se sălăşluieşte în 
sufletele tuturor căutătorilor de Dumnezeu şi precum spune Sfânta Scriptură: 
Iisus Hristos, ieri şi azi şi în veci, este acelaşi (Evrei 13, 8). 

Ajungând la bătrâneţe, cu un an înainte de moartea sa, cuviosul Serafim 
mergea din ce mai rar la chilia sa pustnicească, simțindu-se istovit şi 
neputincios, vorbea foarte rar şi foarte scurt cu cei care îl cercetau pentru 


anumite îndrumări duhovniceşti. 

În anul 1833, cu o săptămână înainte de a pleca la cele veşnice, în ziua 
Naşterii Domnului, bătrânul Serafim a venit Ia Liturghia de seară, slujită de 
stareţul Nifon, şi s-a împărtăşit cu Sfintele Taine. Iar după ce s-a iertat cu 
egumenul Nifon, s-a întors la chilia sa şi i-a dat ucenicului său Iacov o svită, 
pe care era imprimate chipul Preacuviosului Serghie şi chipul Maicii Domnului, 
spunându-i: „Cu această svită să mă îmbrăcaţi când voi muri şi cu ea să mă 
puneţi în mormânt. Aceasta am primit-o de la părintele Arhimandrit Antonie, 
succesorul stareţ al Lavrei Sfânta Treime, de la moaştele Sfântului Serghie de 


Radonej". 


Înainte de Anul Nou a mers la Biserica Adormirea Maicii Domnului ca să 
le arate fraţilor obştii locul de lângă altarul bisericii unde să fie înmormântat. 

Pe data de 1 ianuarie a participat pentru ultima dată la Sfânta Liturghie 
de dimineaţă, săvârşită în biserica bolniţei, şi s-a împărtăşit cu Sfintele Taine. 
Deja era foarte slăbit, dar avea un chip liniştit şi vesel. 

A doua zi, pe data de 2 ianuarie 1833, ieromonahul Serafim a fost găsit 
în chilie în genunchi în faţa icoanei Maicii Domnului, mort în rugăciune de 
„iertare". Trupul lui neînsufleţit a fost pus în sicriu şi opt zile a stat în biserica 
Adormirea Maicii Domnului, nesupunându-se putreziciunii. în aceste zile s-au 
vărsat multe lacrimi şi s-au înălţat multe rugăciuni în amintirea celui care a 
fost monah pustnic, eremit desăvârşit, stareţ plin de iubire, stâlpnic şi 
nevoitor, care a întrecut orice limită omenească pe toate căile urcuşului său 
ascetic, iar vieţuirea lui a fost o neîntreruptă rugă, cugetare, contemplare şi 
călăuzire către Dumnezeu. 

Cei care atunci l-au petrecut pe ultimul lui drum şi noi, cei de astăzi, care- 
| cinstim cu evlavie, îi spunem: „Preacuvioase Părinte Serafim, roagă-te lui 
Dumnezeu pentru noi, păcătoşii”. 

Precum în decursul vieţii sale Cuviosul Serafim i-a îndrumat, i-a luminat, 
i-a alinat pe mulţi, vindecându-i prin cuvânt, faptă şi rugăciune, astfel şi după 
moarte, el rămâne călăuzitorul nostru. Lui putem să-i vorbim despre 
necazurile zilelor noastre. Chiar el ne-a lăsat un legământ ce răsună în inima 
noastră: „Când nu voi mai fi printre cei vii, veniţi la mormântul meu. Vorbiti 


cu mine, ca şi când aş fi viu, pentru că eu sunt pururi viu pentru voi". 

Amintirea despre acest mare nevoitor şi slujitor al Domnului dăinuie de-a 
lungul anilor şi adună mii de pelerini din toată lumea în jurul mormântului 
său de la Sarov. Toţi suspină, oftează şi se roagă virtuosului părinte ca să 
mijlocească înaintea lui Dumnezeu şi a Preasfintei Născătoare de Dumnezeu 
pentru izbăvirea de necazurile, ispitele şi patimile lumii acesteia şi pentru 


mântuirea sufletelor lor. 


Din învăţăturile duhovniceşti ale Cuviosului Ieromonah 


Serafim 

Învăţătură către monahul începător 


Despre lepădarea de lume 


Frica lui Dumnezeu se dobândeşte atunci când omul, întorcându-se 
dinspre lume şi tot ce este în lume, îşi concentrează gândurile şi simţămintele 
sale asupra Legii dumnezeieşti şi se adânceşte cu totul în contemplarea lui 


Dumnezeu şi în aşteptarea fericirii făgăduite sfinţilor. 


189 


Noi nu fugim de oameni, care sunt de aceeaşi fire cu noi şi poartă acelaşi 
nume al lui Hristos, de creştini, ci fugim de păcatele făcute de ei, cum i s-a 
spus Marelui Antonie: „Fugi de lume şi te mântuieşte". 

Nu poţi să te afli în starea contemplării de Dumnezeu cât timp te afli în 
lume. Până când patimile nu se vor linişti, nu poţi dobândi pacea sufletească. 
Iar patimile nu se liniştesc atâta timp cât suntem înconjurați de lucruri ce 
stârnesc patimile din noi. Ca să ajungi la starea desăvârşirii şi să 
capeţi o linişte deplină a sufletului, trebuie să stărui mult în rugăciune şi 
contemplare de Dumnezeu. Lasă-ţi sufletul să se înalțe către Dumnezeu prin 
rugăciune înflăcărată, depărtându-te de patimile lumii acesteia. 

Nedepărtându-te de lume, sufletul nu poate să-L iubească sincer şi în 


totalitate pe Dumnezeu. 


Despre tăcere 


Preacuviosul Varsanufie ne învaţă că precum corabia pe mare înfruntă 
furia valurilor şi a furtunilor şi ajungând la ţărmul liniştit nu mai este supusă 
pericolului, rămânând nevătămată, tot aşa şi călugărul, cât se află printre 
oameni, are parte de mâhniri, ispite, gânduri supărătoare, iar când stăruie în 
tăcere, n-are de ce se teme. 

Tăcerea deplină este crucea pe care călugărul trebuie să-şi răstignească 
patimile, plăcerile, gândurile. Adu-ţi aminte de Domnul Hristos, câte batjocuri 
şi defăimări a îndurat înainte de a fi răstignit pe Cruce. Aşa şi noi, fiind doar 
în tăcere deplină, dar nesuferind precum a suferit Domnul Hristos, nu putem 
ajunge la starea sfinţeniei desăvârşite. Căci spune Apostolul: Cu El vom 
suferi şi cu El ne vom preamări. 

Altă cale nu există. 

Cel care a ales starea tăcerii depline trebuie să ştie cu ce scop a ales 


această stare, pentru ca inima lui să nu se abată către altceva. 


Despre luarea aminte de sine 

Cel care urmează calea luării aminte de sine nu trebuie să se încreadă 
numai în propria sa putere de înţelegere, ci trebuie să cerceteze Scripturile şi 
să compare mişcările inimii sale şi viaţa sa cu viaţa asceţilor care au trăit mai 
înainte. E mult mai uşor în acest fel să ne păzim de cel rău şi să vedem 
limpede adevărul. 

Cugetul unui om atent, veghetor este întocmai ca o strajă neadormită. 

Să veghem deci ca să nu fim atraşi către lucruri străine, să ne gândim şi 
să vorbim despre ele cum spune David: Nu va grăi gura mea lucruri 
omeneşti (Ps. 16, 4), ci să ne rugăm Domnului: De cele ascunse ale mele 
curăţeşte-mă şi de cele străine fereşte pe robul Tău (Ps. 18, 13-14). 

Omul trebuie să fie vigilent de la începutul şi până la sfârşitul vieţii sale, 
ele, cele din mijloc, cu tot ce au ele plăcut ori neplăcut, fiind indiferente. 

Ca să-ţi păstrezi cugetul curat, închide-te în sine, precum spune 
Mântuitorul: Şi pe nimeni să nu salutati pe cale (Luca 10, 4), şi fără folos să 
nu vorbeşti. 

Pe stareţ şi pe fraţi să-i saluti, închinându-te lor respectuos, iar ochii 


minţii să-i ai mereu închişi. 


Despre grija de suflet 


Corpul omenesc e asemenea unei lumânări. Lumânarea se sfârşeşte 
arzând, iar omul - murind. Dar sufletul este nemuritor şi se cuvine să ne 
îngrijim de sufletul nostru mai mult decât de trup. Pentru că ce-i va folosi 
omului dacă va câştiga lumea întreagă, iar sufletul său îl va pierde? Sau ce- 
ar putea da omul în schimb pentru sufletul lui? (Matei 16, 26). 

„Noi credem că sufletul este mai preţios decât orice, zice Macarie cel 
Mare, pentru că Dumnezeu n-a binevoit să Se unească cu nici o altă făptură 
decât cu omul, pe care 1-a iubit mai mult decât toate creaturile." 

Sfântul Vasile cel Mare, Sfântul Grigorie Teologul, Sfântul Ioan Gură de 


Aur, Sfântul Chirii al Alexandriei, Sfântul Ambrozie al Mediolanului şi alţii, din 

tinereţe şi până la sfârşitul vieţii lor, au fost feciorelnici. Toată viaţa ei şi-au 
închinat-o slujirii pentru mântuirea sufletului şi n-au slujit trupului. 

Se cuvine deci să ne îngrijim mai ales de suflet, iar trupul să-1 întărim 
în măsura în care ne este de ajutor la întărirea duhului. 

Dacă ne vom omori trupul de bună voie într-atât încât să ne afectăm şi 
sufletul, atunci această osteneală va fi fără judecată dreaptă, doar dacă am 
face aceasta pentru dobândirea virtuţilor. 

Dacă Domnul va voi ca omul să treacă prin boli şi suferinţe, tot El îi va 


da şi puterea răbdării. 


Cu ce trebuie să ne inzestrăm sufletul? 


Trebuie să ne înzestrăm sufletul cu cuvântul lui Dumnezeu, căci cuvântul 
lui Dumnezeu, după cum spune Sfântul Grigorie Teologul, este pâinea îngerilor 
cu care se hrănesc sufletele flămânde de Dumnezeu. 

Să ne înzestrăm sufletul şi cu citirea Noului Testament şi a Psaltirii, stând 
în picioare, ca să se producă luminarea minţii. 

Trebuie să ne înzestrăm sufletul cu cuvântul lui Dumnezeu în aşa fel 
încât mintea să „se scalde" parcă în Legea Domnului, conform căreia omul 


trebuie să trăiască. 
Când omul îşi va înzestra sufletul său cu cuvântul lui Dumnezeu, atunci 


va înţelege şi va face diferenţă între bine şi rău. 

Citirea cuvântului lui Dumnezeu trebuie să se producă în tăcere şi 
izolare, ca toată mintea cititorului să se adâncească în adevărul scrierilor 
sfinte şi să primească de la Dumnezeu acea căldură ce în izolare provoacă 
lacrimi şi cu care omul se încălzeşte şi se umple cu daruri duhovniceşti, 


desfată mintea şi sufletul mai mult decât cu orice cuvânt. 


Despre pacea sufletească 

Scopul vieţii creştine este dobândirea Duhului Sfânt. Dobândeşte pacea 
lăuntrică şi mii de suflete se vor mântui în jurul tău. 

Totul este subordonat agonisirii acestei păci, alipirea de Biserică, 
adevărata nădejde, îndepărtarea de patimi, iertarea greşelilor, neosândirea 
aproapelui, tăcerea lăuntrică. 

Nimic nu este mai bun decât acea pace în Hristos, prin care sunt respinse 
năvălirile durerilor celor rele, din văzduhuri şi de pe pământ. 

Căci lupta noastră nu este impotriva trupului şi a sângelui, ci împotriva 
incepătoriilor, împotriva stăpâniilor, impotriva stăpânitorilor întunericului 
acestui veac, împotriva duhurilor răutăţii, care sunt în văzduhuri (Efeseni 6, 
12); 

Un om înţelept îşi îndreaptă duhul înlăuntrul său şi îl coboară în inima sa. 
Atunci harul lui Dumnezeu îl luminează şi el se află într-o stare de linişte 
suprapământească, adică, având conştiinţa împăcată, căci el contemplă harul 
Sfântului Duh în interiorul său, după cuvântul lui Dumnezeu: „Unde este 
pace, acolo sălăşluieşte El". 

Cel care merge în pace adună ca şi cu o lingură darurile harului. 

Când un om dobândeşte pacea, atunci poate revărsa şi asupra altora 
lumina sufletului său... 

Domnul nostru Iisus Hristos a lăsat această pace ucenicilor Săi înainte 
de moartea Sa ca pe o comoară nepreţuită, zicând: Pacea Mea dau vouă, 
pacea Mea las vouă (loan 14, 27). 

Apostolul vorbeşte de asemenea despre această pace: ...şi pacea lui 
Dumnezeu, care covârşeşte orice minte, să păzească inimile voastre şi 
cugetele voastre, intru Hristos Iisus (Filipeni 4, 7). Şi astfel se cuvine ca noi 
să ne îndreptăm toate gândurile, dorinţele şi faptele spre dobândirea păcii lui 
Dumnezeu, strigând totodată împreună cu Biserica: Doamne Dumnezeul 


nostru, pacea Ta dă-ne-o nouă... (Isaia 26, 12). 


Despre păstrarea păcii sufleteşti 

Trebuie să ne străduim din toate puterile să ne păstrăm pacea 
sufletească şi să nu ne tulburăm când alţii ne ocărăsc. Pentru aceasta se 
cuvine să ne abţinem de la orice mânie şi să ne păzim mintea şi inima de 
orice mişcare nechibzuită. 

Pentru a ne păstra pacea sufletului trebuie, de asemenea, în tot chipul să 
ne ferim a-i osândi pe alţii. Prin virtutea neosândirii şi a tăcerii se păstrează 
pacea sufletului. Când omul petrece în aşa stare, el se învredniceşte a primi 
descoperiri dumnezeieşti. Ca să ne izbăvim de osândire, să luăm aminte la 
şinele nostru să nu primim de la nimeni gânduri străine şi să fim ca nişte 
morţi. O pildă de cumpătare ne-a dat Sfântul Grigorie Taumaturgul (episcopul 
Neocezareei, prăznuit la 17 noiembrie). 

Acostat într-o piaţă publică de o femeie de moravuri uşoare, care îi cerea 
plată pentru că s-ar fi culcat cu ea, sfântul, în loc să se mânie, i-a zis liniştit 
însoţitorului său: „Dă-i ceea ce cere". Ea, primind banii, căzu doborâtă la 
pământ de un diavol. Dar sfântul goni diavolul prin rugăciune. 

Dacă nu e cu putinţă să te supui, ar fi bine, cel puţin, să-ţi ţii limba în 
frâu. Ca să ne păstrăm pacea, trebuie să alungăm tristeţea şi să încercăm să 
fim veseli... Căci un om care nu are ce-i trebuie pentru nevoile lui, acestuia îi 
este greu să-şi învingă descurajarea. 

Trebuie să intri în tine însuţi şi să te întrebi: unde mă aflu? Trebuie să 
priveghem cu simţurile noastre, mai ales cu văzul, să nu ne împrăştie. Căci 
darurile duhului nu le pot avea decât cei care se roagă şi au grijă de sufletul 


lor. 


Despre rugăciune 
Cei ce s-au hotărât să-I slujească cu adevărat lui Dumnezeu trebuie să 


se îndeletnicească cu pomenirea neîncetată a Numelui Său în inima lor şi cu 


rostirea continuă a rugăciunii către lisus Hristos, repetând în sinea lor: 

„Doamne Iisuse Hristoase, Fiul lui Dumnezeu, miluieşte-mă pe mine, 
păcătosul!...", 

Iar după-amiază, această rugăciune se poate zice astfel: „Doamne Iisuse 
Hristoase, Fiul lui Dumnezeu, pentru rugăciunile Preasfintei Născătoare de 
Dumnezeu, miluieşte-mă pe mine, păcătosul". Sau poţi să o chemi direct pe 
Maica Domnului, zicând: „Preasfântă Născătoare de Dumnezeu, miluieşte-mă 
pe mine, păcătosul!". Poţi să spui şi cântarea îngerească: „Născătoare de 
Dumnezeu Fecioară, bucură-te...". Astfel ferindu-ne de  împrăştierea 
gândurilor şi păstrându-ne conştiinţa în pace, ne putem apropia de Dumnezeu 
ca să ne unim cu El. Căci, spune Sfântul Isaac Şirul, „în afară de rugăciunea 
neîncetată nu este alt mijloc de a te apropia de Dumnezeu" (Omilia 69). 

În biserică e bine să ţinem ochii închişi, pentru a ne feri de împrăştierea 
gândurilor, şi, păstrându-ne conştiinţa în pace, ne putem apropia de 
Dumnezeu ca să ne unim cu El. Căci spune Sfântul Isaac Şirul, „în afară de 
rugăciunea neîncetată nu este alt mijloc de a te apropia de Dumnezeu" (Omilia 
69). 

În biserică e bine să ţinem ochii închişi pentru a ne feri de împrăştierea 
atenţiei. Ochii să-i deschizi doar când te încearcă somnul, atunci îndreaptă-ţi 
ochii asupra unei icoane sau a unei lumânări aprinse în faţa ei. 

Dacă în timpul rugăciunii ni se întâmplă să fim furaţi de gânduri, atunci 
trebuie să ne smerim şi să-i cerem iertare lui Dumnezeu căci, după cum zice 
Sfântul Macarie, „vrăjmaşul năzuieşte decât să întoarcă gândul nostru de la 
Dumnezeu, de la frica şi de la iubirea Lui" (Omilia 2, 15). Când însă mintea şi 
inima sunt unite în rugăciune şi când sufletul nu este tulburat de nimic, atunci 
inima se va încălzi de căldura duhovnicească în care străluceşte lumina 
lui Hristos şi va umple de pace şi bucurie întreaga fiinţă lăuntrică a omului. 
Pentru toate suntem datori să-l mulţumim Domnului şi să ne încredinţăm pe 
noi înşine voii Lui. Trebuie, de asemenea, să-l punem dinainte toate 
gândurile, cuvintele şi faptele noastre, străduindu-ne ca toate să-I slujească 


numai bunei Lui plăceri. 


Despre vorbirea multă 

Cei care din fire sunt foarte vorbăreţi tulbură de multe ori liniştea 
interioară şi surpă capacitatea de concentrare a celor din jur. 

Dar mai grav este faptul că, prin multa vorbire fără rost, se poate stinge 
acea flacără ce a fost aprinsă în inimile oamenilor de către Domnul Hristos 
când a venit pe pământ. 

Nimic nu poate stinge focul aprins de Duhul Sfânt ce i-a luminat sufletul 
în inima călugărului, decât vorbăria multă şi vorbirea fără rost. 

Călugărul trebuie să se ferească mai ales de comunicare cu femei, căci 
ca o lumânare de ceară, fie şi neaprinsă, dar aşezată între cele aprinse, se 
topeşte; aşa şi inima călugărului, prin comunicare cu femei, se moleşeşte, 
precum spune şi Sfântul Isidor Pelusiotul: „Discuţiile rele distrug obiceiurile 
bune: discuţia cu femei, fie şi bună, este periculoasă pentru călugăr, fiindcă 
farmecul feminin dă naştere la o atracţie puternică ce aşterne tainic în 
interiorul cugetului călugărului gânduri necurate. Şi astfel, într-un trup curat 
va sălăşlui un suflet necinstit". De aceea, ca să fii tare şi curat ca piatra 
atinsă de o apă cristalină, fii întotdeauna prevăzător şi, desigur, vei învinge. 
Pentru a putea să-ţi menţii liniştea lăuntrică, trebuie să te abţii şi să eviţi 
discuţiile inutile şi vorbăria multă. 


Înţelept este cel care trăieşte în tăcere deplină. 


Despre gânduri şi mişcările trupeşti 


Dacă noi ne unim cu gândurile cele rele, aduse în minte de diavol, atunci 
ne aflăm săvârşind păcatul, iar dacă ne luptăm cu ele şi le respingem, ne 
aflăm făcând binele. Acesta este „zgomotul" cugetelor, iar duhul cel necurat 
are influenţă mare nu numai asupra celor pământeşti, dar şi faţă de cei ce s- 
au curăţat de patimi îşi dezlănţuie atacurile numai în parte sau dinafară. 

Este posibil ca omul tânăr să nu se aprindă şi să nu se tulbure de cugete 
trupeşti, dar trebuie să se roage Domnului Dumnezeu ca să stingă scânteia 
patimilor necurate, chiar la început, şi atunci nu va creşte în om flacăra 


patimilor. 


Despre datoria subalternilor faţă de superiorii lor 

„Fii smerit, fă ascultare, supune-te şi te vei mântui", spune Preacuviosul 
Varsanufie. Şi nu cârti niciodată: „Ce este aceasta şi la ce foloseşte?" etc. Dar 
fii smerit şi supus, mai ales faţă de avva al tău, care se roagă lui Dumnezeu 
pentru tine şi căruia îi este încredinţată mântuirea sufletului tău. 

„Cine doreşte să fie ucenicul lui Hristos, acela nu are nici o putere 
asupra sa şi nu poate să facă nimic de la sine", spune acelaşi povăţuitor. 
Fiindcă cine face ceva după cugetul său nu este bineplăcut lui Dumnezeu, 
chiar dacă pare a fi bine. 

Dacă cineva cunoaşte cele necesare pentru sufletul său mai bine decât 
avva, atunci de ce se mai numeşte ucenicul aceluia? 

Taie-ţi propria voie şi fii smerit în toată viaţa ta, şi atunci te vei mântui. 

Smerenia şi ascultarea dezrădăcinează toate patimile şi înrădăcinează 
toate virtuțile. 

Cel supus trebuie să moară vieţii trecătoare, lumeşti, ca să dobândească 
viaţa veşnică. 

Precum înălbitorul curăţă şi înălbeşte postavul, fâcându-1 alb ca zăpada, 
aşa şi ascultătorul, răbdând umilinţele, jignirile, defăimările, se curăţă, 
fâcându-se strălucitor precum aurul purificat de foc. Subalternii nu trebuie să 
fie interesaţi de treburile superiorilor şi nici să-i judece, căci altfel II supără 
pe Dumnezeu, Care le-a dat puterea de conducere, căci puterea adevărată 
de la Dumnezeu izvorăşte. 

Superiorii nu trebuie să se împotrivească puterii săvârşirii binelui, ca să 
nu păcătuiască înaintea lui Dumnezeu şi să nu încalce poruncile Lui. 

Supusul multe agoniseşte pentru mântuirea sufletului său prin ascultare; 


el înţelege rostul faptelor mântuitoare şi astfel se smereşte. 


Despre neosândirea aproapelui 


Nu trebuie să judecăm pe nimeni, chiar dacă l-am vedea cu proprii noştri 
ochi greşind sau petrecând în continuă încălcare a poruncilor lui Dumnezeu, 


după cum spune Sfânta Scriptură: Nu judecaţi, ca să nu fiti judecaţi (Matei 7, 

1). Tu cine eşti de judeci pe sluga străină? Domnului său stă sau cade, dar se 
va scula însă, căci puternic este Domnul ca să-l ridice (Rom. 14, 4). Cu mult 
mai bine este să ne amintim de cuvintele apostolului: Cui i se pare că stă, să 
ia seama să nu cadă (I Cor. 10, 12), fiindcă nu se ştie câtă vreme vom putea 
rămâne în fapta cea bună, după cum spune proorocul cel instruit din propria 
sa experienţă: Iar eu am zis întru îndestularea mea, nu mă voi clătina în 
veac, dar când Ţi-ai întors fata Ta eu m-am tulburat (Ps. 29, 6-7). Domnul 
ne-a poruncit să purtăm  duşmănie doar împotriva  şarpelui, adică 
împotriva aceluia care dintru început a înşelat pe om şi 1-a izgonit din rai, 
împotriva diavolului. Ne-a poruncit să purtăm duşmănie împotriva duhurilor 


celor necurate ale desfrânării şi a tuturor faptelor ruşinoase, care seamănă în 


cugete necurate şi întinate. 


Despre izolare şi tăcere 


Sfântul Ambrozie al Mediolanului spunea: „Prin tăcere mulţi s-au mântuit, 
iar prin vorbă multă şi fără folos, niciunul". 

Un sfânt părinte spunea: „Tăcerea este taina veacului viitor, iar vorbăria - 
arma judecării lumii viitoare". 

Tu să stai în chilia ta cu atenţie şi în tăcere, străduindu-te cu orice preţ 
să te apropii de Dumnezeu prin rugăciune. Căci Dumnezeu este dornic să te 
facă din om înger. Domnul zice: „Îl voi întări pe cel blând, tăcut, smerit, pe 
care-l înfioară cuvintele mele". Când călugărul se află în stare de tăcere, 
atunci duşmanul neamului omenesc nu reuşeşte să facă nimic rău inimii 
ascunse a acestuia. 

Dacă nu se poate să stai întotdeauna în tăcere deplină şi izolat de lume, 
fiindcă trăieşti în mănăstire şi trebuie să faci ascultare, atunci măcar puţinul 
timp ce-ţi mai rămâne să-l petreci într-un mod izolat şi în tăcere. Că şi 
pentru acest puţin, Dumnezeu nu te va uita, ci va trimite asupra ta bogata Lui 
milă. 

Tăcerea şi izolarea dau naştere blândeţii şi umilinţei, a căror acţiune, în 


inima călugărului, poate fi asemănată cu apa lină a Siloamului. 

Aflarea în chilia izolată într-o stare de tăcere, practicând rugăciunea şi 
citind zi şi noapte scrierile dumnezeieşti, îl face pe călugărul evlavios mai 
dornic de a înainta pe drumul ales. Precum spun Sfinţii Părinţi: „Chilia 
călugărului este precum o peşteră a Babilonului" în care vei primi harul 
dumnezeiesc. 

Călugărul, după spusele Sfântului Efrem Şirul, nu va rămâne mult timp 
într-un loc dacă nu va îngrădi în primul rând tăcerea şi înfrânarea. Tăcerea te 
ajută să-ţi limpezeşti cugetul şi să te aduni la rugăciune, iar înfrânarea te 
învaţă să devii liniştit. 


În sfârşit, cel care le-a dobândit pe acestea are parte de o stare paşnică. 


Despre tristeţe 


Când duhul rău al mâhnirii pune stăpânire pe suflet, atunci sufletul se 
umple de întristare şi supărare, neputând să se roage cu stăruința cuvenită şi 
neputând să se îndeletnicească cu citirea scrierilor sfinte cu atenţia 
necesară. într-o astfel de stare, călugărul este lipsit de linişte şi blândeţe în 
comunicarea cu fraţii obştii, căpătând o repulsie faţă de tot ce-l înconjoară. 
Sufletul cuprins de tristeţe şi mâhnire devine parcă bezmetic, frenetic şi nu 
poate să primească liniştit nici un sfat bun şi nici nu poate să răspundă eu 
blândeţe la întrebările adresate. Călugărul ce are un astfel de suflet 
afectat, evită oamenii, considerându-i vinovaţi de tulburarea sa şi nu 
înţelege că de fapt pricina bdlii sufletului său se află în interiorul său. 
„Tristeţea este ca un vierme pentru suflet, ce-şi roade mama care l-a năsdut." 

Călugărul cuprins de mâhnire nu poate să-şi înalte mintea către 
contemplarea de Dumnezeu şi nici să săvârşească o rugăciune curată, 
înflăcărată. 

Cine a biruit patimile, acela va birui şi tristeţea. Iar cel biruit de patimi, 
nu va fi ocolit nici de cătuşele mâhnirii. 

Precum bolnavul este recunoscut bolnav după paloarea feţei, aşa şi cel 


împătimit este cercetat şi stăpânit de tristeţe. 

Cine iubeşte pacea, aceluia îi este aproape imposibil să se întristeze, iar 
cel care urăşte pacea întotdeauna este trist. 
Precum focul curăţă aurul, aşa şi tristeţea după Domnul curăţă sufletul 


de păcate. 
Învăţătură către monahul începător 


După sfatul ori influenţa altora sau în orice alt chip ai venit tu în această 
mănăstire, nu te mâhni, este o cercetare dumnezeiască. De vei păzi cele ce-ţi 
voi spune ţie, te vei mântui pe tine însuţi şi pe cei ce sunt în jurul tău şi 
pentru care te îngrijeşti. Proorocul zice: N-am văzut pe cel drept părăsit, nici 
sămânţa lui cerând pâine (Ps. 36, 25). Trăind în mănăstirea aceasta, să 
păzeşti poruncile, stând în biserică să fii atent la toate slujbele şi să cunoşti 
toată rânduiala bisericii, adică cele 7 Laude bisericeşti - să le înveţi, să le ţii 
minte. Dacă te afli în chilie şi nu ai „rucodelie" (lucru de mână), atunci citeşte 
din cărţile sfinte, mai ales din Psaltire. Străduieşte-te să repeţi de mai multe 
ori un verset ca să ţii minte totul. Dacă te cheamă la ascultare, du-te şi spune 
şi rugăciunea: „Doamne Iisuse Hristoase, Fiul lui Dumnezeu, miluieşte-mă pe 
mine, păcătosul". 

În rugăciune adună-ţi mintea şi o uneşte cu sufletul. 

La început o zi, două şi chiar mai mult, fa această rugăciune numai cu 
mintea, fiind atent la fiecare cuvânt în parte. Iar mai târziu, când va încălzi 
Domnul inima ta cu căldura harului Său şi o va uni întru tine cu însăşi 
suflarea ta într-un duh, atunci rugăciunea aceasta va curge în fiinţa ta fără 
încetare şi va fi totdeauna cu tine, îndulcindu-te şi hrănindu-te. Aceasta este 
însăşi acea prezicere a proorocului Isaia: Căci rana cea de la Tine le este lor 
vindecare (Isaia 26, 19). Iar dacă vei stăpâni întru sine această hrană 
sufletească, adică necontenita grăire cu însuşi Domnul, atunci pentru ce să 
mai umbli prin chilia fratelui, chiar dacă ai fi chemat de careva dintre ei? 
Adevăr îţi spun că această grăire deşartă este şi lenevire. Căci dacă nu te 
înţelegi pe tine însuţi, oare vei putea înţelege despre ce să înveţi şi pe alţii? 
Taci, taci necontenit şi pomeneşte totdeauna prezenţa lui Dumnezeu şi 


numele Lui. Nu te duce la nimeni să stai de vorbă, dar păzeşte-te în toate 


200 


chipurile să nu judeci pe cei care stau de vorbă mult şi râd. Fii în acest caz 
surd şi mut şi lasă să treacă toate pe lângă urechile tale. Poţi să iei exemplu 
pe Ştefan cel Nou (Minei, 20 noiembrie), care avea rugăciune neîncetată, 
obiceiul blând, gura tăcută, inima smerită, duhul umilit, trupul şi sufletul 
curat, fecioria neprihănită, sărăcia adevărată şi neagoniseala pustnicească, 
ascultarea fără cârtire, supunere vrednică, lucrul cu răbdare şi cu osteneală 
şi cu râvnă. 

Şezând la masă, nu te uita şi nu judeca cine şi cât mănâncă, ci ia aminte 
la sine, hrănindu-ţi sufletul cu rugăciunea. La prânz mănâncă, iar la cină 
înfrânează-te. 

În fiecare noapte să dormi neapărat patru ceasuri; dacă eşti obosit, sleit 
de puteri, poţi să dormi puţin ziua. Aceasta s-o ţii neschimbată până la 
sfârşitul vieţii, căci îţi este necesară pentru liniştea capului tău. Şi eu am ţinut 
din tinereţe această cale. Nu ne rugăm întotdeauna lui Dumnezeu pentru 
odihna noastră sufletească. 

Dacă te vei păzi pe tine aşa, atunci nu vei fi mâhnit, ci sănătos şi vesel. îţi 
spun adevărat că dacă te vei purta aşa, atunci vei rămâne în mănăstire până 
la sfârşitul vieţii tale. 

Smereşte-te şi Domnul îţi va ajuta să scoţi la lumină dreptatea ta şi 


judecata ta ca lumina ta peste oameni (cf. Matei 5,16). 


Epilog 


Minunat este faptul că în vremurile noastre s-a dovedit posibilă cunoaşterea 
unor mari cuvioşi părinţi al căror eroism a fost ascuns întru Dumnezeu, ei 
rămânând neîncoronaţi în viaţa pământească, părăsind-o fără a-şi lua răsplata 


pentru truda lor. Aşa au fost marii vieţuitori ai pustiei, cei care au săvârşit 

numeroase fapte de nevoinţă, întrecând uneori orice limită omenească în 
nevoinţele lor ascetice. 

Prin viaţa lor, ce a fost o neîntreruptă rugă şi contemplare de Dumnezeu, 
ei au înfăţişat lumii chipul credinţei creştine biruitoare a bucuriei veşnice. 

Marii pustnici ne îndeamnă să deschidem ochii sufletului nostru şi să trăim 
pentru Dumnezeu, sporind în viaţa de rugăciune şi de nevoinţă, ca să ajungem la 
măsura desăvârşirii şi să devenim fii ai împărăției Cerurilor. 

Să ne întărim întru acest adevăr, că orice scriere dumnezeiască ce este în 
armonie cu calea mântuirii povăţuieşte, mustră, întăreşte şi ne îndrumă ca viaţa 
să ne fie pururea după voia lui Dumnezeu. 

Mănăstirea Sarov a fost un loc ales de Dumnezeu unde au trăit, s-au nevoit şi 
au murit mari pustnici şi cuvioşi părinţi ca: Sfântul Serafim de Sarov, egumenul 
Nazarie, cuviosul Ilarion, cuvioşii Ioan şi Isaac şi alţii, dar acest loc a ajuns să fie 
pentru unii „legendă" aproape uitată, iar pentru alţii - o temniţă a credinţei şi 
sfinţeniei. 

După sângeroasa revoluţie, mănăstirea Sarov a fost lichidată. Amândouă 
bisericile principale au fost aruncate în aer cu dinamită - acele catedrale unde 
odinioară au slujit cei pomeniţi în această carte. Mormintele lor au fost 
nivelate şi acoperite cu un strat gros de asfalt, iar peste morminte a fost 
construit un drum. Atunci a fost profanată sfinţenia acestei mănăstiri. 

În anii „puterii sovietice", sanctuarului de la Sarov i s-a atribuit 
denumirea de „Muzeul istoriei religiei şi ateismului", fireşte nu pentru a 
cultiva sentimente religioase, ci pentru a face din vizitatori „atei militanti". 

„Perestroika" n-a ocolit însă nici muzeul respectiv, fiind mutat în altă 
parte, pentru ca „soborul" să capete o altă destinaţie. 

În acea forfotă a mutării muzeului au fost întâmplător descoperite 
moaştele marelui nevoitor pustnic Sfântul Serafim de Sarov (1759-1833). 

Această mare figură a spiritualităţii ortodoxe ruse, acest mare duhovnic 
şi îndrumător spiritual, vindecător şi făcător de minuni, înzestrat cu darul clar 
vederii şi al proorociei (se spune că ar fi prezis tot ce s-a întâmplat în Rusia 
după 1917 şi chiar faptul că prigoana împotriva Rusiei va dura 70 de ani) a 


fost canonizat în anul 1903. 

Profanate în 1922, din porunca lui Lenin, care considera că batjocorirea 
publică a raclelor de sfinţi putea sluji propagandei antireligioase, peregrinând 
prin trenuri de marfa şi prin depozite de muzee, descoperirea moaştelor 
Sfântului Serafim de Sarov a însemnat că el s-a reîntors să-şi ajute poporul 
său, sfinţindu-I. 

Sfintele moaşte ale sfinţilor „vorbesc şi sfinţesc"... 

În sfârşit, moaştele Sfântului Serafim au fost depuse pentru câtva timp în 
catedralele din Sankt Petersburg şi Moscova, apoi au fost duse la Mănăstirea 
Diveevo. 

În anul 1991, pe data de 11 ianuarie, s-a petrecut cel mai mare 
eveniment duhovnicesc, ce a marcat întreaga Rusie pravoslavnică - cea de-a 
doua minunată aflare şi proslăvire a moaştelor, precum a spus însuşi 
preacuviosul părinte: „Diveevo va deveni o minune, când sărmanul Serafim 
va adormi la Sarov, dar cu trupul se va muta la Diveevo. La Sarov odihnesc 
mulţi sfinţi, însă moaştele lor n-au fost încă descoperite. Eu, sărmanul 
Serafim, la Diveevo voi fi!". 

Şi pe data de 19 iulie/l august 1991, moaştele Sfântului Serafim au fost 
strămutate în mod solemn la Diveevo. 

El a fost din nou chemat de Maica Domnului ca prin rugăciunile şi 
prezenţa lui „fizică" să fie bucuria oamenilor, a celor care au nevoie de 
sfinţenia lui. 

După ce muzeul ateist a fost mutat de la Sarov, comuniştii au 
transformat mănăstirea într-un laborator secret pentru experienţe nucleare. 
întregul complex al mănăstirii este radioactiv din pricina instalaţiilor ştiinţifice 
construite pentru nimicirea vieţii omeneşti. Pentru acest scop a fost ales 
pământul sfinţit al mănăstirii. Zona este interzisă pentru închinătorii care 
doresc să vină mai aproape de mănăstirea Sarov. Doar uriaşa clopotniţă, ce 
serveşte ca antenă radio, mai aminteşte de slăvită mănăstire Sarov de 
odinioară. 

Cei care astăzi vizitează mănăstirea Diveevo se opresc pentru puţin timp 
ca să se închine de la distanţă, cu regret în suflet, acelui loc sfinţit de 


rugăciunile, slujirea, viaţa cuvioşilor nevoitori întru Hristos. 

Se spune că undeva, pe pământurile mănăstirii Sarov, se află un călugăr 
care slujeşte în chip tainic dumnezeiasca Liturghie, aşteptând vremea când 
Domnul va îngădui ca acest loc sfânt să fie cercetat din nou de toţi cei care 
doresc să se hrănească din cuvântul dumnezeiesc şi să se adape din 
înţelepciunea lui Dumnezeu. 

Aceste pământuri, în ciuda celor care au încercat să le murdărească, 
profanându-le, sunt încă pământuri sfinţite. Chiar în timpul celor 70 de ani de 
totalitarism comunist (proorocit de Sfântul Serafim), ele şi-au păstrat sfinţenia 


şi sfinţii. 

Cine crede că la Sarov sfinţenia a început cu marele Serafim se 
înşală. Patericul Sarovului ne aduce în faţa ochilor vieţile şi nevointele 
unor cuvioşi despre care cei mai mulţi dintre noi nu ştiau nimic; aceştia 
ne ajută să înţelegem că Sfântul Serafim a fost rodul unei mănăstiri care, 
deşi nu foarte veche, a zămislit nevoitori la măsura nevoitorilor din 
vremurile de demult. 

Citind despre jertfele lor, cititorii vor putea să îşi umple candela 
sufletelor cu ulei duhovnicesc, pentru a rezista ispitelor din ce în ce mai 


puternice ale unei lumi care L-a uitat pe Dumnezeu. 


Editorul 


Scopul vieţii creştine este dobândirea Duhului Sfânt. Dobândeşte 


pacea lăuntrică şi mii de suflete se vor mântui în jurul tău. Totul este 


subordonat agonisirii acestei păci, alipirea de Biserică, adevărata nădejde, 
îndepărtarea de patimi, iertarea greşelilor, neosândirea aproapelui, 
tăcerea lăuntrică. Nimic nu este mai bun decât acea pace în Hristos, prin 
care sunt respinse năvălirile durerilor celor rele, din văzduhuri şi de pe 
pământ. 


Sfântul Serafim de Sarov 

